
INTRODUCTION 


Dans les Prolégomènes de son livre immortel, Grotius 
indique les noms de quelques écrivains qui, avant lui, se sont 
occupés du droit de la guerre. Il cite François de Victoria, 
Henri de Gorcum, Guillaume Mathieu, Jean de Carthagène, 
Jean Lopez, François Arias, Jean de Legnano, Martin Garat 
de Lodi, Pierre du Faur de Saint Jorri, Balthazar d’Ayala, 
Albéric Gentil et range, sous des rubriques générales, parmi 
ceux qu’il a consultés, les écrivains de l’antiquité classique, les 
Pères de l’Église, les Scolastiques et les jurisconsultes. 

En effet, le droit de la guerre, noyau du droit international, 
fut durant le moyen âge l’objet de nombreux travaux, et 
plusieurs des questions qui surgissent dans les relations hostiles 
des peuples, reçurent des solutions que l’avenir devait ratifier. 
Sous ce rapport, la pensée médiévale est loin d’avoir été aussi 
stérile qu’on se le figure communément. Elle montra, au con¬ 
traire, une vigueur, une sûreté de conception et une liberté 
d’allures remarquables. Théologiens, philosophes et juristes se 
distinguèrent également, et l’on ne peut même contester à 

l’époque dont nous parlons un grand mérite. Belli, Ayala, 
Gentil passent pour avoir, les premiers, consacré au droit de la 
guerre des traités plus ou moins complets. Cette gloire et cet 
honneur doivent leur être enlevés et c’est au delà du XVI e 
siècle qu’il faut reporter les plus anciens écrits systématiques 
sur ce sujet. L’un de ces travaux est l 'Arbre des batailles . 

On ne possède concernant l’auteur de ce livre que des ren¬ 
seignements fort incomplets ». Il s’appelait, selon certaines 
probabilités, Honoré Bonet, était né en Provence, peut-être 
bien' à Salon, et avait obtenu le grade de docteur ès décrets. 
Membre de cet ordre des Augustins, si ouvert aux idées 
nouvelles, il devint prieur de la célèbre abbaye de Salon et 


i Le nom de l’auteur de Y Arbre des batailles est diversement rapporté et 
des erreurs multiples ont été commises à son sujet. Quelques uns tels que 
Lipenius et Du Verdier de Vauprivas l’appellent Honoré Bonhor, prieur de 
Salon. Labbe dans sa Nova bibliotheca manuscriptorum donne Honoré Bonet . 
De la Monnoye, dans ses notes sur Du Verdier, dit qu’il croit plus sûr de lire 
Bonnet que Bonhor . Rigoley de Juvigny émet le même avis. ( Les bibliothèques 
françoises, t. IV, p. 1 33 .) Avant Rigoley de Juvigny, l’abbé Sallier avait adopté 
Bonnet et Sponde écrivait Honoratus Bonetus. (Annalium Cardinalis Baronii 
continuatio.) Van Praet, au contraire, estime que le nom véritable est 
Bonnor. (Catalogue des livres imprimés sur velin de la bibliothèque du 
roi, t. III, p. 8i.) Mais ce ne sont là que de petites divergences à côté d’autres 
plus grossières et que Bayle a relevées. [Dictionnaire historique et 
critique y t. II, au mot Franc.) La Bibliothèque de Gesner contient ce que 
Bayle appelle une furieuse bévue , la métamorphose du titre du livre en un nom 
d’auteur. D’après le Dictionnaire de la Provence et du Comté Venaissin par 
une société de gens de lettres (Marseille, 1786, t. III, p. 108), Bonnor serait 
appelé Bon par Savarron qui le citerait avec éloge. 

Il est à remarquer que les éditions de Y Arbre des batailles portent générale¬ 
ment Honoré Bonnor ou Bonhor. L’édition de 1505 chez Michel le Noir donne 
à la fois et cela sur la même page, Bonhor et Bonnor , tandis que les manuscrits, 
antérieurs en date, portent Honoré Bonet , sauf de rares exceptions. M. Paulin 
Paris cite un manuscrit où le nom de l’auteyr devient Honnore Lone [Les 
manuscrits françois de la bibliothèque du roi, t. V, p. 309) et dans l’un des 
manuscrits du British Muséum, on lit Honoré Bouet . Dans les manuscrits de 
Y Apparition de Jehan de Meun, l’orthographie est généralement la même, 
c'est Honoré Bonet , 

employa ses loisirs à écrire un traité qu’il dédia à Charles VI. 

Bonet fournit dans son prologue l’explication du titre sin¬ 
gulier qu’il avait choisi et dans une des éditions du livre 
et dans quelques manuscrits, figure l’arbre de deuil dont il 
parle. Dans les branches supérieures de gauche se trouvent 
deux papes qui se battent, représentant ainsi * la très fiere 
tribulation des regens de sainte Eglise » ; à droite on voit 
un empereur et un roi également en lutte ; dans les branches 
inférieures bataillent des chevaliers et des bourgeois ; enfin, 
au dessus de l’arbre apparaît Dieu le Père entouré d’anges 
précipitant dans l’enfer les anges rebelles. 

Il est assez facile de fixer l’époque de la composition de 
Y Arbre des batailles. Charles VI monta sur le trône en 1380; 
sa folie commença en 1392. Le traité est évidemment anté¬ 
rieur à cette dernière date. Mais différents passages per¬ 
mettent de préciser davantage. L’écho des luttes religieu¬ 
ses résonne dans tout l’ouvrage. Le schisme d’Occi- 
dent venait d’éclater ; dans ce grand conflit, le prieur de 
Salon embrasse le parti de Clément VII, que reconnaissaient 
la France, l’Espagne, l’Ecosse et le royaume de Naples et 
il ne trouve point de termes assez sévères ni assez durs pour 
blâmer et critiquer Ja conduite de Barthélemy Prignano, 
évêque de Bari, que le parti romain avait élevé sur le 
trône pontifical.. Or, le règne de ce dernier, qui fut pape 
sous le nom d’Urbain VI, commença le 9 Avril 1379 et 
finit en 1389. En un autre endroit, notre auteur examine 
longuement « se la royne Jehanne de Naples a peu affilier 
le roy Loys. » Il résout affirmativement la question et 
après avoir énuméré les motifs de droit et de fait qui militent 
en faveur de son opinion, il termine par ces mots: ** Et 
pour ce je tiens estre tout certain que la succession du 
roy Loys a esté sainte et juste. Si n’est mie féal à sa seignorie 
quiconquesà ses hoirs contredist, mais se méfait grandement, 
je ne m’en doubte pas. * L’adoption de Louis d’Anjou par la 
reine de Naples remontait à 1380; le prince français était parti 

en 1382, pour conquérir son royaume sur Charles de Duras 
et dans l’automne de 1384, il avait trouvé la mortàBari. 
Une déduction s’impose à l’esprit; c’est pendant la minorité 
de Louis II que XArbre des batailles fut écrit et cette lutte 
entre les nobles et les communautés de Provence dont Bonet 
parle à plusieurs reprises, n'est autre chose que la guerre qui 
éclata contre la régente, Marie de Blois, et prit fin en 1387. 
Honoré Bonet n’exagère nullement le caractère violent des 
hostilités si l’on en croit l’historien de Provence, César Nostre- 
dame. « Alors, écrit ce dernier sous la date de 1387, quelques cha¬ 
pitres de paix sont arrestez en Provence entre la royne Marie 
et lescommunautez d’Aix, de Marseille, Tarascon, Draguignan 
et aultres villes de Provence, apres toutefois grande effusion 
de sang humain, infinis bruslemens de villes, renversemens de 
châteaux, places et forteresses désolées de fond en comble, 
violences et destructions d’eglises, profanations d’autels, pol¬ 
lutions de sanctuaires, rapines et larçins de choses sacrées, 
ravissemens de femmes, veuves et vestales, vengeances san¬ 
guinaires et diaboliques, rançonnemens cruels, meurtres horri¬ 
bles, homicides ordinaires et mille aultres maulx exécrables 
et sans nombre 1 . 

L 'Arbre des batailles dut donner à Honoré Bonet une 
grande réputation de science et de prud’hommie 2. En 1390, 
le roi fit un voyage dans le Midi pour juger des désordres de 
l’administration de son oncle, Jean de Berry, gouverneur de 
Languedoc et de Guyenne, dont les exactions avaient, au 
dire de Jean Juvénal des Ursins, provoqué l’émigration de 
plus de quarante mille ménages. La visite royale eut pour 
conséquence la révocation du duc de Berry. « Le roy de faict 
le desapointa de son gouvernement, et nomma en qualité de 
commissaire chargé de gerer le pays Pierre de Chevreuse, 
homme sage et prudent, lequel en peu de temps s’y porta 

1 César Nostredame, L'histoire et chronique de Provence. 

2 Paulin Paris, Les manuscrits françois de la bibliothèque du roi , t. V. 
p. 101 et suivantes, et t, VI, p. 243 et suivantes. 


Digitized by <^.ooQLe 



XI 


grandement et notablement et estoit le peuple très content 1 2 .■* 
L’on adjoignit au commissaire royal des clercs chargés de 
préparer sa besogne ; l’un d’eux fut Honoré Bonet. A la fin 
de Y Apparition de Jehan de Meun , le prieur de Salon rappelle 
cette phase de sa vie : “ J’ay veu tant de choses en la com¬ 
mission qui fut donnée jadis à feu sire de Chevreuse es parties 
de Languedoc et de Guyenne, en laquelle je fus parla volonté 
du roy, sur lesquelles choses je desire veoir aucuns bons re- 
medes, que ja ne m’en tairay d’escripre aucune chosette. » 

Peu de temps après les événements dont nous parlons écla¬ 
tèrent en Provence des contestations violentes qui ne tardèrent 
pas à dégénérer en guerre privée. Raymond Roger, vicomte 
de Turenne, réclama les armes à la main un legs important 
que,prétendait-il,le pape Grégoire XI avaitfaitensa faveuret 
dont le pape Clément VII et la reine Marie de Blois refusaient 
la délivrance. Bonet soutint la cause du pape et de la reine et 
il faut croire qu’il se montra un adversaire décidé et sérieux des 
prétentions du vicomte de Turenne, car dès que celui-ci eut 
le dessus, un de ses premiers actes fut de chasser Bonet de son 
abbaye et de le forcer à chercher un refuge à Paris 2. Dans 
P Apparition de Jehan de Meun , Bonet rapporte qu’il est 
* hors de son pays pour la guerre que messire Rémond Ro- 
gier a faicte tant longuement en Provence contre le jeune roy 
Loys de Secile » et il émet le vœu de voir punir le rebelle par 
le roi de France lui-même. « Si au temps passé, dit-il, Rémond 
Rogier faisoit entendre que la guerre il ne faisoit que contre le 
pape Clement et pource que famé estoit que le pape avoit tort, 
maintenant que le roy et nos seigneurs voient le contraire, 
j’espere que bien briefvement Rémond cognoistra que ne fait 
bon couroucier le sang des fleurs de lis. » 

Grâce à son université, Paris où le prieur de Salon s’était 

1 Jean Juvénal dks Ursins, Histoire de Charles VI , roy de France , 
année 1 38 g 

2 Paulin Paris, Les manuscrits françois de la bibliothèque du roi , t. VI, 
p. 243 et suivantes. 

retiré, était alors le centre intellectuel le plus puissant du 
monde. La place d’Honoré Bonet semblait marquée d’avance 
au milieu du groupe de nobles esprits qui, Gerson en tête, 
dirigeaient véritablement l’opinion publique de la France et de 
l’Europe occidentale. Patriote et chrétien, il se jeta résolument 
dans la mêlée et il nous reste comme témoignage éclatant de 
son talent en même temps que de ses sentiments généreux, 
1 * Apparition de Jehan de Meun> dans laquelle il déplore les 
maux de la France et de l’Église, fait une critique incisive 
des abus sans nombre qui se sont glissés dans les affaires 
politiques et religieuses et signale avec force les moyens de 
rémédier à une fâcheuse situation. 

Tout fait croire qu’Honoré Bonet exerça une salutaire in¬ 
fluence. Dans le Livre des faits d'armes et de chevalerie qui 
date des premières années du XV e siècle, Christine de Pisan 
fait intervenir un * très solennel et très docte homme « qui 
répond aux questions qu’elle pose concernant le droit de la 
guerre ; l’interlocuteur de Christine,celui que l’illustre femme 
appelle à chaque instant son « doulx maistre * n’est autre que 
l’auteur de XArbre des batailles i. 

Le grand nombre de splendides copies manuscrites qui en 
existent encore de nos jours prouve également l’importance 
que l’ouvrage acquit au XV e siècle,et les éditions qui en furent 
faites dans les premières années de la découverte de l’imprime¬ 
rie et jusqu’au commencement du XVI e siècle sont là pour 
témoigner que sa vogue et son succès furent durables 2. 
On en cite, du reste, des versions inédites en provençal et en 
espagnol; il paraît avoir été traduit en partie en anglais par 
William Caxton, le traducteur et l’imprimeur du livre de 
Christine et déjà vers le milieu du XV e siècle, un noble écossais, 

1 E. Nys, Honoré Bonet et Christine de Pisan , Revue de droit international 
et de législation comparée , t. XIV, p. 451 et suivantes. 

2 VArbre des batailles a été imprimé plusieurs fois. La première édition 
paraît avoir été faite à Lyon vers 1480. Brunet donne la liste des diverses édi¬ 
tions dans son Manuel du libraire. 

maître ès arts de l’université de Saint-André, Gilbert Hay, 
qui avait séjourné pendant de longues années en France où 
il faisait probablement partie de la garde écossaise du roi, 
translatait VArbre des batailles à la demande du comte 
d’Orkney et Caithness, chancelier d’Écosse. Ce dernier 
travail a été conservé et quelques pages en ont même été 
publiées l 2 3 . D ailleurs, un autre fait permet de juger de 
l’autorité dont jouit le livre du prieur de Salon. Sous le règne 
d’Édouard IV parut en Angleterre un écrit qui excitait le roi 
à faire la guerre à la France et à rendre à sa couronne son 
lustre et sa splendeur d’autrefois. The Boke of noblesse exami¬ 
ne différents points intéressants, comme, par exemple, la légi¬ 
timité de la guerre, et veut-on savoir sur quel ouvrage il 
s’appuie? Sur V Arbre des batailles. Rappelons, enfin, qu’un 
extrait du livre de Bonet se trouve dans le Traité des armoi¬ 
ries ou du comportement des armes z omposé par Sécile, héraut 
d’armes du roi d’Aragon, Alphonse le Magnanime 2. 

Le succès du livre, la renommée qu’il obtint n’ont rien qui 
doive étonner. La lecture de Y Arbre des batailles est des 
plus intéressantes, le fond et la forme en sont également 
dignes d’éloge et il est permis de dire que le moine augustin 
du XIV e siècle fut véritablement un grand et noble esprit. 

Les idées qu’il défend, les théories qu’il prêche sont remar¬ 
quables et il y a même quelque chose de surprenant dans le 
fait qu’un auteur de la fin du XIV e siècle expose sur bien des 


1 Beriah Botfield, The Buke of the Order of Knyghthood translated 
from the french hy sir Gilbert Hay , Knight , from the manuscript in the 
library of Abbotsfor d. Édimbourg, 1847. 

George Mackenzie, The lives and characters of the most eminent writers of 
the scots nation, t. III, p. 1 et suivantes. 

2 Paulin Paris, Les manuscrits Jrançois de la bibliothèque du roi , t. III, 
p. 281. 

3 The Boke of noblesse addressed to King Edward the fourth on his inva¬ 
sion of France in 1475, with an introduction by John Gough Nichols. Lon¬ 
dres, 1860. 

points une doctrine plus conforme à la justice, au droit et à la 
raison que ne devaient le faire les précurseurs immédiats de 
Grotius, Grotius lui-même et une foule de successeurs du grand 
penseur néerlandais. 

Presque jamais le moine augustin ne se laisse entraîner 
jusqu’à prêcher la rigueur et la dureté; généralement il défend 
l’opinion la plus douce, et on le voit ainsi exprimer en plein 
moyen âge des pensées dont le monde moderne poursuivra la 
réalisation. Honoré Bonet paraît bien être un juriste de valeur, 
mais il sait résister au texte de la loi, à l’inverse de tant d’au¬ 
teurs de droit international, qui se sont acharnés à introduire 
dans une civilisation nouvelle les théories impitoyables de l’an¬ 
tiquité. Chrétien, il se souvient des paroles du sermon sur la 
montagne, que le décret de Gratien invoquait avec tant d’à 
propos : “ Beatipacifici quia filii Dei vocabuntur **; homme, il 
rentre en lui-même quand un problème difficile se pose, il 
écoute et enregistre la réponse que lui dictent son cœur et sa 
conscience. 

L 'Arbre des batailles dénote au surplus une science réelle. 
Sa méthode est naturellement la méthode scolastique, mais 
dans le développement de ses raisonnements l’auteur fait 
preuve des connaissances les plus sérieuses. Le droit romain et 
le droit canon sont fréquemment invoqués ; Aristote est mis à 
contribution; les théologiens, les civilistes et les décrétâtes 
sont appelés en témoignage et quelques-uns sont cités nomina¬ 
tivement ; enfin, il n’est pas jusqu’à l’histoire qui ne soit 
utilisée. A ce point de vue, il est du plus haut intérêt 
d’examiner de plus près les diverses sources auxquelles puise 
le prieur de Salon ; on peut ainsi embrasser en quelque sorte 
d’un coup d’œil toute la littérature dont disposait au moyen 
âge l’écrivain qui voulait s’occuper du droit de la guerre. 

En première ligne, figure Aristote. Une des belles pages 
de la Divine Comédie dépeint admirablement la haute situa¬ 
tion qu’Aristote occupait au moyen âge. Dante aperçoit dans 
les limbes les personnages illustres de l’antiquité, les poètes 

et les grands esprits, et levant les yeux il voit assis au milieu 
de sa famille de philosophes, entre Socrate et Platon, le 
maître de ceux qui save?it : 

Vidi il maestro di color che sanno 
Seder tra filosofica famiglia x . 

C’est que le prince des philosophes, le Philosophe, comme on 
l’appelait,était réellement alors le maître de ceux qui savaient. 
Son avènement avait été un fait capital ; les scolastiques du 
XII e siècle ne possédaient que des fragments imparfaits de ses 
œuvres; au XIII e siècle, grâce aux écoles de Cordoue et de 
Séville qui avaient conservé Aristote sinon dans le texte 
original, du moins dans les traductions arabes, grâce aussi au 
zèle intelligent et éclairé de princes illustres tels qu’Alphonse 
le Sage de Castille et l’empereur Frédéric II, tous les trésors 
du Stagirite avaient été ouverts au monde. Dès sa réappari¬ 
tion celui-ci domina la culture intellectuelle; il conserva cette 
influence prodigieuse durant trois siècles, et on peut dire que 
pendant ce long espace de temps l’humanité pensa presque 
exclusivement par lui. 

Comme tous ses contemporains, Bonet est pénétré de l’esprit 
aristotélique. Il suffit d’ouvrir son livre pour constater à quel 
haut degré il subit l’action prestigieuse du grand penseur. En 
dehors même de ce que l’on pourrait appeler l’influence géné¬ 
rale et indirecte, on reconnaît dans Y Arbre des batailles l’in¬ 
fluence spéciale et directe de certains écrits d’Aristote, mais 
il est néanmoins à remarquer que cette action spéciale et 
directe n’est pas aussi visible dans le sujet que traite le prieur 
de Salon que dans les écrits publiés par les auteurs du moyen 
âge concernant le droit public et la politique. 

A côté des écrits d’Aristote, il faut citer parmi les sources 
principales de Bonet, le droit romain, le droit canon, la somme 
de saint Thomas et les travaux historiques de Martin le 
Polonais et de Tolomeo de Lucques. 

Le droit romain est fréquemment invoqué et le soin que 

i Dante, Lenfer , chant I, v. 1 3 1 et 1 32 . 

met Honoré Bonet à en appeler au témoignage des maîtres 
dénote son érudition. Malheureusement le prieur de Salon ne 
se montre pas fort scrupuleux dans la citation des écrivains 
auxquels il fait ses emprunts. On sait comment les auteurs du 
moyen âge se pillaient les uns les autres sans scrupule aucun, 
prenant simplement leur bien où ils le trouvaient. Cela s’ap¬ 
pelait pêcher y piscari , et dans le Livre des faits d'armes et de 
chevalerie y Christine de Pisan met dans la bouche de Bonet 
une apologie de la manière de voir de leurs contemporains 
concernant la propriété intellectuelle. Dans VArbre des batail¬ 
les y Honoré Bonet ne cite guère parmi les juristes que le nom 
de Richard Malumbre, le maître d’Albéric de Rosate, et celui 
de Jean de Legnano. Il fait néanmoins à plusieurs écrivains des 
emprunts considérables et c’est ainsi qu’il reproduit,sans en indi¬ 
quer la source, toutes les innocentes rêveries de Jean de Le¬ 
gnano sur l’influence des astres ; c’est également ainsi qu’il 
traduit plusieurs passages d’Oldrade de Lodi et qu’il puise 
dans le Tractatus de insignis et armis de Bartole et dans les 
commentaires du même auteur sur le quarante-neuviètne livre 
du digeste,les éléments des pages qu’il consacre aux armoiries 
et une dissertation sur le peuple romain. Quand on retrouve 
dans l’ Arbre des batailles des pages entières des juris¬ 
consultes italiens, on est porté à admettre qu’Honoré Bonet 
suivit les cours de quelque université d’outre-monts. 

Le droit canon constitue l’une des sources de prédilection 
du prieur de Salon. De fait, en un petit nombre de passages du 
décret de Gratien et des constitutions papales se trouve 
réunie toute la doctrine chrétienne concernant la guerre. 

On sait quel est le caractère du décret. En présence des 
contradictions sans nombre renfermées dans les éléments 
littéraires du droit canon qui s’étaient si prodigieusement 
accrus dans la première moitié du XII e siècle, Gratien tenta 
de rédiger une collection qui fît disparaître toutes les anti¬ 
nomies. L’entreprise était toute privée ; l’auteur n’occupait 
aucune situation officielle ; il professait, croit-on, à Bologne 

dans le monastère de saint Félix ; mais le livre acquit bien¬ 
tôt une importance énorme, il supplanta les compilations 
antérieures et s’il n’obtint pas force de loi, il jouit d’une 
autorité doctrinale comme jamais livre n’en posséda. La 
Concorde des canons discordants devint l’objet d’études ap¬ 
profondies, elle servit de base à l’enseignement et elle eut 
comme les compilations justinianéennes ses glossateurs et ses 
commentateurs. On crut longtemps qu’Eugène III l’avait 
confirmée et la circonstance que des papes invoquèrent cette 
fable et en admirent la véracité, en dit assez sur la vénération 
dont on entourait le décret d'or du seigneur et maître Gratien, 
pour employer l’expression imagée de l’époque. 

Le décret comprend trois parties traitant respectivement 
de questions générales, de procédure judiciaire et de liturgie. 
Dans la deuxième partie se trouvent l’examen et la solution 
de trente-six cas de droit, Causœ , auxquelles correspondent 
de nombreuses questions, Quœstiones , posées par l’auteur et 
résolues au moyen de passages tirés des canons. Le vingt- 
troisième cas traite spécialement de la guerre et sans entrer 
dans l’examen détaillé des développements que Gratien donne 
ici à son sujet, il nous suffira de dire qu’il agite et 
résout la question de savoir s’il est permis de faire la guerre 
et qu’il énumère les fautes engendrées par celle-ci. Le 
moine italien emprunte la plupart des passages qu’il invoque 
à saint Augustin ; mais une de ses définitions est tirée des 
Étymologies d’Isidore de Séville, c’est celle de la guerre juste 
et il est à remarquer que par cette définition, qu’Isidore de 
Séville avait empruntée lui-même au traité Zte la République 
de Cicéron, la conception formaliste des Romains concernant 
la guerre et la nécessité de la déclaration de guerre pénétra 
partiellement dans la civilisation médiévale. 

La date de la compilation de Gratien se place entre 1141 et 
1150. En 1230, Grégoire IX résolut de faire exécuter un 
nouveau travail de coordination. Raymond de Pennafort fut 
chargé de cette tâche et au commencement de 1234, son 

œuvre put être livrée à la publicité. Dans l'intervalle qui 
s’était écoulé depuis Gratien jusqu'au pontificat de Gré¬ 
goire IX, cinq collections de décrétales avaient paru. Ray¬ 
mond de Pennafort les réunit en un seul ouvrage ainsi que les 
constitutions et les lettres décrétaliennes de Grégoire IX, il 
remania et coordonna les divers documents, il élagua tout 
ce qui était hors d'œuvre et il fit disparaître les antinomies. 
Nous ne jugerons pas son travail; rappelons que les cinq 
livres de la collection grégorienne présentent surtout de 
l’intérêt pour rhistorien du droit international parce qu’ils 
renferment les textes qui ont donné naissance à quelques-unes 
des grandes controverses du moyen âge. 

Le sexte, compilé sous Boniface VIII, est sans importance 
au point de vue du droit de la guerre. Il en est de même des 
clémentines, des extravagantes de Jean XXII et des extra¬ 
vagantes communes. La compilation faite sous Clément V est 
la dernière compilation authentique ; les constitutions posté¬ 
rieures ont été conservées isolément. 

La somme théologique de saint Thomas d’Aquin ne peut 
être négligée dans la nomenclature des livres mis à profit par 
les écrivains du moyen âge. Dans ce monument colossal élevé 
à la science de l’époque, l’Ange de l’École avait consacré à la 
guerre quelques pages excellentes et examiné la légitimité 
du recours à la force, la participation des clercs à la guerre, 
la moralité des stratagèmes, la question de savoir s’il est 
permis de se battre aux jours de fête et la légitimité du 
butin. 

A côté du grand ouvrage de saint Thomas il convient de 
citer un autre genre d’ouvrages que les auteurs ont fré¬ 
quemment invoqués et dont l’influence a été prépondérante 
jusque sur Grotius lui-même. Nous voulons parler des 
traités assez nombreux qui furent publiés sous le titre de 
sommes, tantôt par des civilistes ou des canonistes, tantôt par 
des théologiens et qui renferment, rangées par ordre alphabé¬ 
tique, les principales opinions énoncées soit dans les corps de 

droit civil et canonique, soit dans les livres de doctrine. Anté¬ 
rieurement à Honoré Bonet on rencontre la somme monaldine. 
Monalde appartient à la fin du XIII e siècle et son livre doitavoir 
été composé avant 1274. Postérieurement à l'auteur de XArbre 
des batailles viennent trois recueils que nous nous contenterons 
de signaler en passant. L’un, la somme silvestrine, a surtout 
un caractère juridique tandis que les deux autres, la somme 
angélique et la somme cajétane, sont plutôt théologiques. 
Monalde, Ange de Clavasio, Silvestre Mozzolini de Prierio 
et Thomas de Vio eurent dans notre science une importance 
que les historiens du droit international ont négligé de faire 
ressortir, oubliant que Grotius n’hésite pas à invoquer la 
somme silvestrine dans son Traité du droit de la guerre et de 
la paix et que dans l’ouvrage de sa jeunesse, le Comntentarius 
de jure prœdœ , on le voit recourir plus fréquemment encore 
aux intéressantes compilations des sommistes. 

Différent en cela de presque tous ses contemporains, le 
prieur de Salon montre une véritable déférence pour l’his¬ 
toire. C’est par des développements historiques, de mince 
valeur, nous le concédons volontiers, qu’il ouvre son livre, et 
c’est encore à l’histoire qu’il recourt toutes les fois que ses 
affirmations ou ses théories lui semblent avoir besoin d’être 
solidement étayées. Le trait est caractéristique et il y aurait 
de l’injustice à ne pas le mettre en relief. La science histori¬ 
que était dans l’enfance à l’époque où Honoré Bonet compo¬ 
sait son livre; mais elle comptait déjà quelques hommes de 
valeur parmi lesquels il faut ranger hors de pair Martin le 
Polonais et Tolomeo de Lucques. L 9 Arbre des batailles les 
mentionne tous les deux. 

Martin le Polonais et Tolomeo de Lucques appartiennent 
à l'ordre des Dominicains, qui se cantonna pour ainsi dire 
dans l’histoire et la fit servir à défendre la cause de l’om¬ 
nipotence papale. Nous n’avons pas à porter ici de jugement 
sur l’œuvre de l’un et de l’autre historien, pas plus que nous 
n'avons eu à apprécier le rôle de Gratien ou de Raymond de 

Pennafôrt dans la lutte qui a occupé sî longtemps l’Église et 
la société; nous dirons seulement que Martin le Polonais et 
Tolomeo de Lucques ont été l’objet des accusations les plus 
passionnées et que les adversaires du système papal leur ont 
reproché d’avoir été jusqu’à falsifier l’histoire au profit de 
leurs théories. 

Martin le Polonais, originaire de Troppau en Silésie, fut 
chapelain et confesseur de Clément IV et de quatre de ses 
successeurs. Élevé à la dignité d’archevêque de Gnesen par 
Nicolas III, il mourut en 1278, avant d’avoir pu prendre pos¬ 
session de son siège. C’est à la demande de Clément IV que 
Martin le Polonais écrivit le Chronicum de summis pontifici - 
bus. L’auteur résume d’abord brièvement l’histoire du monde 
depuis la création, en s’étendant surtout sur le peuple romain ; 
il donne ensuite, en deux colonnes, la liste des papes depuis 
saint Pierre avec le récit des événements ecclésiastiques et la 
liste des empereurs depuis Auguste avec un court extrait de 
leurs actions L 

Bartholommeo, ou par abréviation Tolomeo, était originaire 
de Lucques. Entré dans l’ordre de saint Dominique, il se lia 
d’une étroite amitié avec Thomas d’Aquin qu’il accompagna 
à Naples où celui-ci se retira en 1274, et dont il acheva, à ce 
que l’on pense, le De regimineprincipum que l’illustre théolo¬ 
gien n’avait pu mener que jusqu’au milieu du quatrième cha¬ 
pitre du second livre. En 1288, Tolomeo devint prieur 
du couvent de saint Romain à Lucques; en 1309, on le 
voit à la cour papale d’Avignon ; enfin, évêque de Torcello, il 
mourut vers 1327. De ses ouvrages historiques deux seulement 
nous sont parvenus, YHistoria ecclesiastica nova divisée en 
vingt-quatre livres et traitant de l’histoire de l’Église depuis 
Jésus-Christ jusqu’en 13T4 et les Annales 2 . 

1 L’Abbé Le Beuf, Mémoire sur les chroniques martiniennes dans les 
Mémoires de littérature tirés des registres de l’Académie royale des inscrip¬ 
tions et belles-lettres depuis 1744 jusque 1746, t. XX, p. 224 à 266. 

2 Dietrich Kœnig, Tolomeo von Lucca, Ein biographischer Versuch. 

Karl Krueger, Der Ptolomüus Lucensis . 

L’examen approfondi du livre d’Honoré Bonet donnerait 
à notre préface de trop grands développements. Il y a cepen¬ 
dant de l’intérêt et de l’utilité à appeler l’attention sur quel¬ 
ques-unes des questions qu’il résout et de faire à ce propos la 
part de ses contemporains ou de ses prédécesseurs. L 'Arbre 
des batailles n’a point l’unité que possède nécessairement de 
nos jours le chapitre des traités de droit international consacré 
aux lois de la guerre ; le droit public et le droit privé s’y 
enchevêtrent à toutes les pages et des matières telles que la 
théorie des gages de batailles, pour citer un exemple, y pren¬ 
nent place à côté de dissertations sur des points relevant direc¬ 
tement du droit international. La cause de la confusion est 
trop apparente pour que nous nous attardions à l’expliquer 
et d’ailleurs Y Arbre des batailles présente un ensemble si inté¬ 
ressant qu’il convient presque de savoir gré à l’auteur de 
n’avoir pas toujours su se borner. 

On sait quel rôle la double notion du pouvoir papal et, du 
pouvoir impérial joue dans la civilisation médiévale. A la 
vérité, à l’époque de la composition de Y Arbre des batailles , 
la lutte des deux puissances était terminée sur le terrain de la 
réalité, mais elle n’en continuait pas moins, ardente et vive, 
dans le domaine de la théorie et, à plusieurs reprises, Honoré 
Bonet est amené à se prononcer sur la question. Prêtre, il se 
montre adversaire de l’Empire ; Français, il est partisan 
de l’indépendance des rois de France. Il n’est rien en cela 
qui doive nous étonner. Le prieur de Salon se contente de 
réfléter les opinions qui ont cours autour de lui et dans la 
question de l’autonomie de la couronne de France, il ne fait 
que reproduire le langage du fameux Songe dît Vergier , écrit 
à la demande même de Charles V. * Non pourtant la merci 
de Dieu, dit «* l’advocat chevalier » qui défend dans le Songe 
du Vergier « la royne qui estoit appelée la puissance seculiere,* 
le roy de France est en possession de franchise et de liberté de 
tant de temps qu’il n’est mémoire du contraire qu’il ne tient 

son royaulme fors de Dieu tant seulement ». » A la preuve 
tirée de la prescription le Songe du Vergier avait ajouté des 
motifs historiques. Bonet fait de même et donne de plus une 
raison philosophique : « Ceulx doivent gouverner et sei- 
gnorir lesquels sçavent bien et sagement soy et les aultres 
gouverner et eulx garder de faillir. * Les rois de France sont 
dans ce cas, dit-il, car outre qu’ils ont conquis tout le midi de 
leur royaume sur les Sarrasins, ils n’ont point soutenu 
** heresie ne scisme, or, je afferme de bonne foy avoir veu les 
histoires de plus de douze empereurs qui ont esté hérités et 
scismatiques. « 

La légitimité de la guerre, ses causes, ses pratiques font 
l’objet de curieux développements et sur un point spécial 
l’auteur de XArbre des batailles émet un avis qui est de nature 
à frapper le lecteur. Il s’agit de la guerre contre les Sarrasins. 

Il est dans l’histoire dogmatique et littéraire du droit des gens 
une question d’une importance capitale, celle de la légitimité 
de la guerre contre les Infidèles. Soulevée dès l’époque où les 
Sarrasins commencèrent à constituer un danger véritable pour 
les populations chrétiennes des côtes de la Méditerranée, elle 
conserva longtemps un caractère d’opportunité. Elle fut posée 
lors des Croisades et se rattacha également aux découvertes 
et aux conquêtes des Portugais et des Espagnols. A ce titre, 
elle mérite que nous nous y arrêtions quelques instants. 

Au point de vue doctrinal, la question de la guerre contre 
les Infidèles se relie à une question plus vaste. Parmi les 
étranges et audacieuses idées de Wyclif figure celle qu’il émit 
au sujet de la souveraineté dans son traité De dominio , paru 
vers 1368. L’illustre penseur enseignait que le dominium , le 
domaine, c’est-à-dire la souveraineté, l’autorité, est non pas un 
droit, non pas quelque chose d’externe, mais une habitude de la 
nature rationnelle, qui dans son sens le plus élevé appartient 
seulement à Dieu : « Dominium est habitudo naturœ rationalis 


(1) Le Songe du Vergier , première partie, ch. 36 , 

secundum quant denominatur suoprœfici servienti. » D’après 
lui, Dieu distribue le domaine à ses créatures, il le leur donne 
pour ainsi dire en fief, suivant leur situation et leurs fonc¬ 
tions respectives, mais cette investiture s’accomplit unique¬ 
ment à la condition que les créatures obéissent aux comman¬ 
dements du Créateur, en d’autres mots, qu’elles conservent la 
grâce. 

Sans doute, dans la pensée de Wyclif cette doctrine consti¬ 
tuait un idéal et lui-même a hâte de la déclarer incompatible 
avec l’état existant des choses ; elle n’en avait pas moins des 
conséquences d’une incalculable portée. Poussée à l’extrême, 
elle dépouillait le roi de sa royauté, le prêtre de sa dignité 
sacerdotale, dès que la grâce leur venait à manquer. Aussi 
Wyclif croyait-il devoir affirmer l’obligation de respecter 
l’autorité de fait et proclamait-il que Dieu lui-même doit obéir 
au démon qu’il a établi, exprimant ainsi le devoir de soumis¬ 
sion envers l’autorité constituée. Dans le sens véritable du 
mot, disait-il, le pécheur ne saurait posséder le domaine, il 
peut néanmoins en exercer la puissance en vertu de la permis¬ 
sion divine et le devoir du Chrétien envers la souveraineté de 
fait est tout tracé; Jésus a prêché d’exemple, il a obéi à Satan 
en se soumettant à ses tentations. 

La doctrine de Wyclif avait un premier corollaire. Dieu 
n’ayant jamais délégué la souveraineté à un seul homme et 
n’ayant accordé que des parcelles de domaine, des fiefs par¬ 
ticuliers, si l’on peut s’exprimer ainsi, les prétentions de la 
Curie venaient à tomber; le pape n’était plus le seul vicaire du 
Christ; le Chrétien relevait de Dieu, non du souverain pontife. 

Un second corollaire entraînait des conséquences impor¬ 
tantes au point de vue des relations internationales. Wyclif 
ne l’a point déduit de ses théories, mais il s’imposait fatale¬ 
ment et ne cessa d’être invoqué. Privés de la grâce, les Infi¬ 
dèles n’avaient point de souveraineté et les Chrétiens pou¬ 
vaient à l’envi les attaquer et les dépouiller de leurs royaumes 

et de leurs biens. La thèse eut du retentissement jusqu’au 
XVII e siècle. 

Coïncidence curieuse, on aboutissait ainsi, bien que par des 
voies différentes, à la conclusion à laquelle avaient abouti, 
dès le XIII e siècle, des canonistes illustres. 

La question avait fait l’objet d’un solennel débat entre 
Innocent IV et Henri de Suze qui tous deux figurent parmi 
les gloires du droit canonique au moyen âge. 

Sinibalde de Fiesque, qui ceignit la tiare sous le nom d’in¬ 
nocent IV, émettait dans YApparatus in quinque libros decre - 
talium une opinion favorable aux Infidèles. Le pape, suivant 
lui, peut exhorter les fidèles à secourir la Terre Sainte, mais 
comme les Infidèles ont le droit de juridiction et le droit de 
domaine, les Chrétiens ne sauraient sans injustice leur enlever 
leurs terres ou leurs biens. 

Cette opinion relativement douce rencontra une vive oppo¬ 
sition. L’un des beaux génies du moyen âge, Henri de Suze, 
cardinal d’Ostie, l’attaqua de toutes ses forces, déniant aux 
Infidèles les droits de règne, de principat et de juridiction et 
soutenant que la venue du Christ leur avait ôté toute sou¬ 
veraineté. 

La controverse fut longue et il n’est guère de canoniste du 
moyen âge qui n’ait pris position dans la discussion. L’histo¬ 
rien constate malheureusement que l’opinion la moins libérale 
est celle qui réunit les plus nombreux suffrages. 

Bonet partage les idées d’innocent IV et ses sentiments 
de modération se manifestent également quand il prêche la 
tolérance envers les Juifs. Le prieur de Salon n’admet pas que 
l’on ordonne bataille contre les Juifs, bien que ceux-ci se 
montrent les ennemis mortels des Chrétiens, et que « par usure 
ou par fraude ou par barat ils traient argent et tous biens 
meubles des Chrestiens et vivent de la sueur et labeur des 
Chrestiens sans ce qu’ils labeurent ne terres ne vignes, par 
leur mauvaise subtileté et dampnable engien, et communé¬ 
ment quelque part qu’ils demeurent ils déshéritent plente de 

povresgenset des riches quant ils peuvent. « « Les Evangiles, 
ajoute-t-il, dient que le temps viendra qu’il ne sera que ung 
pasteur et ung peuple » et il conclut qu’il faut épargner les 
Juifs. U n des arguments de Bonet n’est pas sans quelque saveur; 
il concède que les Juifs n’aiment point les Chrétiens, mais, 
observe-t-il aussitôt, * sils nous font plente de mal, nous ne 
leur faisons guaires de bien. * Paroles sages assurément et qui 
pourraient être méditées même de nos jours. 

Sur le point de mourir, le connétable Du Guesclin appela 
autour de lui les vieux capitaines qui l avaient suivi durant 
quarante ans et les pria de ne point oublier ce qu’il leur 
avait dit mille fois, qu’en quelque pays qu’ils fissent la 
guerre, les gens d’église, les femmes, les enfants et le pauvre 
peuple n’étaient point leurs ennemis. Ces belles paroles 
de Du Guesclin sont pour ainsi dire commentées dans 
VArbre des batailles . 

Dans sa lutte contre les guerres privées, l’Église avait 
établi diverses exemptions et les jours où elle autorisait des 
hostilités, elle protégeait contre toute violence les prêtres, 
les moines, les frères convers, les pèlerins, les marchands, 
les laboureurs, les animaux employés au labourage. « Jnno - 
vamus, disent les canons, ut presbyteri , monachi , converti, 
peregrini, mercatores , rustici , euntes vel redeuntes vel in 
agricultura existent es,et animalia quibus avant et setnina 
portant adagrum, congrua securitate lœtentur ». ** L’auteur 
de l’ Arbre des batailles poursuit l’application de ces règles 
à la guerre publique et en propose l’interprétation la plus 
large. Le sort du laboureur surtout le préocupe; c’est 
avec chaleur qu’il le recommande aux grands de la terre : 
** A Dieu plaise, dit-il, de mettre es cuers des rois de 
ordonner en toutes guerres comment les laboureurs soient 
seurs. n La réalité ne répond pas à ses vœux. Le noble 
écrivain le confesse : * En vérité, j’ay grande douleur au 


(0 Decretalium Gregorii IX L. I, t. 34, De treuga et pace, cap. 2, 

cuer de voir et ouyr le grand martire que ils font sans 
pitié ne merchy aux povres laboureurs et aultres gens qui ne 
sçavent ne mal dire ne mal penser et qui labourent pour toutes 
gens d’estat et desquels le pape, les rois et tous les seigneurs 
du monde ont apres Dieu ce qu’ils mengent et ce qu’ils 
boivent et aussi ce qu’ils vestent. Et nul d’eulx n’en a cure. * 
Les excès des gens d’armes, leur pilleries, leurs roberies, pour 
employer le mot du temps, ne justifiaient que trop ces lamen¬ 
tations qui rappellent le passage où Monstrelet nous montre 
les pauvres paysans n’ayant d’autre provision « sinon crier 
misérablement à Dieu, leur Créateur, vengeance >. » 

C’est surtout dans la question de l’immunité des personnes 
paisibles et de leurs biens que le prieur de Salon fait preuve 
d’une raison supérieure. Le problème est important et ce sera 
la gloire du XIX e siècle d’en avoir entamé la solution. Or, 
fait digne de remarque, déjà vers la fin du XIV e siècle un 
moine prêchait la doctrine moderne. Écoutons Honoré Bonet. 
Il demande “ se pour la guerre qui est entre le roy de France 
et celui d’Angleterre les François pourroient deuement courir 
sur la terre des Anglois et emprisonner les povres Anglois et 
prendre leurs biens. « La réponse est négative : « Nul homme 
ne doit porter le pechié d’ung aultre, donc pourquoy les povres 
Anglois auront-ils mal pour la coulpe de leur seigneur ? « 
Ainsi donc, dit l’auteur, « les bons marchants, les laboureurs 
des terres, les bergiers des champs ou telles gens » devront 
rester en dehors de la guerre. Bonet est malheureusement 
obligé de reconnaître que l’opinion contraire prévaut ; il le 
fait à regret et essaie d’atténuer les conséquences de la doctrine 
régnante. * Nonobstant toutes les raisons dessusdites, les 
opinions de nos maistres sont telles que se vraiment les sub- 
gets du roy d’Angleterre donnent ayde et faveur au roy 
pour faire guerre à l’encontre du roy de France, les François 
peuvent bien guerroier les Anglois et gagner de leurs biens 

; Monstrelet, Chroniques, année 1436. 

et prendre des vivres de leurs pays.... Mais se les subgets ne 
vouloient ayder à leur roy pour guerre faire contre le roy de 
France, les François ne leur pourroient de bon droit domma- 
gier ne des personnes ne des biens qu’ils n’en fussent tenus 
devant Dieu. « Cette idée de l’immunité des personnes paisi¬ 
bles et de leurs biens se retrouve en plus d’un endroit de 
Y Arbre des batailles et Bonet la développe notamment dans 
une des pages les plus charmantes du traité où il nous montre 
un vieillard fait prisonnier et invoquant comme titres à l’im¬ 
munité son grand âge et son abstention de toute acte hostile. 

L 'Arbre des batailles nous fournit des renseignements 
précieux sur les pratiques de la guerre et sur le butin et la 
rançon des prisonniers. Il est néanmoins à observer qu’en 
certains de ces points Bonet se montre moins explicite que ne 
le fait, dans ses études fragmentaires, tel ou tel autre auteur 
du XIV« siècle. 

C’est ainsi que le prieur de Salon passe complètement sous 
silence la discussion du texte des décrétales condamnant d’une 
manière formelle l’emploi d’armes lançant des projectiles : 
* Artern illam mortiferam et odibilem ballistariorum et s agit- 
tariorum adversus Christianos et catholicos exerceri de cetero 
sub anathemate prohibemus t. « Or, fait digne de remarque, 
la glose restreignait la défense portée par le texte au cas où 
la guerre est injuste et les docteurs admettaient dans la guerre 
juste l’usage des balistes et des arcs, parce que le décret de 
Gratien permet de combattre l’ennemi de toute manière et 
même de lui tendre des embûches. La somme monaldine se 
prononçait dans le sens de la glose; elle permettait aux s agit- 
tariiet aux ballistarii d’exercer leur art contre les Chrétiens, 
en cas de guerre injuste, tandis que Jean André émettait le 
vœu que l’on n’usât point de balistes: * Cutn sœpe acciditquod 
liomo vilis et vilissimi cor dis périmât hominem magni pretii y » 
tout en reconnaissant que leur emploi s’imposait dans la dé¬ 
fense des forteresses et des navires. 

\ Decretalium Gregorii IX L. V., t. i 5 , De sagittariis , cap. un. 


Digitized by <^.ooQLe 



XXVHI 


La question du butin n’est peut-être pas traitée avec toute 
la rigueur désirable, Bonet eût pu utiliser ici un recueil qu’il 
semble avoir ignoré complètement, les Siete Partidas d’Al¬ 
phonse le Sage de Castille, qui renferment sur le droit de la 
guerre en général et spécialement sur la matière du butin les 
règles les plus précises. Il est un autre sujet qu’il s’abstient 
d’exposer, c’est la théorie du postliminie que ses contempo¬ 
rains examinent cependant dans tous ses développements. 

Nous pourrions nous arrêter ici, mais il convient d’ajouter 
quelques mots concernant le manuscrit qui a servi de base à 
notre publication. La bibliothèque royale de Bruxelles pos¬ 
sède quatre copies de VArbre des batailles ; celle que nous 
avons suivie est due à la plume de David Aubert, bibliothé¬ 
caire de Philippe le Bon, duc de Bourgogne, qui était à la 
fois calligraphe et traducteur. Écrite en 1456, elle est anté¬ 
rieure d’un quart de siècle aux premières impressions, et si 
elle diffère de celles-ci dans la forme, elle ne s’en éloigne 
nullement pour le fond. Entre le texte que nous publions et 
le texte des éditions du XV e et du XVI e siècle, il y a parfois 
des divergences de rédaction; il n’y a jamais de différence 
essentielle dans les idées. 

Ç’est là un fait important et que nous tenons à mettre en 
évidence. Notre but n’est point de faire ressortir le côté litté¬ 
raire si intéressant, du reste, de Y Arbre des batailles ; ce que 
nous voulons, c’est mettre sous les yeux de ceux qui s’occu¬ 
pent du droit international, le monument doctrinal le plus 
ancien dé cette discipline juridique. 

Ci commence la présentation et le prologue de ces - 
tui présent volume appelé ïArbre des batailles , 
compilé en quatre parties . 


La sainte couronne de France, en laquelle aujourd’huy par 
l’ordonnance de Dieu régné Çharles le VI e en celui nom très 
bien amé et par tout le monde redoubté, soit donné los et gloire 
sur toutes seignories terriennes. Très hault et souverain prince, 
je qui suis par mon droit nom appelé Honoré Bonet, humble 
prieur de Salon en Provence et docteur en decret, souvent 
et menu ay eu en volonté de compiler aucun livre lequel fust 
premièrement en l’honneur de Dieu nostre créateur et de la 
très glorieuse vierge Marie sa doulce mere et apres de vostre très 
excellente majesté. Et les raisons pourquoy j’ay entrepris de 
ce faire sont, selon mon advis, assez bonnes. Car tout première¬ 
ment l’estât de sainte Eglise est aujourd’huy en telle tribulation 
que se Dieu n’y met aucun bon remede et vostre seignorie qui 
a accoustumé d’achever et mettre à néant les fieres adventures 
de la foy chrestienne, je ne sçay voye ne chemin comment y soit 
mise bonne et brieve accordance. La seconde raison si est que je 
voy toute la sainte chrestienté tant aggravée de guerres et de hay- 

nes f de larrecins et de dissensions que à grant peine se l’on peut 
nommer un petit pays, soit duchié ou conté, qui soit en bonne 
paix. La tierce raison si est, car la terre de Provence dont je 
suis natif et nourry, est à présent tellement atournée pour le 
remuement de nouvelle seignorie et aussi par les diverses opi¬ 
nions qui sont entre les nobles et les communautez, que en grant 
douleur tout homme sage doit escouter les maulx que les gens 
du pays souffrent pour icelui débat. Et la quarte raison si est, 
car plusieurs gloses de grans clercs nouveaulx qui bien pensoient 
entendre prophecies anciennes qui jadis devisèrent les grands 
maulx qui à présent régnent, si dient que par ung de la haulte 
lignée de France les remedes seroient donnés au siecle ainsi 
traveillé et mis en grande pestilence. Ces raisons doncques 
m’ont efforcié de faire aucunes nouvelles choses afin que 
vostre jeunesse soit informiée de plusieurs entendemens de 
la sainte Escripture et d’aultre part afin que vostre volonté 
soit de plus en plus en pensée de faire et donner secours à la 
sainte foy de Jhesucrist et tant faire que les prophecies qui 
se trouvent escriptes de vostre digne personne soient vérifiées 
par vos bonnes et vertueuses œuvres. Si vous supplie, mon très 
excellent et souverain prince, que rien que je dis en cestui 
livre ne vous soit ennuyeux, mais vous plaise le avoir pour 
agréable. Car ce que j’ay mis en lui prend son fondement sur 
la sainte Escripture et sur les decrets et sur les lois et sur 
naturelle philosophie qui n’est aultre chose que raison de 
nature. Et se nommera cestui livre l’Arbre des batailles. 
Mais puisque jay faict jusques ci, il me convient querre la 
matière de laquelle je fasse mon ouvrage, veu que j’ay demonstré 
les raisons qui me meuvent à compiler cestui livre. Si m’est 
venue une telle imagination que je fasse un arbre de dueil au 
commencement de mon livre, sur lequel vous pourrez au dessus 
tout premièrement veoir les regens de sainte Eglise estre en si 
très fiere tribulation que oncques plus fiere ne fut, et bien le 
cognoistront ceux qui parfaitement entendront en cestui livre. 
Apres vous pourrez veoir la grant dissension qui est aujourd’huy 

entre les roys et princes chrestiens. Vous pourrez apres veoir la 
grant angoisse et discort qui est entre les communautez. Et 
selon cet arbre j’ordonneray mon livre en quatre parties. La 
première sera des tribulations de l’Eglise jadis passées devant 
l’advenement de Jhesucrist nostre Seigneur et apres la seconde 
partie sera de la destruction et des tribulations des*quatre roy- 
aulmes qui jadis furent. La tierce partie sera des batailles en 
general. Et la quarte partie sera des batailles en especial. Ci 
fine le prologue . 

PREMIERE PARTIE 


Ci commence la première partie du livre de VArbre 
des batailles et commence en devisant Varbre 
figuré. 



Maintenant puisque vous veez comment sur l'arbre de douleur 
sont deux branches entre lesquelles sont de moult grans discors 
et grosse guerre sur le saint papat de Romme et d’aultre part 
• pouvez veoir comment entre les roys, princes et seigneurs terriens 
sont plusieurs dissensions, apres regardez les grandes commo¬ 
tions et les très fieres félonies des nobles et des communautez. 
Pour mieulx entendre l’arbre et aussi pour mieulx cognoistre 
sa figure, je feray aucunes questions. Si demande premièrement 
quelle chose est bataille. Apres je demande où bataille fust pre¬ 
mièrement trouvée. Encore je demande apres comment bataille 
fust approuvée en cestui monde et aussi se est chose licite et 
deue que ung homme entre en champ pour prouver son droit 
par son corps. Mais quant à présent je ne feray plus demandes.. 
Si respondray à celles qui faictes sont ci dessus. 

Chapitre I. — Quelle chose est bataille. 

• 

Or me convient respondre à la première demande ou question 
c'est à sçavoir quelle chose est bataille. Et je respons selon les 
maistres en loix que bataille n est aultre chose senon aucuns dis- 
cors ou debas lesquels sont venus pour aucunes choses desplai- 
santés à la volonté humaine pour celui débat retourner en 
accord et à raison. Et ainsi le prouve une loy. 


CHAPITRE II. — En quel lieu fut premièrement trouvée 
bataille et la cause pourquoy . 


Apres je demande en quel lieu fust premièrement trouvée ba¬ 
taille. Si vous declaire que ce fut au ciel, quant nostre seigneur 
Dieu créa les angeles. Il en Sf, ung tant bel, tant noble et tant 
glorieux que de beauté il surmontoit toutes les créatures celes- 
tiales. Et tant resplendissoit sa clarté que toute la beauté des 
aultres mettoit au bas ainsi comme fait le grant cierge ardant 
qui abaisse la lumière d’une petite chandelle. Et quant il se 
vit tant noble et tant bel, il pensa qu’il monteroit au plus 
haut lieu du ciel et si mettroit illec sa chaiere pour estre sem¬ 
blable à Dieu soa créateur. Tantost qu’il eust conclu de ce 
faire, la bataille fut encommencée, c’est à sçavoir à l’encontre 
de lui et de tous ceulx qui furent de son accord par les bons 
angeles qui nullement ne vouloient soutenir celle opinion et 
tant firent que Lucifer et tous ses complices et adherens furent 
desconfis ainsi que plus à plain le raconte monseigneur saint 
Grégoire pape, au livre des Moralitez. Si n’est une grande mer¬ 
veille se en cestui monde sourdent guerres et batailles puisque 
elles furent premièrement au ciel. Et pource nous fault il veoir 
comment guerres et batailles sont jadis survenues en cestui 
monde, mais sur toutes aultres la guerre qui vient sur la foy 
chrestienne et sur sainte Eglise. Nous verrons tout première- 

ment comment au temps passé la foy^chrestienne et l’Eglise ont 
esté en grandes guerres et discors. Si est necessaire que première¬ 
ment nous voyons les maulx de scisme et de guerre en son com¬ 
mencement et par avant l’incarnation de nostre Seigneur Jhesu- 
crist fils de Dieu, combien que moult longue narration seroit 
de raconter par ordre tous les scismes et les guerres de celui 
temps. Et pour ce je feray mention des plus grieves et les descri- 
ray en abrégeant le langage. Je trouve par la Bible que au temps 
de Moyse la guerre fut moult grande entre luy et le roy Pharaon 
qui persecutoit le peuple de Dieu, toutefois il fut long temps en 
sa subjection. Pareillement ne fut mie petit le scisme en son 
temps, quant le peuple voulut faire ung veau d’or et le voulut 
aourer comme s’il fust Dieu ainsi que contient la Bible et le 
Decret. Mais quel scisme et idolâtrie fut encontre la foy au 
temps de Abdon le prophète par la faulse creance du roy Jéro¬ 
boam. Aussi ne fut pas petite la guerre que Dieu fîst contre son 
peuple quant celui pervers homme Jéroboam roy d’Israël eut 
puissance, ainsi comme dist l’histoire au decret. Encore ne fut 
mie petit le scisme quant le saint peuple d’Israël ne put soy 
départir de celle faulse gent et scismatique qui s’appeloient 
Jebusiens, mais furent contrains de demourer avecques eulx, 
voulsissent ou non, ainsi comme le trouvons au decret. Si ne fut 
pas apres legiere la guerre et la tribulation que le roy qui s’ap- 
peloit Nabugodonosor fist contre le peuple de Dieu, lequel 
peuple il mist en voye de servitude et si ne fut mie content à tant 
mais fist faire une image d’or fin à sa semblance laquelle il vou- 
loit faire par toute la terre comme Dieu aourer, ainsi comme la 
sainte Escripture contient. Celui Nabugodonosor fist jeter en 
la fournaise ardant celles trois saintes personnes, Sidrac, Misac 
et Abdenago, pource qu’ils ne vouloient aourer son image d’or. 
Apres ce il fist destruire toutes les parties d'Egypte. Aussi fist il 
moult d’autres choses en son temps contre l’Eglise de nostre Sei¬ 
gneur, lesquelles je laisse de raconter pource que trop sont lon- 
. gués. Mais le scisme qui fut au temps de Malachie le saint 
prophète ne fait pas bon mettre en oubly, car lui mesme de sa 

propre main sainte il mist à mort plusieurs faulx scismatiques 
lesquels creoient que celle image fust Dieu ainsi comme 
dist Thistoire au decret. Apres- au temps de Josue ne fut 
mie petite la guerre contre le peuple de Dieu en laquelle 
par le pechié d’ung tout le peuple fut desconfit et mis en 
la main de ses ennemis. Je aurois trop à raconter se je 
voulois ici faire mention de toutes les guerres ou les scismes 
que l’Eglise soubstint en l’Ancien Testament car toute la 
Bible en est plaine. Et pourtant je m’en tairay quant à pré¬ 
sent, car il me suffist de prouver comment la sainte foy de Dieti 
et l’Eglise ont souvent et menu porté moult de tribulations, de 
guerres et de scismes avant l’advenement de Jhesucrist nostre 
Seigneur, fils de Dieu le Pere. 

CHAPITRE III. — Ci raconte des tribulations de nostre mere 
sainte Eglise jadis passées . 


Comme dit est, nous avons traitié en briefdes fais de par avant 
l’incarnation de Jhesucrist, et pour ce nous fault ilveoir des fais 
advenus depuis l’advenement du fils de Dieu touchant les guer¬ 
res et scismes qui ont esté et par lesquels sont encores moult 
de tribulations. Si declairons par quelles personnes turent ache¬ 
vez et menez à bonne fin, car vraiment sans grandes guerres, 
sans grandes ' heresies ne sans moult et grans scismes n’a pas esté 
la foy de l’Eglise catholique depuis la nativité de Jhesucrist 
nostre Seigneur. Et pour ce, mon très redoubté seigneur, que 
vous appreniez aucune chose de l’entendement de la sainte 
Escripture, je vous mettray en cestui livre une nouvelle opinion 
sur la vision que monseigneur saint Jehan l’Evangeliste vit en 
l’isle de Patmos. Et se l’entendement est ung peu subtil ne 
ne vous doit chaloir, car* la sainte Escripture ne se peut mie 
entendre sans aucune pàine d’estude. Et d’aultre part,je mettray 
en cestui ouvrage tant de choses mondaines qu’il est bien droit 
que j’adjouste aucunes choses de la sainte Escripture. Si devez 

sçavoir comment monseigneur saint Jehan fut exilié en i’isle de 
Pâtmos que j'ay dessus nommée. Et quant il fut illec nostre 
Seigneur ne le oublia pas, ainçois le visita et conforta de sa 
grâce moult chierement. Advint un jour que il vit sept angeles 
lesquels avoient sept trompes c’est à sçavoir chacun, la sienne. Si 
ie vont appareillier de tromper et voici comment car l’un des 
sept trompa le premier. Adont apparut une vision merveilleuse 
car tantost fut faicte sur l’air une si grande gelée entremeslée de 
sang et fut celle gelée jetée sur la terre dont la tierce partie de la 
terre fut arse et toute la verdure croissant sur icelle comme foin 
vert et aultres herbes. Mais avant que je declaire ceste vision, il 
vous fault sçavoir que veulent signifier ces sept angeles. Si vous 
advise que par les sept angeles sont signifiez sept maniérés de 
temps par lesquels toute la sainte Eglise depuis son commence¬ 
ment continuera jusques en la fin qui sera la septième trompe. 
Car ainsi l’entendoit monseigneur saint Pol quant il disoit que 
en la derniere trompe seroit la résurrection des mors. Dont est il 
à entendre que par sept nombres de temps des l’heure que vint le 
fils de Dieu en cestui monde devoit passer la sainte Eglise. 
Mais encore vous fault il bien entendre que par les angeles des¬ 
susdits sont entendus les papes lesquels sont souverains chape¬ 
lains de la foy chrestienne. Et est ceci bien chose deue, car en la 
sainte Escripture les chapelains sont appelez angeles. Apres 
vous devez entendre comment par le premier angele nous est 
signifié ie premier trespassement du premier temps de la foy 
chrestienne et nous sont par icelui angele signifiez tous les papes 
qui ont esté en celui trespassement premier. Et dura le premier 
trespassement de temps depuis saint Jehan Baptiste jusques au 
temps de pape Silvestre qui fut le premier pape en celui nom. 
Et tout ce je vous prouveray clerement par les raisons qui s’en- 
suyvent. 


* . 

CHAPITRE IV. - Le premier angele. 

Tout premièrement en celui trespassement de temps par le 
premier angele nous est signifié saint Jehan Baptiste lequel eut 

office d'angele quant il dénonça les nouvelles de l’advenement 
du fils de Dieu. Si est office d’angele de reveler les choses sécré¬ 
tés et de porter les Jiaultes nouvelles selon le dit de l’Escripture. 
Et si l’avoit le prophète appelé angele avant qu’il fust né en di¬ 
sant : « Voici le mien angele que je envoyeray lequel appareil¬ 
lera ma voye par devant ma face. » Et tout ce disoit il de saint 
Jehan Baptiste. Et si aucun vouloit arguer disant que saint Jehan 
Baptiste ne peut estre signifié par le premier angele pource qu’il 
ne fut mie pape qui vraiment est signifié par angele, je dy que 
vraiment et licitement il peut estre dit angele. Il trompa bien de sa 
trompe doncques quant il prescha le saint baptesme de penitence 
et quant il monstra au doigt le fils de Dieu estre venu en terre. 
Il eut aussi office de pape quant il reprist Herode et pource 
qu’il vouloit prendre la femme de son propre frere il lui 
contredist. Par le premier angele aussi peut estre entendu le 
benoit fils de Dieu lequel trompa de sa trompe quant lui mes- 
me donna la foy chrestienne et nous apprist à cognoistre la sain¬ 
te Trinité, car jusques à l’advenement de Jhesucrist nostre Sei¬ 
gneur et fils de Dieu nous ne sçavions point parfaitement que 
en Dieu fust le Pere,le Fils et le saint Esprit. Aussi il ne trompa 
mie petitement quant il envoya par tout le monde ses apostres 
et ses disciples pour preschier sa doctrine. Il fut aussi le premier 
pape et le souverain chapelain, car ainsi le contient l’Escrip- 
ture : « Sacerdos in œternum Christus dominus. » Apres lui fut 
pape monseigneur saint Pierre lequel trompa moult bien de sa 
trompe quant par tout le monde il envoya epistres de la'foy 
chrestienne. Il envoya aussi plusieurs disciples pour preschier la 
foy. C’est à sçavoir saint Julien qui jadis fut appe lé Simon le 
lepreux ou le ladre. Aussi fut preschiée par monseigneur saint 
Apollinaire, monseigneur saint Sixte, monseigneur saint Marc, 
et grant plente d’autres dont je me passe en brief. Il ne trompa 
aussi mie mal de sa trompe quant par sainte prédication il con¬ 
vertit plusieurs mescreans à la foy catholique chrestienne. Apres 
monseigneur saint Pierre, vint pour tromper de sa trompe mon¬ 
seigneur saint Serge pape, lequel donna articles de creance à 
toute la chrestienté sur la creance de la sainte Trinité. Et pour 

abregier ma narration je m’en passe plus legierement, car de 
tous les papes je pourroie ainsi dire lesquels furent au premier 
trespassement de temps desquels ung chascun fist aucune chose 
qui moult réconforta la foy chrestienne. Ainsi comme fist mon¬ 
seigneur saint Urbain pape le premier de ce nom lequel trompa 
bien de sa trompe quant il commença à baptiser plusieurs 
payens. Il fut aussi le premier qui oncques prist rentes et posses¬ 
sions temporelles au nom de T Eglise, car par avant toute 
l’Eglise vivoit selon la doctrine des apostres et ne prenoit 
chose que l’on lui donnast, fors aumosnes pour vivre et pour 
donner la substance aux povres pèlerins. Il convertit aussi à la 
foy chrestienne par son preschement saint Tiburge et saint 
Valere, pourquoy il trompé bien de sa trompe. Maintenant il 
nous fault veoir ce qu’il s’ensuit de la vision de monseigneur 
saint Jehan. Il dist donc que apres ce que le premier angele eust 
trompé de sa trompe, sur l’air fut fait une gelée meslée de sang, 
pourquoy vous devez entendre que par la gelée est entendue la 
infidélité des payens, car selon droite philosophie la gelée vient 
de la* fumée de la terre laquelle est levée sur l’air et se gele par 
force’du froit. Tout ainsi les hommes mescreans qui n’ont cure 
des choses perdurables par l’inclination qu’ils ont envers la terre 
font geler leurs cuers et leurs âmes en telle maniéré qu’ils 
n’entendent la vérité de la foy catholique. Et celle gelée selon 
la vision fut entremeslée de sang. En vérité, ce fut bien chose 
prouvée car les infidèles jeterent ces te gelée, c’est à dire leur 
infidélité sur la terre,c’est à sçavoir les chrestiens qui sont enten¬ 
dus par la terre selon l’Evangile : « Semen cecidit en terrant 
bonam. » Lesquels prindrent à persécuter et à mettre à mort 
en icelui temps si grant plente de saintes personnes qui furent 
martyrs que ce fut sans nombre. Mais quant à ce selon ladite 
vision la tierce partie des arbres fut arse et la tierce partie du 
foin vert. Je vous dy que en celle vision nous sont monstrez 
trois maniérés de martyrs. C’est à sçavoir par la terre nous sont 
signifiez les apostres et les disciples de nostre Seigneur et par 
les arbres leurs successeurs papes lesquels eurent la foy des 
apostres ainsi comme les arbres ont leur vie de la terre et par le 


Digitized by <^.ooQLe 



foin vert nous sont signifiez les autres chrestiens martyrs qui 
n'estaient pas de si hault mérité. Et pour vous monstrer com¬ 
ment il fut ainsi, je vous declaire que les apostres furent mis à 
mort par 'cruels tourmens et espoentables, pourquoy ils sont 
entendus par la terre. Les papes qui furent leurs successeurs 
pareillement furent martyrs. Car apres ce que saint Pierre fut 
pendu en la croix la teste vers terre par le commandement de 
l’empereur Néron, monseigneur saint Lin pape premier de ce nom 
eut le chief trenchié en la cité de Romme. Apres lui saint Clet 
et saint Clement pape le premier de ce nom furent mis à mort en 
la cité de Romme. Aussi fut pareillement mis à mort saint Ca- 
lixte pape lequel eut le chief trenchié hors de la cité de Romme. 
Apres celui fut pape saint Théophile mais il fut mis à mort par 
les Rommains. Et apreà eulx vindrent tous les papes que je vous 
nommer'ay ci apres qui* tous furent mis à mort de dure mort, 
c’est àlsçavoir monseigneur Serge,, monseigneur Pius, mon¬ 
seigneur Anicet, monseigneur Soter, monseigneur Eleuthere, 
monseigneur Victor, monseigneur Zephirin, monseigneur Urbain 
premier en celui nom, monseigneur Pontien, monseigneur 
Anthere, monseigneur Fabien, monseigneur Cornille, monsei¬ 
gneur Luce, monseigneur Estienne, monseigneur Sixte le se¬ 
cond, monseigneur Denis, monseigneur Félix Me premier, mon¬ 
seigneur Eutychien, monseigneur Gay, monseigneur Marcelin, 
monseigneur Marcel, monseigneur Eusebê et monseigneur Mel- 
chiade, lesquels furent tous papes de Romme et receurent mort 
pour la foy chrestienne. Or pouvez vous veoir comment la tierce 
partie des arbres fut arse. Mais encore selon ladite vision fut 
arse la tierce partie du foin vert, c’est à sçavoir que tous les 
chrestiens lesquels sont entendus par le foin vert furent dechas- 
sez et mis à mort en grande quantité es parties d’Orient par un 
qui s’appeloit Maximien. Et par ainsi vous pouvez veoir declairée 
toute la vision dessusdite et tout le premier trespassement de 
temps qui dura jusques au siégé de pape Silvestre premier en 
celui nom. Ainsi doncques ne peut homme du monde nyer que 
la sainte Eglise apostolique de Romme n’ait eu moult à souffrir 
par les grandes guerres et tribulations, par les persécutions et 

autrement qui advindrent en icelui premier trespassement de 
temps. Et pour ce il nous convient présentement veoir du second 
angele et comment il trompa de sa trompe. 


CHAPITRE V. — Le second angele . 


Ci apres dist l’histoire de l’Apocalypse comment le second 
angele trompa et apparut à monseigneur saint Jehan une telle 
vision que tantost une chose laquelle estoit en façon d’une 
grande montaigne ardant fut jetée en la mer, pourquoy la tierce 
partie de la mer fut faicte vermeille comme sang, pour laquelle 
chose mouroit la tierce partie de toutes les créatures qui 
avoient ame et vie en la mer et aussi la tierce partie de toutes les 
nefs de la mer fut perillée et noyée. Si devez sçavoir par l’enten-* 
dement de ceste vision comment le dyable depuis qu’il trebuscha 
du ciel s’est toujours efforcié de mettre division en la sainte 
Eglise apostolique. Et pour ce premièrement il s’efforça à 
l’encontre d’elle autant qu’il lui fut possible pour la mettre au 
bas et à néant à layde des princes et des seigneurs de la terre, 
ainsi que bien l’avez veu en la première vision, mais quant il 
vit que par ceste maniéré il ne pouvoit parvenir à son intention 
et que tant plus y avoit de martyrs d’autant estoit l’Eglise plus 
forte et aussi que là où pLus estoit forte la persécution à l’encon¬ 
tre des chréstiens d’autant y croissoit plus la chrestienté, quant 
le dyable vit qu’il ne parviendroit pas à ses atteintes il délaissa 
celle maniéré de guerroier contre l’Eglise, mais il printune 
autre façon de mener guerre car il s’efforça de semer erreurs 
à rencontre de la foy. Et pour ce dist l’histoire que le second 
angele trompa de sa trompe, lequel second angele fut monsei¬ 
gneur saint Silvestre qui bien et moult haultement trompa de 
sa trompe quant par son preschement il fist tant que l’empe¬ 
reur Constantin receut le saint sacrement de baptesme, lequel 
empereur aima tant dévotement sainte Eglise et tant de beaulx 
privilèges lui donna avec grant plente de rentes que longue 

chose seroit de les toutes raconter. *Mais toutefois entre aul- 
tres choses il donna àu pape son palais séant en Romme lequel 
estoit appelé du Latran. Il lui donna aussi sa couronne qui se 
appeloit diademe et tous les aultres aournements imperiaulx, 
avecques le pavillon rond lequel signifie seignorie accomplie» 
par quoy au temps d’icelui Constantin l’Eglise monta en si 
grande haultesse de dévotion et d’honneur que le dyable d’enfer 
ne le put souffrir, ainçois se appareilla de assaillir et combattre 
la foy. Et c’est la vision saint Jehan quand il vit une montai- 
gne ardant, c’est à entendre une grande heresie ardant de feu, de 
malice et de iniquité et que par la montaigne soit entendue 
% heresie. Ainsi le prouve le prophète David en disant à la personne 
de l’Eglise : « In Domino confido : quomodo dicitis animas meœ: 
transmigra in montem sicut passer .» De ce dist l’Eglise : « J’ay 
mon esperance en Dieu et dont pourquoy vous aultres pécheurs 
allez vous en la montaigne ainsi comme le passere solitaire. * 
Cestui oisel qui s’appelle en trançois passere selon le maistre des 
proprietez est un oisel jongleur et mange volontiers semence 
emprisonnée. Et ainsi est d’un homme quant il se part de la 
vérité et de la sainte Escripture qui contient la foy catholique 
et prent la semence de erreur et heresie si s’en va en la mon¬ 
taigne comme le passere solitaire. Or avez vous entendu que 
ceste montaigne asdant veult signifier faulse doctrine. Mais l’his¬ 
toire dist oultre ce qu’elle fut jetée en la mer, c’est à sçavoir la 
sainte Escripture qui est entendue par la mer. Car ainsi comme 
la mer est parfonde ainsi TEscripture sainte est tant parfondeque 
le fond ne la fin ne s’en peult trouver Tout ainsi comme de la 
mer partent toutes eaues, certes tout ainsi de la sainte Escrip- 
ture partent toutes les sciences et tous les vertueux sçavoirs de 
tout le monde. Et ainsi comme la terre est fondée sur l’eaue 
pareillement toute la foy est fondée sur la creance de la sainte 
Escripture. Et ainsi comme toutes les eaues vont en la mer, 
ainsi en la sainte Escripture viennent tous entendemens mais 
que ils soient selon la foy. Apres ce dist l’ancienne histoire 
que la tierce partie de la mer fut faicte sang. Or vous devez 
sçavoir comment nous avons trois entendemens en la sainte 

Escripture, le premier est selon la lettre et pour ce il est ap¬ 
pelé littéral, le second est entremeslé pourquoy Ton le nom¬ 
me en latin Sensum mixtum seu mysticum , et le tiers est l’enten¬ 
dement charnel, c’est à dire de la chair mortelle laquelle ne 
peut mie sentir la vérité de sçavoir de Saint Esprit sans lequel 
l’Escripture ne peut avoir bon entendement. La tierce partie 
doncques de la mer fut faicte sang, selon la vision dessusdite 
qui est à entendre de l’Escripture sainte, laquelle fut faicte sang, 
c’est à dire le tiers entendement charnel lequel ne peut mie 
faire vivre l’ame de la personne, ainçois la occist et dampne 
perpétuellement. Et la raison si est car l’on croit naturellement 
ce que l’on veoit plainement et aussi ce que l’on cognoist selon 
raison. Et toutefois la foy catholique n’est pas des choses qu’on 
peut amplement veoir et cognoistre mais principalement des 
choses non veues et non cognues. 


CHAPITRE VI. — Exposition de Vautre partie delà vision 
dessusdite. 


Apres ce dist l’histoire de la vision dessusdite comment la 
tierce partie des créatures qui avoient ame et vie en la mer fut 
morte. En vérité ce fut bien chose vraie car en celui temps ne 
furent pas deceus les simples hommes de croire faulse ne hereti- 
cale doctrine, mais pareillement furent deceus plusieurs grans 
clercs lesquels avoient les grandes dignitez en l’Eglise par les¬ 
quels est à entendre la tierce partie des nefs lesquelles perille- 
rent et furent noyées. Et veci comment car en celui temps 
furent les hérités que l’on appela Manichiens et fut leur com¬ 
mencement de ung faulx hérité nommé Mânes. Pareillement y 
eut une aultre heresie qui fut appellée arienne et en fut le com¬ 
mencement de ung faulx hérité qui s’appeloit Arius. Encore y 
eut une aultre heresie que l’on nommoit Donatistes, desquels fut 
leur maistre ung moult desléal homme nommé Done. Aussi y 
eut es parties de Bretaigne ung faulx hérité qui se nommoit Pe- 

lage, lequel corrompit grant nombre de chrestiens par sa très 
puante doctrine. Pareillement y eut ung autre hérité es parties 
d’Espaigne qui se appeloit Priscilien. Il eut moult grosse com- 
paignie d’infideles et desleaulx chrestiens corrompus de sa faulse 
doctrine. Ce ne fut mie doncques mensonge de la vision quant 
elle disoit que la tierce partie des créatures et la tierce partie 
des nefs estoient perillées en la mer. C'est à sçavoir en la sainte 
Escripture qui en ce cas nous est signifiée pour la mer. Mais 
encore vous puis je sur ce donner ung aultre entendement, c’est 
à sçavoir que nous avons trois maniérés de nefs en la sainte 
Eglise. La première si est des personnes qui sont en voie de 
grâce appareilliées à toute persécution recevoir pour la sainte 
foy catholique, la seconde si est des personnes qui sont en voie 
commune, c’est à dire qui pechent souvent es pechiés communs 
ainsi comme sont pechiés par orgueil, par avarice, par luxure et 
aussi par les autres pechiés veniels et mortels, desquels il pren- 
dent penitence par vraie confession. La tierce si est des hérités 
qui sont endurcis et corrompus en leurs faulses iniquitez et 
doctrine laquelle ils apprennent aux simples gens, faulses telle¬ 
ment que les aucuns ne s’en partent jamais. Et de ces trois 
nefs les deux ne prindrent nul mal, mais la tierce c’est à sçavoir 
les hérités fut noyée car jamais ne se peut sauver. Et veci l’en- 
tendement de ceste vision du second angele laquelle je tiens 
estre vraie selon ce qu’il advint en icelui temps sur la sainte 
Eglise. Or me fault il maintenant monstrer et declairer quelles 
personnes guerroierent et livrèrent bataille à l’encontre des faulx 
hérités. Si devez sçavoir que tout le plus fort de celle guerre fit 
monseigneur saint Augustin, monseigneur saint Jherome, et 
monseigneur saint Innocent pape et premier en celui nom et 
aussi monseigneur saint Grégoire lequel fut moult grant en 
sainteté et en science de la saincte Escripture, ainsi comme bien 
le sçavent ceulx qui ont leu è et visité les saintes Escriptures et 
doctrines. Et quant le dyable perceut que par les heresies il ne 
avoit pu achever ce qu’il avoit intention de faire à l’encontre de 
la sainte foy et qu’il ne pourroit vaincre ne résister aux haults 
emprinses des leaulx et vrais champions d’icelle, il encom- 

mença par aultre maniéré à guerroiér la sainte Eglise par la 
faulseté de hyprocrisie ainsi comme bien le verrons par Imposi¬ 
tion de la vision du tiers angele qui s’ensuit. 


Chapitre VII. — Le tiers angele. 


L’histoire de l’apocalypse dist ci apres que quant le tiers 
angele eut trompé de sa trompe, il cheut du ciel une grande 
estoille ainsi ardante comme se ce fust une flamme de feu, la¬ 
quelle cheut en la tierce partie des fleuves et des fontaines et 
avoit à nom celle estoile Aysent. Pourquoi la tierce partie des 
eaues fut faicte aigre et amere. Si furent mors par les eaues 
grant nombre de hommes pource qu’ils trouvèrent les eaues ame- 
res. Or nous fault il veoir que vêult dire ceste vision qui fut 
apres ce que le tiers angele eut trompé. Si vous declaire que le 
premier trespassement du temps dura comme dit est jusques au 
temps de saint Pierre l’apostre et le second trespassement d’ice- 
lui temps dura jusques au temps de monseigneur saint Grégoire 
pape le premier de celui nom. Le glorieux saint trompa bien 
de sa trompe quant lui mesme condampna toutes les heresies 
qui avoient esté au second temps par bonnes et saintes raisons et 
par notables conciles generaulx. Aussi il convertit moult de 
payens de la voye et du chemin de infidélité à la sainte foy 
chrestienne, car il envoya monseigneur saint Augustin es 
parties d’Angleterre preschier le nom de Dieu et la foy chres¬ 
tienne dont il advint que par sa prédication et sainte doc¬ 
trine le roy d’Angleterre nommé Etelbert avecques tout son 
royaulme receut le saint sacrement de baptesme. Adont quand 
le dyable perceut que la sainte foy catholique encommençoit 
ainsi de croistre et multiplier de jour en jour, il se appareilla 
pour la guerroier et mettre du tout au néant. Si encommença 
par une maniéré de faulse ypocrisie et par faulx ypocrites, les¬ 
quels il arma de ses armes en semblance de bien, car ung ypo- 
crite fait semblant de faire ce qu’il fait par vertus, mais sans 

doubte tout ce qu’il fait il le fait par vice. Si furent les soul- 
doyers du dyable à conduire celle guerre plusieurs empereurs et 
plusieurs patriarches et grant plente de aultres grans seigneurs et 
de peuple sans nombre lesquels nous sont signifiez par icelle 
estoille, pource que ils tindrent une voye et une renommée 
qui semblait estre bonne et luisante, ainsi comme est l’estoile. 
Aussi leur vie sembloit estre par dehors moult sainte, mais en 
par dedans elle estoit très perverse et puante. Or vous touche- 
ray des patriarches lesquels cheurent du ciel, c’est à dire de 
sainte Eglise en vices. Ils furent deux dont l’ung fut nommé 
Pierre et l’aultre Pol et furent tous deux patriarches de Con- 
stantinoble. Et pource que celui patriarche est ung bien gros 
membre et noble en l’Eglise de notre Seigneur, il est bonne 
vérité et une chose vraiment éprouvée que une moult grande 
estoile cheut du ciel de l’Eglise et si devez sçavoir que cestui 
patriarche Pol faulx ypocrite et hérité, non mie tant seulement 
ne lui suffisoit de seduire l’Eglise par sa faulse doctrine, ain- 
çois de fait et par force d’armes il y contraindoit les saintes 
personnes et gens de bonne vie et ceulx qui ne vouloient tenir 
ses opinions, il les faisoit mettre à mort. Et les légats que le 
pape y envoya pour lui remonstrer son erreur, il les fist dure¬ 
ment battre de verges. Encore fist il plus grant outrage, car il 
s’en alla devers l’empereur qui pour le temps estoit nommé 
Constantin et lui donna à entendre tant de mensonges et lui 
monstra tant de faulses raisons soubs l’ombre de sainteté, que 
il le tourna à sa puante doctrine et creance tant qu’il le fist 
deuement hérité. Encore le decheut il plus fort car il travailla 
tant que l’empereur fist faire ung livre là où il fist escripre 
toute la creance des hérités. Si ne cheut mie du ciel de l’Eglise 
une petite estoile quant l’empereur qui doit garder l’Eglise et 
defendre la sainte foy chrestienne print opinion hereticale. Mais 
se vous voulez savoir qui fist bataille contre lui, je vous declaire 
que pape Martin quart en celui nom lui livra bataille par ung 
grant conseil qu’il fist préparer en Romme, là où furent plusieurs 
très bons clercs et saintes personnes. Et en celui conseil il con- 
dempna les faulses opinions que l’empereur maintenoit. Dont à 

celle cause le pape entra en grant hayne à rencontré de ung 
grant prince et duc de l'empereur, appelé Olympe lequel de- 
mouroit à Romme, car quant 11 entendit que le pape avait ainsi 
ordonné à l’encontre de l’empereur, il vint un jour à l’eglise fai¬ 
sant semblant de ouyr la messe du pape. Si commanda à ung 
sien escuier comment il devoit occir le pape en chantant la messe. 
Et quant le duc et sa compaignie furent en la chapelle cestui 
escuyer tira l’espée hors du fourrel et tantost il approcha le pape 
qui chantoit sa messe, mais en son venir il perdist la veue. Et 
quant le duc vit ce miracle, il fut moult espoenté et esmerveillé. 
Or avez vous peu veoir et entendre par ce que j’ay dit dessus de 
l’estoile qui estoit moult grande est entendu l’empereur qui est 
le plus hault prince entre les chrestiens, pourquoy il doit estre la 
plus grande èt reluisante estoile sur tous chrestiens. Mais encore 
dist l’histoire que icelle estoile estoit ardante. Certes il est vray, 
mais c’est le feu de malice et de ypocrisie. Car toute celle com¬ 
paignie de gens qui sont signifiez par celle grande estoile faisant 
semblant de faire et de dire toutes choses pour l’honneur et 
l’exaltation de la sainte foy et pour icelle soutenir. Apres aussi 
maintient l’histoire que icelle grande estoile cheut sur la tierce 
partie des fleuves, et bien fut vray quant l’empereur voulut 
mesler les faulses et puantes doctrines des hérités avec la doc¬ 
trine de l’Escripture sainte. Encore dist oultre l’histoire que 
celle estoile cheut sur la fontaine des eaues, sur quoy il vous faut 
sçavoir et entendre comment la sainte Escripture vient et part de 
deux fontaines, c’est à sçavoir de Ja volonté divine et de la 
volonté humaine de Jhesucrist. La volonté divine est fontaine 
de tous biens et creeresse de toutes choses ainsi comme dist 
l’Escripture. Mais aucunes choses sont qui appartiennent à la 
volonté humaine de Jhesucrist et ceci il prouva bien évidem¬ 
ment le jour de sa très sainte passion quand il dist à Dieu le 
Pere: «Je te prie, dist-il,mon pere, que ta volonté soit faicte et 
non pas la mienne. » Et toutefois quant à la divinité, la volonté 
du Pere est la volonté du Fils et la volonté du Fils est celle 
du Pere. Par icelle parole, il nous monstra doncques comment 
en lui soient deux volontez, c’est à sçavoir divine et humaine. 

Or retournons à Tentendement de celle vision comment , celle 
estoile de faulse creance cheut sur les fontaines. Certes ce fut 
bien chose vraye, car icelui tant pervers et desleal ypocrite 
nommé Pol et patriarche de Constantinoble preschoit et sous- 
tenoit comment en Jhesucrist ne avoit que une seule volonté. 
Si ne vouloit mie entendre ce que jadis avoit prophétisé le pror 
phete Jeremie en disant: « Vous trairez eaues des fontaine? 
en grant joye du Salveur. » Icelle vision dist aussi apres conj- 
ment ladite estoile s’appeloit Aysent par similitude d’une herbe 
nommée aysent. Si devez savoir comment celle herbe aysent 
est moult amere et tellement que se les mouches qui font leur 
miel vont à celle herbe de la fleur elles feront le miel amer. Cer¬ 
tes aussi les faulx entendemens des hérités et leur faulce doctrine 
font la doulceur de la saincte Escripture retourner en amertume. 
Et pour ce dist la vision que pour l’amertume des eaues ameres 
plusieurs hommes furent morts. Certainement il fut bienvray, 
car ainsi comme les poissons ne peuvent vivre en eaues ameres 
mais se meurent, tout ainsi font les hommes quant ils appren- 
dent faulse doctrine, car ils meurent perpétuellement. Pource 
qu’ils sont hors de la foy, leurs œuvres ne sont pas vives, car 
ils n’ont vertu ne mérité. Et pour ce quant le dyable vit que 
toutes les œuvres dessusdites et tous ses souldoyers estoient 
condempnés et desconfis et que l’Eglise avoit gaingnié la bataille 
il se appareilla de la guerroier en une aultre manière. Et pensa 
en soy mesme comment tous royaulmes estant en division sont 
en perdition. Et pour ce il se efforça de mettre division çt 
scisme en la sainte Escripture, ainsi que plainement veoir pour¬ 
rez par le quart angele qui vient apres par lequel est entendu le 
quart trespassement du temps. 


CHAPITRE VIII. — La vision du quart angele . 


Ci apres dist l’histoire de l’Apocalypse comment le ^uart 
angele trompa de ;sa trompe. Et apres ce monseigneur saint 
Jehan vit une vision moult espoentable car tantost fut ferue là 

tierce partie du soleil et la tierce partie de la lune et aussi la 
tierce partie des estoiles par telle maniéré que la tierce partie 
des nues fut obscurcie et du jour ne luisoit que la tierce partie 
ne de la nuit aussi ne luisoit que la tierce partie. Or fault il 
maintenant declairer ceste vision. Si vous advertis que le quart 
trespassement du temps commença au temps du pape Agathon 
le premier en celui nom et aussi fut il le quart angele lequel 
trompa haultement de sa trompe quant l’empereur Constantin 
eh celui nom par son traitement fist ung concile general auquel 
furent faictes maintes belles ordonnances sur le bon et 
noble estât de sainte Eglise. Et jaçoit ce que aultrefois eust 
esté ordonné que les prestres dyacres et soubdyacres n’eussent 
point de femmes. Toutefois en celui conseil fut il derechief 
ratifié et confirmé. Mais il fut declairé comment ceulx des 
parties de Grece ne feussenl mie tenus de ce faire, car ils 
peuvent bien avoir une femme en mariage et non plus, car se 
la première meurt ils ne peuvent pas avoir la seconde.. En 
icelui conseil aussi fut ordonné que doresnavant la sainte 
Eglise de Rom me dame et maistresse serait appelée sur toutes 
les aultres Eglises de la chrestienté Et la cause fut pource 
que par avant l’Eglise de Alexandrie maintenoit que elle estoit 
la première pource que saint Pierre y fist sa chaiere et son 
siégé ainçois que il la fist à Romme. Le patriarche d’Antioche 
maintenoit d’aultre part que il devoit avoir l’honneur en ce cas, 
car saint Pierre demoura sept ans en Antioche avant que il 
Venist à Romme. Et pour ce débat fut lors declairé que l’Eglise 
de Romme seroit dame de toutes les autres et le souverain refuge 
de toute la chrestienté. Apres ce il ne trompa mie mal quant en 
celui concile fut condempnée une faulse heresie par laquelle 
les aucuns maintenoient que le fils de Dieu n’est pas vray hom¬ 
me. Par cestui quart ange sont aussi entendus tous les papes 
qui furent en icelui quart trespassement de temps lequel dura 
depuis cestui pape Agathon jusques au pape Urbain le dernier. 
Et en celui temps fut monseigneur saint Leon pape le second 
de ce nom qui trompa de sa trompe quant par le conseil du 
saint Esprit il ajouta à la messe : « Agnus Dei qui tollis pec- 

cata mundi. » Aussi il ne trompa mie mal de sa trompe quant 
il mist l’accord et pacifia l’Eglise de Romme et celle de Raven- 
ne, laquelle par avant ne vouloit venir en obéissance, pourquoy 
il sourdoit moult de maulx et de tribulations à la papalité. 
Cestui pape fut de moult bonne vie et sainte; il estoit bon 
clerc bien parlant grec et latin. Apres lui aussi pape Grégoire 
second en cestui nom ne trompa mie mal de sa trompe quant 
il excommunia l’empereur Leon pource que il disoit que l’on 
ne devoit mie honorer ne porter honneur ne reverence aux 
images de nostre Seigneur et de la glorieuse vierge ne des ange- 
les et aultres saints et saintes du Paradis. 


CHAPITRE IX. — Exposition de la vision du quart angele. 


Or nous convient il sçavoir que veult signifier la vision avant- 
dite quant il dit que la tierce partie du soleil fut ferue. Sur quoy 
je vous dy que par le soleil en l’Eglise est entendu le pape Leon 
selon ce que dient les decrets. Vous devez aussi sçavoir que 
en icelui trespassement de temps furent plusieurs papes les¬ 
quels ne furent mievrays papes. Car apres pape Serge le 
premier en celui nom" et apres pape Jehan le sixième de ce 
* nom, fut faict pape de ung qui s’appeloit Leon lequel fut faict 
pape par force. Et ce advint par ung qui se nommoit patriarche 
de Romme, ainsi comme maintient ung docteur appelé maistre 
Martin. Apres ce au temps que fut pape monseigneur Pol 
le premier de ce nom par force il prist la dignité papale 
ung qui se fit appeler Estienne le tiers en celui nom et 
tint la papalité par aucun temps selon l’opinion d’icelui 
maistre Martin et de ung aultre nommé maistre Constantin. 
Mais en la fin il fut demis de la papalité puis lui furent crevez 
les deux yeulx tant qu’en ce point il fina ses jours piteusement. 
Encore en cestui quart espace de temps advint que apres la 
mort de monseigneur Leon pape quart en celui nom une fem¬ 
me fut eslevée pour estre pape non pas que l’on pensast qu’elle 

fust femme, laquelle estoit native des parties d’Angleterre. Ne 
fut ce pas doncques grant douleur d’avoir en sainte Eglise une 
femme pour pape. Apres aussi en icelui quart temps apres la 
mort de pape Jehan dixième en icelui nom ung qui se fbt 
appeler Jehan onzième de ce nom se fist appeler pape et par force 
il occupa la papalité, mais il ne fut mie vray pape. Et de celui 
fait mention monseigneur saint Martin au livre des Histoires. 
Aussi en icelui quart de temps fut pape ung qui s’appeloit 
Jehan le douzième de ce nom lequel ne fut mie deuement pape 
et si fut de petit gouvernement et de vie dissolue car il fut 
veneur et chasseur et avecques ce tenoit femmes de male vie. Il 
fist crever les yeulx à deux cardinaulx qui estaient moult preud’- 
hommes et de très sainte vie. Et tant commist de cruautez que 
le dyable l’estrangla une nuit dans son lit. En icelui temps 
aussi le vray pape monseigneur saint Benoit huitième en celui 
nom fut jeté hors de sa papalité par les mauvais et aesleaulx 
Rommains qui en y mirent ung autre, pourquoy il sourdist grant 
scisme et grande division au papat. La grande erreur aussi et 
l’obscurité qui fut au temps du pape Benedict neuvième de ce 
nom ne fault mie mettre en oubly, car il fut dejeté du papat et 
en fut faict ung aultre par force qui s’appeloit Silvestre le tiers 
en celui nom. Mais ne demoura apres quant icelui Silvestre 
en fut dejeté. Lors y retourna Benedict lequel en fut encore 
derechief dejeté et mis en son lieu ung nommé Jehan chapelain 
de saint Jehan porte latine lequel fut appelé Grégoire le sixième 
en icelui nom et pource qu’il n’estoit pas souffisant pour gou¬ 
verner la papalité, il en fist consacrer ung aultre qui deust faire 
l’office en son lieu. Mais quant ils furent ainsi assemblez deux 
en la papalité, tout le monde fut en très grande tribulation. Si 
fut ordonné que ces deux fussent déposez de la papalité et que 
ung tout seul fust faict pape et ainsi en fut faict. L’Eglise aussi 
ne fut mie bien clere quant Damas le second en celui nom print 
le papat non deuement. Mais ne tarda gaires quant ung qui s’ap¬ 
peloit monseigneur Benoit dixième en celui print par force la 
papalité et la tint par neuf mois entiers à l’aÿde d’aucuns Rom¬ 
mains Encore apres ce il ne tarda gaires que au temps du pape 

Grégoire Septième en celui nom h l’aÿde de 1’empéreur fut feièt 
ung aultre pape, lequel estoit pâr âVânt arcevesque dé Rftvehriè 
pour laquelle chose Sourdist tel scisme en sainte Eglise que gfamt 
douleur est de raconter. Apres celle pestilence aussi au temps de 
cèlüi Pascal lé secônd en celui nom, la sainte Eglise né fut iâie 
petitement obscurcie quant en son temps les traîtres Rommains 
qui pour lors ëstoient firent trois antipapes. Encore en celui quart 
temps et au temps de pape Calixte le second en celui nom, 
rëgnaung antipape qui se appelloit Bfuys, dont grant douleur 
Sourdis* en la foi de sainte Eglise. Mais ne fut pas aussi au temps 
dé pape Innocent le second de ce nom l’Eglise moult troublée 
et obscurcie quant un desleal homme appelé Pierre se disoit 
pâpé sur la sainte chrestienté et si tenoit grande partie du 
papat. Et se n’eust esté le vertueux^et très chrestien roy Loys de 
France, le vray pape Innocent n’eust sceu que faire car il fut 
contraint de soy retraire en France et le antipape demoüra à 
Romme. Mais à l’aide de Dieu et du bon roy saint Loys la fin 
en fut bonne. Encore apres ce en icelui quart temps durant que 
le pape Alexandre le tiers de ce nom regnoit furent faicts contre 
lui quatre antipapes. Et se il ne fust hastivement retraict en 
France devers le noble roy Loys sixième en celui nom, le bon 
Saint pere ne sçayoit que devenir. Et si fut celle tribulation menée 
à chief par le très chrestien roy lequel tant fort et tant longue¬ 
ment sôustint le pape contre l’empereur et contre tous ses ardans 
alliez que la fin ert fut très bonne. J’ai toutes ces choses 
dessusdites racontées afin que clerement puissiez entendre 
la vision dessusdite, en laquelle il dist que apres ce que 
l'angele eust trompé de sa trompe la tierce partie du soleil 
fut ferue c’est à dire quelle fut faicte noire. Et ainsi 
comme je vous ay dit dessus par le soleil est entendu la 
dignité papale et aussi le pape, car selon que dit le decret, nostre 
seigneur Dieu fist au firmament du ciel deux grans luminaires, 
c’est à sçavoir là grande lumière du jour et l’autre plus petite de 
la nuit. Pareillement fist Jhesucrist nostre seigneur en ce 
monde deux moult grandes dignitez c’est à sçavoir la dignité 
sacerdotale et la dignité impériale. Or regardez doncques à nostre 

propos se en celui quart temps le soleil de TEglise qui est la 
dignité papale fut ferue et noirchie par la tierce partie à l’occa¬ 
sion des grans scismes et des mauvais antipapes et aucuns papes 
de mauvaise vie qui ont esté en celui quart temps. Certes oui 
bien fut noirchie. Mais encore dist la vision que la tierce partie 
de la lune fut aussi ferue et noirchie laquelle chose ne fut pas 
mensonge, car par la lune nous est signifiée la dignité impériale 
en laquelle fut pour celui temps l’empereur Henry le tiers en 
celui nom, lequel soustint de tout son pouvoir celui antipape. 
En icelui temps aussi pareillement fut l’empereur Henry le 
quart en celui nom lequel tint prisonnier le bon pape mon¬ 
seigneur Pascal et tous les seigneurs cardinaulx. Tout ainsi tist 
l’empereur Fedrich le premier empereur en celui nom lequel 
fut contre.la sainte Eglise. Apres lui aussi fut l’empereur Fe¬ 
drich le second en celui nom lequel greva moult sainte Eglise. 
Et plusieurs autres y eut qui n’estudierent mie la pure vérité 
mais ensuivirent les faulsetés et les antipapes. Et à ceste cause 
comme la vision dist, la tierce partie de la lune fut noirchie. 
Mais apres dist ceste vision que la tierce partie des estoiles fut 
ferue, laquelle chose ne fut pas fable. Car tous les chrestiens sont 
estoiles au ciel de l’Eglise et de la foy. Et en ces scismes et divi¬ 
sions que j’ay racontées toute la chrestienté fut en guerre et scis- 
me. Si en eut à plente qui crurent es antipapes. Et pour ce dist 
la vision quela tierce partie des estoiles et des chrestiens fut ferue 
c’est à sçavoir de scisme et de la malcreance. Apres dist l’histoire 
que du jour ne luisoit que la tierce partie. Sur quoi vous devez 
entendre que par le jour nous est signifié la propriété et l’exaul- 
cement de saincte Eglise laquelle cessa en icelui quart temps. 
Par la nuit aussi est entendu l’estât et le gouvernement impérial 
lequel en icelui quart temps tut par plusieurs fois noirchi. 
Or vous ay je dit et declairé celle vision mais non mie toute. 
Encore nous fault il veoir que veult dire une voix que saint 
Jehan ouyt au ciel laquelle dist : « Vidi et audivi vocem aquilœ 
volantis per medium cœli dicentis : Vœ, vœ , vœ habitantibus 
in terra..)) En l’apocalypse est contenu que saint Jehan vit ung 

aigle volant par la moitié du ciel lequel cria : « Mal viengne, 
mal viengne, mal viengne à ceulx qui demoureront en la terre. » 
Si devez entendre que par ces trois cris nous sont signifiez les 
trois temps qui estoient à venir pource que encore y avoit trois 
angeles qui n’avoient mie trompé. Par chascun d’iceulx trois 
temps doncques fault entendre ung mal viengne, car en chascun 
doit avoir assez douleur, scismes et tribulations et le monde 
plain de toutes ordures, de tous pechiez et de toutes iniquitez, 
lesquelles choses nous voyons estre véritables. Chascun peut 
assez cognoistre comment la sainte foy catholique a eu jusqu'ici 
scismes, tribulations et guerres assez cruelles à soutenir et sup¬ 
porter dont tous bons catholiques en doivent avoir pitié et dou¬ 
leur. Mais nous voulons maintenant veoir comment le cinquième 
angele trompa par lequel nous est signifié le temps présent auquel 
nous pourrons veoir s'il parle à la vérité et certes ouy. 


Chapitre X. — Le cinquième angele. 


Ainsi dist lihistoire de l'apocalypse comment le cinquième 
angele trompa et tantost monseigneur saint Jehan vit une es- 
toile du ciel ainsi comme se elle fust tombée en terre. Si lui fut 
donnée la clef du puys d’abysme. Si remonta la fumée d’icelui 
puys d’abysme aussi comme se fust la fumée d’une grande four¬ 
naise de laquelle fut le soleil et l’air obscurci. Et maintenant il 
nous fault veoir et entendre la signification de ceste tant merveil¬ 
leuse vision. 

CHAPITRE XI. — L'entendement de la vision dessusdite. 


Je vous declaire que le cinquième angele fut pape Urbain le 
quint en celui nom lequel trompa moult haultement de sa 
trompe, veu que durant tout le temps qu’il fut pape il tint toute 
la court de Romme pure et nette à son pouvoir de toute simonie 

et demonstrâ souvent quel mal il vouloit à cestui vice et com¬ 
ment il haioit toutes personnes simonatiques. Encore ne trompa 
il pas mal de sa trompe quant lui mesme donnoit les bénéfices 
de son propre mouvement aux dignes personnes et aux souffi- 
sants clercs qu’il pouvoit sçavoir par tout le monde. Si ne faisoient 
rien lors à octroyer les bénéfices et dignitez, dons, comperaiges, 
promesses ne services ou cognoissance de cardinaulx ne lettres 
de grans seigneurs, senon qu’ils fussent demandez pour des per¬ 
sonnes dignes. Encore il ne trompa mie mal de sa trompe quant 
il fist relever et enchâsser très honorablement et solennellement 
les chiefs de monseigneur saint Pierre et saint Pol tantost qu’il 
eut receu la dignité papale et qu’il fut à Romme. Cestui saint 
homme pape Urbain fist faire plusieurs belles églises et moult 
de très beaulx ouvraiges édifia, et fist achever en son temps. Et 
tout ce faisoit en l’honneur de Dieu et de la sainte foy catho¬ 
lique. Encore il fist mettre grant plente de osselemens de sains 
et de saintes en or et en argent et les aournoit de pierres pré¬ 
cieuses. Et tant bien trompa de sa trompe que tout le monde 
grans et petis le honoroient à merveille. Et pour sa bonne 
vie, son sens et sa haulte conduite il fut tellement redoubté que 
tous les plus haults hommes du monde venoient devers lui à 
sa court, ainsi comme firent l’empereur d’Allemaigne, le roy 
Jehan de France, le roy de Cypre, celui de Navarre et tant 
d’aultres princes que trop long seroit à les tous nommer. Apres 
dist ceste vision que saint Jehan vit une estoile laquelle 
fut tombée du ciel à la terre. Si vous declaire que ceste estoile 
fut Barthélémy archevesque de Bari et bien le vous monstreray 
clerement, car au ciel de l’Eglise le pape est le soleil comme ce¬ 
lui qui enlumine toute la chrestienté se il est homme de sainte 
vie, vertueux et bon clerc comme il doit estre. Mais tout le 
monde ne peut mie par lui tant seulement estre gouverné et enlu¬ 
miné. Et pour celle cause a il mis au ciel de l’Eglise plusieurs 
èstoiles afin que elles fissent lumière chascune en son lieu, c’est 
à sçavoir les archevesques, les evesques et autres prélats lesquels 
chascun d’eulx doit faire lumière à son peuple. Et pource en es- 
pecial les evesques et autres prélats sont entendus par estoiles, 

car là où ne peut estre le soleil c’est à dire le pape, les estoiles 
c’est à dire les prélats font lumière quant ils sont de bonne vie 
et bien luisans. En oultre dist icelle vision comment à ceste 
estoile fut donnée la clef du puys d’âbysme. Or, voyons ce que 
ce veult dire. Je vous declaire que la clef du pays d’abysme est 
avarice, car ainsi comme en abysme est abondance de tous 
maulx ainsi de avarice viennent tous maulx et tous* pecbiez 
comme l’Escripture le tesmoïgne: « Avaritia radix omnium 
malorum . » Et par especial toute rapine et usurpation de 
seignorie non deuement conquise si comme d’un antipape 
lequel pour acquérir l’honneur du siecle veult maintenir celle 
dignité ce qui pas ne lui appartient. Et ce n’est pas de merveille 
se je vous fais comparaison du pechié de avarice au puys d’a¬ 
bysme qui jamais ne peut avoir son complément ne estre plain, 
selon lécontenu de l’Escripture. Et se vous voulez sçavoir la 
condition de personne avaricieuse, écoutez le decret qui dist que 
l’homme avaricieux s’il avoit tout le monde conquis et à son 
abandon si ne lui sembieroit il pas estre de la grandeur ni de la 
grosseur d’ung seul petit morsel. Si quid dicam . Tout ainsi peut 
on comparer avarice au puys d’abysme, car ceulx qui sont en 
abysme ont perdu leur volonté liberale de bien faire. Ainsi le 
pechié d’avarice oste l’arbitre liberal et la franche volonté à 
l’homme avare, ainsi comme le decret nous enseigne. Et pour ce 
dont fault il consentir selon raison comment à ceste estoile; c’est 
à sçavoir celui Barthélémy lequel est tombé du ciel de l’Eglise 
a esté donnée la clef du puys d’abysme c’est à entendre d’avarice. 
En apres dist la vision comment il ouvrit le puys c’est à sçavoir 
d’avarice. Certes bien le demonstra clerement quant il fist car- 
dinaulx lesquels pour acquérir l’honneur de cestui povre monde 
ne refusèrent mie le chapel rouge, voire mais de quoy rouge, du 
sang de scisme et de sacrilege. Et pour icelui scisme renforcer 
il encommença de donner bénéfices et dignitez à toutes gens 
qui prendre en vouloient. Il trouva plusieurs de ses compai- 
gnons férus d’une mesme maladie d’avarice qui volontiers prin- 
drent ce que il leur vouloit donner et tant donna çà et là que 
la fumée du puys de avarice a monté moult hauitetseest répandue 

et esparse ainsi comme fait la fumée qui sault d’une grande 
cheminée. Or nous fault il entendre quelle chose est ceste fumée 
qui est tant hault montée de laquelle parle la vision dessusdite. 
Je vous declaire que ceste fumée n’est autre que le preschement 
des participans evesques avec Barthélémy lesquels ont prins 
de lui dignitez, bénéfices et rentes et pour paour de les perdre 
dient et soutiennent que vraiment il est vray pape. Et si ont tant 
trouvé de mensonges et de cautelles et de faulx instrumens et de 
sceaulx contrefais que ils ont corrompu une grande partie du 
pays et des royaulmes de la sainte chrestienté. Apres dist l’histoire 
que par la fumée s'est obscurci le soleil de l’air, sur quoy je vous 
dy que au ciel de l’Eglise par le soleil est entendu le pape lequel 
pour cestui scisme s’est obscurci et tourné en obscurité car il 
n’a point d’obeissance par la sainte chrestienté laquelle est en¬ 
tendue par lair et n est mie aujourd’huy clére pour cestui 
scisme âinçois est obscure et en plusieurs maniérés troublée, 
dont c’est grant pitié. 


CHAPITRE XII. — Encore parle ci plus avant de ladite vision. 


Pour mieulx entendre les choses que j’ai dessus dites, je vous 
parleray encore plus avant de ceste vision .cinquième, car l’apo¬ 
calypse dist que de ceste fumée partirent et s’espandirent lan¬ 
goustes sur la terre et leur fut donnée telle puissance comme ont 
les escorpions. Or nous fault entendre ce que peut signifier 
ceste vision. Si vous declaire que par les langoustes sont entendus 
les traîtres Rommains qui pour lors regnoient et est à entendre 
sur le saint college papal. Car par la terre nous sont signifiez 
les grans prélats, ainsi comme je vous ay autrefois Mit et ap¬ 
prouvé par les visions dessusdites. Mais quant à ce que la vision 
maintient que pouvoir leur fut donné comme aux escorpions, 
certes ce ne fut mie mensonge car ung escorpion selon que dient 
les maistres naturiens est ung ver de terre lequel est doulx au 
touchier et gratte doulcement la chair de la personne mais en 
vérité il point de sa queue très mortellement. Certes ainsi le 

firent les Rommains car apres le trespas de pape Grégoire ils 
confortèrent doulcement les cardinaulx en telle maniéré qu’ils 
deussent deuement et saintement faire leur élection du pape 
et entrer en conclave. Et en faisant serment solemnel ils promi¬ 
rent de les garder seurement. Mais las, comme en fut la fin dou¬ 
loureuse et amere. En vérité ils les ferirent angoisseusement de 
leur queue venimeuse, car*ils allèrent violemment rompre le con¬ 
clave et espoenter.les cardinaulx, les ungs ferir les aultres rober, 
dont les aucuns à la fuite se sauvèrent l’ung çà et l’aultre là au 
mieulx qu’ils purent se garantir. Si pouvez voir comment ils les 
ferirent de leurquene comme fait l’escorpion. Et pour ce n’est 
pas mensonge ce que disoit de celle nation de Romme monsei- 
seigneur saint Bernard parlant au saint pere Eugene auquel il 
disoit en telle maniéré : « Voulez vous, dit il, pere saint, sçavoir 
quelles gens et de quelle condition sont aujourd’huy les Rom¬ 
mains et je vous le diray. Certes ils sont envieux contre leurs 
voisins, ils sont desleaulx à tous estrangers et infidèles à leur 
souverain de quelque terre qu’il soit. A ceulx qui sont plus 
foibles d’eulx, ils ne se peuvent accorder. Ils demandent les grans 
dons sans avoir regard ne honte mais comme importuns et se 
aucune chose leur est demandée ils ne sont pas esbahis de es- 
conduire et franchement respondre qu’ils n’en feront rien. Et 
toutefois ils sont importuns en requérir et demander, ne jamais 
ne cesseront tant qu’ils aient ce qu’ils demandent et quand ils 
sont parvenus, en vérité ils n‘en sçavent gré. Aussi coustumiere- 
ment se vantent de faire les grandes besongnes mais ils ne sçavent 
faire les petites. Ils promettent largement mais de accomplir les 
promesses ils n’ont quelque volonté. Ils sçavent très bien blan- 
dir, complaire et flatter en presence mais en absence ils sont les 
maistres pour diffamer tout homme. En appert ils sont d’une 
maniéré simple et débonnaire, mais en couvert ils sont traîtres, 
cauteleux et plains de déception et de tous aultres vices ils sont 
garnis. » Or pouvez avoir entendu les vices que saint Bernard 
parlant au pape Eugene attribuoit aux Rommains. Or pensez 
sur ce quelle foy l’on doit adjouster vers eulx apres la parole 
d’ung tant saint homme. Et apres dist la vision comment à icelles 

langoustes fut faict commandement qu’elles ne fissent quelque 
dommaige au foin ne à quelque verdure venant de la terre. Si 
fault entendre que ce veult dire. Je vous declaire que par le foin 
qui est vert sont entendus les simples gens lesquels par leur 
simplesse ont adjousté foy à ce que les Rommains leur ont dit 
et à la bonne foy ils ne pensoient senon bien faire. Ainsi comme 
aucuns simples des Juifs lesquels par la relation des maistres 
de la loy faisoient tout le mal que faire pouvoient à Jhesucrist 
et à ses disciples en pensant bien faire selon bonne foy, car les 
maistres de la loy certifioient que Jhesucrist estoit faulse per¬ 
sonne et de faulse doctrine et contre la loy de Dieu. Et pour ce 
les simples Juifs croyoient qu’ils disoient vérité et si vouloient 
defendre leur loy en persécutant notre sauveur Jhesucrist. Et 
tels simples Jhesucrist à l’heure de la mort requist à Dieu le 
Pere qu’il leur pardonnast comme à ceulx qui ne sçavoient 
qu’ils faisoient : * Pater ignosce eis quia nesciunt quid fa - 
ciant. » Et bien sachiez que plente il y en aujourd’huy qui ne 
sçavent pourquoy ils croient que Barthélémy soit pape, toutefois 
ils le croient non par malice ne apssi pour bien qu’ils aient eu 
de luy mais seulement par la déception de sa faulse doctrine 
Et apres dist la vision dessusdite que les langoustes ne faisoient 
mal à quelconque chose verte. Si devez sçavoir que par la ver¬ 
dure sont entendus les sages hommes et les clercs qui par leur 
sens et entendement cognoissent très bien comment les pervers 
Rommains esleurent et firent par force eslire celui Barthélémy 
à pape et si ne croyoient point qu’il fust vrai pape car pour tel ne 
le tenoient pas. Et pour ce les langoustes c'est à sçavoir les per¬ 
vers Rommains ne leur ont faict nul mal, car ils ne sont en rien 
consentans à leurs faulses et dampnables opinions. Apres main¬ 
tient l’histoire de celle cinquième vision que les langoustes ne 
fissent aucun mal aux arbres. Si vous declaire que par les ar¬ 
bres sont entendus ceulx qui tiennent les dignitez soient espiri- 
tuelles ou temporelles. Ainsi comme sont roys, ducs, princes, 
contes et autres seigneurs terriens lesquels sont vrais catholi¬ 
ques et bons chrestiens et qui tiennent la vraie creance de sainte 
Eglise et qui par envie d’honnenr avoir en ce monde ne pour 

convoitise ne avarice d'acquérir or et argent ou aultres richesses 
ne délaissent de tenir ce qu’ils doivent croire et maintenir. Ainsi 
comme ont faict et encore font les très nobles et très chrestiens 
roys de France lesquels oncques ne soustinrent scismes ne anti¬ 
papes, hérités ne heresies, ainsique franchement peuventtesnioi- 
gner ceux qui sçavent les chroniques et histoires jadis passées. 

Mais encore ay je laissé à declairer une partie de la vision des¬ 
susdite là où il est dit que à ceste estoile c'est à sçavoir Bar¬ 
thélémy fut donnée la clef du puys d’abysme.* Si nous fault il 
entendre quelle clef ce fut qui lui fut donnée. Vray est que vous 
devez sçavoir comment Jhesucrist notre Seigneur donna à 
saint Pierre son apostre les clefs du régné du ciel. Si est à enten¬ 
dre que ces clefs sont deux car il y en a une qui s’appelle la clef 
de jurisdiction par laquelle le pape a pouvoir de ouvrir et de fer¬ 
mer et si en a une aultre qui s’appelle la clef de discrétion par 
laquelle il a cognoissance comment il doit fermer et ouvrir et en 
quel temps et en quel cas et en quelle forme. Et vous pouvez sça¬ 
voir que si la clef de jurisdiction fait ce que faire ne doit selon la 
clef de discrétion, que cela doit peu valoir. Et pour ce vous en 
donneray exemple. Car se le pape vouloit excommunier un hom¬ 
me pource que il veut fonder un hospital ou qu’il veut jeûner 
les veilles de nostre Dame en pain et en eaue ou pource qu’il 
veut faire aulmosnes, certes combien que le pape ait pouvoir de 
excommunier selon la clef de jurisdiction, il ne fait pas ce qu’il 
doit selon la clef de discrétion. Et pource que la chose de dis¬ 
crétion en cestui cas est en erreur, la clef de jurisdiction ne fait 
rien ne n’y a pouvoir. Or regardons à nostre propos. Je demande 
laquelle clef a esté donnée à Barthélémy. Je vous dy certaine¬ 
ment que la clef de jurisdiction ne lui fut point donnée car elle 
ne vient sans deue élection, et aussi ne fut celle de discrétion 
car elle ne vient sans l'aultre. Mais la clef d’avarice, de folie, de 
présomption, de tyrannie et de usurpation lui a esté donnée par 
sa non deue occupation. Si est moult grant douleur quêtant dure. 
Et par ceste maniéré vous pouvez veoir et entendre clerement 
comment l’Eglise et la foy de Jhesucrist n’a jamais esté jus- 
ques au jour présent sans estre en guerre moult grande et moult 

aspre. Et puisque ainsi est et que la sainte Eglise est accoutu¬ 
mée d’avoir toujours persécution nous devons entendre quelle 
grâce lui fait nostre Seigneur, car là où plus elle est agrèvée, là 
est elle plus forte et plus vertueuse. Et pour ce me plaist de 
mettre ici ung dit par maniéré de vers : 

En povreté fut l’Eglise fondée 
En haulte foy et en dévotion. 

Si ne fut mie sans tribulation. 

Des mors des saints print elle renommée. 

Apres de grant povreté relevée 
En hault pouvoir et domination, 

Or est venue en telle division 
Que tout le monde est en fiere pensée. 

Toutefois pour vous avertir je vous advise que je n’ai pas en¬ 
trepris de declairer tout l’accomplissement de la cinquième 
vision ne l’entendement d’icelle, car cestui cinquième temps 
lequel nous est signifié par le cinquième ange durera autant 
que le Seigneur souverain a ordonné. Pourquoi si je parloie plus 
avant, il sembleroit que je voulsisse toucher les choses qui sont 
à advenir, lesquelles nul estant en ceste vie mortelle ne peut 
sçavoir senon qu’il lui fust révélé par la volonté de nostre Sei¬ 
gneur. Et puisque ainsi est et que nous avons veu comment 
l’Eglise a esté et est encore en guerre, il nous fault oultre pro¬ 
céder aux choses que j’ay entreprises à mon commencement, car 
j’ay dit que la guerre de l’Eglise et de la foy est plus périlleuse 
et plus griefve que n’est celle des roys ou des princes ou des aul- 
tres seigneurs terriens. Mais pour monstrer à vostre jeunesse 
comment la jurisdiction des princes et des seigneurs du monde 
a esté en grande tribulation en l’ancien temps, je vous en diray 
ung petit ci apres en la seconde partie du livre en la plus briefve 
maniéré que je pourray. 

DEUXIEME PARTIE. 


Chapitre I. — Ci apres parle des quatre gratis royaulmes 
jadis passer 


L'histoire ancienne que compila le docteur Orose nommé en 
latin Orosius dist parlant à monseigneur saint Augustin que du 
commencement du monde jusques au commencement de la fon¬ 
dation de Romme passèrent quatre mille quatre cens quatre 
vings et quatre ans et du commencement de Romme jusques 
la nativité de nostre Seigneur Jhesucrist furent sept cens et 
quinze ans. Si devez sçavoir que en celui espace de temps les 
vrayes chroniques et histoires et les docteurs font grant parle¬ 
ment sur toutes les seignories du monde et sur tous aultres 
royaulmes des quatre jadis passez, mesmement quant au pre¬ 
mier royaulme ou empire de Babylone lequel commença en 
Orient et au temps d’Abraham pour le second du royaulme de 
Cartaige qui commença vers midi au temps des juges que nous 
disons en latin Judicum par la Bible Le tiers royaulme ou empire 
fut de Macedoine lequel commença vers septentrion par le roy 
Alexandre au temps des Machabiens. Et le quart royaume ou em- 

pire fut des Rommains, lequel commença vers occident et par 
ung qui s’appela Romel. Ainsi vous pouvez veoir comment for¬ 
tune vient aucunefois aux ungs et aucunefois aux aultres. Et 
pource les sages dient par maniéré de proverbe: « Ne pour grant 
bien trop esjouir, ne pour grant mal esbahir », car bien souvent 
advient que l’on cuide estre au dessus que l’on se retrouve au 
dessous et au contraire l’on cuide aucunefois estre venu à néant 
quant l’on se retrouve au dessus en peu de temps. Mais si vous 
voulez sçavoir lesquels royaulmes furent plus grans entre les aul¬ 
tres je vous d'y que le premier et le dernier de noblesse,de pouvoir 
et de durée selon que maintiennent les docteurs fut Babylone 
dont la ville fut destruite par ung roy nommé Cyrus au temps de 
Esdre le prophète et de Zacharie. Car celui roy Cyrus se mist en 
paine pour conquester toute la seignorie d’Orient. Si ne faillit 
mie trop à son propos, car par armes il eut assez tost tout le 
le pays. Ce fait, il mena son ost devant la cité de Babylone 
laquelle estoit la plus belle, la plui riche, la plus puissante et la 
plus renommée de tout l’Orient. Mais il y avoit une grosse riviere 
près de la cité moult fort courant nommée Eufrates qu’il lui 
convenoit passer. Si la trouva tant parfonde et large que lui ne 
ses gens ne l’osoient passer. Toutefois l’ung de ses chevaliers qui 
estoit le plus grant de corps et l’ung des plus hardis de toute sa 
compaignie monta sur ung puissant cheval et grant à merveille, 
puis se mist enl’eaue et essaya dépasser oultre. Mais l’eaue estoit 
si large, si courant et si parfonde que le destrier tresbucha tant 
que le chevalier se noya en celle eaue pour la mort duquel le roi 
fut moült dolent. Si promist que les femmes quant elles passe • 
roient par illec ne se mouilleroient pas le genoul et ainsi en 
advint, car il départit celle riviere en soixante ruisseaulx et en 
soixante parts, pour quoi chascune part fut assez petite. Et tant 
fist que celle riviere qui avoit accoustumé de traverser la cité 
passa apres bien loin d’illec par les champs. Et ce avoit déjà 
prophétisé le prophète Habacuc disant : « In luto aquarum mul - 
tarum. » Et parainsi celle cité fut prise et destruite du tout en 
tout dont dist le docteur Orose que par semblance celle cité 
n’avoit point esté faicte par mains d’homme. Et aussi ne semble 

il pas que par homme se peust destruire, car elle avoit les murs 
haults à l’entour de cinquante coudées et quatre coudées d’é¬ 
paisseur. Il y avait cent portes et les murs estoient de métal. Et 
neanmoins ce vous povez veoir comment celle puissante cité et 
tout le royaulme et empire de Babylone fut destruit lequel avoit 
esté si très noble, fort et redoubté. En ceste partie je ne feray 
aucune mention du royaulme de Macedoine, car il fut encom- 
mencé par le conquérant roy Alexandre. Si a esté compilé ung 
gros volume de ses fais et conquestes lequel je n’ay pas l’inten¬ 
tion de adjouster avecques cestui livre pource que trop longue 
% en seroit la narration. Mais pourtant je. ne laisseray à parler des 
aultres deux royaulmes, car en parlant du royaulme des Rom- 
mains je feray aussi mention du royaulme des Cartagiens. Et 
pource que les Rommains destruisirent jadis le pouvoir et la 
seignorie de Cartaige et apres la cité du tout en tout, il nous 
fault ici veoir le commencement des fais et guerres de Romme. 


CHAPITRE ii. — Comment et en quel temps la cité de Romme 
fut encommencée et édifiée. 


Ci apres dist Orose le venerable docteur que la cité de Romme 
fut encommencée apres la création du monde quatre mil quatre 
cens quatre vings et quatre ans. Et fut apres la destruction 
de la cité de Troyes la grande trois cens et trente ans, 
auquel temps e.stoitroyen Judée ung prince nommé Acham. 
Si devez sçavoir que avant la fondation de Romme en celui pays 
estoit seigneur ung qui se nommoit Saturne lequel eut ung fils 
qui eut si grande haine à son pere qu’il le contraignit tellement 
que Saturne s’enfuit et se mucha es bois qui estoient près du lieu 
où siet à présent la noble cité de Romme. Et pour celle cause 
ces parties furent appelées au temps ancien Lombardie l’escon- 
dite. Celui Saturne apprist aux gens de celle contrée à faire 
mansions, à labourer les terres, à semer les blez, à planter les 
vignes et à vivre comme créatures ont accoustumé de faire, car 

paravant leur façon de vivre, n’estoit que de manger glans, pom¬ 
mes et poires sauvages, chastaignes et autres fruits et herbes 
comme font les bestes. Et pour les vertus dont les gens du pays 
le trouvèrent garny ils le firent leur seigneur et plusieurs d’entre 
eulx le appelèrent dieu. Quant il se vit ainsi en majesté, doub- 
tant encore la puissance de son fils, au lieu où siet à présent 
Romme il fonda une cité laquelle il appela Saturne et au jourd’huy 
elle est appelée Sutre. Et en celle cité comme dit est fut premiè¬ 
rement semé le froment. Apres la mort de cestui roy Saturne 
fut roy en ces parties ung sien fils qui s’appeloit en latin Picus. 

Et apres lui fut roy son fils nommé Latin lequel estoit fort » 
subtil en parler langue latine et mist moult grant travail pour 
amender le latin tant que pour lui les Lombars sont appelez 
Latins. Si regnerent ces trois roys cent cinquante ans avant la 
venue du roy Enee duquel descendirent ceulx qui édifièrent la 
cité de Romme. Pourquoy vous devez sçavoir que la cité de 
Romme fut édifiée par les Troyens et ce fut apres la destruction 
de Troyes trois cens et trente ans. Combien que en cestui 
volume je me passeray à tout celle tant merveilleuse destruction 
pour cause de brièveté et aussi pource qu’il en est fait un grant 
volume à part que l’on nomme le Troyen ou les histoires de 
Troyes, toutefois pour retourner à nostre propos et pour mieulx 
entendre comment Enée vint es parties de Romme, vous devez 
donc sçavoir que la cité de Romme fut édifiée par les Troyens 
comme dit est et pour ce je vous raconteray en brief la destruc¬ 
tion d’icelle cité de Troyes. Les Troyens donc perdirent de 
commencement mille nefs armées. Apres ce la cité fut assiégée 
par les Grecs et dura le siégé dix ans et en la fin des dix ans la 
la cité fut prise par les Grecs, destruite et gastée du tout en tout 
qui fut chose moult merveillable car à grant paine peut on 
croire le grant pouvoir et les grandes merveilles de celle cité. Et 
de ce parle bien au long ung venerable poete et docteur nommé 
Omerus. A la destruction de celle cité s’en partirent au mieulx 
qu’ils purent le roy Enée et son pere appelé Anchise et Ascanius, 
fils de Enée. Si se mirent en mer et à tous douze gros navires 
arrivèrent es parties de Secile là où tantost mourut le bon 

vieillard Anchise pere du roy Enée. Apres ce ils partirent d’illec 
et se reboutèrent sur la mer pour nager vers Lombardie, mais 
par force de tempeste de temps ils arrivèrent en Auffrique et là 
Enée trouva une royne qui s’appeloit Dido, laquelle fut fort 
enamourée de lui et plusieurs grans biens lui fist. Aucuns doc¬ 
teurs dient que celle royne Dido édifia la cité de Cartaige. 
Mais apres en departist Enée avec ses nefs et se remist sur 
la mer et tant nagea quil arriva près de là où siet à présent 
la cité de Romme à la bouche d’une grosse riviere que l’on 
appelle le Tibre. Si’ lui fut dit la nuit par une vision ainsi : 
« Va devers le roy EvandTe qui est sire de cestui pays le¬ 
quel fait guerre contre le roy Latin et si lui aideras et bien 
saches que par, aucun espace de temps apres la seignorie de 
Italie te doit estre donnée qui est ung puissant royaulme. » Si lui 
donna signe celle vision lequel il trouva bien depuis et pour ce 
il s’en alla devers le roy Evandre mais tantost que celui roy le 
vit venir, il se mist aux champs et ordonna ses batailles pour le 
combattre, car il cuidoit que ce fussent ses ennemis. Adont Enée 
lui monstra un ramel d’olivier en signe de paix. De ce fut le 
roy Evandre moult joyeulx, car tantost cogneut le signe pource 
que anciennement tous bienveillans le portoient ainsi. Quant le 
roy Evandre et Enée le Troyèn eurent parlé ensemble, ils firent 
alliance à l’encontre du roy Latin, mais le roy de Toscane 
lequel avait à femme la fille du roy Latin lui vint en aide. Si 
fut entrepris la bataille de l’une partie et d’aultre dont il advint 
que le fils du roy Evandre nommé Pallas fut occis en celle 
bataille par ung qui s’appeloit Turnus qui guaires ne dura apres 
qu’il ne fust occis. Et pour ce resta la bataille. Ce fait Enée prist 
à femme la fille du roy Evandre et par celle alliance le roy 
Evandre lui donna son royaulme apres sa mort et ainsi il par¬ 
vint au royaulme. Et apres sa mort son fils Ascanius prist la 
cité et la seignorie et la cité d’Alba et de Veji. Si régna 
celui Ascanius l’espace de vingt huit ans. Mais la fille du roy 
Evandre et femme du roy Enée demoura enceinte d’ung beau fils 
qui fut appelé Silvy pource qu’il fut nourry par les bois. Et fut 
roy apres Ascanius. Si régna l’espace de trente ans. Celui Silvy 

eut ung fils qui fut appelé Latin lequel fut roy apres son père 
et régna l’espace de cinquante ans. Ce fut au temps du roy Da¬ 
vid. Et apres lui fut roy son fils nommé Cella lequel régna 
quarante ans et fut au temps de Salomon. Et apres lui fut roy 
Athis l’espace de vingt huit ans et fut au temps de Roboam. 
Apres celui Athis Capy fut roy vingt huit ans. Apres lui Car- 
pent fut roy l’espace de dix huit ans et fut au temps de Josaphat. 
Apres celui fut roy Tibery par neuf ans. Apres lui fut roy Egipy 
quarante ans entiers. Apres lui fut roy ung appelé Silvy l’espace 
de dix neuf ans. Apres lui fut le roy Aventy le terme de trente 
trois ans. Apres lui fut roy son fils Amuly l’espace de dix sept 
ans, lequel jeta ung sien frere hors du royaulme au temps de 
Jonathas le bon roy de Judee. Lequel frere eut une fille qui s’ap- 
peloit Rea et si estoit pucelle. Si advint que celui roy Amuly 
coucha avecques sa fille au temple de Mars et l’engroissa de deux 
enfants masles dont l’ung fut appelé Remy et l’aultre Romel. 
Mais la mere apres qu’elle les eut enfantez, elle fut enfouie toute 
vive selon la coustume qui pour lors couroit et les enfans furent 
jetez en une très grosse haye de buissons assez près de Romme. 
Et est vray que en ce propre lieu ils furent nourris par une louve 
ancuns jours et les trouva ung pastour qui estoit nommé Faustulo 
lequel les porta à sa femme Larentie laquelle mist très grande 
diligence et paine à les bien nourrir. Et pour ceste cause les voi¬ 
sins l’appeloient la louve. Aussi la maison où les femmes péche¬ 
resses demouroient fut à celle cause appelée lupanar en latin. Et 
sachiez que ceste histoire fut peinte en plusieurs lieux à Romme 
et entaillée en pierre de marbre, afin qu’il en fust perpétuelle 
mémoire. Quant ces deux enfants furent jusques à l’eage de por¬ 
ter armes ils assemblèrent avecques eulx tous les pastours et les 
larrons de la province. Si encommencerent la guerre à l’encon¬ 
tre le roy Amuly lequel avoit jeté leur grant pere hors du 
royaulme et tant le traveillerent et le poursuivirent qu’en la fin 
ils le mirent à mort. Apres ce ils encommencerent à édifier la 
cité de Romme et de peu en peu vint en grant estât et en moult 
grande magnificence et pour ce s’appela Romme, car première¬ 
ment elle fut édifiée par Romy et Romel les deux freres ainsi 

comme le maintient Orose le venerable docteur. Les deux freres 
encommencerent de conquérir et regnerent à Romme et par la 
contrée d’environ, mais guaires ne tarda quant ils encommen- 
cereot avoir guerre l’ung sur l’aultre, par envie tellement que 
cbascun d’eulx vouloit estre seigneur. Et pource que l’ung n’es- 
toit point de plus grant eage de l’autre de guaires car ils estoient 
tous deux portez à une fois fut ordonné entre eulx deux qu’ils 
monteroient sur une montaigne près de Romme nommée Aven- 
tin par tel convent que celui fust seigneur qui en celle mon¬ 
taigne auroit meilleure encontre par signifiance de meilleure 
adventure. A tant l’ung des freres monta en la montaigne à toute 
sa compaignie. Et tantost vindrent par dessus lui sept oyseaulx 
lesquels s’appeloient voultours et ont accoustumé de manger 
charoignes et bestes mortes. Apres ce l’aultre frere monta en la 
montaigne à tous ses gens. Si vindrent au dessus de lui quatorze 
oyseaulx. Adont Remy auquel estoient premièrement apparus 
les sept oyseaulx voultours dist à son frere que vraiment il devoit 
estre seigneur. Lors Romel lui respondit que non devoÿ et que 
pour vray il avait trouvé jusques à quatorze oyseaulx. Si fut 
moult grant le discort entre eulx et tellement que ung duc de 
la compaignie Romel courut sus à Remy tant que il l’occist. 
Et par ainsi selon le dit d’aucuns et par especial de Orose la 
seignorie demoura à Romel seulement. Toutefois les légistes 
dient que Rome fist morir son frere Remy pource que contre 
la constitution jadis faicte, il avoit passé hors de Romme par 
dessus les murs et non mie par porte ouverte. Si disoit le 
statut que quiconque cela feroit deust prendre mort. Et peut 
bien estre que ce fust vérité, car ainsi le dit une glose de loix: 
« Fraterno primi etc. » Apres ces choses Romel print pour 
son consçil cent hommes lesquels il appela sénateurs et si esleut 
mille hommes à cheval pour garder son pays lesquels il appela 
chevaliers et pour ce par le nombre de mille ils furent appelé en 
latin Milites qui paravant n’avoient pas ce nom Ces mille che¬ 
valiers pource qu’ils n’avoient nulles femmes encommencerent 
à prendre les femmes des Sabins et leurs filles pucelles. Dont 
pour ceste cause grant guerre s’esmeut contre les Rommains par 

les Sabins, mais en la fin les Rommains en eurent la victoire, 
tellement que les Sabins furent contrains de venir à la mercy 
des Rommains, car Romel les desconfit en plain champ. En ce 
N temps estoit à Romme une dame qui s’appeloit dame Sebille 
laquelle avoit grant renommée par tout le monde pource qu’elle 
disoit moult de choses du temps advenir. Apres ce dist l’histoire 
que quant le roy Romel eut gaingné la bataille à l’encontre des 
Sabins et qu’il les eut à sa mercy, il vint ung jour à l’entour de 
lui une nuée telle que ses hommes de sa compaignie ne le pou- 
voient veoir ne oncques depuis ne fut ne trouvé, pourquoy 
aucuns Rommains dirent que vraiment il estoit du lignaige des 
dieux. Maintenant il nous fault veoir qui gouverna la cité de 
Romme et qui en fut roy apres. 

CHAPITRE III. - En quel temps les sénateurs gouvernèrent 
en Romme . 


L’histoire dist en ceste partie comment apres la fin du roy 
Romel il n’y eut point de roy à Romme par l’espace de dix huit 
mois et ce temps pendant la cité fut gouvernée par les cent an¬ 
ciens dont l’histoire a naguaires fait mention. Mais apres icelui 
temps passé fut roy ung qui se appeloit Numa Popilius et fut au 
temps que regnoit Ezechiel le prophète. Et régna celui roy l’es¬ 
pace de quarante ung ans et fut celui qui ordonna que les cheva¬ 
liers prendroient gaiges pour leur vivre et pour leur estât. Au 
temps d’icelui roy y eut encore une aultre dame à Romme qui 
estoit nommée Sebille laquelle eust moult grande renommée par 
tout le monde pour la prudence qui estoit en elle. 


CHAPITRE IV. — Ci fait mention du roy Tulle . 


Apres celui Numa fut roy de Romme Tulle le guerroieur et 
fut au temps de Manasse roy de Judée. Celui Tulles trouva 

premièrement les vestemens royaulx, car il se vestit de purpre 
moult richement. Et nonobstant que Romme fust en paix 
avecques ses voisins il encommença la guerre à l’encontre du 
roy d’Albane, si le mist en grande povreté et tout son royaulme. 
Apres ce il s’en vint par deçà le Tibre contre les Fedenois qui 
lors ainsi se nommoient. Si les mist en grande tribulation à mer¬ 
veille, mais' apres ce qu’il eust tenu le royaume l’espace de 
trente deux ans, il cheut tempeste du ciel que lui et sa famille 
qui lors estoit en son hostel mesme furent tous mis à mort. En 
son temps aussi fut à Romme une aultre dame laquelle se nom- 
moit Sebille. Elle estoit femme car elle mesme s’appeloit femme, 
laquelle prophétisa et parla de moult de choses advenir. Toute¬ 
fois je n’ai pas entrepris de faire ici mention de tous les roys de 
Romme ne de leurs batailles, car les histoires rommaines les 
contiennent qui sont moult longues. 


CHAPITRE V. — Du roy Anchey. 


Apres icelui roy Tulle fut couronné à Romme ung qui se 
nomma Anchey. Et fut au temps de Josias le bon roy de Judée. 
Et cestui roy édifia la cité d’Ostie séant assez près de Romme et 
laquelle n’est pas pour le jourd’huy moult grande comme je l’ay 
veu par expérience. Il fist aussi plusieurs batailles par deçà le 
Tibre desquelles je me passe à tout car trop longues seroient de 
les declairer. Il fut moult robuste, fort de corps à merveille et 
régna en sa prospérité par l’espace de vingt huit ans. 

§* 

CHAPITRE VI. — Ci fait mention du roy Tarquin. 


Le cinquième roy fut nommé Tarquin et fut au temps de 
Joachim qui estoit roy de Judée. Icelui roy Tarquin fist faire 
plusieurs beaulx édifices à Romme entre lesquels l’ung fut le 
Capitole. Et se vous voulez sçavoir la cause pourquoi il est ap- 

pelé le Capitole je vous le diray. Il est Vrai que quant les maistres 
ouvriers faisoient celui ouvragé, ils trouvèrent en faisant les fon¬ 
dations en terre un corps d’homme sans teste. Et pour ce fut 
appelé le lieu Capitole lequel jusques aujourd’huy est ainsi 
nommé. Celui roy Tarquin régna l’espace de vingt et sept ans. 


CBAPITRE VII. - Ci parie en brie/du roy Servituly. 


Apres celui Tarquin fut roy de Romme ung qui estoit appelé 
Servituly et fut au temps de Sedechie roy de Judée. Icelui roy 
fist faire les fossez à l’entour des murs de la cité de Romme grans 
et parfons à merveilles. Et ordonna que chascune personne de 
son pays lui fist aucun service chascun ung, ce que paravant l’on 
ne faisoit pas. Mais apres ce qu’il eust faict ceste ordonnance 
ung qui se nommoit Tarquin l’orgueilleux l'occist. En celui 
temps le roy de Chaldée,autrement dit en latin Rex Caldeorum, 
nommé Nabugodonosor fist moult grande persécution sur les 
Juifs.Et de celui parle le decret en plusieurs lieux. Icelui Tarquin 
l’orgueilleux demoura roy de Romme quant il eust occis le roy, 
et tut celui qui trouva toutes maniérés de tourmens et de exi- 
lemens et de mettre gens es chaisnes et es fers. Il advint que ung 
sien fils nommé Tarquin comme lui prist par force une très gen¬ 
tille pucelle qui estoit appelée Lucrèce et la desflora, dont il 
advint que son pere et lui en furent privez du royaume. Adont 
ils s’en allèrent devers le roy de Cluse lequel guerroia telle¬ 
ment les Rommains qu’il les tourna en grand paour, mais la 
paix fut faicte entre eulx combien que le meschant roy ne re¬ 
tourna pas à la couronne ainçois mourut chetil et en grande 
povreté au regard d’estat royal. Et des lors en avant il n’eut plus 
roy à Romme, car les Rommains eurent consuls et sénateurs, 
'lesquels gouvernèrent le royaulme et se changeoient les uns et 
les aultres chascun an, afin que orgueil ne les surmontast à cause 
de leurs offices. Et sachiez que la seignorie des Rommains s’es- 
tendoit lors loing de Romme plus que *de quinze miles, selon 
le docteur Orose.Deux Rommains l’ung nommé Lucy et l’aultre 

Brut furent les deux premiers consuls de Romrae et gouvernè¬ 
rent moult haultement le fait des Rommains. En celui temps 
mourut à Romme ung docteur moult renommé que Ion appeloit 
Pythagoras et ung aultre philosophe qui estoit nommé Socrates 
mourut en la prison par venin que l'on lui fist boire. Et si dient 
les histoires que en celui temps Aristote prince des philosophes 
estoit en Péage de seize ans et lors estoit disciple de Platon, 
Aussi en celui temps vindrent à Romme les Sabins à grosse 
compaignie de gens d’armes pour assaillir Romme et pour gaster 
la cité et tout le pays à l’environ. Et pour ceste cause les Rom¬ 
mains vouldrent ordonner comment nonobstant les consuls l’on 
fist ung capitaine de guerre.Pourquoi il en sourdist moult grant 
discort au conseil de Romme, car les ungs le vouldrent et les aul- 
tres non. Mais celle guerre ne greva guaires ne à l’une partie ne à 
l’aultre, dont il advint que quant les consuls eurent ung temps 
gouverné à Romme, les Rommains furent ennuiez de leur gou¬ 
vernement et régiment et vont dire qu’ils ne vouloient plus 
avoir consuls ne consulat. Adont furent faicts officiers lesquels 
ils appelèrent Tribuns et les lois les appelèrent Tribunos qui* 
vault autant à dire en françois comme les defendeurs du peuple. 
En icelui temps les loix furent portées d’Athenes à Romme les¬ 
quelles estoient escriptes en douze tables et pour ce nous les appe¬ 
lons Leges duodecim tabularum . Apres que Romme fut fondée 
trois cens ans fut grande la guerre d’entre les Rommains et les 
Veyens et y eut faict plusieurs batailles tant qu’en la fin les 
Rommains les desconfirent du tout en tout. Aussi apres la fon¬ 
dation de Romme trois cens soixante six ans les Rommains prin- 
drent par force d’armes la cité de Preneste et huit aultres citez 
qui estoient en sa seignorie et les resduirent en leur obéissance* 
Et en celui temps il y eut si grande mortalité à Romme que c’es- 
toit une pitoyable chose. Et lors advint que la terre se ouvrist 
en la cité de Romme par le milieu et subitement saillist de celle 
ouverture une fumée venant d’enfer tant puante que moult de 
personnes en prindrent la mort. Apres ce les Galois vindrent à 
main armée en grosse puissance contre Romme dont l’ung de 
leur compaigne demanda bataille corps à corps contre ungRom- 

main. Prestement ung de ceux de Romme lui octroya moult 
volontiers. Si entrèrent au champ de bataille et fort se combat¬ 
tirent. Mais en la fin le Rommain occist le Galois et lui osta 
une chaîne d’argent ou aultrement dit une redorte selon la guise 
du pays qu’il avoit en son col et le Rommain la mist au sien, 
pourquoy ceulx de son lignaige furent depuis ce appelez les re- 
dortiers. En celui temps nasquist Alexandre le conquérant lequel 
fut depuis roy redoubté par tout le monde. Et de ses fais ont 
esté tant de livres compilez que je m’en tairay de plus avant en 
parler. En celui temps aussi les Rommains edifierent la cité de 
Bonivent qui est aujourd’huy du royaume de Naples. Aussi 
ils en edifierent plente d'aultres qui trop seroit longue chose à 
recorder. 


CHAPITRE VIII. — De la mort du roy Alexandre . 


Le roy Alexandre mourut l’an de la fondation de Romme trois 
cens trente six, lequel par force d'armes avoit ja conquis la plus 
part de la seignorie d’Orient et eut intention de venir vers les 
parties d’Occident. Mais la mort se mist à l’encontre qui se re¬ 
trouva plus forte sur le champ que lui ne ses gens car elle le ravist 
et l’amena, pourquoy l’on peut veoir que en bien petit de temps 
se pass.e toute la beneurtéde cette vie mortelle. Sic transit gloria 
mundi. Icelui roy Alexandre ne régna que douze ans tant seule¬ 
ment et comme maintiennent les vraies histoires il fut empoi¬ 
sonné tellement qu’il en mourut. En cestui temps estoient entrez 
en Romme et au royaume de Puilles une maniéré de gens que l’on 
appeloit Samites, lesquels avoient armures d’or et d’argent 
riches à merveille. Ils eurent moult grant despit de ce que le 
pouvoir des Rommains croissoit de jour en jour. Ils avoient très 
bon pays et se nommoit leur maistresse cité Capoa, laquelle 
estoit du grant de Romme ou de Cartaige. Voyans les Rommains 
ce ils leur coururent dessus leur pays, mais quant ils vindrent 
aux champs si lurent desconfis moult malement, car les Rom¬ 
mains le firent très bien celle journée et y eut achevé de haultes 

prouesses. Apres ce iceulx Samites se rassemblèrent une aultre 
fois et vindrent contre les Rommains en plain champ et là furent 
les Rommains desconfis. Mais depuis les Rommains se rangè¬ 
rent én bataille contre les Samites lesquels furent desconfis et 
leur roy occis qui avoit avecques lui vingt quatre mille hommes 
et fut leur cité destruicte du tout en tout. Quant ceulxde Tarente 
qui est confins du royaume de Naples virent comment apres 
celle victoire les Rommains vouloient passer oultre par tout le 
pays, ils se mirent contre eulx et requirent le roy de Grece nom¬ 
mé Pirus qu’il leur voulsist donner secours et ayde à l’encontre 
des Rommains. Si ne leur faillit mie, car il leur envoya jusques 
à quatre mille souldoyers, sept mille chevaliers et vingt mille 
oliphans et lui mesme vint en personne contre les Rommains. 
Mais en peu de temps il fut desconfy, pourquoy il retourna en 
son pays à moult peu de gens et en petit estât. Si furent contrains 
ceulx de Tarente de faire alliance avec ceulx de Cartaige à l’en¬ 
contre des Rommains. Et livrèrent tant de batailles les ungs 
contre les aultres que se je les vouloie toutes raconter je y trou- 
veroie assez matière pour en faire ung gros volume. Et apres 
vous devez sçavoir que la cité de Cartaige fut édifiée paravant 
la cité de Romme l’espace de soixante et douze ans. Et defendoit 
ceste cité les parties de Secile et les aultres isles de mer que les 
Rommains n’en feussent seigneurs, car les Rommains vouloient 
occuper la seignorie par force d'armes. Et pour ce ceulx de Car¬ 
taige conseillèrent à leur duc Hanibal qu’il allast puissant es 
parties de Secile à l’encontre des Rommains et ainsi le fist et 
mena avecques lui tant de gens que merveille, car selon les doc¬ 
teurs il en avoit sans fin et sans nombre et si avoit trente mille 
oliphans. Quant lui et toute son armée furent en Secile ils y 
trouvèrent deux consuls de Romme c’est à sçavoir l’ung nommé 
Guet et l’autre Gay, accompagnez d’une moult grosse et puis¬ 
sante armée qui prestement se rangèrent a l’encontre de Hanibal 
et de toute sa compaignie de tel randon que tous les desconfirent 
et perdist Hanibal tout son navire et la pluspart de ses gens et à 
grant paine il eschappa en bien petit estât et mal accompagné. 

CHAPITRE IX.' — De monseigneur Athille consul de Romme . 


L’histoire declaire ci apres que quant monseigneur Athille 
consul des Rommains sceut que le preu Hanibal s’estoit retrait 
vers la cité de Cartaige, ildist que par sa foy ainsi ne le laissera il 
mie ainçois le suivra jusques en son pays. Si se mist en armes 
à merveilleuse puissance de gens moult preus et hardis et prist 
son chemin vers Cartaige et passant par la terre de Auffrique il 
mist en l’obeissance des Rommains soixante treize citez. Et quant 
ceulx de Cartaige sceurent sa venue trois roys à grosse puis¬ 
sance, lui vindrent au devant et tantost il se mist en champ con¬ 
tre eulx et là les desconfist et mist du tout à néant. Apres celle 
victoire il chevaucha plus avant vers Cartaige tant que il vint à 
une rivierequi se nomme Bargadeen laquelle ilavoit ung serpent 
gros à merveille et estoit de la longueur de cent et vingt piez. 
Il avoit déjà occis grant plente de Rommains et tantost le consul 
Athille tout seul le envahist et le combattist longuement tant que 
en la fin il le occist mais ce ne fut pas sans grant péril, sans 
grant travail et sans recepvoir et donner mains oultrageux coups. 
Et quant le serpent fut mort, il le fist escorcher et envoya le 
cuir à Romme. Puis chevaucha jusques devant Cartaige et vou- 
loit traiter de paix à ceulx de la cité lesquels respondirent qu’ils 
avoient plus cher la guerre que la paix. Adont les Cartagiens 
se mirent sus et grant nombre de gens qui estoient venus en leur 
ayde des parties d’Auffrique et se rangèrent en bataille aux 
champs contre les Rommains. Illec fut l’estor moult espoenta- 
ble, là occision grande et longue et cruelle à merveille d’une 
partie et d aultre, tant en la parfin les Rommains furent des¬ 
confis et occis tous se peu non. Mais le preu Athille fut prins 
prisonnier et lié de chaînes de fer moult grosses et pesantes. 
Quant les nouvelles furent venues à Romme de la desconfiture 
de cestui ost tant puissant, ils en furent moult dolens par la 
cité. Et tantost les Rommains firent armer trois cens grosses 
naves et les envoierent contre la cité de Cartaige et contre le 
pays d’Auffrique, mais ceulx de Cartaige en armèrent aussi trois* 

cens et les mirent en mer à l’encontre des Rommains et se vin- 
drent envahir et fencontrer de tel randon que grant pitié estoit 
de veoir la bataille, tant fut cruelle et merveilleuse.Mais en la fin 
les Rommains eurent la victoire et furent les Cartagiens illec du 
tout desconfis senon un petit nombre qui se retrait en moult 
petit estât. Ne demoura guaires apres ce que es parties de Rom- 
me les eaues furent tant grandes que tous les bas chemins du plat 
pays furent noyez. En ce temps aussi estoient consuls à Romme 
messeigneurs Semprony, Gay et Valéry. Si vindrent nouveaulx 
Galois qui à présent s’appellent François contre les Rommains et 
livrèrent plusieurs batailles aspres et cruelles l’une partie contre 
l’aultre, car chascune partie estoit garnie de moult vaillantes 
gens de guerre et bien duis aux armes, mais en la fin les Galois 
furent desconfis. Le docteur Orose dist des Galois qu’ils sont 
terribles et de fier courage en commencement mais au daarain 
ils s'amoderent et sont legiers à abattre. Apres toutes ces choses 
les Rommains s’en allèrent es parties d’Espaigne et assegierent 
une cité qni se nommoit Sagonce et par force de famine la prin- 
drent. Sitost que Hanibal prince d’Auffrique le sceut tantost 
tira celle part et mena tout son pouvoir de gens d’armes et mist le 
siégé devant celle cité et tellement l’oppressa qu’il ne tarda guai¬ 
res apres quant il la conquist par force d’armes. Si la fist ardoir 
et raser à la terre et ainsi fust gastée de tout point dont ce fust 
grant dommaige et pitié, car elle estoit la meilleure cité de tout 
le royaulme et la fleur de toute Espaigne de richesses, de delices 
etdepouvoirde gens.Quant Hanibal eut ce faict, il partist de celle 
terre et prist son chemin vers Lombardie par les montaignes 
pour chevaucher contre les Rommains et avoit en sa compaigniê 
si grosse puissance de gens que nul ne le osoit envahir ne em- 
prendre sur lui et n’estoit si grand homme qui se osoit retrouver 
aux champs tant fust fort pour résister à ses emprinses. Et com¬ 
bien qu’il perdist plusieurs de ses gens par les chemins et par les 
montaignes avant qu’il venist jusques es plaines de Lombardie, 
toutefois là venu il se trouva accompagnié de cent mille hom¬ 
mes de pié bien armez et plus de vingt mille à cheval. En celui 
temps estoient consuls à Romme messeigneurs Publy Scipio et 

Semprony lesquels quant ils entendoient que le preu Hanibal 
estoit déjà en la plaine de Lombardie, Scipio le consul à tout 
moult belle compaignie lui vint encontre, rangèrent leurs batail¬ 
les moult vaillamment et fut Testor tant mortel que la plupart 
des Rommains y furent occis. Voyant Scipio que tous les siens 
estoient comme perdus il monta sur ung hault et puissant destrier 
et comme tout forcené piqua parmi la bataille où il sçavoit Ha¬ 
nibal et le vint tout à coup de lance atteindre de tel randon que 
bien le cuidoit avoir occis et le blessa perilleusement de ce coup. 
Mais ne tarda guaires apres quant Scipio fut occis par les gens 
de Hanibal qui le avironnerent à tous costez, dont ce fut dom- 
maige car il estoit moult preu bacheler. Et parainsi les Rom¬ 
mains furent pouf celle fois du tout affaiblis à cause de celle des¬ 
confiture. 


Chapitre X. — De monseigneur Semprony consul de Romme . 


L’histoire ancienne raconte en celle partie que quant monsei¬ 
gneur Semprony qui estoit second consul en Romme sceut lui 
estant en l’isle de Secile à toute sa compaignie de gens d’armes 
qui n’estoit pas petite, la desconfiture et mort de Scipio son com- 
paignon et de son ost faicte par le preu Hanibal et les siens il en 
fut tant dolent que à peu il ne perdist sens et entendement. Si fist 
à son de trompe crier que tout homme se mist en armes et fust 
prest pour aller combattre le fier Hanibal en son pouvoir. Et 
quant Hanibal sceut leur venue il chevaucha contre eulx hardi¬ 
ment et à toute diligence. Si furent les batailles ordonnées d’une 
part et d’aultre et encommencerent à tronchonner lances en l’air 
par tel effort les ungs contre les aultres et à ferir du tranchant 
des espées que grant pitié estoit de veoir mourir de tous costez 
chevaliers et sergens, car les Auffriquans se portoient moult 
chaleureusement et bien. Et dura la bataille longuement où l’on 
faisoit merveilles mais en la fin les Rommains furent tous des¬ 
confis et mis à mort et en fuite et à moult grant danger se put 
sauver Semprony vaillant consul. Quant le preu Hanibal eut 

receu celle victoire il entendist comment Publy le tiers consul de 
Romme estoit es montaignes là où il tenoit plusieurs fortes citez 
et moult bonnes et qu’il estoit accompagnié d’unggrant ost et de 
vaillans hommes. Si se mist Hanibal à la voye celle part mais 
tantost que Publy sceut sa venue il se mist aux champs et quant 
il vit son point il rangea ses batailles. Aussi firent les Cartagiens, 
mais ai nçois qu’ils encommençassent la bataille Publy le con¬ 
sul mourut de sa belle mort, dont les Rommains furènt fort débi¬ 
litez et si en laissèrent à faire mains beaulx fais d’armes. Si eust 
occis en celle journée de leurs gens jusques à vingt ung mille de 
compte faict et six mille en furent menez prisonniers dont toute 
Romme cuida bien estre perdue. Adont fut ordonné en Romme 
comment jusques à quatre consuls le premier nommé Lucy, le 
second Pol, le tiers Publy de Tarente et le quart Varo, tous qua¬ 
tre consuls de Romme iroient contre le fier Hanibal et mene- 
roient autant de gens que ils pourroient recouvrer. Et ainsi fut 
faict. Si se misrent au chemin et tant allèrent par leurs journées 
qu’ils vindrent près d’une ville nommée Canosse l’entrée de Puilles 
car là estoit Hanibal. Et tantost furent ordonnées les batailles. 
Si vindrent les ungs contre les aultres de grant randon et fut la 
bataille mortelle et fiere à merveille. Mais parce que les Rom¬ 
mains ne s’estoient point mis en bonne ordonnance, ils furent en 
la fin du tout desconfis. Car les Auffriquans les occioient comme 
brebis. Si en mourut à celle journée quarante quatre mille de 
compte faict au plus sans les consuls Pol, Lucy, Publy et Varo 
tous quatre grans seigneurs et jusques à vingt cinq des plus no¬ 
bles de Romme et du conseil secret de la cité, car par eulx se 
gouvernoit toute la policie de Romme,et des sénateurs de Romme 
furent que mors que prins jusques à txois mille tous nobles hom¬ 
mes de grande renommée. Mais les aucuns dient que monsei- 
seigneur Varo le consul se sauva à tout cinq cens hommes à che¬ 
val. Sur quoy Orose le venerable docteur dist que se apres celle 
victoire Hanibal fust allé à tout son ost devant Romme, il n’eust 
trouvé qui la cité eust defendue. Mais il chevaucha ung aultre 
chemin et apres la bataille par signal de très grande victoire il 

fist prendre tous les anneaulx d'or que les Rommains morsavoient 
en leurs dois. Et y en eust plain grandes tines et tous les fist 
porter en la cité de Cartaige dont il estoit. De celle desconfiture 
furent les Rommains tant esbahis et espoentez qu'ils estoieut 
en volonté d’eulx enfuir et abandonner la cité, mais leans estoit 
le très noble et vaillant tribun Scipio qui depuis print le nom de 
Auffriquant, lequel contraindist les Rommains de retourner en la 
cité car déjà plusieurs s’estoient mis à la voye. Et combien qu'il 
n'eust guaires de gens en sa compaignie toutefois il les rallia et 
donna tel courage que depuis par sa provision et industrie ils 
subjugerent de tous poins leurs ennemis comment il sera declairé 
ci apres. Adont Scipio l’Auffriquant advisa que à Romme il y 
avoit grant nombre de serfs et esclaves lesquels il affranchist et 
tous les fist chevaliers, puis les habilla et arma des armures 
qu'il prist dedans les temples des dieux là ç>6. plente en avoit, 
car la coustume de ce temps là estoit telle que les chevaliers 
donnoient leurs armures aux dieux que ils aouroient. Et par- 
ainsi vous pouvez veoir à quelle nécessité la puissance des Rom¬ 
mains fut lors mise. Avec ce il fist aussi ouvrir toutes les prisons 
de Romme et donna congié aux prisonniers lesquels il fist tous 
chevaliers sans excepter larrons, meurdriers, homicides, parjures 
ne toutes aultres gens de pute vie. Il fist aussi pardonner et rap¬ 
peler tous les bannis de la cité afin que iis retournassent pour 
aider à garder et défendre la cité se mestier estoit. Et par ce 
moyen il trouva prestement jusques à six mille hommes bien 
armez et en point et de si grant courage que merveilles. Pourquoy 
ils eurent aucun confort et espoir de eulx defendre. « Or beau sire 
Dieu, dist Orose le venerable docteur,bien doit estre celui esbahy 
et avoir le cœur dolent qui aultrefois a veu les triomphes et gran¬ 
des noblesses de Romme et maintenant l’on n’y voit senon gens 
bannis, larrons, homicides et aultres de méchante vie » Mais le 
très vaillant Scipio ayant en mémoire le proverbe dessus allé¬ 
gué contenant de trop grant perte ne se trop desconforter ne de 
ung grant bien ne se trop rejouir, confiant de sa bonne fortune 
ordonna tellement de ses besongnes et bailla tel courage à tous 

ceulx de la cité que bien leur en prist. Ne demoura guaires apres 
que le preu Hanibal et tout son ost se partist de là où il estoit et 
s’en vint vers la cité à trois miles près qui valent une bonne 
lieue. Mais ceulx de la cité se retrouvèrent en plus grant pouvoir 
que paravant car tous estoient délibérez de vaillamment défen¬ 
dre la cité jusques à la mort, mesme les dames et damoiselles 
montoient aux murs et y portoient pierres à toute force pour 
defendre la muraille. Et en ce pendant vecy Hanibal et sa com- 
paignie qui vint courir sa lance jusques à une des portes nom¬ 
mée Colline. En ce tandis vecy Silvy le consul rommain qui à 
grosse brigade saillist dehors la cité sur ses ennemis et le preu 
Scipio demoura en la garde et secours de la cité. Mais quant les 
deux parties cuiderent aborder et ferir l’une contre l’aultre il 
descendist du ciel une telle tempeste que les ungs ne les aultres 
n’eurent oncques pouvoir de combattre. Pourquoi le preu Hani¬ 
bal et ses hommes retournèrent en leurs tentes et les Rommains 
rentrèrent en leur cité commençans à esperer de leur fait tout 
bien. Et quant celle tempeste fut passée l’une partie et l’aultre se 
remist en armes cuidant combattre comme devant, mais tantost 
qu’ils cuiderent assembler, la tempeste recommença si très hor¬ 
rible et merveilleuse qu’il n’y eust tant hardy qu'il ne fust moult 
joyeulx de soy pouvoir retraire. Voyant Hanibal ceste merveille il 
pensa que les dieux ne vouloient point la totale destruction de la 
cité de Romme et pour ce il partist de celle contrée et print son 
chemin vers aultres pays. 

CHAPITRE XI. — Des fais et vaillances de Scipio V Auffriquant 
consul de Romme . 

Or venons maintenant aux fais et vaillances de Scipio l’Auf- 
friquant consul de Romme duquel nous avons faict ung petit de 
mention ci devant. L’histoire maintient que quant Hanibal se fut 
party de la contrée d’autour Romme, monseigneur Scipio consul 
de Romme lequel estoit en l'eage de vingt huit ans du con¬ 
sentement des Rommains se partist de la cité et emmena le plus 
qu’il put bonnement de gens d'armes en sa compaignie et print 

son chemin vers Espaigne et ainsi tant erra qu’il arriva devant 
une cité lors nommée la nouvelle Cartaige laquelle par force 
d’armes il print des le premier assault. Et trouva dedans tant 
d’or, d’argent et d’autres richesses, que c'estoit belle chose à 
venir, car celui gain il en souldoya et entretint sa chevalerie et 
y partirent tous moult grandement. Il print aussi en celle cité 
le frere du preu Hanibal nommé Magon et tantost l’envoya en 
Romme. Et lui estant en Espaigne il eust plusieurs belles vic¬ 
toires et livra moult batailles et vint toujours à son dessus, à son 
grant honneur et prouffit de la chose publique romaine laquelle 
il avoit très grand désir de amender et exaulcer. Apres ce il se 
partist d’Espaigne et vint es parties d’Auffrique où tantost lui 
vint ung duc au devant nommé le duc de Pennes, en latin Dux 
Pennorum , à moult grosse puissance. Adont Scipio rangea incon¬ 
tinent sa bataille et mist ses gens en très belle ordonnance. Si 
ferirent les ungs dedans les autres et y eut faict de moult belles 
armes d’une part et d’aultre, mais toutefois en la fin Scipio 
demeura victorien. Si fut le duc de Pennes desconfy et y perdist 
à ce jour quarante mille hommes De celle desconfiturç furent 
les Cartagiens tant esbahis qu’ils ne sçavoient qu’il leur estoit 
advenu. Si envoierent hastivement devers le preu Hanibal en 
lui requérant humblement qu’il les venist secourir. Tantost que 
Hanibal le preu bacheler entendist ces nouvelles il en fut tant 
dolent que plus ne pouvoit. Si se prépara et lors partist à toute 
haste de Lombardie là où il se tenoit pour aller secourir les Car¬ 
tagiens. Mais au partir ses chevaliers qui estoient natifs de Lom¬ 
bardie ne vouldrent nullement aller avec lui es parties d’Auffrique, 
pourquoy par grant air il fist mettre à mort tous les chevaliers 
lombars. Apres ces choses il se mist au chemin à tout ce qu’il 
peult avoir de gens et tant troublé comme vous pouvez entendre, 
vaqua tant par ses journées qu’il arriva en la cité de Cartaige. Et 
tantost apres il parlementa au vaillant Scipio cuidant trouver 
aucun appointement, car il cognoissoit et voyoit bien selon les 
dispositions des choses que les affaires de celle terre iroient de 
mal en pis, mais ce fut en vain car l’on n’y sceut trouver accord. 

Pourquoy journée fut prise de combattre, là où il y eut granf 
nombre de vaillans hommes d’une part et d’aultre. Et n’est 
homme qui à paine sceut raconter les haults fais et belles prou¬ 
esses et vaillances qui à celle bataille furent faictes tant par 
les Rommains comme par les Auffriquans et Cartagiens, car à 
celle besogne pendoit le fais de la perte de l’une ou de l’aultre 
partie comme l’on peut voir. Toutefois la victoire en demoura à 
Scipio et furent Hanibal et ses gens du tout desconfis et lui con- 
straint, quand il vit tqute sa gent ou mors ou pris, de s’enfuir lui 
quatrième tout seulement et à très grant paine se peult il sauver. 
Apres celle victoire Scipion rassembla ses gens et incontinent 
alla mettre le siégé devant la puissante cité de Cartaige Mais il 
la print de legier car ceulx de leans n’avoient courage ne harde- 
ment de eulx defendre, tant estôient espoentez de la grande 
occision et perte qui estoit advenue sur leurs gens. Et par ceste 
maniéré le très grant pouvoir d’icelui royaulme qui avoit esté tant 
puissant fut mis à néant et la seignorie réduite au pouvoir des 
Rommains. Quant le roy de Punique entendist ces nouvelles il fut 
tant dolent que plus ne pouvoit. Si assembla tout son pouvoir 
puis vint contre les Rommains qui estôient en Espaigne. Ils 
rangèrent leurs gens d’une part et d’aultre. Si fut la bataille 
grande, aspre et cruelle, mais en la fin les Rommains demoure- 
rent victoriens. Et combien que ce roy de Punique eust amené 
moult belle chevalerie toutefois lui et ses aidans furent desconfis 
et mis à néant. Pareillement le roy de Macedoine quant il en¬ 
tendist ces nouvelles qui moult lui furent griefves, se appareilla 
à grosse puissance cuidant vengier ce forfait. Si se mist à la voy'e 
et tant erra par ses journées qu’il vint trouver aux champs ung 
consul de Romme nommé Flamen lequel avoit en sa compai- 
gnie moult grant nombre de vaillans hommes d’armes et eurent 
ensemble plusieurs batailles esquelles furent occis gros nombre 
de gens d’une part et d’aultre. Mais en la fin le roy de Mace¬ 
doine et toutes ses gens furent deconfis. De ce fait eut moult 
grant dueil le roy d’Antioche. Pourquoy il assembla son ostet vint 
à grosse puissance de gens et grant nombre de navires es parties 

de Asie et de Europe jusques près d’Auffrique. Quant Hanibal 
sceut ces nouvelles il chevaucha contre lui à tout ce qu’il peult 
avoir de gens et se mist en sa compaignie par bonnes alliances 
qu’ils firent ensemble pour faire guerre aux Rommains qui tant 
de grans oultrages et dommaiges leur avoient fais. Sitost que 
Scipio entendist ces nouvelles il et tout son ost se mist en armes 
et d’un hault vouloir et vaillant courage s’en vint contre eulx à 
tout moult noble et très puissante compaignie car il estoit preu 
et hardy à merveille. A tant furent les batailles rangées d’une 
part et d’aultre, puis encommença l’estor si très horrible, si cruel 
et si mortel qu’il n’est homme vivant qui le vous sceust ne peust 
au vray raconter, car chascun desfendoit très vaillamment son 
corps et l’honneur de sa seignorie. Et pource que tant estoient 
animez les ungs contre les aultres fut la bataille plus mortelle. 
Aucuns docteurs maintiennent que elle se fist sur la mer, et 
par ce que d'autant fut elle plus mortelle et plus aspre car pource 
que les ungs ne les aultres ne pouvoient fuir il leur convenoit 
tant plus longuement tenir pié et eulx vaillamment defendre. 
Toutefois en la parfin Hanibal qui avoit le gouvernement du 
navire d’Antioche fut tellement oppressé qu’il fut constraint de 
desemparer au mieulx que il pouvoit sur une nef avantageuse où 
il estoit monté. Et demoura le roy d’Antioche illec, lequel apres 
celle tant criminelle bataille par certaines convenances eut paix 
et traité avecques les Rommains. Des aultres batailles qui entre 
eulx furent faictes paravant ceste paix je me passe à tant pour 
plus tost venir à mon propos et aussi il y eut achevé peu de 
choses ou vaillances qui fassent à reciter et ne seroit que pro¬ 
longement de temps. 

CHAPITRE XII. — De la destruction de Cartaigela noble cité. 

Apres la prise de la noble cité de Cartaige les Rommains selon 
le contenu de l’histoire furent en très grant dissension et estrif 
les ungs contre les aultres parce que les aucuns disoient que cer¬ 
tainement il estoit plus expédient pour le bien de la cité de 

Romme de destruire la cité de Cartaige que pour icelle avoir 
toujours guerre et tribulation et avoir grant danger de la gar¬ 
der, les aultres disoient que ce serait moult grant dommaige de 
vouloir destruire une tant noble cité. Et toutefois en la fin il fut 
conclu que pour le mieulx elle seroit destruite du tout en tout. 
Tantost apres celle deliberation prise celui qui estoit gouver¬ 
neur de Cactaige ordonna que toute personne portast son harnois 
en certain lieu par lui establi. Et combien que les citoyens feus- 
sent de ce fort esmerveillez toutefois ils nullement ne osèrent 
contredire au commandement de la seignorie. Si portèrent tou¬ 
tes leurs armures au lieu député à grant regret, à grant soucy et 
lamentations sans nombre. Quant le gouverneur de la cité eut en 
son pouvoir tous les harnois de la ville il les fist tous porter hors 
la cité et commanda expressément que toute la ville fut vuidée 
dedans certain terme et que toute personne pensast de retraire 
et amaser en aultre lieu là où il peust vivre et habiter. De ce 
commandement furent les Cartagiens tant dolens et si descon¬ 
fortez que piteuse chose estoit à ouyr les pleurs, les cris et les 
angoisseux soupirs qu’ils jetoiënt. Et disoient entre eulx que 
mieulx leur estoit à mourir que de laisser et abandonner une cité 
tant noble, tant belle, tant riche et tant delictable Adont ils 
encommencerent à forger harnois d’or et d’argent, car de fer ils 
n’avoient point, et firent deux connestables pour livrer bataille 
aux Rommains, comme gens forcenez et hors de toute patience. 
Tantost, que les Rommains sceurent ces nouvelles ils vindrent 
incontinent devant la cité qu’ils prindrent par force d’armes et 
puis sans arrester la mirent eh feu et en flambe et ardist par 
l’espace de dix sept jours entiers. O çoble et excellente cité qui 
est celui qui au temps de ta prospérité t’auroit veue et mainte¬ 
nant ouist la infelicité et la fin à quoy tu es venue, se peust tenir 
de très tendrement plourer. Certainement je croy que non pas 
seulement ceulx qui l’auroient veue mais tout aultre noble cuer 
d’homme en doit avoir pitié. Le docteur Orose dist que celle cité 
avoit trente mille pas de tour, les murs dont elle estoit fermée 
avoient trente picz d’épaisseur et quarante neuf coudées de hau- 

teur. Ne il n’est homme qui à peine peust penser ce que les doc¬ 
teurs dient de la grande noblesse, de la grande pompe et du grant 
estât qui estoit en cette cité. Si ne seroit comme rien chose que 
j’en peusse raconter apres eulx et pour celle cause je m’en déporté 
à tant fors que seulement par maniéré d’avertissement selon les 
histoires je trouve que au jour de la destruction de cette noble 
cité il y avoit sept cent et ung ans qu’elle avoit esté édifiée. En 
celui temps mesme et tantost apres ceste destruction ainsi faicte 
la cité de Corinthe que nous disons en latin ad Corinthios fut 
prinse par les Rommains et fust gastée de tous poins par messei- 
gneurs Gay, Cornely, Bury et Banno cousuls de Romme qui la 
prindrent par armes. Apres ce toute la terre qui se nomme 
Achaye fut mis en la‘obéissance de Romme. Et parainsi ils con¬ 
quirent par armes la seignorie d’une grande partie de Corinthe. 
Si devez sçavoir que celle cité de Corinthe avoit plusieurs ydoles 
d’or et d’argent et pareillement il y avoit grande quantité d’aultre 
métal comme de plomb et d’estain lequel fut tout fondu quant 
la cité ardist et devalerent en bas en ung lieu là où ils se mes- 
lerent les ungs avec les aultres et de ce fut appelé celui métal 
cuivre et fut porté de celle cité de Corinthe par tout le monde, 
En celui temps aussi nasquist ung enfant à Romme lequel avoit 
quatre piez, quatre mains, quatre yeulx et quatre oreilles et il 
ne avoit que ung chief et ung bouche, mais il avoit deux natu¬ 
res et le enfanta une esclave dont pour lors avoit plente à Romme 
et encore a. [Et ce advint l'an cinq cens quarante et ung apres 
que Romme fut édifiée. En ce temps vindrent contre les Rom¬ 
mains, les Cypriens, les Allemans et les François pour destruire la 
cité de Romme. Mais en leur venir ils trouvèrent les Rommains 
en bataille, bien loing de la cité à moult puissante armée de la¬ 
quelle estoit chief ung consul nommé monseigneur Mahet qui 
leur estoit venu encontre sitost qu’il avoit sceu leur venue. Là 
furent ordonnées les batailles d’une part et d’aultre, puis com¬ 
mença la meslée tant fiere et tant mortelle que oncques si grande 
occision de gens ne fut veue en une place. Car les Rommains 
pour chose qui leur deust advenir ne vouloient abandonner le 

champ, combien qu’ils voyoientclerement qu’ils estoientà descon 
fiture et que peu à peu ils perdoient leurs hommes sans recou¬ 
vrer. Le dommaige qui les Rommains receurent à ceste bataille 
fut si grant que merveilleuse chose est de le ouyr raconter car je 
trouve par opinions de bons docteurs que à celle journée de- 
mourerent mors en la place des gens de Romme vingt quatre 
mille hommes de grant façon et accoustumez de porter journel - 1 
lement les armes. Et avec ce y eut occis quarante mille hommes 
des parties de Colongnesur leRin qui estoient avecques les Rom¬ 
mains. Adont les trois nations dessusdites ayans desconfy leurs 
ennemis et tous mis à mort reserverent dix qu’ils retindrent en 
vie et les gardèrent, puis les envoyèrent à Romme raconter de 
leurs nouvelles. Et quant les Rommains sceurent la desconfiture 
de leurs gens et que tous estoient occis senon ces dix,]certes toute 
la cité fut tant espoentée qu’il n’y avoit si hardy que mettre ne 
se voulsist à la fuite. Lors se leva par toute la cité si terrible 
bruit de pleurs,de cris et de lamentations que hommes et femmes 
faisoient que je tiens qu'il n’y a homme au monde tant ait le 
courage dur que à ouyr tel dueil le cuer ne lui deust attendrir 
jusques au larmoier. Adont il avoit à Romme ung consul qui se 
appeloit monseigneur Semprony lequel à toute diligence assembla 
des hommes de la cité de Romme toute la puissance et de randon 
chevaucha vers ses ennemis, lesquels pour les mesaises qu’ils 
enduroient des neiges, geslées et froidures ne se retrouvoient 
mie en point de livrer bataille. Semprony leur courut sus tant 
asprement et par telle maniéré les assaillist que les Allemans ne 
les François n’eurent oncques espace de eulx mettre en bataille 
seurs que ils ne fussent tantost mis à destruction. Et 
tellement furent accueillis que sur le champ il en demoura cent 
et quarante milliers tous mis à l’espée et si en eut soixante dix 
milliers tous prisonniers. Ils avoient amené de leurs contrées 
grant nombre de femmes lesquelles par desespoir tuoient leurs 
ertfans quant elles virent que perdu avoient leurs maistres. Et 
en mémoire de celle victoire fut faict à Romme ung temple que 
l’on appelle Gypre pour les Cypriens qui furent desconfis- 

Chapite XIII. — De la bataille qui jadis fut entre les 
Rommains et les Allemans , en laquelle Julius César et grant 
nombre de Rommains furent illec mors et desconfis . 


L’histoire raconte en ceste partie apres la fondation de Romme 
six cens et septante ans furent veus plusieurs mauvais et mer¬ 
veilleux signes, car par toute la cité advint ung jour aussitost 
que l’on tailloit le pain le sang en sailloit aussi fort comme il 
pourroit faire d’une grande plaie. Apres ce fut veue une grande 
flambe si très haulte que par semblant elle touchoit jusques au 
ciel. Toutes les bestes aussi qui ont accoustumé de demourer 
avecques les gens s’enfuioient mucher par les bois crians à haul- 
tes voix aussi comme se elles plouroient. Les chiens pareille¬ 
ment se rendoient fugitifs des gens aussi sauvagement comme 
font lçs loups et par semblant ils menoient grant dueil mais ils 
faisoient tel bruit que merveille. La cause de ceste espoente fut 
assez tost apres veue par expérience, car les Allemans vindrent 
venger le dommage que paravant les Rommains leur avoient 
faict avecques les Cypriens comme dit est. Et combien que 
depuis il y eut plusieurs batailles entre eulx, toutefois je m’en 
déporté à tant pour parler de ceste présente comme de la plus 
principale, car en celle bataille Julius César et toute la noblesse 
de Romme qui là estoit assemblée furent desconfis et tellement 
oppressez que à bien grant paine se peult le preu Julius à la fuite 
sauver son corps tant seulement, ne de là en avant combien que 
les Rommains ce temps pendant eussent guerres en diverses con¬ 
trées où ils livrèrent moult de terribles batailles, si furent ils 
partout vaincus et desconfis. Quant les Rommains virent leur 
male fortune et que en peu de temps léur cité estoit devenue or- 
phenine d’ung si grand nombre de vaillans hommes et sages, tous 
les sénateurs de Romme se vestirent de robes de canevach et con¬ 
tournèrent leurs cuers en douleur et affliction et pareillement fist 
Julius César qui en celui temps estoit consul de Romme et sei¬ 
gneur d’un si grant courage que merveille et moult vertueuk. 

Et quant il se vit habillé de robe de douleur et de labeur la vie 
lui surmonta la volonté et prist en soy mesme vigueur et assem¬ 
bla le plus de gens qu’il peult et à toute celle compagnie il alla 
de randon sur ceulx qui ainsi l’avoient desconfy et lui livrèrent 
bataille tant aspre et tant cruelle que merveille. Et en icelle 
journée le preu Julius fist tant de haults faits d’armes et telle¬ 
ment s’y emploia que par sa vaillance ses ennemis se desconfi¬ 
rent et furent mis la pluspart à mort. Apres ce encore derechief 
ung aultre consul qui s’appeloit monseigneur Pompée lequel na- 
guaires avoit esté desconfy par une nation de gens nommée Ama¬ 
zones retourna en champ à l’encontre d’eulx, si les desconfist et 
mist tous à mort et mesme leur empereur y fut occis et plus de 
dix huit mille Amazones, de quoy les Rommains furent moult 
resconfortez. 

Chapitre XIV. — De Silla ennemi des Rommains . 

En apres font les histoires mention d’ung nommé Silla lequel li¬ 
vra plusieurs batailles aux Rommains tellement que en moins de 
dix ans il mourut de ceulx de Romme et de leurs seignories plus 
de quatre vingt mille personnes et bien cinq cens nobles vaillans 
hommes et de grande renommée entre lesquels avoit quatre con¬ 
suls preus et puissans en armes. Et pource que à vouloir de- 
clairçr chascune bataille à part la matière seroit moult longue, 
pour cause de briefté je m’en passe de legier pource que es his¬ 
toires rommaines les fais parlant de Silla sont plus au long de- 
dairez. En celui temps Pompée le noble et vaillant consul dont 
dessus est parlé faisoit moult aspre guerre es parties d’Orient et 
eut en celle contrée plusieurs grosses batailles à l’encontre de f 
douze puissans roys et de grant renom lesquels ne conquirent 
guaires sur lui ne sur les siens, mais par sa prouesse et vaillance, 
car de soy il avoit cuer de lion, et aussi par l’aide de ses gens 
qui estoienr preus et hardis en armes il vint toujours au dessus 
de ses ennemis. Si ne se peult retrouver par temps pour confor- 

ter et bailler ayde aux Rommains à l’encontre de celui Silla, si 
leur tourna à grant dommaige et contraire. 


CHAPITRE XV. — De Julius César lepreu consul et comment 
trois provinces le firent seigneur , et de sa mort . 


En ceste partie dist l’histoire comment apres la bataille dont 
Julius César eut la victoire trois provinces firent de lui leur sei¬ 
gneur, lesquelles en celui temps se appeloient l’une Cisalpine, 
l’autre Gallie transalpine, et la tierce Gallie comate selon l’his¬ 
toire d’ung notable docteur. En celui temps les batailles 
furent moult grandes d’entre ledit Julius César et les François 
lesquels en la fin furent tous desconfis par Julius et ses aidans 
qui y gagna tant de prisonniers que sans nombre. Et apres ce 
que il eut ainsi soubmis les François il retourna vers Romme 
et en son chemin il gasta la cité de Treves et fist faire ung 
pont sur la riviere du Rin. Or advint que quant il approcha 
la cité de Romme, Pompée consul de Romme duquel j’ay 
faict mention dessus traita avec les Rommains, combien que ils 
le feissent à grant regret pour le bon amour que ils avoient en 
lui, qu’il ne fust point receu en la cité et que les portes ne lui 
fussent point ouvertes. Et ainsi fut faict. De quoy monseigneur 
Julius fut moult desplaisant et esbahy et non sans cause car ce 
lui sembloit estre une petite renumeration, considéré les grans 
services qu’il avoit fais à la cité de Romme, combien que tout ce 
procedoit senon par l’envie que monseigneur Pompée qui se sèn- 
toit estre moult puissant de gens, avoit contre lui. Julius César 
ce nonobstant ne fist point d’effort à la cité, mais seulement 
demanda aux gouverneurs argent pour payer les gaiges de ses 
gens et souldoyers lequel argent lui fut refusé. Pourquoi il se ani¬ 
ma plus que devant. Si prist son chemin vers une place qui se 
nommoit Arare là où les deniers du commun pour payer les 
souldoyers des guerres estoient mis. Il prist ceste place par 
force d’armes et emporta tout l’or et l’argent qu’il y trouva et 

s’en tira à tant bien vers les parties des légions là où porta grant 
dommaige à une maniéré de gens qui s’appeloient Alphes et d’il- 
lec chevaucha en Espaigne contre les gens qui se appeloient 
Pompéiens pour le despit qu’il avoit de la discourtoisie que faicte 
lui avoit Pompée consul de Romme lequel il tenoit pour son enne¬ 
mi mortel. Il greva tant le peuple et les contrées d’Espaigne que 
impossible^chose seroit de le raconter. Et quant il eut faict en celle 
terre une partie de ses volontez, il retourna en Lombardie pour 
guerroier le consul Pompée, lequel sitost qu’il sceut ces nouvel¬ 
les, et que monseigneur Julius venoit ainsi contre lui, il n’en fut 
guaires esbahy ainçois se mist par les champs,car il estoit vaillant 
et entreprenant eh armes et si estoit moult puissant de gens. Car 
lorsqu’il eust faict une reveue sur ses aidans il trouve que grant 
nombre en avoit et tant que plus n’en vpuloit et lui sembloit 
que le remanant des hommes du monde ne lui feroient mie 
paour. Adont il ordonna ses gens en quatre vingt et huit cohor¬ 
tes qui se nomment en Lombardie escadres, mais elles sont ap¬ 
pelées batailles en françois. Et en telle ordonnance il attendist 
Julius César de pié non doublant quelque puissance. Quant 
Julius César entendist cestebesongne et qu’il sceut là où Pompée 
estoit, il tira moult hastivement celle part. Si ordonna contre 
ces quatre vingt huit batailles autant de ses gens car il en avoit 
à plente. Ce faict, ils encommencerent à venir les ungs contre 
les aultres par si terrible fureur que sans quelque mercy coups 
de lances et tranchans d’espée bondissoient et voloient spr tes¬ 
tes, sur bras et sur gambes que horrible pitié estoit de veoir les 
gens de l’une et de l’aultre partie cheoir par terre et mourir entre 
les piez des chevaulx. Les cris et plains des abattus] estoient si 
piteux et si terribles que l’on n’oyoit aultre chose.Cette mortelle 
bataille dura très longuement et tant que le nombre fut de l’une 
et de l’aultre partie si grant que merveille. Toutefois en la par- 
fin les gens de Pompée se trouvèrent tant foibles et tellement* 
diminuez qu’ils ne peurent plus tenir pié. Pourquoi ils se mirent 
en desconfiture et fuite comme ceulx qui ne peurent soustenir 
les haults fais d’armçs du très preu Julius Çesar et de ses gens. 

Et ainsi Pompée nonobstant qu’il fust moult vaillant chevalier 
fut contraint de abandonner le champ. Et partist d illec à petite 
compaignie et ne fina de chevauchier. Si vint es parties d’Egypte 
et parainsi Julius César demoura victorien à celle journée.Quant 
Pompée fut venu au royaulme d’Egypte, le roÿ de la terre voult 
sçavoir pourquoi il estoit venu celle part mais sitost qu’il sceut 
que Pompée estoit ennemy de César, il le fist morir de male 
mort, car il avoit moult grant désir de faire chose agréable au 
très preu Julius César et estre son bon amy. Incontinent que 
monseigneur Julius qui de la mort de Pompée son ennemy rien 
nesçavoit entendistque Pompée s’estoit retrait es parties d’Egypte, 
il dist que pourtant il ne le laisseroit mie paisible ainçois le sui- 
vroit tant qu’il le trouveroit. Pourquoy il chevaucha difigem- 
ment vers Egypte et-tant erra par ses journées qu’il arriva en 
Alexandrie la cité et illec lui fut présenté la teste de Pompée et 
la verge d’or de son doy. Mais quant il veit la teste de son enne¬ 
my il encommença à larmoier tendrement et dist que moult lui 
pesoit de veoir la fin de ung si preu chevalier car il le tenoit 
pour le plias vaillant homme du monde. Apres ces choses le preu 
Julius retourna vers Romme où il fut moult honorablement 
receu, car il estoit bien amé et ceulx qui ne l’amoient le redoub- 
toient fort et plus que la brebis le loup. Et quant il fut venu en 
Romme, sachiez que il fut créé consul à grant solennité et leesse. 
Et sitost qu’il fut créé en celle dignité il appela à lui toutes gens 
d’armes pource que les Pompéiens qui estaient es parties d’Es- 
paigne entreprenoient journellement sur la seignorie de Romme. 
Pourquoy tantost que le preu Julius eust assemblé grant ost il 
chevaucha vers Espaigne es parties là où il sçavoit les ennemis 
des Rommains et ainçois qu’il partist d’Espaigne il mist à des¬ 
truction toute celle nation de gens. Et apres celle victoire il 
retournaà’Romme mais les Rommains voyant lahauite cpnduite, 
les prouesses et vaillances et les belles victoires quejle preu Julius 
avoit achevées et aussi les grans biens qu’il avait fois à leur sei¬ 
gnorie, ils le appelèrent prince de Romme. Ne jusques ici je n’ai 
trouvé Jiistoire sur le gouvernement de Romme qui die que 

Jules César fust jamais empereur car il avoit esté appelé consul 
jusqu’à son retour d'Espaigne que les Rommains le nommèrent 
prince comme dit est. Et demoura en cest estât de prince l’es¬ 
pace de trois ans tant- seulement apres son darrain retour d’Es¬ 
paigne. Et à la vérité je vous certifie que comme le maintiennent 
les anciennes et vraies histoires oncques Julius César ne fut em¬ 
pereur. Et se en aucunes histoires il est appelé empereur c’est 
pour les grans biens et pour les vertus morales qui estoienten 
lui, car il fut moult vaillant en armes, plain de courtoisie, bien 
amé et redoubté de toutes gens. Et jasoit ce que veu les grans 
biens que les docteurs dient de sa personne le cuer me deult de 
raconter sa piteuse mort et fin. Si m'est il force d’en faire men¬ 
tion pour parvenir à mon propos. Et pour ce vous devez sçavoir 
que quant il eust gouverné la seignorie de Romme l’espace de trois 
ans apres son retour d’Espaigne, aucuns pervers et desleaulx 
Rommains eurent si grant envie sur lui que ils ne cessèrent onc¬ 
ques jusques. à ce qu’ils eurent traité et machiné sa mort. Et les 
plus especiaulx furent deux dont l'ung fut nommé Brut et l’aultre 
Casse lequel estoit moult ancien. Si advint cent jours devant sa. 
mort que une fouldre descendist du ciel et ferist une image qui 
pour lui estoit à sa semblance illec faicte et estoit assez près du Capi¬ 
tole. Si emporta des lettres qui estoient escriptes en son nom en 
la pierre de marbre une lettre qui se appeloit C. Apres ce la nuit 
devant sa mort vint ung vent à son palais tant fort et tant aspre 
et fier qu’il sembloit que tout le monde deust finer et le palais 
craventer et tresbucher par terre. Pourquoi il issist hastivement 
dehors. Et quant le vent eust cessé* il retourna reposer comme 
devant. Mais selon une histoire la dame sa femme avoit songé 
sa mort et pource que lendemain il devoit estre en conseil secret 
avecques les sénateurs de Romme, la dame sa femme le matin 
quant il voult aller lui dist que pour Dieu il n’y allast point, mais 
il ne la creut pas et le matin ainsi qu’il partoit de son palais pour 
aller au Capitole où l’on devoit tenir le conseil, aucune personne 
qui bien sçavoit la trahison lui escripvit unes lettres par lesquel¬ 
les il le advisoit de sa mort, lesquelles lettres il reçeut mais il ne 

les leut pas, ainçois les emporta en sa main sans regarder le con¬ 
tenu d’icelles. Et mal lui en prist car se il eust leu les lettres, il ne 
fust pas allé pour lors au Capitole. Et ainsi dist Ton communé¬ 
ment que l'homme ne peut aucunefois soy garder de son adven- 
ture. Ainsi doncqués il partist de son palais sans verge ne bas- 
ton, car pour lors estoit telle l’ordonnance que nuis ne devoit 
ne n’osoit porter coutel ne aultre armeure quelconque au Capi¬ 
tole sur peine de mort. Et pour ceste cause les traictres qui 
sa mort avoient machiné boutèrent en leurs chausses chas- 
cun ung clou en maniéré de greffe forgé en leur poste. Quant 
doncqués Jules César fut entré au Capitole prestement tous les 
traictres lui coururent sus et tant de coups lui donnèrent de ces 
clous qu'il fut perchié en cent lieux mortels. Et combien que de 
ses bras et de ses jambes il se defendist à son pouvoir toutefois 
en la parfin il fut contraint de cheoir mort à la terre dont ce fut 
pitié et moult grant dommaige à la noble cité de Romine. Et 
apres ce qu‘il fust mort nonobstant la grande cruaulté et inhu¬ 
manité qui avoit esté commise sur sa personne par très mauvaise 
envie les Rommains le firent mettre en ung moult riche tombel 
sur une colomne de marbre en la plus belle place du marché de 
Romme laquelle colomne avoit cent et vingt piez de hault et fut 
appelée et encore est la colomne Juliane. Encore devez sçavoir 
que ung petit devant la mort de cestui tant renommé prince il 
y avoit près de Romme-ung bouvier qui labouroit des terres et 
ainsi qu’il eust point l’ung de ses beufs le beut se arresta, si parla 
à son maistre et lui dist ; « Pourquoy m’as tu point, tu fais mal, 
car certes en brief temps les hommes feront plus de maulx et 
chetivetez contre raison que ne font les bestes mues. » Si ne fut 
mie peu esbahy le bouvier quand par la bouche de son beuf il 
ouit telles paroles par lesquelles il estoit à présupposer que quel¬ 
que grant inconvénient devoit advenir. Et aussi guaires ne tarda 
depuis que Julius César fut trahy. Et parainsi vous pouvez 
plainement veoir comment fortune quand elle vient met tantost 
ung homme au dessus et tost le retourne à néant. Et pour ce il 
me plaist de mettre ci ensuivant ung dit de fortune par maniéré 
de vers. 

CHAPITRE XVI. — Comment fortune est variable. 

Hector de Troyes fut expert chevalier 
Mais en la fin il trouva encombrier. 

Salomon sceut par science comprendre 
Trestoul le sens qu'on pourroit assembler. 

Mais fortune lui fist femme reprendre 
Et Dieu laisser et du tout oublier. 

Julius César le prince tant vaillant 
Si receut mort assez vilainement. 

C'est dont fortune qui tant fait avancer 
Et puis si fait sa roue tresbucher. 

CHAPITRE XVII. — De l'empereur Octavian le noble prince. 

Nous pouvons à présent veoir ci apres en ceste première partie 
selon le contenu de Thistoire comment tantost que le preu Julius 
César fut mort, qui estoit Tan de la fondation de Romme sept 
cens et onze ans, monseigneur Octavian nepveu du preu Julius, 
fils de son frere vint à Romme pour prendre la seignorie de son- 
dit oncle paravant mort, comme dit est. Et combien que il fust 
jeune d’eage quant Ton le receut à la seignorie de Romme si de- 
monstra il par ses fais estre homme moult ancien, discret et meur 
en conduite et vaillance, car en ce temps de sa jeunesse il vain¬ 
quit en belle champaigne ceulx de Messine. Encore leur livra il 
depuis une très grande et fiere bataille à merveille. Si les des- 
confist. Et combattist pareillement et vainquist les Philippiens 
qui estoient moult vaillans gens, fors et fiers en bataille. Il soub- 
mist aussi ceulx de Perouse et tous leurs alliez qui estoient grans 
ennemis à la cité de Romme et generalement tous ses voisins 
qui estoient rebelles aux Rommains il les vainquist et mist au 
bas de tous poins. Quant le sage empereur eust ainsi dompté 
ses adversaires il chevaucha vers les parties d’Orient et par ar¬ 
mes il conquesta toute la seignorie de celui pays. Mais ce ne fut 
pas sans plusieurs grandes et aspres batailles que ses ennemis 
lui livrèrent lesquels il soubstint et vainquist. Si vint à son grant 
honneur au dessus de ses emprinses: Apres celle conqueste il 

retourna à Romme où il fut par les Rommains moult honora¬ 
blement receu et appelé empereur Croissant, qui vault autant à 
dire en latin comme Augustus. Et à la vérité il fut le premier 
empereur de Romme selon le contenu des vrayes histoires com¬ 
bien que moult de gens en aient esté et encore sont fort abusez, 
mais ce procédé pource que ils n’ont point hanté et visité les 
vrayeshistoires rommaines qui en parlent plainement et bien au 
long. Encore vous fault il sçavoir que au temps de cestui empe¬ 
reur Octavian le monde commença fort à venir à obéissance vers 
lui en signifiance que tost viendroit celui qui estoit seigneur de 
tout le monde. Et ainsi en advint. Car en son temps vint l’incar¬ 
nation du benoit fils de Dieu et à tant je cesseray .de parler plus 
avant du gouvernement de celui empereur Octavian, car une loi 
maintient: « Cum adveniente principe cessât magistratus^ » 
c’est à dire que si le prince vient en lieu là où son prevost ou 
bailli tiengne juridiction la juridiction de celui prevost ou bailli 
cesse pour la presence de son seigneur. 

CHAPITRE XVIII. — Dont vint premièrement jurisdiction. 

Afin, très souverain prince, que vous cognoissiez selon les his¬ 
toires jadis passées comment vint le premier commencement des 
roys, des empereurs, des princes et des aultres seigneurs de ceétui 
monde, je feray ici deux questions afin que les gens séculiers es 
mains desquels ce présent livre ou la copie pourra ci apres 
parvenir y prengnent aucune bonne doctrine. Tout première¬ 
ment donc je demande dont vient jurisdiction. En apres je de¬ 
mande qui fut le premier juge entre les hommes. Je respondrày 
à ces deux points. Et de prime face quant à la question que j’ay 
faicte à sçavoir dont vient premièrement jurisdiction et seigno- 
rie je te dy accordant au decret qu'elle vient par l’ordonnance 
de Dieu lequel decret se commence ainsi : « Qui resistit » et ung 
aultre aussi qui se commence: « Cum advenerit etc. » Mais si 
aucun vouloit arguer en disant que oncques au commencement 
du monde Dieu ne ordonna à homme que il tenist seignorie sur 

les aultres, je respons que c’est vérité. Mais il ordonna aux hom¬ 
mes raison, sens et discrétion afin que ils deussent vivre* rai¬ 
sonnablement, car en toutes choses qui ont membres il est de 
nécessité selon bonne raison que il y ait ung chief et là où il n’y 
a chief certes il n’ÿ peut avoir nul régime de bonne ordonnance. 
Et cefvient aux hommes selon la raison et la direction que nos- 
tre seigneur Dieu leur donne. Pourquoy doncques juridiction 
et seignorie vient tout premièrement de Dieu pour accorder les 
dissensions des hommes. Car l’on voit bien par droite expérience 
que là où tous sont seigneurs, telle maniéré de gens ya en per¬ 
dition et à confusion. Pour quelle raison doncques fait on 
en ung ost ung connestable senon afin que tous ceulx qui y sont 
soient membres et lui le chief pour gouverner iceulx membres. 
Ou pourquoy en une nef fait on ung patron se n’est afin que 
tous les aultres lui fassent obéissance. Et en vérité tout ce n’est 
que par raison naturelle laquelle nostre seigneur Dieu a donnée 
aux hommes. Ainsi doncques toute jurisdiction juste et vraie 
vient de Dieu et par élection des hommes. Et ainsi le tesmoigne 
le philosophe en son livre de physiques là où il dist en latin : 

' » In omni pluritate membrorum necesse est quod unus princi- 
petur et cœtera fiant subjecta. « 

CHAPITRE XIX. — Qui fut le premier juge entre les hommes . 

Par ma seconde question ci devant faicte je demandoie qui fut 
le premier juge entre les hommes. A quoy je respons que ce fut 
nostre seigneur Dieu,car quant Adam eust pechié Dieu avoit déjà 
donné sentence contre lui. Pareillement quant Cayn eust occis 
son frere Abel nostre seigneur Dieu mesme en fut juge. Aussi il 
fist moult d’aultres jugemens qui seroient trop longs à raconter. 
Mais pource que la besongne eust esté fort occupable et comme 
importable à nostre seigneur Dieu se ainsi se pouvoit licitement 
dire qu’il eust esté en toutes choses juge, quant les fils d’Adam 
commencèrent à croistre en lignée et en grande semence se l’ung 
faisoit à l’aultre injure et violence, celui qui se tenoit pour 

offensé en faisoit complainte au pere de celui qui l’avoit injurié 
et le pere en faisoit justice ou il le battôif et chastioit par aultre 
maniéré, car la raison donnoit aux hommes que le fils deust 
estre soubmis au pere. Ainsi doncques apres Dieu, le pere com¬ 
mença à estre juge sur son enfant. Et pource que aucunefois il 
advenoit ainsi que le fils n’estoit pas dè bonne doctrine envers 
le pere, ne vouloit recepvoir de lui sa discipline, pareillement le 
pere estoit aucunefois trop piteux envers le fils, pourquoy il de- 
laissoit à corriger ses mesfais et les pugnir selon justice dont il 
en prenoit apres plus grant hardement de mal faire, quant les 
hommes virent que les peres ne faisoient plainement justice de 
leurs enfans et que les enfants ne vouloient aucunefois eulxsoub- 
mettre à la justice des peres, raison leur donna qu’ils feissent 
ung souverain entre eulx lequel par la volonté de tous eust pou¬ 
voir de faire justice de ung chascun. Mais toutefois cela ne fut 
pas en general par élection de dignité impériale ou royale car 
les quatre grans royaulmes furent au commencement seignories 
non mie par élection mais par force ainsi que j’ay assez approuvé 
par les choses devantdites. Et encore le vous specifieray ici à 
piain en brieves paroles. Le premier grant royaulme fut Baby- 
lone, lequel fut commencé par force par ung homme nommé 
Namrot. Si fut celui Namrot par droite force le premier seigneur 
d’icelui royaulme, car il tenoit si gros nombre de gens avecques 
lui que nuis ne lui osoient contredire. Et de cestui homme fait 
mention ung decret qui se commence en latin par ceste maniéré: 
« Incipit esse Namrot robustus Venator coram Domino , id est 
oppressor hominum quos etiam ad turrim œdificandam elegit » 
c’est à dire cestui Namrot commença à estre opprimeur des 
hommes et leur fist faire celle grande tour de Babylone. Et par- 
ainsi non mie par élection mais par force fut encommencé celui 
royaulme de Babylone. Le second grant royaulme fut Cartaige 
lequel fut commencé par ung puissant homme nommé monsei¬ 
gneur Colla voire par force et par tyrannie et aussi par la bonne 
obeisance qu’il avoit de toute sa gent, ainsi qu’il est contenu en 
la Bible. Le tiers royaulme fut Macedoine duquel fut commen- 

cernent le roy Alexandre et ce par force comme dist la Bible. 
Et le quart royaulme fut celui de Romme et tout par force, car 
Romy et Romel par tyrannie acquirent toute la seignorie et 
non pas justement combien que aucuns tyrans y a qui font bonne 
justice en leur pays et le conquestent par vraye justice. Et se 
vous voulez sçavoir quelle différence il y a entre prince et tyran 
monseigneur Jehan Andrieu le nous demonstre en une glose là 
où il dist ainsi; « Celui est vray prince qui toujours travaille pour 
le bien et commune utilité de son peuple et de tout son pays, 
mais celui qui est tyran regarde toujours au profict de sa bourse 
Tant seulement et est toute son entente de penser dont et com¬ 
ment il puist emplir ses coffres sans luichalloir dont il viengne.» 
Tout ainsi n’ont pas vraye jurisdiction nuis antipapes ne nuis 
antiprelats desquels plusieurs en a aujourd’huy en sainte Eglise 
dont est pitié, lesquels font plus le scisme pour avoir l’honneur 
de ce méchant monde et les dignitez de sainte Eglise que ne font 
les séculiers, car par leurs preschemens il sement le scisme, lequel 
ils ont tellement enraciné depuis qu’ils sont parvenus aux gran¬ 
des dignitez de l’antipape que je ne voy chemin ne voye sans 
l’ayde de nostre Seigneur comment ils en puissentvenir à aucune 
bonne fin à leur salut et de toute lachrestienté. Pour ceste cause 
disoit bien vray le saint docteur monseigneur Grégoire en ung 
decret qui se commence en latin: « Transferunt etc . * car pour- 
ce que qu’il avoit bien leu et entendu les saintes et vrayes his¬ 
toires il ne s’estoit point trouvé en volonté de desirer à rompre 
les vestemens de Dieu qui sont la foy catholique que tient sainte 
Eglise ne à corrompre le peuple par faulse doctrine ne nul aultre 
aussi avoit trouvé en icelles histoires qui ce eust voulu faire fors 
ceulx qui estoient es dignitez comme evesques et curez. Si ay 
tant de dueil de ce dire et de veoir l’estât en quoy est chrestienté 
et aussi la division en quoy est la sainte foy que quant il m’en 
souvient je ne sçay que je doye escripre. Et pour ce à tant je 
m’en tairay et passeray oultre en aultre partie de ce livre afin 
de respondre premièrement aux questions que j’ay ci devant pro¬ 
posées en mon commencement, 

TROISIEME PARTIE. 


CHAPITRE I. - Se c'est deue chose d'entrer en champ clos pour 
son droit prouver par son corps . 


En ceste troisième partie de cestui livre il nous fault retour¬ 
ner à Taultre question que je proposay au commencement en 
cestui volume, par laquelle chose je demandoie se c’est bonne 
chose et deue de soy mettre en champ ou de prendre bataille 
pour son droit prouver. Et pour vous monstrer évidemment que 
non je induiray ci aucunes raisons qui bien servent au cas.La pre¬ 
mière si est car jadis a souvent esté veu que celui qui avoit bon 
droit ce nonobstant perdoit la bataille. Et stur ce propos il y a 
une decretale qui raconte une histoire et dist que une fois en la 
cité d’Espolete furent deux freres accusez de larrecin pourquoy 
'selon la coustume d’icelui pays les en convint defendre en champ 
clos. Et jasoit ce que de ce méfait à la pure vérité ils fussent 
innocens du cas toutefois ils furent desconfïs. Si ne tarda guaires 
apres ce que celui qui avoit commis le larrecin fut trouvé en la 
cité mesme. Et pour ceste cause les drois canons ont reprouvé 
ceste maniéré de bataille. La seconde raison si est car quant 
ung homme si veult par telle maniéré prouver son droit il veult 

Dieu tempter^t esprouver se Dieu en telle bataille monstrera 
justice, et comme vous pouvez sçavoir ce n'est pas deue chose 
ne licite de tempter Dieu. La tierce raison si est car les juges en 
vain seroient faicts et ordonnez pour administrer justice se par 
telle maniéré l'on vouloit son fait prouver. Et comme vous sçavez 
ce n'est pas bonne raison ne il souffist mie dire ; « Je ne puis 
prouver ce que je die senon par mon corps car nul ne scet rien en 
celle chose fors moi et celui que je appelle en bataille, s. Et vecy 
pourquoi car combien que le juge n’ait pouvoir de condampner 
celui que je accuse, toutefois le peut il bien absouldre et délivrer 
veu que je ne puis mon dit prouver. Et pour ce selon les drois 
fault il sagement regarder comment ung homme accuse ungaultre 
en maniéré qu’il ne l’accuse de choses qu’il ne puisse bien prou¬ 
ver et mettre en terme de vérité. Et se vous voulez dire dont par 
ce moyen les maulx qui se font secrètement ne seront pas pu- 
gnis, je vous respons que non point en cestui monde, car nostre 
seigneur Dieu a retenu à soy mesme la justice des maulx secrète¬ 
ment commis. Et ce dist ung decret : c Se tous les pechiez qui 
se font estoient pugnis en ce monde les jugemens de Dieu n’au- 
roient lieu, c’est à dire seroient pour neant.»C.5i omnia Fi,Q,I, 
Encore retournant à mon propos n’est ce mie une bonne raison 
de dire : « Cestui a perdu la bataille, pourquoy il appert bien 
qu’il avoit tort. » Et ceci dy je contre l’opinion des Lombars 
lesquels dient de madame Jehanne roynede Naples que vraiment 
il appert bien qu’elle avoit tort de maintenir pape Clement, car 
se elle eust soustenu le vray pape le roy son mari ne ses gens ne 
eussent pas esté desconfis. Si dient les clercs ung argument tel 
qui moult peu vault, toutefois que depuis qu’il entre en champ 
batailler maintenant ‘ la querelle de cestui pape en laquelle il fut 
desconfy, il semble qu’il soustenoit faulse querelle. Et pourmieulx 
déterminer ceste question jedy ainsi que vraimentselonle droit de 
l’Eglise prouver sondroitpar bataille c’est àdire par gage champel 
est chose reprouvée especialement qui cela feroit par franche vo¬ 
lonté. - Mais selon les droits de coustume royale et de seignorie 
temporelle telle bataille est deue au cas que la chose le requiert 

de faire. Et de ceste question fut ung grant débat entre le saint 
pape Urbain le cinquième en celui nom et le bon roy Jehan de 
France quant icelui roy commanda lui estant à Villeneufve près 
de Avignon que l’on feist ung champ clos pour deux chevaliers 
qui se estoient appelez par devant lui dont l’ung estoit François 
et l’aultre Ànglois. Et combien que le pape voulsist garder les 
drois de decrets et commandast que personne du monde sur 
paine de excommuniement ne fust à veoir celle bataille, et ja 
pour ce le roy ne se retint mie de faire accomplir celle bataille ne 
n’y voult faire préjudice aux coustumes Ayaulx. Or nous fault 
il maintenant venir à aultres questions pour dedairer ceste 
matière. 

CHAPITRE IL — Se c'est chose possible que naturellement 
le monde soit en paix . 

En ceste partie me plaist à faire une question assez belle et 
forte aussi selon mon advis, c’est à sçavoir se c’est chose pos¬ 
sible que cestui monde soit en paix sans bataille naturellement.* 
A quoy je vous respons que nennil. Sur quoy je feray une telle 
question en mettant aucune raison selon les philosophes. C’est 
impossible chose que le ciel se repose c'est à dire que il ne se re¬ 
mue de ung lieu, car continuellement qu’il se tourne d’Orient 
en Occident ce n’est pas sans soy remouvoir, ce qu’il fait chaque 
jour et les corps terriens se meuvent au mouvement du ciel. 
Pourquoy il appert clerement que commotion vient entre les 
corps terriens. Item plus fort. Les corps terriens se gouvernent 
par les corps celestiaulx selon que dient les philosophes Phi . 
C. VIII . Mais il est clere chose que les corps celestiaulx font 
venir es choses terriennes nature répugnant en diversitez de con¬ 
ditions ainsi comme pouvez veoir de la lune que quant elle est 
plaine elle engendre es choses terriennes force et vertu mais 
quant elle est en decours et qu’elle n’est mie plaine, les choses 
terriennes sont plus foibles et moins vertueuses. Ainsi doncques 
l’opinion appert estre vraye. Item de ce je vous donneray cler 
exemple, car selon que dist Aristote c’est chose necessaire que 

cestui bas monde les corps terriens prendrent leurs conditions et 
leur nature selon la disposition des estoiles. Mais il est chose 
clere que entre les estoiles est naturelle rébellion et contrariété, 
car l’une engendre chaud etl’aultre froid, l’une amour et laultre 
dissension, l’une luxure et l’aultre chasteté, l’une sang et l’aul- 
tre mélancolie. Doncques puisque contradiction est entre elles, 
certes elle doit bien estre entre les corps terriens lesquels se gou¬ 
vernent par leurs mouvemens. Et par cette raison vous povez 
très bien veoir exemple patent et manifeste, car il y a plusieurs 
citez qui du commencement qu’elles fussent faites toujours se 
sont entramées, sans que leur amour soit venu par mérité ne 
par service que au commencement ne depuis l’une ait faict à 
l’aultre. Et si trouvez d’aultre part aucunes villes et citez qui de 
leur premier commencement sans que l’une ait à laultre 
point faict de mal toujours sont en haine. Et pareillement deux 
personnes de la première fois qu’ils verront l’ung laultre. Et 
deux aultres en verrez que tantost qu’ils s’entreverront auront 
amour l’ung à l’aultre, supposé que jamais ils n’aient faict quel¬ 
que plaisir l’ung à laultre et toutefois ils aimeront l’ung l’aultre 
par ouyr parler à part ou aultrement. Si est aussi vraye chose 
que ung homme n’aura jamais veu deux chevaliers lesquels se 
combattent, tantost qu’il les verra en bataille naturellement il 
sera plus enclin de louer et vouloir l’honneur de l’ung que de 
l’aultre. Et ce vient selon l’opinion des philosophes par les cau¬ 
ses dessusdites. Et pour ce vous prie que nous voyons se ce peut 
estre chose véritable. Si vous demande tout premièrement dont 
vint la bataille que Jacob et Esau veurent au ventre de leur mere, 
car merveilleuse chose est de dire que ceulx qui encore n’estoient 
nez firent bataille. Certes je vouldroie bien sçavoir et cognois- 
tre les raisons de si grande bataille ne quelle chose fut entre 
eulx d’avoir victoire l’ung contre l’aultre. Mais à la vérité je 
vous declaire que nul homme du monde ne sçauroit rendre rai¬ 
son senon par figure ou par imagination. Toutefois ung naturel 
philosophe diroit que ce procédé par la disposition que j’ay dite 
du ciel et des corps celestiaulx. Car nous voyons naturellement 

que chascune chose creée en ce monde prend nature et condition 
de résister à la chose qui lui est contraire, ainsi comme nous 
voyons de l’eaue à laquelle est donnée condition de naturelle¬ 
ment contredire au feu. Pareillement nous voyons les bestes 
brutes comme naturellement l’une est encline de occir l’aultre, 
car nonobstant que ung chien n ait jamais veu ung loup nean¬ 
moins des la première fois quil le verra il lui courra sus et ainsi 
le loup au chien. Mais dont vient cela. En vérité je dy que 
ce procédé pour la condition et pour la qualité qui est répu¬ 
gnante en ces deux bestes aussi comme le froid est de la nature 
et condition répugnant au chaud et le chaud au froid. Or je 
vous declaireque puisque ceste rébellion et désaccord vient natu¬ 
rellement entre les aultres créatures, se nature humaine laquelle 
est la plus noble de toutes ne doit bien avoir ceste condition de 
contredire naturellement l’une personne à l’aultre quant en elles 
sont diverses complexions. Certes ouy, et l’on le voit communé¬ 
ment, car se ils sont deux seigneurs en ung pays, l’ung si est 
d’une complexion et l’aultre d’aültre,car par adventure l’ung aime 
justice et l’aultre simonie, l’ung aime marchans et l’aultre gens 
d’armes, l’ung est enclin à paix.et l’aultre à guerre, l’ung aime 
le roy de France et l’aultre celui d’Angleterre. Pareillement se ils 
sont deux en ung hostel, l’ung sera enclin à manger matin et 
l’aultre tard, l’ung sera enclin à trop parler et l’aultre à escouter, 
l’ung vouldra vin blanc et l’aultre rouge. Je vous declaire aussi 
que selon la disposition des corps humains à peu peut il avoir ac¬ 
cord en cestui monde car comme dist une decretale : « Autant 
sont de sçavoirs et de volontez diverses comme ils sont de gens. » 
Et pour ce disons nous que en Romme en son commencement il 
ne pouvoit y avoir deux roys ensemble c’est à entendre Romy 
et Romel, car l’ung occist l’aultre. Mais quoy je ne dis pas que 
à Dieu ne soit possible de faire que partout feust paix ne se tous 
les hommes estoient bons et sages aussi ne leur seroit il pas 
chose impossible de demourer en paix, car nous disons que 
l’homme sage sera seigneur des estoiles. Et vecy la raison. Se par 
son entendement et inclination charnelle ou des planètes il est 

tempté de faire guerre, toutefois par la vertu de sagesse il sur¬ 
montera l’inclination de la chair. Mais neanmoins ung decret 
dist que des sages il est très petit nombre et des fols très grande 
quantité. Et pource que les simples ne sçavent estre seigneurs 
des planètes ne des influences du ciel, par leur inclination natu¬ 
relle et de la chair ils meuvent bien souvent guerres au monde. 
Mais ja pour ce je ne dy pas que aucune fois il n’y ait une guerre 
entre les saiges et tant selon bonne raison car aucunefois les 
guerres sont encommencées par personnes simples ou follement 
sont entreprinses, parquoy ceulx qui viennent apres et qui ne 
sçavent les raisons font bonne guerre, car chascun cuide de avoir 
bon droit pource qu’ils ne sçavent la cause pourquoy la guerre fut 
premièrement encommencée. 


CHAPITRE III. — Comment force est Vung des principaulx 
fondemens de bataille . 


Vous devez sçavoir, très souverain prince, que l’ung des prin¬ 
cipaulx fondemens de bataille si est force, mais il y a bien à 
considérer quelle force nous devons entendre. Sur quoy je dy 
que les aucuns par la volonté de Dieu ont force de corps mais 
de l’ame ou de la volonté l’ont moult petite, les aultres l’ont de 
l’ame et de la volonté et du corps ils sont moult foibles et de 
petit pouvoir. Il en y a aucuns qui ont l’ung et l’aultre, ainsi 
comme avoit Samson mais ils ont aucun naturel empeschement 
par lequel ils ne valent comme néant à faire bataille ainsi 
comme il advint à celui Samson quant il se retrouva non voyant 
goutte et si estoit puissant de corps. Or doncques maintenant 
pour venir à mon propos je vous declaire que force de l’ame est 
le principal fondement, car selon le contenu de l’Escripture 
sainte la personne qui n’est amée de Dieu ne sera ja forte en 
bataille et si est vertu de l’ame avoir bon conseil et bien sçavoir 
bien ordonner ceulx qui sont à faire la bataille. Et toutefois plu- 

sieurs en y a de tels qui ne sont mie fors de corps mais par leur 
conseil ils feroient plustost gaingner la bataille que feroient 
cent bons combattans. Et parainsi force de l'ame est le princi¬ 
pal fondement mais force de corps ne se doit mie laisser 
mais qu’elle soit avecques celle de l’ame elle est aussi fondement 
de bataille et en aultre maniéré ne l’est elle mie, car force sans 
hardiesse vault peu. Et se vous voulez dire que aussi vault peu. 
force de l’ame en bataille sans celle du corps, je vous respons 
que non faict,car ce n’est pas peu de chose de vaincre une bataille 
par science sans coup férir mais mort soustenir pour la vérité. 
Et d’aultre part Dieu qui est vérité et qui sourmonte tout pou¬ 
voir et toute puissance mieulx donnera la victoire à celui qui 
est bien son amy combien qu’il soit moult foible de corps qu’il 
ne fera à celui qui est bien fort de corps sans avoir l’amour de 
lui. Et de ce nous avons exemple de David et de Golias, lequel 
David occist de sa fonde tant seulement. Plusieurs aultres exem¬ 
ples aussi j’en pourroie raconter qui seroient bien necessaires à 
ce propos de force mais je m’en déporté pour éviter longue nar¬ 
ration. Encore avecques les choses dessusdites il nous fault sça- 
voir que veult dire vertu cardinale. Je vous declaire que ce n’est 
aultre chose senon que toute la vie humaine encestui monde est 
vertueuse par ceste vertu. Et tous communément sont pour vivre 
vertueusement donnez à estudier sur icelles vertus car aultrement 
ung homme ne peut estre tenu pour vertueux. Il y a quatre vertus 
cardinales, qui sont de l’ame desquelles force est l’une, les aultres 
sont justice, attemperance et sagesse. Et combien que les trois 
soient grandes vertus par vostre foy que vauldoient elles sans la 
vertu de force. Certes rien, car par cette vertu ung homme est 
fort à porter tribulations es toutes temptations qui lui pourroient 
survenir, voire mais que il soit persévérant jusques en la fin, car 
se il est persévérant il a ce que vertu requiert de mérité. Je vous 
declaire encore que les cardinaulx de la sainte court de Romme 
ont prins nom de ces quatre vertus pour l’entendement d’iceulx, 
car ainsi comme en ces quatre vertus appert toute la vie de lame 
qui au commencement est mansion de vertus, tout ainsi le monde 

doit estre enluminé et gouverné par les seigneurs cardinaulx. 
Et pour ceste cause il nous fault procéder en ceste matière afin 
de cognoistre en ceste partie comment ung homme a en soy la 
vertu de force. 

CHAPITRE IV. — Comment Ton peut cognoistre que ung , 
homme a en soy la vertu de force. 

Or nous fault il maintenant veoir en ceste partie comment 
nous cognoistront que ung homme ait la vertu de force laquelle 
en latin est appelée fortitudo. Surquoy je vous declaire que pour 
le premier signe vous trouverez qu’il a tout son plaisir et tou# 
son délit à aller en armes et en justes guerres et à defendre toutes 
justes causes, querelles et saintes raisons. Le second est quant 
ung homme voit le grant mal et le grant péril qui pourroit venir 
de faire telle guerre ou de maintenir telle querelle, mais ja 
pourtant il ne lairra son propos ne pour paine ou travail ne doub- 
tera de exposer son corps en franche force et en justice droi- 
turiere. 

CHAPITRE V. — Quelle est plus grande vertu et 
^plus recommandée ou de assaillir ses ennemis ou de attendre . 

Mais il nous fault sçavoir quelle chose est plus grande vertu 
ou de assaillir ses ennemis ou de les attendre. En ce toutefois 
n’est mie petit doubte, car premièrement il advise que ses enne¬ 
mis assaillir soit plus grande vertu. Et de ce nous avons exem¬ 
ple en l’ancienne loy là où le peuple eut conseil de aller contre 
les ennemis de Dieu ainsi comme dist le decret, dont il est advis 
en figure de la victoire que plus vertueuse chose soit de as¬ 
saillir que de Attendre. Encore plus fort. Il est plus vertueuse 
chose selon l’escripture de bien donner que de bien prendre. Et 
doncques est ce plus vertueuse chose de bien assaillir que de 
bien attendre. C. Prcedicator. XVI, Q. i. Encore est ce plus vér- 

tueuse chose de bien faire que de rien faire. Mais celui qui court 
sus à ses ennemis fait œuvre vertueuse selon la vertu de force et 
celui qui attend ne fait comme rien. Pourquoy il appert clere- 
ment que assaillir vault mieux qu’attendre. Encore il y a une 
aultre raison. La chose de tant qu’elle est plus forte à faire et de 
plus grande difficulté, de tant est elle plus vertueuse. Mais il est 
bien chose clere que assaillir est plus forte chose et plus hardie 
que ce n’est de attendre. Et doncques.s’ensuit il par droit qu’elle 
est plus grande vertu. Pareillement la chose est plus forte qui est 
de plus grand prix et de plus de los et est plus vertueuse. Mais c’est 
clere chose et notoire que plus est loé ung baceler pour bien as¬ 
saillir que pour bien attendre. Dont nous dirons que c’est plus 
grande vertu. Mais contre ceste opinion est le prince des philoso¬ 
phes Aristote nostre maistre lequel dist en telle maniéré: « Vou¬ 
lez vous sçavoir, dist le sage Aristote, quelle est la vertu de force 
et je vous dy, fait il, que c’est bien attendre et parfaitement de- 
mourer. » Or je vous requiers que nous traveillons pour veoir 
aucune chose de ceste question. Et il m’est advis en vérité com¬ 
ment; en tout cas n’est mie vertueuse chose de assaillir et pareil¬ 
lement je dy de attendre ne ce n’est pas vice de fuir mais il con¬ 
vient aucunefois ‘attendre et aucunefois fuir et tout par honneur 
et par vertu. Et se ung seul chevalier en vouloit attendre cent en¬ 
core l’on ne diroit jamais que ce fust selon la vertu de force ne de 
hardement et pour ce en ceste vertu il y a trois choses, l’une est 
assaillir, l’aultre attendre et l’aultre fuir. Mais entre elles fault 
aucunes fois prendre le parti de fuir. Mais il fault soy arrester à 
l’une des opinions dessusdites c’est à sçavoir laquelle est la plus 
véritable ou de dire que assaillir soit plus vertueuse chose que 
attendre ou attendre que assaillir. A quoy je vous respons que 
vraiment bien attendre est plus vertueuse chose, plus forte et 
plus difficile que ce n’est de assaillir, car elle est de plus grande 
deliberation et plus froidement voit les périls de mort que ne 
fait celui qui assault, lequel en son courage a déjà prins ire 
par laquelle il ne peut coignoistre les périls où il se boute. Et 
ceste opinion sans faulte est plus vraie que la première. 

Chapitre VI. - Par quantes choses est ung chevalier 
bien hardy . 


Encore sans guaires aller hors de nostre propos il nous fault 
sçavoir par quantes maniérés ung chevalier est bien hardy. A 
quoy je vous respons que par plusieurs. Car premièrement ung 
chevalier sera bien hardy pour avoir et conquerre la vaine gloire 
de ce monde et l’honneur et recommandation pour ce seulement 
qu’il voit les hardis honorez et les couars deshonorez. Ung aultre 
chevalier sera hardy par paour de perdre l’honneur et le profit 
de son seigneur et pour paour d’estre prins s’il estoit couart. 
Le tiers pour usage, car se ung chevalier a longtemps porté les 
armes et le harnois parce qu’il en sçaura l’usage seulement il 
prendra le hardement en soy enfin que l’on ne parle contre lui, 
s'il faisoit le contraire. Mais il y a encore ung aultre terme et 
maniéré de chevaliers hardis, c’est à sçavoir ung chevalier est 
hardy pour ses bonnes armes parce qu’il sçait bien qu’elles 
sont de espreuve et vraies. Aussi il est que ung chevalier sera 
hardy pour son bon cheval auquel il a grant fiance. Aultre part 
il y a chevalier hardy pour son bon capitaine lequel il sçait sage 
et bien fortuné. Encore y a d’a altres chevaliers qui sont hardis 
par dtoite fureur et par droite cole de ire. Il y a pareillement 
d’aultres chevaliers qui sont hardis par ignorance, car ils sont 
tant simples que ils ne sçavent mie que est vertu de forteresse 
mais font ainsi qu’ils voient faire aux aultres plus avancez. Et si 
en a d’aultres qui sont hardis par convoitise de gaingner les 
richesses et non mie pour aultre chose. Or sachiez maintenant 
que en toutes ces hardemens n’y a vertu aucune senon en celui 
qui est hardy de droite cognoissance et de droit sçavoir et qui ait 
volonté de entendre à raison et à justice et volonté de soustenir 
toutes choses deues et possibles par la vertu de forteresse. Et à 
tant souffist de ceste vertu quant à présente 

CHAPITRE VII. — Se ung homme doit plustost eslire la mort 
que s'enfuir de la bataille . 


Maintenant nous fault il voir de une question assez doubteuse 
c’est à sçavoir se ung homme doit plustost eslire mourir que 
s’enfuir de la bataille. Et je prouve tout premièrement qu’il doit 
eslire le fuir avant que la mort attendre. Et vecy la raison, car 
la chose fait mieulx à eslire laquelle est plus delictable selon que 
dist le philosophe. Mais il est clere chose que vivre est plus agré¬ 
able chose et plus plaisante que mourir pourquoy il vault mieulx 
avant fuir que attendre la mort. La seconde raison si est car la 
plus terrible chose qui soit et la plus forte si est la mort et 
aussi est elle la plus redoubtée. Mais puisque telle chose n’est 
pas au plaisir de nature il s’ensuit qu’elle n’est pas desirée, car 
élection vient de plaisir etde bon gré. Toutefois Aristote prince 
des philosophes tient le contraire et vecy la raison : « Je dis que 
pour rien au monde ung homme ne doit faire chose deshonorante 
ne de reprehension mais toutefois il est chose clere que fuir est 
chose vilaine et de grant reproche et honte. » Encore sur ce pro¬ 
pos je veux alléguer aucunes raisons qui servent aucunement 
à l’opinion du philosophe. Premièrement nos decrets dient que 
mieulx est de souffrir et de soustenir tous les maux du monde 
que consentir à mal, mais c'est mauvaise chose de fuir et laisser 
justice. Doncque appert il bien que nullement il ne doit fuir. 
Et encore plus fort. Ung homme de deux biens doit prendre 
celui qui mieulx vault, mais s’il trespasse il aura la vie perdura- 
rable. Et pour ce il est mieulx de attendre que fuir pour sauver 
la vie du corps mortel qui n’est que viande aux vers. Or sur ces- 
tui débat je veul dire ce qu’il m’en est advis et ce me semble que 
se ung chevalier est en bataille avecques les chrestiens contre les 
Sarrasins et s’il pense que par son fuir les Chrestiens peussent 
perdre la bataille de’ mort il doit plustost attendre la mort que 
se mettre en fuite. Et la raison est car il sçait bien qu’il recevra 

la mort pour la fby et que il Sera sauvé. Mais se il voit que 
pour son demourer les Chrestiens ne peuvent estre rescon- 
fortez qu’ils ne perdent la bataille et il se peut très bien sauver 
et eschapper de la main de ses ennemis, je dy vraiment que il 
s’en doit aller. Mais se il voioit bien et tout clerement cpgnois- 
soit comment par son fuir il ne pourroit eschapper, vraiment il 
devroit mieulx demourer, car mieulx lui est de attendre la for¬ 
tune sur la defense de soy et des aultres et mourir avecques ses 
compaignons se Dieu le veult permettre que de fuir en celui cas. 
Mais au cas que ung chevalier seroit en bataille contre Chrestiens 
pour sa seignorie je vous dy ainsi que devant qu’il doit mourir 
s’il veult garder sa fidelité de son serment à son seigneur. Et 
pareillement je dy de ung chevalier qui seroit aux gaiges du roy 
ou de ung aultre seigneur, puisque il lui donne sa foy et son 
serment, car il doit mourir pour le defendre et garder son hon¬ 
neur. Et par ce moyen il maintient en soy la vertu de forteresse 
pour. laquelle il ne doubte rien à soustenir pour satisfaire à 
justice. 

CHAPITRE VIII. — Comment doit estrepugny celui 
qui se départ de la bataille sans le congié et commandement de 
son connestable. 

En ceste partie je feray une demande pour declairer aucunes 
besongnes que j’ay dites es choses passées. Pourquoy je demande 
maintenant de ung tel débat. Ung chevalier sage et hardy à 
toute sa compagnie contre le commandement du connestable ou 
du mareschal de l’ost va assaillir les ennemis et les deconfist et 
met à néant. Si vous demande se selon les loix icelui chevalier 
‘ doit perdre le chief. Je vous respons et prouve tout premièrement 
que ouy, car la loy dit que celui qui fait contre le commande¬ 
ment du gouverneur de l’ost doit perdre le chief, supposé qu’il 
ait très bien faict le prouffict de son seigneur. L.Prospexit,ff. Qui 
et a quibus . La seconde raison est ceste, car celui qui est tenu de 

obéir à son souverain doit estre pugny de désobéissance quant il 
fait contre son commandement, selon les droits escripts Li Si 
servus ff. Ad legem A quittant. Mais encore y a une aultre raison 
bien forte, car ung maléfice ou ung malfait ne doit mie estre ex¬ 
cusé pour la utilité qui est venue d’aventure. Mais se il 
a bien fait èontre les ennemis c’est d’aventure et contre le con¬ 
seil general, .car pour la départie que il fist de l’ost il mist en 
péril d’estre perdue toute la bataille. Pourquoy il doit per¬ 
dre le chief. Or fault il dire aucune raison pour l’aultre partie, 
car ung grant fait de grande utilité doit excuser la désobéissance 
commise à l’encontre du commandement du souverain,dont puis¬ 
que si grand fait en est advenu ne doit il perdre le chief. Encore 
plus fort. Tous devons regarder en toutes choses la volonté de 
celui qui fait la chose. Mais il est bon à veoir que icelui cheva¬ 
lier fist cela pour bien et bonne intention. Et pour ce nous 
disons qu’il n’y a point de coulpe. Encore y a une aultre. En 
toutes choses nous regardons la fin. Mais nous avons veu 
que la fin de cestui chevalier a esté bonne. Et pour ce doncques 
il n’en doit mie porter paine. Ung docteur qui s’appeloit mon¬ 
seigneur Malumbre disoit que vraiment le baceler en devroit 
porter grande paine, mais toutefois pource que l’aventure en est 
bien advenue pour lui il ne doit pas estre si fierement pugny. 
Mais à dire la vérité, selon les droites loix, il devroit perdre 
le chief. Toutefois le seigneur peut bien s’il veult en tout ou 
en partie de soy mesmé ou à la requeste des aultres lui par¬ 
donner, selon qu’il lui sera advis ou en considération de la 
personne du chevalier, car se il est tenu pour prudhomme et 
leal il est à présupposer que jamais n’eust cela faict à mal pro¬ 
pos. Et pour ce lui doit estre pardonné selon miséricorde qui 
vault»plu$ aucunefois que ne fait rigueur. Et à ce propos dist 
monseigneur saint Augustin que mieulx vault rendre compté 
de miséricorde laicte que de rigueur de justice ténue, pour doubte 
que justice sans miséricorde ne lui soit faicte, laquelle chose 
l'on doit redoubter selon le dit de l’Apostre : « Omnes quidêm 
peccaverunt et egent gratia Dei . » 

QUATRIEME PARTIE. 


CHAPITRE I. — Si demande de quel droit vient bataille . 


En çeste quatrième et derniere partie de cestui livre je 
demande premièrement de quel droit vient bataille. A quoy je 
vous respons que nous avons üïig droit que nous appelons droit 
divin c’est à dire droit de Dieu. Et pour ce nous fault veoir et 
entendre se bataille est chose reprouvée de celui droit divin, car 
bien le. penseroient aucuns hommes simples. Et la raison si est 
pource qu'en guerre et en bataille se font plusieurs maulx. Mais 
faire mal est chose reprouvée et condampnée par celui droit de 
Dieu.Dont bataille n’estmie ne ne vient d’icelui droit de Dieu.Je 
vous dy que cestui argument ne vault rien. Car il est vérité que 
bataille n’est une male chose ainçois est bonne et vertueuse, car 
bataille ne regarde autre chose selon sa droite nature que retour¬ 
ner tort à droit et faire retourner dissension à paix selon le 
contenu de l’Escripture. Et se en bataille se font plusieurs 
maulx, ce n’est mie selon la nature de la bataille, mais est faulx 
usaige. Sicomme de ung homme d’arme^ qui prent une femme 
et lui fait honte et vergongne ou fait bouterj le feu en l’egli$e. 
Tels cas ne viennent mie de nature de bataille, mais est faulx 

usaige de bataille et de guerre et de mal guerroier. C.XXIII, Q. 
i. c . Noli. Ainsi comme nous disons de la vertu de justice par 
laquelle le juge doit faire raisonnablement sa cognoissance. 
Mais se ung juge faisoit tort, dirons nous que jurisdiction feust 
mauvaise chose. Certes nennil, car faire tort ne vient mie de la 
nature de jurisdiction mais vient des faulx usaiges et de mauvais 
juge, car tous biens et toutes vertus viennent de Dieu. Ainsi fault 
il entendre que bataille vient de Dieu non mie tant seulement 
que il permet bataille ainçois lui mesme l’a ordonné. Car Dieu 
commanda à ung homme qui s’appela Jhesuane comment il fist 
bataille contre ses ennemis, et si le advisa en quelle maniéré il 
ordonnast ung embuschement pour desconfir sa partie adverse. 
Encore disons nous comment nostre seigneur Dieu mesme est 
sire et gouverneur des batailles. Et pour ce convient il accor¬ 
der et octroyer que bataille vient de droit divin c’est à dire 
par droit de Dieu, car la fin de bataille est pour conquérir paix 
et tranquilité et raison de celui qui son tort ne vouldroit recog- 
noistre. Et se en fait de batailles les bons ont à souffrir pour les 
mauvais, il ne s’en peut aultre chose faire, car selon la vérité 
bataille est comparée à medecine. Et nous voyons bien com¬ 
ment les maladies viennent es corps humains par Texces des 
humeurs. Et pour celui exces abaisser le médecin donne le 
remede. Et toutefois moult souvent la medecine gaste moult les 
bonnes humeurs avecques les mauvaises car tant sont meslées et 
adjoustées les unes avec les aultres que aultrement il ne se peut 
faire. Et ce procédé pource que elles sont ainsi prochaines et 
voisines les unes des aultres. Si en fut grant exemple en la sainte 
Escripture, car quant Dieu voult destruire pour le très fort 
pechié de la chair contre nature trois citez c’est à sçavoir Sodo- 
me, Gomorre et Sabdon, deux aultres citez lesquelles estoient 
voisines à icelles furent arses avecques ces trois dessusdites. 
Genesis , c . XIX. Pourquoy nous avons clerement exemple com¬ 
ment les bons ont aucunefois à souffrir à l’occasion de leurs 
mauvais voisins. Aussi ung gardinier ne peut pas tirer toutes les 
herbes mauvaises d’entre les bonnes sans tirer de terre des bon- 

nés avecques les mauvaises. Et encore voyons nous moult sou¬ 
vent que pour l'excès et defaulte de ung homme tout ung lignaige 
en sera destruit. Ecdesiastes. Et de ce avons nous exemple 
de ung qui se appeloit Gigacy lequel par sa faulte tous ceulx de 
son lignaige furent ladres et meseaulx. Quelle douleur. Encore 
plus fort, car pour la defaulte de ung roy ung royaulme sera en 
perdition et en paine ainsi que nous trouvons que par le pechié 
de David vint mortalité par tout son royaulme. Mais nonob¬ 
stant que j’ay par ce qui est dit souffisamment prouvé que 
bataille vient de droit divin vous devez avecques ce sçavoir que 
nous avons ung droit que nous appelons en latin droit de gens. 
Jus gentium. Et de cestui ne fault point doubter que bataille 
ne soit de lui trouvée, ainsi comme dist le decret et la loi civile, 
/. De jure gentium .— ff. De justifia et jure et in L. Ex his . Et 
doncques se vous me demandez que c’est à dire droit de gens, je 
vous respons que c’est à dire droit de toute chose qui sert selon 
raison en general. Droit canon aussi et droit civil peuvent estre 
appelez droit de gens, car ils declaireut en especial les cas raison¬ 
nables et leur donnent forme deue, pour apprendre comment les 
choses doivent estre ordonnées. Mais encore je dy plus fort, car 
à la vérité bataille vient de droit de nature pource que chascune 
chose est encline de contredire par nature à son mal et à son 
contraire pour garder soy et son estre et sés choses et ce que à 
lui appartient. Et doncques par tous droits est ce chose deue 
que bataille en general, mais en especial il fault veoir plus soub- 
tilement les cas et lefc aultres choses et les raisons selon ce que 
je diray en plusieurs lieux es choses qui viendront apres. 


CHAPITRE II. - Par quel droit ne par quelle raison peut on 
mouvoir guerre contre les Sarrasins . 


Or veul je faire une telle question c’est à sçavoir par quel droit 
ne par quelle raison on peut mouvoir guerre contre les Sarrasins 
ou à aultres mescreans ou se ce est chose deue que le pape donne 

indulgences et pardons pour les guerroier.Et tout premièrement 
je veul prouver comment guerre ne se doit faire contre les mes- 
creans. La première raison si est telle. Nostre seigneur Dieu si a 
créé tous les biens de la terre pour la créature humaine, ainsi 
pour la mauvaise personne comme pour la bonne, car Dieu ne 
fait pas le soleil plue chaud ne plas vertueulx pour l’ung que 
pour l’aultre et le fait luire sur les bons et sur les mauvais. 
Aussi il fait porter bons blés et toutes aultres maniérés de bons 
fruits es terres des mescreans comme es terres des Chrestiens et 
aucunefois plus substantieulx et si leur donne science et sens 
naturel et discrétion pour eulx conduire en justice et si leur 
a donné royaulmes, duchiez, contez et empires et leur foy et 
leur testament. Et doncques puisque Dieu leur a donné tant de 
biens pourquoy les leur osteroient les Chrestiens. Item plus fort. 
Selon la sainte Esçripture nous ne pouvons et si ne devons con¬ 
tredire ne efforcer ung mesçreant à recepvoir ne le saint bapteme 
ne la sainte foy ainsi les devons laisser en leur franche volonté 
que Dieu leur a donnée- Ç. De Judœis. Dont se pour recepvoir 
le sainte baptesme nous ne leur pouvons faire guerre pourquoy 
le pourrions nous faire pour les biens qu’ils tiennent. En vérité 
raison ne le veult pas. Encore plus apertement je le puis prou¬ 
ver, car se ung Sarrasin prent le baptesme encore peut il estre 
homme à celui seigneur, selon que dist monseigneur saint Pol, 
Ad Titum , VI , auquel il estoit paravant son baptesme. Si dient 
les decrets comment les Chrestiens qui habitent es terres des 
mescreans doivent obéir à leur seignorie et se leur seigneur fait 
son mandement ils se doivent armer et faire ce que leur seigneur 
commande pour la defense de son pays. Toutefois se leur sei¬ 
gneur leur commandast pour faire guerre contre les Chrestiens, 
ils ne seroient pas tenus de obéir à tel commandement. Et si 
veul encore prouver comment le pape ne doit donner indulgen¬ 
ces pour faire guerre contre les mescreans, car le pape mesme 
dist en sa decretale comment à lui ne appartient en rien de ceulx 
qui sont hors de la foy et l’Eglise et si dist qu’il ne doit faire ju¬ 
gement entre eulx, Ç. Multi. Et veu que lui mesme le tesmdigne 

comment peut il deuement donner indulgences à rencontre des 
içescreans. Or, nous fault il bien entendre cestui débat. Et si 
devez sçavoir que toutes escriptures sont concordantes commu¬ 
nément que en toutes choses doit avoir ung chief sicomme est 
en la seignorie du monde en laquelle sans doubtance est ung 
seigneur souverain, c’est le fils de Dieu lequel dist comment toute 
puissance lui est donnée et sur le ciel et sur la terre. Et apres 
en Ja terre est son vicaire et son prevost general le saint pere de 
Romme. Et je tiens que ung homme saige ne diroit pas que Dieu 
n’eust povoir sur les feaulx et sur les infidèles, car à la vérité ce 
ce seroit heresie. Pourquoy se Dieu l’avoit il fault octroyer aussi 
que le pape le doit avoir. Ce n’est mie chose mal appartenant à 
raison de dire que le pape ait povôir sur toute la terre, car plus 
fort, Dieului donna la clef du ciel : « Tibi dabo claves regni 
cœlorum. » Et si puis donner une telle conclusion que vrai¬ 
ment le pape ne se mettroit point à juger en tous cas les infidè¬ 
les ou mescreans, mais se ung Sarasin ou ung Juif faisoit contre 
la loÿ de nature, certes le pape si le pugniroit de icelui pechié. 
Et de ce en donna Dieu exemple en l'ancien testament, car il 
mesme fist justice des citez de Sodome et de Gomorre, lesquelles 
pecherent contre nature. Mais se les Juifs ou les Sarrasins fai- 
soient contre les Evangiles le pape ne les en 'pourroit mie pu* 
gnir, car homme du monde ne doit estre contraint de croire en 
la foy. Encore je vous dy une aultre chose c’est que le pape peut 
donner indulgence contre les mescreans pour recouvrer la sainte 
terre de Jherusalem laquelle fut par droite conqueste gaingrtiée 
aüx Chrestiens par la passion de Jhesucrist nostre seigneur.Et si 
fut conquise après sa passion par le prince de Romme. Mais 
apres les Sarrasins l’ont occupée ce que faire ne dévoient de bon 
droit. Et par celle raison le pape peut donner indulgences à tous 
ceulx qui la vouldront recouvrer. Mais je vous declaire que dé. 
faire guerre generale contre les Sarrasins sans le congié du pape 
je ne voy pas comment il se puist bien faire, supposé que fust 
l’empereur. Et veez ci la raison, car toutes les plus grandes choses 
sont à cognoistre au pape selon l’escripture. De baptismo c . 

Majores . Et d’aultre part la sainte terre de oultre mer est espe- 
ciale terre de Jhesucrist et de ;son vicaire general, car il donna 
• la conqueste à Godefroy de Buillon. Et par celui nom qui¬ 
conque soit roy de Jherusalem,s’il est chrestien,la tient du pape, 
car tous les grands passages qui se sont jadis faicts oultre mer 
contre le$ Sarrasins ont esté faicts par le consentement du saint 
pere de Romme. Et bien le scevent ceulx qui ont lu les histoires 
passées. Toutefois je ne dy pas que se l’empereur vouloit faire 
guerre pour celle querelle ou le roy de France ou ung aultre 
roy, que le pape le deust contredire, car il doit conforter la 
dévotion des princes chrestiens et eulx ayder à son povoir. Mais 
qu’il lui soit advis par bon conseil que la guerre soit expédient, 
car se ung roy à petite compaignie vouloit faire le passage, ce 
seroit blasme aux Chrestiens et aussi seroit péril grant de plus 
grever nostre sainte foy que de l’accroistre. En apres je vous dy 
que le pape raisonnablement ne peut declairer guerre contre 
les mescreans pour les aultres terres ou royaulmes qu’ils tien¬ 
nent, senon que icelles terres fussent deuement subgettes à 
l’Eglise ou à l’empire de Romme, Mais toutefois en icelles ter¬ 
res combien qu’elles ne soient deuement subgettes à l’empire le 
pape peut bien commander aux infidèles qu’ils ne griefvent les 
Chrestiens qui sont en leur jurisdiction. Car au cas que ils gre- 
veroient les Chrestiens, le pape par sentence definitive leur peut 
oster la jurisdietion et donner la conqueste contre eulx selon 
la opinion de nos maistres et docteurs. Pour chose toutefois que 
j’ay dite je ne veul pas que l’on entende que le roy de Jherusa- 
lem n’ait bon droit de recouvrer le royaulme quant il pourroit. 
Si scet on bien comment madame de Naples est celle à qui le 
royaulme appartient et à ceux de son sang qui vendront apres 
elle. Nostre seigneur Jhesucrist par sa débonnaire pitié y aie 
transmis et envoié telle personne que par icelle celui royaulme 
soit conquis et j’ay fiance en Dieu que ainsi soit. 

CHAPITRE III. — Se rempereur peut commander guerre et 
quelles gens lui doivent obéir . 


Encore nous faqlt il veoir comment l’empereur peut comman¬ 
der à faire guerre et quelles gens lui doivent obéir. Et sur ce il 
fault que vous entendez comment l’empereur de Romme a plu¬ 
sieurs peuples. Car il en y a qui du tout en tout lui obéissent et 
font plaine obéissance. Et ceulx sont appelez du peuple de Rom¬ 
me par lequel peuple est entendu tout l’empire selon le contenu 
de une loy. Il en y a d’aucuns qui pas ne obéissent à l’empereur 
combien que ils vivent selon les loix impériales. Et combien que 
ils octroient que l’empereur soit seigneur temporel du monde, 
ja pourtant entre eulx l’empereur ne fait justice, sicomme sont 
les citez de Lombardie. Et si sont elles du peuple de Romme, 
car combien que elles aient occupé la jurisdiction impériale, 
toutefois l’empereur de droit des loix a la jurisdiction sur elles. 
Nota L . Si quis prius t ff. De aqua pluvia arcenda. Aussi il y a 
autre peuple qui n’a que faire des loix impériales ne de l’empe¬ 
reur car ils dient que ils ont privilège comment toute juris¬ 
diction soit à eulx appartenant sicomme est la cité de Venise. 
Et cestui peuple est encore du peuple de Romme, mais puisque 
celui peuple dist que par privilège impérial il tient la jurisdiction, 
l’empereur peut oster celui privilège quant il lui plaira. Àultre 
peuple y a pareillement lequel souloit estre de l’empire, mais 
par domination il est maintenant d’aultrui, sicomme est le peu¬ 
ple qui est en toutes les provinces que jadis l’empereur a don¬ 
nées à l’Eglise. Et cestui peuple ne obeist pas à l’empereur mais 
au pape, ainsi comme nous dirons du royaulme de Naples lequel 
se tient du pape. Il y a aussi aucuns roys qui pas ne obéissent à 
l’empereur sicomme est le roy de France, celui d’Angleterre et 
celui d’Espaigne lesquels ont prescrit la jurisdiction impériale 
Mais se le roy de France n’est subget à l’empereur ce n’est 
quelque merveille pource que l’empire et le royaulme furent 
une fois une mesme chose, parce que Charlemaine lui estant 

roy de France fut faict empereur de Romme. Et apres lui il 
y eut cinq roys qui furent empereurs et rois de France. Puis 
doncques que ainsi est que ce fut une mesme chose de l’em¬ 
pire et du royaulme ce n’est pas merveille se l’ung ne est 
subget à l’aultre. Aussi les aucuns dient que l’empereur Char- 
lemaine declaira le royaulme de France non estre en riens tenu 
à l’empire. Et pour ceste cause l’on n’a que faire en France de 
loix impériales. Mais il y a aucuns peuples qui pas volontiers 
ne confesseroient que le peuple des Rommains soit seigneur 
temporel du monde ainsi comme font ceulx de Grece lesquels 
dient que leur empereur est sire du monde, et les Tartars 
d’aultre part qui maintiennent que le grant Cham est sire du 
siecle et les Sarrasins dient au tel du souldan. Or retournons 
à nostre propos à sçavoir comment l’empereur peut ordonner 
guerre. Je vous dy à la vérité que veu qu’il n’a point de souve¬ 
rain il peut ordonner guerre et bataille contre les ennemis bien 
et franchement. Si est bien mon intention de une fois declairer 
lesquels sont ses ennemis. Et de ceste bataille contre ses enne¬ 
mis parle plus clerement droit civil. L. Hostes , ff. De captipis. 
Et ne disons mie tant seulement de l’empereur qu’il puisse 
ordonner guerre et bataille contre ses ennemis, mais encore le 
peuple de Romme le peut faire contre les rebelles. Or voions 
maintenant de une aultre raison. 


CHAPITRE IV. — Se un g aultre prince que V empereur 
peut ordonner guerre . 


Puisque je vous ay dit et moustré comment l’empereur peut 
ordonner et commander guerre, maintenant nous convient il 
sçavoir comment ainsi le feront les aultres princes c’est à dire se 
ils pourront ordonner guerre. A quoy.je vous respons que ouy 
selon droit, car le conseil de faire guerre est devers les princes, 
ainsi que dient les loix, mais selon la vérité, aultre personne qui 

ne soit prince ne peut commander guerre generale. Et la raison 
si est, car nuis ne doit ne ne peut porter armes sans la licence du 
prince. Et aussi selon l'aultre raison ung homme ne peut pas de 
soy mesme prendre ne faire droit de ung aultre se tort lui tient, 
mais il est necessaire que le prince fasse justice entre ses hom¬ 
mes. Toutefois aujourd’huy chascun veult commander guerre 
et mesme ung simple chevalier contre ung aultre. Ce que faire 
ne se doit selon les droits. 

CHAPITRE V. — Se l'empereur peut ordonner guerre 
contre VEglise. 

En ceste partie je fais une telle demande, c’est à sçavoir se 
l’empereur peut faire guerre contre l’Eglise et en cas qu’il l’or¬ 
donne se ses hommes et subgets et les seigneurs de son pays lui 
doivent aider et obéir à faire icelle.guerre par celui mandement. 
Et quant à ce, il m’est advis tout premièrement que ses subgets 
lui doivent obéir, car l’empereur est le plus hault des princes 
et l’Escripture dist que celui doit mourir qui au prince ne 
veult obéir. Encore il y a une aultre raison, carie jugement et 
la cognoissance de faire guerre appartient à l’empereur et aux 
aultres princes. C. Quid culpatur , C. XXIII , Q. i. Dont pour- 
quoy les submis seroient desobediens. L’aultre raison pourquoy 
doivent obéir est telle, car ainsi que le pape doit avoir obéis¬ 
sance es choses espirituelles ainsi le doit avoir l’empereur es 
choses temporelles. C. Cum ad verum . Mais il y a encore plus 
forte raison, car selon droit les subgets de l’empereur doivent 
obéir à l’empereur combien qu’il soit scismatique et cecy ne 
peut mie nier quiconque soit clerc en droit. C. Julianus. Mais 
je vous dy que vraiment cestes raisons ou argumens sont moult 
foibles, car l’empereur doit estre procureur et défenseur de 
l’Eglise et de dire que mon procureur soit contre moi et que 
celui qui est ordonné pour me defendre me doie offendre, ce ne 

se pourroit bien soustenir. Et encore plus, l'empereur si est sub- 
get au pape et le pape est souverain. Et à dire que l’empereur 
qui est subget ait povoir de jugier en la cause de son maieur, je 
ne voy pas comment il se puist faire. C. Facta subditorum. Si 
est assez clere chose. Que le pape soit souverain de l’empereur il 
est tout notoire, car il enquiert se la élection de l’empereur est 
bonne et se sa personne est digne d’estre empereur. Et aussi 
se icelle élection est deue. Et qui plus est, se l’empereur fait 
chose mal à point le pape lui oste la dignité impériale. C. 
Venerabilem , De electione . Et pour ce ne fault doubter que se 
l’empereur telle guerre ordonnoit les princes ne les peuples de 
l’empire ne seroient pas tenus de lui faire obéissance ne de faire 
celle guerre, car selon la vérité des droits les subgets ne doivent 
pas obéir à leur souverain quant il leur commande chose qui 
soit contre la volonté et le commandement de Dieu. C. Si do- 
minus . Mais persécuter la sainte Eglise est offendre ia volonté 
de nostre Seigneur et ses commandemens, car c’est presque here- 
sie Pourquoy les subgets ne # sont mie tenus de obéir en telle 
guerre. Or veons d’une aultre chose. 

CHAPITRE VI. - Se le pape peut ordonner guerre 
contre Vempereu^r. 

Dont puisque dessus avons veu comment l’empereur ne peut 
ordonner ne jugier guerre contre l’Eglise veoir nous fault se lè 
pape peut ordonner guerre contre l’empereur. Il seroit ad vis 
que non.Et vecy la raison, car le prevost du roy ne peut mie plus 
faire que le roy. Mais il est clere chose que Jhesucrist nostre 
seigneur oncques ne ordonna guerre contre ses ennemis, ains 
quant il fut pris par les Juifs expressément il commanda à saint 
Pierre comment il reboutast son coutel, comme l’Evangile tes- 
moigne.Dont le pape qui est prevost de Dieu, pour quelle raison 
fera il plus que son seigneur. Encore plus fort. Dieu dist à ses 

apostres : « Veez ci, dist il, les rois des gens sont leur seigneur 
et font seignorie sur eulx,mais tous aultres ne le ferez pas ainsi, 
c’est à dire que vous ne soyez seigneurs, et celui qui est plus 
grant de vous sera vostre serviteur. » Pourquoy il appert evi- 
demmentque nostre seigneur Dieu ne vouloit pas qu’ils eussent 
seignorie. Et doncques se le pape ne a seignorie comment pour¬ 
ra il ordonner et jugier guerre contre l’empereur. Monseigneur 
saint Pol l’apostre aussi disoit que ceulx de l’Eglise ne se doivent 
revengier ainçois doivent vaincre par pacience, et vous sçavez 
très bien que faire guerre n’est mie selon patience. Mais com- 
• bien que les raisons dessusdites par semblant soient bonnes, 
certes je vous dy selon la vérité que se le pape voioit estre 
l’empereur scismatique ou hérité ou qu’il voulsist occuper les 
biens ou le pays ou les privilèges de l'Eglise, vraiment le pape 
pourroit jugier et ordonner la guerre contre lui et tous bons 
Chrestiens seroient tenus de aidier au pape et pareillement 
tous ceulx de l’empire. Puis, comme il advint au temps du bon 
pape Alexandre le tiers en celui nom lequel l’empereur qui pour 
le temps estoit le fist fuyr en France, si ordonna le pape son 
procès contre l’empereur et le despointa par sentence de la digni¬ 
té impériale et ordonna contre lui le noble roy de France lequel 
pas ne refusa la guerre contre l’empereur tant qu’en la fin le 
bon roy en vint à son dessus. Le premier argument disant que 
.. Dieu commanda à saint Pierre que il reboutast son coutel 
vault moult peu, car il est vray que Jhesucrist nostre seigneur 
si avoit ordonné de recepvoir mort et pour ce il ne la voulait 
fuir ne eschapper par ayde d'homrne, et si ne dist pas à saint 
Pierre que du tout il laissast du tout son coutel ainçois lui dist 
qu’il le reboutast. en sa guaine. Si vouloit signifier comment il 
deust garder son coutel pour le temps advenir, car à ce propre 
jour il ne s’en vouloit pas defendre ainçois vouloit recepvoir 
passion et mort. Et quant aux aultres argumens je vous declaire 
. à la vérité que ils sont à entendre des apostres et des disciples 
de Jhesucrist mais non mie du saint pere que pourtant il n’ait 
juridiction et puissance de juger toutes personnes mortelles, 


Digitized by <^.ooQLe 



94 


Et par ainsi est vraie conclusion que le pape peut ordonner 
geurre contre l’empereur es cas que dessus j’ay declairez. 


CHAPITRE VII. * - Quelles choses sont necessaires à bien 
ordonner une guerre ou une bataille. 


Or, nous fault il veoir des choses qui sont très nécessaires à 
bien conduire une guerre ou une bataille. A quoy je vous respons 
que deux choses à l’encommencement y sont necessaires, ç est 
à sçavoir le duc de la bataille lequel aujourd’huy est appelé con- 
nestable ou mareschal de l’ost et l’aultre si est deue ordonnance 
de gens lesquels doivent faire la bataille. Et si trouverez selon 
les coustumes anciennes trois ordres ou trois ordonnances, 
dont la première se appeloit légion en laquelle doit avoir sept 
mille piétons c’est à dire sept mille hommes de pié et sept cens 
dixneuf hommes de cheval. L’aultre ordonnance se appeloit 
compaignie en laquelle doit avoir vingt mille hommes de pie 
et cinq cens à cheval. Et la tierce ordonnance se appeloit cin- 
quantiesme laquelle doit avoir cinq cens et cinquante cinq 
hommes à pié et soixante six à cheval, selon une glose que 
nous avons en droit, jff. De iis qui notantur injamia . Toute¬ 
fois aujourd’huy sont délaissées toutes maniérés de les ainsi 
nommer, car communément on les appelle partout batailles, 
lesquelles chascun mareschal de l’ost les fait grandes ou petites 
ainsi qu’il leur vient à plaisir et aussi selon ce qu’ils ont de 
gens. Mais nonobstant ce qui dit est, il nous fault sçavoir le 
propre fondement de batailles. Si vous declaire que il y a deux 
fondemens dont le premier est forteresse et force de gens car 
se les gens estoient foibles moult peu vauldroit la bataille, ainsi 
comme seroient gens anciens et trop jeunes gens ou hommes 
malades. Et pour ce fust commandé au saint homme Josué que 
il prist les plus fors hommes du peuple d’Israël pour faire la 
bataille contre ses ennemis. Le second fondement e?t des armeu- 

res, car ung homme desarmé ne pourroit guaires résister en 
une bataille que tantost ne fust occis. Et si sont en bataille 
trois maniérés de gens, c'est à sçavoir gens à pié, gens à cheval 
et gens sur eaue ainsi comme mariniers. Tous bons connestables 
quant il leur est possible doivent mettre les gens de pié en forte 
place comme en montaigne ou en fort passage et estroit et non 
en droite voye, car en tel lieu sont en seureté de avoir avantage. 
Mais ceulx de cheval si doivent estre en lieu plain et près de leurs 
gens de pié et les aultres doivent estre sur l’eaue sicomme à 
eulx appartient selon l’office. 

CHAPITRE VIII. — Quelles choses appartiennent défaire 
à tous bons chevaliers . 


Or nous fault il veoir quelles chose appartiennent à tous bons 
chevaliers et que ils doivent faire. Si vous declaire que pour la 
première et pour la principale ils doivent garder le serment 
qu’ils ont faict à leur seigneur auquel ils sont et auquel ils ont 
juré et promis de faire tout ce que il leur commandera pour la 
defense de son pays, selon les droits des loix. Si n’est mie vray 
chevalier celui qui pour doubte de mort ne de chose qui advenir 
lui puist laisse à defendre la terre de son seigneur, ains à la vérité 
il est traictre et parjure. Ung chevalier doit estre obedient à 
celui qui pour son seigneur est ordonné gouverneur de l’ost et se 
à lui n’est obedient il n’est mie bon chevalier mais est orgueilleux 
et oultrageux. Et les chevaliers par especial qui sont aux gaiges 
du roy ou de ung seigneur ne doivent aultre chose taire ne pen¬ 
ser que soy habiliter en armes et chevauchier tousjours pour 
garder l’honneur de leur seigneur et leur paix sicomme dist une 
loi, L . Milites, ff. De re militari . Mais ils doivent tousjours* 
faire le commandement de celui qui est et tient le lieu et garde 
le fait du seigneur, car se ung chevalier fait contre son comman¬ 
dement il doit perdre le chief. L . Desertorem , ff. De re militari^ 

Encore dient les droits que ung chevalier ne doit labourer les 
terres ne les vignes ne garder les bestes c’est à dire estre bergier, 
ne faiseur de mariages, ne adrocat, aultrement il doit perdre la 
chevalerie et les priviges de chevalier. L. Nemo,ff. De re mili¬ 
tari. Ne ne doit mie s’il est souldoier acheter terres ne vignes en 
icelui temps qu’il est aux gaiges et se il en acheté, tout doit estre 
au seigneur. L . Milites , ff. De re militari. Mais se vous voulez 
sçavoir pour quelles raisons cela fut ordonné, je vous dy que ce 
fut enfin que les chevaliers ne eussent cause de laissier les armes 
pour avarice de acquérir les richesses mondaines. 


Chapitre IX. — Quelles choses appartiennent au duc • 
de la bataille. 


Apres il nous fault veoir des choses qui appartiennent au duc 
de la bataille. Si estoit appelé et est en France cestui duc le 
grant connestable ou mareschal. Et je vous dy comment à lui 
appartient de donner licence aux hommes de armes d’aller où ils 
ont à besognier, car sans sa licence ils ne doivent aller en lieu 
du monde. Toutefois si leur doit il donner mandement de che- 
vauchier dont ça dont là selon ce qui lui est ad vis pour l’hon¬ 
neur de son seigneur. Si se doit garder comment du pays de son 
seigneur ne partent chevaulx ne gens d’armes pour aller en aul- 
tre contrée. Encore se doit il garder comment les chevaliers ne 
demeurent es chateaulx ne es forteresses. Aussi il ne se doit 
point mesler de envoyer ses gens d’armes pour pescher le 
poissons ne pour chasser la venoisson. Encore appartient à son 
office de avoir les clefs des portes des villes où il est logié et si 
doit taire bon guet tant de nuit comme de jour. Encore il lui 
"appartient de avoir regard sur les mesures du pain et du vin et 
de tous grains et que toutes aultres choses soient justes et si doit 
il pugnir tous ceulx qui tiennent et usent de faulses mesures. 
Apres appartient à son office de veoir les débuts et les ques- 

tions de ceulx qui sont en son ost et faire justice de Y ung à 
l’aultre. Aussi lui appartient de visiter les malades de l’ost et les 
bleciez et les faire guarir, selon que dist la loi civile. Si lui ap¬ 
partient de ordonner sa gent au passer des rivières et des eaues. 
Encore doit il prendre garde que personne ne se lave là où les 
chevaulx si doivent boire pour ce que les chevaulx ne perdent la 
veue. Et si doit ordonner comment se nécessité est de faire chas- 
tel qu’il le fasse en lieu où il ait assez bois et eaues. Et puis doit 
ad viser qu’il ne soit trop près de la mer ou trop hault en la mon-. 
taigne. Encore doit il garder comment ses gens il ne mette en 
lieu ou en champ qui soit accoustumé d'estre aigeux ou trop mol 
en temps de pluie et que les eaues des montaignes ne puissent 
venir dommaigier les gens d’armes. Et c’est la doctrine d’ung 
docteur qui se appeloit monseigneur Vegece au livre de cheva¬ 
lerie. Tout aussi appartient à son office de vengier les injures 
faictes à ses chevaliers. Ainsi appartient il à lui d’estre sage et 
ad visé sur les faits des combatemens. Car selon le pays et selon 
les places et selon, le temps e{ selon l’heure et selon les gens 
avecques qui il doit combattre, il doit adviser lesquels de ses 
gens il se peut le mieulx aidier celle journée. Car aucunefois 
ceulx qui sont à pié pourroient mieulx celle journée faire la ba¬ 
taille que ceulx qui sont à cheval. Et aucunefois ceulx qui sont 
à cheval le feroient mieulx selon le lieu et selon la place et selon 
la condition des gens. Tout ainsi appartient à celui connestable, 
lequel en droit s’appelle le duc de la bataille, qu’il fasse justice 
de ses gens de ce que on leur demande par devant lui, sicomme 
seroit se ung marchant se plaindoit de ung homme d’armes ou 
une aultre personne. Si en est juge et doit ouyr 1er raisons d’une 
part et d’aultre. L . Magister , C. De jurisdictione. Et veez ci 
l’office de cestui connestable. 

CHAPITRE X. — Comment et pour quel cas doivent estre 
pugnis les chevaliers . 


Mais il nous fault veoir comment ne pour quel cas doivent 
estre pugnis les chevaliers. Si devez sçavoir comment selon les 
loix celui qui fiert le prevost de la bataille pour lui dommaigier 
du corps doit perdre la chief. Tout ainsi le doit perdre celui qui 
est inobedient à celui qui gouverne l’ost. Encore celui qui le pre¬ 
mier s'enfuit de la bataille se les aultres y demeurent. Et pareil¬ 
lement le doit perdre celui qui est envoié pour sçavoir l’estât des 
ennemis et puis il revele les secrets de son seigneur à l’aultre par¬ 
tie. Et ainsi le doit perdre celui qui n’a voulu estre à la bataille 
avecques son seigneur disant qu’il estoit malade et si estoit sain 
et en bon point. Encore le doit perdre celui qui fiert son compai- 
gnon sans raison. Aussi le doit perdre celui qui navre soy mesme 
et se occist. Encore le doit perdre celui qui ne defend son capi¬ 
taine s’il lui est possible. Aultrement lui est pardonné. Et tout 
ce qui dit est en ce présent chapitre est contenu en droit des 
loix. L. Omne delictum , ff\ De re militari . Apres doit perdre le 
chief celui qui se part de la bataille contre le commandement 
de son maiour sicomme sont aucuns qui veulent faire hors 
de la bataille coups de lances ung pour ung. Pour soy moustrer 
bien hardy si laissent leur bataille et mal font, car pour bien 
qu’ils fassent ils doivent perdre le chief. ff. De re militari . 
Encore dist la loy que ung chevalier lequel empesche comment 
paix ne soit fai.cte il doit perdre le chief. Apres le doit perdre 
celui qui procure comment en l’ost ait dissension et rumeur 
mortelle les ungs contre les aultres. Et se ung chevalier laisse 
son seigneur en temps de paix, puis qu’il prenoit gaiges, il doit 
estre jugié que d’ores en avant il ne aille à cheval mais qu’il 
soit à pié comme ung sergeant. Item, le chevalier qui en l’ost de 
son seigneur meut riote ou aultre périlleuse ensonne doit per¬ 
dre le chief. Et à la vérité ce cas a lieu en temps de guerre. Item, 


Digitized by <^.ooQLe 



99 


celui qui se part de rassemblée de son seigneur doit estre 
condampné d’aller tousjours à pié et plus ne ira à cheval mais 
ira tousjours en armes, comme ung sergeant. Toutefois ungsaige 
homme doit bien penser la vie et la condition de celui qui se 
part de ung seigneur et se en temps passé il a esté bon chevalier 
et leal, il doit avoir pardon plus legierement. Tout ainsi doit il 
bien regarder combien de jours il a esté de retourner vers son 
seigneur et se il par adventure pour 'bonne et pour juste cause 
n’a peu retourner, il lui doit pardonner. Encore vous fault il 
plus sçavoir, car se ung chevalier pource qu’il avoit laissé son 
seigneur en l'ost et s’en estoit allé sans licence est jugié à mort, 
selon les loix tous ses biens sont confisquez au seigneur. 


CHAPITRE XI. — Se forteresse est vertu morale. 


Or nous fault il veoir en ceste partie d’une question assez 
soubtile, c’est à sçavoir se forteresse est vertu morale. Et je 
prouve tout premièrement que non, car forteresse est disposition 
de corps. L. Qua actione, c. Si quis in colluctatione ff. Ad L. 
Aquiliam. Mais il est clere chose que toute vertu morale a regard 
à l’ame, dont n’est elle mie vertu morale. Encore plus fort, car la 
vertu du corps est subgette à celle de l’ame tant comme une 
chose petite et de petite valeur. Encore plus fort, toute vertu 
morale est entendement et mesure des œuvres humaines soient 
actives ou passives. Ethicorum . Mais forteresse corporelle de par 
soy n’a nulle telle condition ne telle propriété. Si fault entendre 
bien clerement quelles choses sont extremitez de force ou de 
forteresse, car je dy que hardiesse est l’une et paour l’aultre. Dont 
je vous pry que nous entendons bien se hardiesse ou paour vient 
en la forteresse du corps. En vérité c’est clere chose que nennil, 
mais vient sur le cuer et sur la pensée de l’homme. Pourquoy il 
faut consentir que la forteresse du corps n’est mie vertu morale, 

mais la forteresse de l’ame Test vraiment combien que forteresse 
du* corps est principal fondement de bataille, car harnois et force 
sont deux principaulx fondemens de bataille, car l’une et l’aultre 
y sont necessaires et se bien avez entendu les choses dessusdites, 
en chascune des extremitez a vice, car en hardiesse vient oultre- 
cuidance et exces et en paour vient defaillement et doubtance 
non deue de laquelle parloit le prophète David: « Ils ont paour 
là où ne chailloit doubter. » Car ce n’est mie deue paour se ung 
capitaine est en une forteresse accompaignié de cinquante hom¬ 
mes d’armes s’il s’enfuit pour aultres cinquante qui le veulent 
assaillir. Et aussi c’est oultrecuidance se ung capitaine est avec- 
ques cinquante hommos d’armes et il en veut assaillir trois cens 
aultres qui sont en bonne ordonnance. Mais au lieu moyen est 
vertu de forteresse laquelle sçait attendre et assaillir meurement 
et vertueulsement et attendre sagement et fuir sagement et hon- 
nestement. Et cela tiennent bien les eureux et les sages et les 
vertueulx et attemprez de ceste vertu qui est en l’ame et elle est 
vertu morale. Dont nous fault il veoir d’une aultre chose. 


CHAPITRE XII. — Ci demande se forteresse est 
vertu cardinale. 


Si vous demande en ceste partie se forteresse est vçrtu cardi¬ 
nale. Et je vous prouveray tantost que non car c’est vraie chose 
que les vertus cardinales sont ainsi appelées et non sans cause. 
Car ainsi comme l’huis se tient ou se tourne ou se rouvre sur les 
gons, tout ainsi la vie humaine prent exercice et estude sur ceste 
vertu communément. Mais il est chose clere que toutes gens n’ont 
pas cqre de sievir armes ne batailles. Dont la vertu de forteresse 
n’est mie vertu cardinale. Mais nonobstant de cestui argument 
il est vraie chose que forteresse est vertu cardinale. Et ainsi le 
trouvons nous communément en l’auctorité des docteurs sicom- 

me est Seneque lequel est ung especial livre de ces quatre vertus. 
Et le docteur Tulle le dist expressément en ung livre que nous 
appelons Rhétorique. Et se toutes gens ne se meslent de sievir 
bataillera pour tant n’est il qu’ils n’aient en leur courage la vertu 
de forteresse ne ja pour tant que ung chevalier est revenu de la 
bataille pour demourer en son hostel dix ans n'est il pas privé de 
la vertu de forteresse. Ou se ung bon chevalier estoit toute sa 
vie en une prison ja pour tant n’est il qu’il ne doie avoir la vertu 
de forteresse. Et pour tant je dy vraiment que forteresse est 
vertu cardinale, car auitrement sans elle ung homme ne 
pourroit estre vertueulx, car sans elle ung homme ne pourroit 
avoir perseverance entre les aultres vertus. Et si a une aultre 
raison, car les aultres vertus ne sont mie ainsi de nécessité au 
salut humain comme sont les vertus cardinales c’est à sçavoir 
justice, attemperance, forteresse et sagesse lesquelles s'appellent 
cardinales, car elle ont sur les aultres vertus principales aucto- 
rité, royaulme et principat c’est à sçavoir seignorie. Or veons de 
ung aultre enseignement sur les batailles. 


CHAPITRE XflI. — Se le duc de la bataille est prins , se Von doit 
avoir de lui merchy et lui pardonner . 


Maintenaint je demande se par aucune aventure le duc de la 
bataille est prins par son ennemy se selon bonne raison et selon 
justice celui qui l’a prins lui doit pardonner. Et je prouve tout 
premièrement que non, car raison naturelle nous enseigne com¬ 
ment une chose contraire à une aultre occira à son povoir celle 
qui lui est contraire, sicomme au feu jamais ne pardonneroit 
l’eaue, ne le chault au froid, ne le loup au chien, ne le chat à la 
souris, ne le renart aux poullastres, ne l’espervier à la quaille.Et 
puisque ainsi le veut nature pour quelle raison l’homme qui est 
plus raisonnable ne fera il vengeance de celui qui lui est con- 

traire et mortel ennemy. Encore plus fort, selon la loy civile, 
L. Hostes, fi. De verborurn significatione , celui qui est prins en 
bataille est serf ou esclave de celui qui le prent. Pourquoy 
dont n’en fera il à sa volonté. Mais le decret est encontre ceste 
raison, car il dist que depuis que ung homme est en prison mi¬ 
séricorde Lui est deue. Comment dont puisque droit le veult le 
pourroit occir celui qui l’a prins sans lui faire tort. C. Noli, C. 
XXIIIjQ. i. Encore plus fort, car üng aultre decret dist que de¬ 
puis que ung homme a prins et vaincu ung aultre il est tenu de 
lui pardonner toute iniquité. Et dont s’il en est tenu par quelle 
raison le doit il occir. Or en ceste question il m’est advis que 
celui qui en'bataille a emprisonné son ennemy et en especial le 
duc ou le mareschal de la bataille, vraiment selon Dieu et selon 
théologie et droit de decrets, il doit avoir merchy de lui senon 
que par sa délivrance l’on doubtast de avoir plus grant guerres 
Et ainsi le prouve le decret dessusdit. C.Noli , C.XXIIl y Q. i. Et 
tout par ceste raison le bon roy de Naples fist par sentence morir 
Conradus, car il lui fist trenchier le chief pource que ceux du 
conseil disoient que s’il eschappoit la guerre ne seroit mie encore 
finie ne la paix ne seroit jamais au royaulme tant que celui Con¬ 
radus vivroit. Toutefois selon droit de loix puisque ung homme 
est prins celui qui le prent en peut faire à sa volonté selon les 
loix dessusdites. 


CHAPITRE XIV. —• Se ung souldoier a prins ung prisonnier 
duquel doit il estre prisonnier ou du souldoier ou du seigneur 
duquel il prent les gaiges. 


Mais pour les choses ja passées il est bien à entendre que j’ay 
parlé du duc ou du mareschal se il estoit prins en bataille. Si 
fais une question, se ung souldoier l’a voit prins duquel seroit il 
prisonnier du souldoier ou de celui à qui le souldoier est. Car 

selon icelles loix semblant seroit que il fust prisonnier au soul¬ 
doier pource que les loix parlent de celui qui l’a prins ou .con¬ 
quis, il doit estre à sa volonté, mais je vous dy tout le contraire, 
car depuis que ung souldoier est aux gaiges du roy ou d’aultre 
seigneur, les prisonniers ou aultres biens conquis doivent estre 
au seigneur de qui le souldoier prent les gaiges. Et pour ce dist 
le decret que toute la proie doit estre à la volonté du roy et il 
la doit départir à son plaisir à ceulx qui bien l’ont aidié à gain- 
gnier selon son advis. C. Dicat , C. XXIII , Q_. v . Et se aucun 
disoit le contraire il ne le pourroit soustenir selon droit escript, 
car se ung prisonnier de voit estre à celui qui i’auroit conquis 
et prins, par toute pareille raison devroit estre sien ung bon 
chastel ou une bonne ville s’il la prenoit. Et ce ne seroit pas 
raison que aux cousts et despens du roy il gagnast terre, car 
il fait tout ce qu’il fait ainsi comme ung procureur au nom du 
roy ou de celui seigneur duquel il a gaiges. Pourquoi ce qu’il 
conquiert doit estre du seigneur. Car ce qu’il fait il ne le fait mie 
par sa propre industrie ne par son propre mouvement. 


CHAPITRE XV. — Se les vassaulx doivent aller en la guerre 
de leur seigneur et à leurs propres despens . 


Maintenant je demande se les vassaulx du roy ou d’ung duc 
ou d’ung conte doivent aller en la guerre de leur seigneur à 
leurs propres despens ou aux gaiges de leur seigneur. Et pour 
declairer ceste question, il nous fault veoir combien.contient 
de cas le jurement de fidelité, car selon droit civil et selon 
droit de decrets il contient six cas. Dont la première si est que le 
vassal jure et promet par son serment qu’il ne sera jamais au 
dommaige de la personne de son seigneur. La seconde, il jure de 
non estre au préjudice de son secret ou de son mandement par 
lesquels il pense estre seur. La tierce, il jure qu'il ne sera en son 

dômmaige touchant sa justice ou des aultres choses qui à lui 
appartiennent selon honnesteté. La quarte, il jure qu’il ne sera 
au dommaige de ses biens meubles, possessions ou heritaiges. 
La quinte, il jure que tout ce qu’il sera en plaisir de faire à son 
seigneur à son commandement il s’y emploiera à son povoir 
sans en faire aucune difficulté ne aller à l’encontre Et la sixième 
et derniere chose, il jure que ce qui bon soit à son seigneur et à 
lui possible, il ne traitera qu’il lui soit impossible en nuis 
endroits. Or avez peu entendre quelles choses doit jurer ung 
vassal à son seigneur, dont je fais ung tel argument. Le vassal 
ne doit faire chose pour laquelle ce que son seigneur vouldroit 
faire faire lui soit plus difficile ou impossible. Mais il est clere 
chose que lç seigneur fie pourroit faire guerre sans ses vassaulx 
ou sans leur aide, car le seigneur n’est que une personne la¬ 
quelle tout par lui ne pourroit faire une grande guerre. Dont 
se le vassal ne le veult aider il est faulx parjure. Item, nostre 
seigneur Dieu ne dist il mie en son évangile qui n’est avecques 
lui est contre lui. Dont se les vassaulx ne sont avecques leur 
seigneur ils sont parjures. Item, supposé que le seigneur ait 
droit de laire guerre ou pour recouvrer ses chasteaulx, ses 
rentes ou ses possessions, comment peut le vassal sauver son 
jurement se il n’est en celle guerre à ses despens. Car s’il 
y vient aux despens de son seigneur autant en feroit ung soûl- 
doier. Mais à dire la vérité, combien que l’on peut alléguer 
plente de raisons, le vassal n’est pas tenu d’aller en la guerre 
combien qu’elle soit juste, au commandement de son seigneur à 
ses propres despens mais lui fault avoir *gaiges, senon que par 
coustumes ou par convenances les hommes ou vassaulx du sei¬ 
gneur qui fait celle guerre y fussent obligiez. Et ceste opinion 
tiennent nos docteurs. C. Sicut , De jurejurando. Et ce peut 
estre la raison, car ou soit guerre ou soit paix, le seigneur prent 
de ses hommes ses ientes, ses tributs et ses devoirs. Pourquoy il 
doit vivre et faire ses guerres et defendre ses droits et ses biens 
et son pays à ses despens. Mais pourtant n’est il pas que se le 

roy n'avoit de quoy faire sa guerre par especial pour defendre sa 
personne, ses droits et son pays, que ses vassaulx et subgets ne 
soient tenus de lui aidier. Mais se le roy vouloit offendre aultrui 
et faire guerre, combien qu’elle fust juste,ses hommes ne seroient 
mie tenus de lui aidier à leurs despens,car defense est une chose 
trop plus privilégiée que n’est juste offense et se faire lui convient 
qu’il prende l’aide de ses hommes, il doit très bien adviser de les 
traiter courtoisement et sans les déshériter et non pour soy 
enrichir ne faire aucun trésor. Car se il le faisoit il seroit con- 
dampné par le grant juge des rois. Dont se il est bon et se il 
aime Dieu et son ame, il doit, s’il peut, vivre de ses rentes et 
d’icelles faire ses guerres. Et s’il y a aucuns en son conseil qui 
l’exhorte de mettre impositions ou aucune tyrannie sur ses hom¬ 
mes, il ne le doit nullement escouter, mais le doit avoir et 
reputer pour faulx conseiller. Car il est tel et*plus que son 
ennemy pource qu’il lui veult faire perdre l’amour de ses hom¬ 
mes et le bon voiiloir qu’ils ont à lui. Et c’est la doctrine que 
Aristote le venerable philosophe bailloit au conquérant roy 
Alexandre au livre qne nous appelons les Secrets. Et pour ce 
touchant ceste matière je m’en passe à ceste fois plus legiere- 
ment, car en aultre part de cestui livre j’en parleray plus avant. 


Chapitre XVI. — Se les subgets d un g baron sont tenus 
de aidier leur seigneur contre le roy . 


Apres je fais une telle question. Le roy d’Espaigne meut 
guerre contre ung baron de son royaulme lequel est subget au 
roy pour cause de sa terre et de sa baronnie, si commande le 
baron à ses hommes comment ils lui aident à faire sa guerre con¬ 
tre le roy, se ils en sont tenus de lui aidier ou non. Et tout 
premièrement il est advis que oui et que ils ne se metont en 
riens contre le roy. Et pour ceste raison. Car combien que le 
baron soit homme du roy, les hommes du baron ne le sont mie. 

Car ainsi le disons nous par droit que celui qui est homme de 
mon homme n’est mie mon homme. Item, plus fort. Il est 
certaine chose que quant ung homme fait hommage à son sei¬ 
gneur il jure et promet d’estre avecques lui contre toute aultre 
personne. Et se il fait hommage à ung baron, il ne fera pas 
exception du roy. Dont pour quelle raison ne aidera il à son 
seigneur contre le roy. Item, selon raison naturelle ung povre 
homme se peut aussi bien aidier de ses choses comme ung riche 
des siennes, C. Quid dicarn, C. XXIII , Q. /y , car chascune per¬ 
sonne est seigneur de ses biens. Pourquoy doncques ne se aidera 
le baron de ses gens à l’encontre de son seigneur pareillement 
comme le roy fait des siens contre le baron. Et combien que 
plusieurs raisons en pourvoient très bien estre dites et faictes, 
par especial les docteurs nos maistres tiennent tout le contraire, 
ne je n’oseroie mie bien soustenir ceste telle opinion, car à Ja 
vérité elle n’est mie fondée en droit, mais fault dire que la con¬ 
traire si est fondée en droit et toute véritable. Et veci tout 
premièrement comment je l’approuve, car il est chose certaine 
que le haron tantost qu’il vient à l’encontre du roy son seigneur 
chiet en la paine de royale majesté, ff. Ad legem majestatis . 
Pareillement il fault octroier que le roy est prince de son 
royaulme et tous ceulx de son royaulme se ils lui sont contrai¬ 
res ils se mefont. Ce considéré tantost que les hommes de ce 
baron voient qu’il va contre son seigneur, ils peuvent bien en¬ 
tendre que il se parjure, pourquoy ils ne sont tenus de lui aidier 
à estre parjure ne vivre en telle pechié. Car selon que dist ung 
decret ce n’est mie bonne aide quant ung homme aide à ung 
aultre à faire pechié. Et à dire la vérité que fait cest argument 
disant que l’homme du vassal a juré de lui aidier contre toute 
personne, dont s’il ne lui aide, il est parjure. Mais je vous de- 
claire que non est, car le jurement se doit entendre se raisonna¬ 
blement sans soy mefaire il lui peut aidier. Car nul jurement 
ne doit obligier à chose injuste ou felonne ainsi qu’il est contenu 
en ung decret. Et tout ce que je dy du roy je dy d’ung aultre 
qui soit prince en son pays, ainsi comme est monseigneur de 

Foix en la terre de BeaVs en laquelle il est empereur, car il ne 
la tient senon de Dieu et de l’espée. Pourquoy se il faisoit guerre 
en la terre de Eears à ung baron d’icelle les hommes du baron 
ne seroient pas tenus de aidier leur seigneur à l’encontre de 
monseigneur de Foix. 


CHAPITRE XVII. — Se les subgets de deux barons lesquels ont 
guerre ensemble doivent plustost aider chascun son seigneur 
ou le roy. . 


Apres je fais aultre question. Je suppose que ung baron du 
roy de France meut guerre contre ung aultre baron d’icelui 
royaulme, dont il advient que ung chascun d’iceulx barons 
mande à ses hommes comment ils viengnent chascun en l’aide 
de son seigneur. Et le roy d’aultre part lequel a guerre au roy 
d’Angleterre mande à tous les hommes de chascun d’iceulx 
barons que incontinent ils se mettent en point et à toute haste 
viengnent pour lui aidier à garder le royaulme. Sur quoy je de¬ 
mande maintenant se iceulx hommes tant de l’ung seigneur 
comme de l’autre iront devers le roy à son mandement ou se ils 
iront chascun devers leur seigneur qui pareillement les ont man¬ 
dez. Mais sans faire longue question, par ma foy il m’est advis 
que tout gracieusement doivent aller chascun devers son sei¬ 
gneur auquel il est obligé par raison de fidelité et de jurement 
comme subget. Mais à dire la vérité, selon l’opinion de nos 
maistres les docteurs ils sont tenus d'aller devers le roy à son 
mandement et abandonner plainement leur seigneur. Et tout ce 
se prouve par trois raisons. Dont la première si est, car la guerre 
du roy regarde la commune utilité de tout le royaulme, laquelle 
vault moult mieulx que la singulière utilité de la baronnie. 
C. Fortitudo . La seconde raison si est, car iceulx subgets sont 
tenus à leur seigneur de especiale jurisdiction, mais ils sont 
tenus au roy de generale, laquelle est autorisàble de la toute 

puissance sur celle petite jurisdiction de baronnie. C. Soîite , De 
majoritate • La tierce et derniere si est que quant il advient que 
le prince de ung petit officier vient là où est son seigneur, certes 
son autorité cesse par vertu de la présence de son seigneur et 
souverain. Et pour ce, toutes ces choses considérées, en revenant 
à nostre principale matière il fault dire et entendre que le man¬ 
dement du roy par tout son royaulme annulle le mandement des 
barons. Advenienteprincipe , cessât magistratus . 


CHAPITRE XVIII. — Se Je doy aidier mon voisin par force 
d'armes sans licence de court . 


Encore fais je une telle question. Je vais par mon chemin et 
ung homme d’armes assault devant moy ung mien voisin lequel 
celui hommes d’armes a intention de le occir, se je le doy aidier, 
especialement se il me requiert que je lui vueille aidier pour son 
argent. Et tout premièrement je prouve que sans son argent je 
lui doy aidier, car le decret dist que se je puis destourner que 
ung mal ne se fasse et je ne le destourne, je suis celui qui commet 
le mal quant à la coulpe. Encore dist plus fort une loy que se 
je puis garder ung homme de mort et je ne l’en veul garder, 
je l'ai occis. Mais toutefois une aultre loy dist que vraiment 
pour garder ung homme de paour ou de dommaige j’en puis très 
bien prendre argent et gaiges. L. Metum,ff. Quod metus causa . 
Mais à dire la vérité, selon droit escript, de nature et des 
évangiles, je doy faire à aultrui ce que vouldroie qui fust fa'ict à 
moy. Et je le doy aidier de ma parole et si en doy faire mon 
pouvoir sans moy mettre en péril. Mais de fait sans son argent je 
ne suis point tenu se ne veuil mettre mon propre corps en péril 
pour mon voisin. Et ainsi le tiennent les docteurs des loix. 
Glossa . 

CHAPITRE XIX. — Comment le vassal est tenu de aidier 
son seigneur . 


Maintenant je vous demande quelles personnes sont tenues de 
aidier les aultres. Et premièrement je vous declaire que les vas- 
saulx sont tenus de aidier leur seigneur et le defendre se il est en 
lieu où on le veuille offendre. Et se maintenant l’on le vouloit 
offendre, sans demander argent ne prendre aucuns gaige le vassal 
le doit defendre ou aultrement il doit perdre la teste et la terre 
qu’il tient de son seigneur. L. feud. Quibus modis. 


CHAPITRE XX. — Comment le serf est tenu de defendre 
son seigneur . 


Ainsi je maintiens que le serf est tenu de aidier son seigneur 
se on le veult aucunement offendre, sans en demander aultre 
licence, selon la détermination du droit escript. 


CHAPITRE XXI. — Comment le fils est tenu de defendre 
le pere sans licence de court . 


Apres je dy que le fils est tenu de aidier au pere sans deman¬ 
der licence de court ne d’aultre quelconque personne se aucun 
le vouloit offendre. Et c’est chose selon les droits de nature et 
selon les droits de la sainte Escripture et aussi selon les droits 
des loix. Mais pourtant je fais une question assez doubteuse. Le 
roy de France donne ung chastei au fils du conte de Pierregort 
et pour cestui chastei le fils du conte fait hommaige au roy. Or 
depuis il advient que le roy et le conte de Pierregort ont guerre 
ensemble, pourquoy le roy mande au fils du conte que il lui 
viengne aidier comme à seigneur. Et le conte derechief mande 

à celui son fils et commande sur tout ce qu’il peut mefaire ne 
offenser encontre lui qu’il viengne incontinent en son aide 
comme à son pere. Maintenant je demande, car c’est chose im¬ 
possible que il aide à deux parties, auquel des deux il doit aller 
aidier en icelle guerre. Mais tout premièrement il est advis que 
il doit aller aidier à son pere et tout par plusieurs raisons. La 
première si est, car c’est clere chose et manifeste qu’il est tenu à 
son pere aussi comme le pere est tenu à son fils par la première 
loy de nature laquelle ne se peut renier, ne varier, ne aucune¬ 
ment contredire, ff. De Justitia et jure. Et pour la cause 
qu’il est tenu à son seigneur, c’est pour aventure et pour cas et 
. pour choses corruptibles lesquelles choses ne sont pas si fortes 
comme est la loy de nature. Toutefois nostre glose maintient 
l’opinion que le pere doit aidier son seignenr à l’encontre de son 
fils naturel et que en cas pareil le fils devroit estre plainement 
contre son pere. Et la raison de nostre opinion si est, car com¬ 
bien que le fils soit totalement tenu à son pere selon les droits 
de nature, toutefois il est tenu grandement à son seigneur par 
vertu du serment par lui faict lequel il ne pourroit parjurer 
sans enfraindre et aller à l’encontre du commandement de nos¬ 
tre seigneur Dieu et sans offendre la leauté de son corps envers 
son seigneur. Item, c’est clere chose que se ung aultre homme 
tenoit la terre que le fils tient du seigneur, il fust avecques le 
seigneur ou aultrement, il fault dire que le seigneur y auroit 
perdu son droit sans coulpe. Item, pareillement le fils se il 
estoit aidant à son pere il, à mon advis, feroit guerre à son sei¬ 
gneur de ses biens propres et de la propre terre qu’il tient de lui. 
Toutefois ce n’est mie raison que ung homme me fasse guerre 
avec le mien. Mais nonobstant tout ce qui dit est il y a plente 
de raisons pour l’aultre partie. Car, tout premièrement oultre 
la raison de nature, le commandement de Dieu y est par lequel 
chascun est tenu de honorer pere et mere. Apres est abondante 
raison d’escripture par laquelle nous disons que le pere et le 
fils sont reputez une personne et aussi que selon la loy de 
nature nulle créature n’a çn hayne sa propre chair. Mais vrai- 


Digitized by <^.ooQLe 



in 


ment selon mon opinion nonobstant la raison de l’aultre partie, 
je tiens certainement que il doit aidier à son pere moyennant 
qu'il se pense ou lui soit advis selon raison que il ait bon droit. 
Encore je dy plus tort, que s'il ne veut aidier son pere, pour le 
vice de ingratitude le pere peut déshériter son enfant. Aussi je 
fonde ma raison selon la loi civile. Et si est fondée encore ceste 
raison en droit de decrets car se ung homme juroit qu’il ne feroit 
aucun bien ne quelque secours à son pere, je demande se cestui 
jurement vauldroit aucune chose. Sur quoy une decretale res- 
pont que vraiment il est de nulle valeur, car ce jurement est con¬ 
tre toute bonne coustume, contre le commandement de Dieu et 
hors de toute humanité. Doncques ja pourtant qu'il est tenu à 
son seigneur de jurement ne doit il estre contre son pere, puis¬ 
que par jurement il ne se peut garder qu’il ne soit tenu à lui 
aidier. 


CHAPITRE XXII. — Se ung clerc est plus tenu de aidier 
son pere que son evesque . 


Apres je demande se ung clere est plustost tenu de aidier à 
son pere lequel a maintenant guerre à son evesque, lequel eves¬ 
que lui mande que il lui viengne aidier et le pere derechief 
mande à son fils que il viengne en son aide Et si devez sçavoir 
comment nos docteurs tiennent vraiment qu'il est plus tenu à 
son evesque. Et aussi c’est la raison, car les droits espirituels 
le lient plus fort que ne font les droits charnels. Doncques 
puisque à son evesque il est tenu selon espiritualité, il lui 
doit aidier plustost que a son pere, car se le pere est pere 
du corps, certes l’evesque est pere de lame, auquel tous ses 
parosciens doivent plainement croire de tout ce qu'il leur 
dist ou commande, voire touchant nostre foy catholique. 
Item, quant ung mandement vient par ung petit juge et 
apres ce il survient aultre mandement de souverain, l’on doit 

plustost par droit obéir au plus grant,mandement. Item, il y a 
encore une plus forte raison, car depuis que ung homme est 
donné à l’Eglise de laquelle il tient bénéfice pour defendre les 
droits de l’Eglise ou de son bénéfice,il ne lui est en riens quelque 
besoin d’en prendre congié à son pere. Mais nous ne dirons pas 
que pourtant il soit tenu de plustost aidier à son evesque. Item, 
nous disons de droit escript que se je possesse aucun béné¬ 
fice et je ne soye tousjours en l’aide de mon evesque, il lault 
dire que je lui suis contraire, car selon ce que j’ay declairé en la 
question precedente, nostre seigneur Dieu dist en son Evangile: 
« Celui qui n’est avecques moy est contre moy. » Mais quant à 
mon opinion et pour parler plainement,par ma toy,il m’est advis 
qu’il doit plustost aller devers son propre pere et lui aidier à 
son pouvoir et sçavoir en toutes choses quelconques à lui possi¬ 
bles de faire, gardant toutefois ses ordres ou son office selon 
l estât auquel il est. Et sur tout ce je ne fais tant seulement 
qu’une exception, c’est que se l’evesque avoit besoing de lui pour 
le secours de la sainte foy chrestienne. Car en celui cas je ne 
vouldroie pas dire ne maintenir qu’il ne doit laissier son pere et 
ses biens quelconques et franchement abandonner son corps pour 
maintenir et exaulchier, combattre et defendre la sainte foy 
catholique et le nom de Jhesucrist nostre seigneur. Car pareille¬ 
ment l’evesque se y doit employer et le corps et les biens jusques 
à en recepvoir martire patientement se besoing est. Et ceste 
opinion reconforte moult bien une glose sur le decret, la¬ 
quelle dispute virtuellement ' auquel ung homme est plus 
tenu en cas de nécessité ou au pere charnel ou au pere espi- 
rituel et si declaire que en honneur et en reverence l’homme 
est plus tenu au pere espirituel. Mais quant à son aide tem¬ 
porelle l’homme est premièrement et assez plus tenu à son 
pere charnel que à son pere espirituel. C. Non sunt. Et pour 
tant que j’ay parlé de aide temporelle laquelle se prent sur la 
lait de bataille ou de guerre, je dy quant à moy que ung homme 
clerc doit plustost aidier à son pere charnel que à son pere 
espirituel qui est son seigneur. 

CHAPITRE XXIII. — Se pour les biens justement acqueste\ 
Von peut faire guerre offensable. 


Or nous fault il moult nécessairement regarder sur ung point 
que je vous diray présentement, c’est à sçavoir se pour les biens 
que ung homme a justement conquestez, il peut franchement 
faire guerre contre celui qui les lui veult occuper. Mais je m’en 
passeray assez briefvement et la cause si est, car ceste question 
est moult bien declairée en droit escript, c’est à sçavoir que tout 
homme pour ses biens peut deuement faire guerre, car ainsi le 
veut la loi civile, et ainsi le dient nos decretales et nos bons 
maistres docteurs en decret. C. Olim, De restitutione spoliato - 
rum. Aus§i cette opinion est assez clere et ample, mais j’en feray 
une aultre assez plus doubteuse et où il y a bien à regarder. Et 
pour la entamer nous dirons 


CHAPITRE XXIV. -r- Se pour les biens injustement 
conqueste\ Von peut Jaire guerre defensable. 


Et pour ce je demande présentement se pour defendre ou pour 
recouvrer une chose non deuement conquise ou non deuement 
possédée l’on peut faire guerre. Et il semble très bien selon rai¬ 
son de droit que nennil. Mais il faut très bien entendre et sub¬ 
tilement ceste matière, car se ainsi estoit que mon pere eust 
conquis ung chastel ou aucune possession ou aultre chose non 
deuement et injustement,et apres son trespas je estoie son hoir et 
je ne sçavoie la injustice de mon pere, vraiment il faut dire que 
la ignorance du fait me pourroit excuser, car je diroie qu’elle 
estoit juste. In pari causa turpitudinis. Mais se je l’avoie con¬ 
quis non deuement il y a ung aultre point,et se l’on le mevouloit 
tollir, je en le défendant pourroie bien faire guerre. Mais se 

celui à qui est le chastei le m’avoit osté, certes selon l’interpre^ 
tation de guerre juste et droituriere je ne me pourroie ne 
devroie efforcier de le recouvrer sur lui par guerre ne autre¬ 
ment. Encore fault il entendre ceste détermination que se j’ay 
eu une bonne chose non pas par violence ne par force ne par 
rapine et le vray seigneur à qui elle est me l’oste, je la lui 
puis tollir par voye de guerre tout chaudement c’est à dire tan- 
tost devant que je fasse aultre chose. Mais se je laissoie passer 
ung peu de temps je ne pourroie faire guerre, C. Olim , De resti - 
tutione spoliatorum. Mais il fauldroit demander ceste chose par 
jugement. Et combien que cestes opinions soient diverses entre 
les docteurs je tiens que ce que j’ay écrit est vérité, combien 
que nous avons une aultre raison qui est assez raisonnable à 
ceste matière, car se ung homme m’avoit robé mon Decret ou 
ung aultre livre et je pensoie que par justice je ne le povoie 
recouvrer, car son juge est si foible que il ne m’en pourroit faire 
justice et raison, se il m’estoit possible de le desrober, faire le 
pourroie, de ma propre auctorité ou une aultre chose qui vaul- 
sist cestui livre, selon les vraies opinions de nos docteurs, ne 
quant à Dieu je n’en seroie chargié de ma conscience. Mais il y 
a aucunes maniérés de possession que nous appelons précaire 
c’est à dire à volonté de celui à qui la chose est et si devez sça- 
voir en cestui cas que se j’avoie baillé ung mien hostel au pre- 
vost de Paris à tant de temps comme il plairoit à moy quant je 
le vouidroie recouvrer, je lui doy requérir qu’il vuide mon hostel 
et s’il refusoit à en partir je ne l’en pourroie bouter dehors par for¬ 
ce. Et si est la raison de la loi, car en refusant de moy bailler ma 
chose il me despouille de ma possession, ff. De acquirenda pos - 
sessione. Et combien que les docteurs en ung aultre cas en font 
grandes festes et grandes opinions et diverses et par especial 
les seigneurs des loix sur toute ceste matière, car souvent advient 
que ung homme prent une chose par violence et puis la trans¬ 
porte es mains d’aultres et le seigneur la veult recouvrer par force 
d’armes sur celui qui tient la possession, je fais une distinction, 
car il y a bien à conseiller et si y a très grande différence se celui 

qui print premièrement la chose la transporte incontinent es 
mains de ung aultre, car se cela fist incontinent et à celle inten¬ 
tion de la destourner, vraiment je dy que lui mesme la peut 
saisir par force d'armes et recouvrer la possession ou aultre 
chose par celui qui la tient nonobstant celle transportation. 
Mais au cas que celui que la print par force l'eust premièrement 
tenue par aucun temps et depuis transportée en pouvoir d’autrui, 
je ne seroie pas d’opinion qu’il la puist recouvrer par voye de 
guerre. Mais s’il lui a demandé par jugement et se il à celui qui 
tient la possession vouloit faire guerre, très bien et très juste¬ 
ment la pourroit faire. 


Chapitre XXV. — Se ung prestre ou ung clerc peut defendre 
ses biens temporels par armes . 


Or voions d’une aultre besongne c’est à sçavoir se ung prestre 
ou ung clerc peut defendre ses choses temporelles sicomme nous 
dirons son propre patrimoine ou qui lui vouldroit oster le vin 
de son celier. Je demande se pour tels cas il se vouloit defendre 
par armes se il seroit tenu pour irrégulier. Sur quoy tout pre¬ 
mièrement je vous respons que non et par ceste raison, car qui 
à ung homme veult oster les biens que Dieu lui a envoiez et 
dont il doit vivre, il est ad vis qu’il lui oster la vie. Mais il est 
clere chose que se ung homme vouloit occir ung chapelain, il se 
peut bien defendre par armes, pourquoy pareillement il pourra 
defendre ses vivres ou aultres biens. Encore plus fort, c’est chose 
honneste, sainte et digne de contredire et soy opposer à injustice 
violente, à usurpatipn non deueet à pechié condampné, sicomme 
larrechin et rapine. Dont pourquoy ung chapelain se l’on lui veult 
tollir ses biens ne se pourra il opposer ou se il se oppose contre 
celui qui lui veult faire ung tel tort, en juste et honneste defense, 
pourquoy en portera il paine d'irrégularité. De bono opéré non 
lapidamus te. Mais à déterminer ceste question je fais une 

telle distinction que se ung chapelain pensoit tout de vray ou 
bien sçavoit que ung larron tant seulement lui voulsist tollir 
son mantel et il ne le vouloit souffrir mais auroit plus chier le 
larron occir lequel se pourroit très bien passer du mantel, tou¬ 
tefois celui chapelain estant en lieu loing de gens et en si froit 
temps qu’il ne peut venir sans prendre la mort en lieu où il 
peust avoir secours de robe et il n’avoit que celui mantel dont 
il se peust garder de mort et le larron lui vouloit oster, je pense 
vraiment, se aultrement il île peut garder sa vie, se il 
le oçcioit il ne seroit point irrégulier. Toutefois je diroie 
tout le contraire au cas qu’il ne seroit en si estroite nécessité, 
car l’escripture dist qu’il vault mieulx apres la robe laissier le 
mantel et les biens mondains et transitoires que par ayr mettre 
la main sur la créature de Dieu. Et tout par ceste maniéré je 
diroie de tout cas semblable faisant différence entre estroite 
nécessité. Mais pource que les rois et les aultres grans seigneurs 
n’ont guaires à besongner sur ceste matière, je m’en passeray 
plus en brief, si en toucheray assez au long là où il appartiendra. 


CHAPITRE XXVI. — Se harnois ou chevaulx preste\ sont 
perdus en bataille s'ils doivent estre rendus. 


Je fais derechief une aultre question qui advient ou pourroit 
souvent advenir en temps de guerre.Ung chevalier d’Allemaigne 
s’en vient à Paris, si trouve le roy appareillé pour aller combat¬ 
tre les Anglois lesquels vouloient entrer en son royaulme. Il 
regarde tant l’armée du roy que il trouve ung chevalier lequel 
il cognoit. Si lui prie par courtoisie il lui veuille prester ung 
harnois complet pour ung chevalier et trois ou quatre de ses 
chevaulx. Et l’aultre lui octroie moult volontiers. Apfes ce le 
chevalier allemant chevauche apres le roy en l’assemblée. Mais 
il advient que le baceler pert le harnois et les chevaulx qu’il avoit 
emprunte^. Je demande s’il est tenu de rendre le harnois et lç$ 

chevaulx. Mais ceste question est assez clere entre les clercs de 
loix et de decrets, pourquoy je m'en passe en brief, car à la 
vérité puisqu'il est allé là où il avoit promis ne il n’a faict chose 
qu’il n'eust dit à celui qui lui avoit faict le prest, il n’est point 
tenu de les rendre, ff. Commodati. Mais s'il estoit allé aultre 
part, ou il eust faict barat évident pour perdre les chevaulx et le 
harnois ou pour estre finctement prisonnier, je diroie tout le 
contraire, car à la vérité il y seroit tenu. 


CHAPITRE XXVII. — Se harnois loué est perdu en bataille 
s'il doit est rendu ou payé. 


Je feray ici une aultre question laquelle est assez semblable à 
la question precedente et qui pourroit très bien souvent advenir. 
Ung chevalier de France s’en va à saint Jacques en Compostelle 
en pèlerinage mais quant il est en la ville de Compostelle, il 
trouve le roy d’Espaigne qui veult entrer en bataille et pour ce 
le chevalier prent à louage d’ung marchant armeures, chevaulx 
et aultres habillemens pour soy combattre pour ung certain 
temps et pris et ainsi s'en va avecques le roy d’Espaigné en ba¬ 
taille. Mais il advient que le chevalier est prisonnier, dont le 
harnois est perdu pour lui et gaignié pour son maistre et si a 
moult que son cheval est mort. Apres il fait finance, tant qu’il 
retourne devers le roi d’Espaigne. Le marchant vient et demande 
ses armeures et le cheval ou la valeur. Je demande s’il est tenu 
de contenter le marchant. Je respons certainement que s’il n’y 
avoit aultre promesse que dit est d’entre le marchant et lui il 
n’est en riens tenu au marchant, car ainsi le veult droit escript. 
L. Si quis, ff. Locati. 

CHAPITRE XXVIII. — Se ung chevalier pert ses biens faisant 
lê commandement de son seigneur qui Ven doit recompenser . 


Or regardons une aultre chose. Ung seigneur lequel a guerre 
envoie ung chevalier en ung sien lieu pour le garder et ne lui 
donne nuis gaiges et si n’ont ensemble aucun accord. A tant le 
baceler chevauche celle part, mais en son chemin il pert ses 
chevaulx et ses biens lesquels l’on lui a ostez par force. Je de¬ 
mande lesquels des deux peut faire action en jugement contre 
ceulx qui lui ont prins ses biens. Sur quoy je respons que le 
chevalier peut demander son interest au seigneur qui le embe- 
% soignoit par une action de mandement. Aussi il les peut deman¬ 
der à ceulx que les lui ont ostez par action de violence ou par 
action de furt. L. ls qui , De furtis . Mais au cas qu'il teroit 

payer son dommage au seigneur qui le mandoit, il seroit tenu 
de lui transporter son droit et action au seigneur tout tel qu’il 
auroit encontre eulx, tant que par celui droit le seigneur pour- 
roit franchement poursuivre contre ceulx qui les biens pren- 
droient et il en seroit ouy en jugement. 

CHAPITRE XXIX. — Se ung chevalier ayde ung aultre en sa 
guerre sans en estre aucunement requis s'il doit avoir gaiges. 


Or nous fault veoir d’ung autre débat. Ung baron a guerre à 
l’encontre d’ung aultre et ung chevalier de sa courtoisie sans ce 
qu’il soit requis vient en l’aide de l’ung des barons. Je demande 
se le chevalier sert le baron en sa guerre sans lui demander gai¬ 
ges et sans faire à lui aucunes convenances, se il pourroit de¬ 
mander gaiges ou paiement à cestui baron. Je prouve tout 
premièrement qu’il ne lui peut riens demander, car selon droit 
escript celui qui paie ce qu’il ne doit, il est advis qu’il le veult 
donner, dont se le chevalier veult servir le baron auquel il n’est 


Digitized by <^.ooQLe 



n 9 

point tenu, il est admis par celle voye qu’il veult servir tout pour 
néant. Mais nonobstant cest argument, s’il n’est de son lignaige 
ou s’il ne le fait par charité ou par pitié, je pense vraiment qu’il 
puist courtoisement demander ses gaiges pour entretenir son 
estât et pour vivre raisonnablement. La raison est telle, car les 
droits dient que nul homme n’est tenu de servir aultrui en guerre 
à ses propres despens et il lui doit souffire que celui baceler lui 
face son profict. Et pour tant ay je réservé senon qu’il fust de 
son lignaige ou se il ne le faisoit par charité, car en tels cas 
droit ne ordonne point que l’on puist riens demander. 

CHAPITRE XXX. — Se ung chevalier aide le roi contre sa 
volonté s'il doit avoir aucuns gaiges. 


Apres voions de une aultre demande. Le roi de France fait 
guerre contre les Anglois et contre les Flamans et ung bon che¬ 
valier d’Austriche qui de riens n’est tenu au roy de France, vient 
en sa guerre pour lui aidier. Mais le roy dist qu’il n’a cure de 
son aide ainçois le refuse de tous points. Le chevalier ne s’arreste 
pas à cela et fait tant d’armes sur les ennemis qu’il les maine 
tous au néant. Je vous demande se cestui chevalier pour son 
bienfait pourroit demander gaiges. Et je prouve premièrement 
que il les peut demander, car ung decret dist que Ton peut très 
bien donner ung bénéfice à celui qui ne le veult, pourtant ne 
reste il pas qu’il ne soit obligé à celui qui lui a donné. C. Et qui 
emendat. Item, plus fort, dist une glose que se ung homme est 
malade et il ne veult que le médecin lui donne santé, nonob¬ 
stant sa contradiction le phisicien lui doit donner s’il peut et 
vraiment il se peut bien faire payer de son travail. Dont pour- 
quoy ne dirons cela mesme en ce cas. Mais à dire la vérité 
nonobstant ceste raison je diroie tout le contraire tout pour la 
contradiction du roy lequel au commencement dist que il n’avoit 
cure de son service. Et ceste opinion se peut trop bien prouver 
par droit civil. 

CHAPITRE XXXI. — Se le^roy d'Espaigne envoie secours ail 
roy de France qui autrefois Va secouru , à sqavoir se les 
Espaignols pourroient demander gaiges . 


Mais ores regardons d’ung aultre débat qui moult souvent 
peut advenir. Supposons maintenant que le roy de France a 
guerre contre les Allemans et le roy d’Espaigne sans ce qu’il 
en soit requis mais seulement pource que selon raison il y est 
tenu, car en semblable cas le roy de France l’a secouru, ii lui 
envoie ung grant d’ost d’Espaignols lesquels le servent faisant 
sa guerre par aucuns temps. A sçavoir dont se ils pourroient 
demander leur gaiges. Et pour respondre sur ce je vous moustre 
naturellement que nennil, car par cours de nature ung homme 
est obligié et tenu de rendre bien pour bien. Doncques s’il les 
envoie pour faire satisfaction et paiement de ce en quoy il est 
tenu, mesmement que ceste action est naturelle et ne se pourroit 
retourner qu’elle fust civile selon la loi escripte c’est à dire que 
ils puissent demander leur paiement ou souldées puis qu’ils y 
alloient pour rendre et pour payer le service passé, ce seroient 
deux choses contraires payer et vouloir estre payé pour ung 
seul tait. L. Si quis , Jf. De verborum obligationibus . Mais ung 
soubtil légiste feroit ung tel argument: « Je te prie que tu me 
veuilles dire se le roy de France pource qu’il avoit envoyé de 
son bon gré secours au roy d’Espaigne, selon droit escript auroit 
il action en jugement de demander semblable secours. Je dy 
vraiment que nennil, car se j’avoie donné ung destrier au prevost 
de Paris, vraiment je ne le pourroie faire contraindre par juge¬ 
ment qu’il m’en donnast ung aultre. Et doncques comment 
peux tu dire que le roy d’Espaigne envoie les Espaignols pour 
payer sa debte, laquelle debte ne pourroit donner action. » Mais 
je lui respondroie par ceste maniéré, car combien que le roy de 
France n’eust action contre le roy d’Espaigne, pour la cause 
de ce que de sa pure volonté il lui avoit donné secours, je te 

respons que ja pour ce n'est il mie que, oultre tout droit civil, 
selon obligation naturelle laquelle vient de raison et par laquelle 
l'une bonté l’aultre requiert, le roy d’Espaigne ne fust obligé au 
roy de France à jui faire secours en semblable cas, car en le 
faisant il fait ce en quoy il est tenu, c’est qu’il paye sa debte. 
Car selon droit civil pour la volonté que ung homme a de obli¬ 
ger ung aultre à soy, il lui fait courtoisie et pourtant je dy qu’il 
le tient lié et obligié à soy tant qu’il lui aura faict le cas pareil s'il 
advenoit que le cas le requist. 


CHAPITRE XXXII. — Se ung homme va en la guerre par 
vaine gloire se il peut ou doit demander g ai g es. 

Je feray ici une question sur ung cas qui souvent peut adve¬ 
nir en fait de guerre. Une dame vesve laquelle a très bon pays 
a toujours mené guerre à l'encontre d’ung moult orgueilleux 
chevalier natif de Gascongne lequel a la dame vesve tellement 
oppressée qu'elle a grant besoin de aide. Et combien qu’elle 
ne la demande point ne ne requiert personne, toutefois ung 
chevalier de France vient lequel pour gloire de soy mesme et 
pour moustrer comment il est bien preu en armes et comment 
il veult garder le droit des dames vesves, se met en sa guerre et 
fait avec ses gens tous les biens et les honneurs qu’il pcult à 
celle dame vesve. Je demande sur ce se apres aucun temps il 
pourroit demander gaiges pour son salaire et pour son service. 
A quoy je respons que nennil, car je ne puis ne ne sçay veoir 
raison selon droit escript par quelle fourme il fonderoit sa peti 
tion,car il ne la pourroit mie fonder par action de mandement ne 
aussi par action de bien avoir faict la besongne. Quia non man¬ 
date actio mandati non competit. Car il n’a pas faict la besongne 
et profict de la dame seulement mais a taict propre fait selon la 
question proposée, c’est à sçavoir qu’il a moustré sa vaine gloire 
et la valeur et prouesse de sa personne et comment il sçavoit 

faire armes devant les dames. Carvelàson principal mouvement 
lequel il a accomply. Ces choses considérées, que peut il deman¬ 
der à la dame vesve. Par ma foy, je ne voy point qu’il lui puist 
aucune chose demander. Quia non competit actio negotiorum 
gestorum . 


CHAPITRE XXXIII. — Se un g capitaine en faisant le mande¬ 
ment du roy pert ses biens à sçavoir se deuement il les peut 
demander au roy . 


Apres je vous mets en termes une telle question. Ung capi¬ 
taine de Lombardie ainsi que ils ont accoustumé vient en France 
et amaine avecques lui cinquante bons combattans et chevauche 
à tous ses gens là où est l’armée du roy, tantost qu’il a receu 
de lui six francs pour mois pour chascun d’iceulx combattans. 
Si advient que par les ennemis du roy il est assailly, auquel 
assault il pert son enseigne et son habillement et ce qu’il a illec 
du sien et ses compaignons aussi perdent leurs curaches, leurs 
arbalestes et aultres choses. Je demande se licitement le capi¬ 
taine et ses compaignons peuvent demander $u roy ce qu’ils 
ont perdu sur les ennemis. A quoi je répons en briefves paroles 
que ils ne lui peuvent riens demander senon que ils eussent 
avecques le roy aultres convenances. 


CHAPITRE XXXIV. - Se ung homme d'armes va en la guerre 
pour piller se licitement il peut demander gaiges . 


Encore fais je une aultre demande d’ung cas qui bien souvent 
peut advenir. Le mareschal de France assemble gens d’armes 
qu’il prent à souldées et à gaiges et chevauche contre les Anglois 
qui sont à Calais, mais quant il passe par Auvergne plusieurs 

hommes d'armes se mettent en sa route pour piller et pour rober, 
ce de quoy ils font moult bien leur devoir. Et apres ung peu de 
temps ils demandent leurs gaiges. Or il est à veoir s’ils ont 
bonne cause. Je maintiens que non car nulle obligation selon 
droit escript ne peut venir par chose deshonneste, ne condamp- 
née, ne mauvaise. 


CHAPITRE XXXV. — Se prestres ou clercs peuvent aller . 
en guerre ou en bataille volontairement . 


Puis doncques que nous sommes en matière de guerre il nous 
fault veoir se les prestres ou les clercs peuvent ou doivent aller 
en bataille. Et pource que les maistres et docteurs en font grant 
parlement je dy ainsi que selon une opinion les clercs peuvent 
aller en armes défensives c'est à sçavoir pour defendre, mais 
non mie en armes offensives c’est à dire pour assaillir. L’aultre 
opinion tient que de toutes ils peuvent user pour soy garder, 
car aucunefois pour garder et sauver son corps il fault ofifendre 
et non mie attendre que Ton soit ofifendu. Car qui attendroit il 
n’y pourroit plus mettre remede. Encore y a une aultre opinion 
qui dist que au mandement du pape ils peuvent faire et l’une 
chose et l’aultre, car il est prince sur tous Chrestiens et par 
especial sur tous les clercs. Mais encore selon aultre opinion les 
evesques et aultres clercs lequels ont contez, baronnies, chas- 
teaulx ou forteresses soubs le fief du roy sont tenus de aller 
avecques le roy en ses guerres et batailles et peuvent bien dire 
aux gens du roy: « Prenez, frappez, emprisonnez, * mais ils ne 
peuvent pas dire: * Tuez, » car ils seroient irréguliers. Or . 
voions maintenant en ce cas se l’opinion des docteurs peut estre 
vraye, car ils maintiennent communément que se ung homme 
d’eglise est assailly il s’en doit fuir du champ. Doncques dirons 
nous que l’evesque s’en devroit fuir du champ et laissier le roy 
illeç, çar l’on doit entendre qu’il a loy de s’enfuir s’il peut bon- 

nement sans vergongne, et aultrement non, car nous disons s’il 
est à nous possible bien et franchement faire le pouvons. C . Quid 
dicam, C. XXIII , Q. iv . Mais se bien et deuement il ne se pou- 
voit faire qu’il laissast le roy, en ce cas je maintiens qu’il doit 
ainçois tuer que s’enfuir. Et d’aultre part se ung homme d’armes 
venoit courir sus à l’evesque de Beauvais supposé qu’il fust soul- 
doier du roy et il le vouloit tuer et l’evesque mesme le tuoit, il 
ne seroit pas pourtant irrégulier. C. Si furiosus. 

CHAPITRE XXXVI. — Uneaultre moult belle question qui 
très bien peut advenir . 


Encore nous fault il veoir d’une aultre question qui aucunefois 
peut bien advenir en armes. Supposons maintenant que le duc 
de Bretaigne envoyé argent pour souldoier gens d’armes en Alle- 
maigne par l’espace d’ung an pour garder son pays et accorde 
avecques le capitaine et les compaignons pour certains pris 
durant icelle année. Ce fait, le capitaine à toute sa compaignie 
prent son chemin vers Bretaigne et fait moult bon devoir de 
chevauchier grosses journées, mais avant qu’il soit venu devers 
le duc toute la duchié est prinse par les ennemis du duc. Et 
pource que l’on ne peut trouver remede de la recouvrer sur les 
ennemis à si peu de gens, le duc dist au capitaine qu’il s’en 
retourne en Allemaigne et le capitaine lui respont qu’il est bien 
content de retourner mais qu'il soit payé de ses gaiges pour ung 
an entier et ses compaignons aussi et que sur celle promesse il 
estoitvenu celle part.Or est il à veoir se sa raison est bonne selon 
droit escript qu'il doie estre payé et ses compaignons pour une 
année entière ou seulement pour le temps qu’il a servy. Et je 
prouve premièrement qu’il doit estre payé pour une année en¬ 
tière, car la loy dist que se ung advocat de l’empereur ou du 
roy a commencié à faire son office, il doit avoir ses gaiges de 
toute l’année accomplie. Tout ainsi dist l’on de ung advocat de 

partie, car s’il meurt en l'année en laquelle il avoit commencé à 
faire ses advocations et plaidoiries ses hoirs auront la pension 
accomplie d’icelui an. Tout ainsi le.disons nous en matière des 
lais, c’est à dire des choses laissées par testament, car se le roy 
Charles de bonne mémoire avoit laissé au prevost de Paris mille 
francs chascun an tant comme il vivroit, se il estoit desjà en 
l’année et puis il trespassoit, ses hoirs auroient l’accomplisse¬ 
ment d’icelle année, ff\ De auro.... legatis. Or disons aucune 
chose pour l’aultre partie. Je dy doncques qu’il semble qu’il ne 
puist demander senon depuis le temps qu’il a servi et veci la 
raison, car combien que le duc de Bretaigne ait retenu ung 
capitaine pour garder ses pays, puisqu’il a perdu sa terre avant 
que ledit capitaine soit venu pour le defendre quel service en ce 
cas lui peut il faire ne comment le peut il defendre. Certes c’est 
chose impossible. Item plus fort, droit ne veult consentir que ung 
homme qui est. dépouillé de sa substance soit traveilli en juge¬ 
ment, car celui qui est desjà nu ne se peut plus despouiller. Or 
à dire la vérité,qui bien vouldroit distinguer toutes les questions 
et bien dire les raisons qui sont pour l’une partie et pour l’aultre, 
la plus petite qui soit en ce livre seroit moult longue et grande 
et pour ce je délaissé la plus grande partie des raisons et des 
argumens que je pourroie bien faire afin de abregier paroles. 
Toutefois en cestui cas je dy vraiment que le capitaine doit 
estre content s’il est payé pour le temps qu’il a servy et pour le 
temps qu’il pourra mettre à retourner à son pays. Et quant aux 
argumens qui desjà sont faicts,ils ne sont riens contre moi en ces¬ 
tui cas. Et quant à l’advocat,se il prent ses gaiges en l’année qu’il 
meurt ou ses hoirs pour lui je maintiens que c’est par privilège. 
Item, de ung advocat de partie ce n’est point de merveille, car 
selon la commune opinion de nos docteurs le salaire des advo- 
cats se doit payer au commencement de l’année. Mais l’aultre 
argument qui se fait des lais des testamens est assez legier à 
respondre, car le plus des lais et des dons qui sont faicts es tes¬ 
tamens se font pour l’amour des personnes auxquelles on les 
laisse. Mais les gaiges l’on ne les donne pas pour l’amour des 

personnes tant seulement, mais aussi pour le travail et pour la 
paine qu’ils ont prinse pour les gaingnier. Et pour ce en cestui 
cas je dy encore que le capitaine dessusdit ne doit prendre gaiges 
senon pour le temps qu’il a servy. 


CHAPITRE XXXVII. — En quel temps se doivent payer 
les gaiges . 


Ci apres nous fault il veoir en quel temps se doivent payer 
les gaiges des souldoyers. Et par ma foy je tiens que cestui cas 
ne soit.declairé par nul droit escript, combien que les maistres 
des lois et des decrets en font moult grant parlement en plusieurs 
gloses et en plusieurs lieux, là où ils parlent des procureurs, des 
advocats, des officiers, des serviteurs et des sergens qui pren- 
dent gaiges. Les aucuns d'eulx dient que les gaiges se doivent 
payer au commencement du temps, les aultres au milieu, les 
aultres en la fin. Mais laissiées les opinions qui moult sont 
grandes, je penseroie bien en ceste guise, c’est à sçavoir que 
aucunefois on donne gaiges à une personne pour son traveil et 
pour son vivre, sicomme à ung* homme d’armes ou à ung sergent 
ou à ung arbalestrier lesquels doivent vivre et eulx vestir et 
habiller de ce qu’ils prendent de leurs gaiges. Et de tels gens 
vraiment je tiens que ils devroient estre payez au commence* 
ment de leur temps. Mais il y a aultres gens qui prendent gai¬ 
ges plus pour leur paine que ils ne font pour leur vivre, car ils 
mengent et boivent des biens du seigneur et prendent robes de 
sa livrée. Et en cestui cas, senon qu’il apparust d’autres conve¬ 
nances sur le paiement, je penserois mieulx que les gaiges se 
deussent payer en la fin. Et si ne dy je pas selon raison de droit 
escript que se les serviteurs au milieu du temps en avoient be¬ 
soins cjue le seigneur ne leur deust payer. 

CHAPITRE XXXVlII. — Se ung souldoier se va esbattre par 
aucun temps du congié de son seigneur se pour icelui temps 
il doit avoir ses gaiges. 


Maintenant nous convient veoir de ung aultre point. Il advient 
que ung souldoyer a prins les gaiges pour une année. Si sen 
vient à son seigneur et prent licence de aller veoir sa femme et 
ses enfants et soy esbattre par l’espace d’ung mois. Je demande 
se il doit estre payé de celui mois qu’il demeure hors de la 
guerre. Je dy sur ce premièrement qu’il seroit ad vis qu’il ne 
deust mie prendre ses gaiges de icelui mois, et veci la raison. 
Le roy lui donne ses gaiges pour estre servy en sa guerre et dont 
s’il va aultre part pour soy déporter et esbattre pour quelle 
raison aura il les gaiges d’icelui temps, car c’est contre raison 
que les gaiges soient payez aux personnes non residens. Mais 
pour l’aultre partie se pourroit bien faire ung tel argument. La 
licence de son seigneur pour sVn aller esbattre et pour veoir son 
hostel et famille doit avoir vertu ou privilège, car puisqu’il se fait 
de la volonté de son seigneur il doit estre réputé pour résident ou 
.pour présent, pource qu’il est encore ce temps pendant au ser¬ 
vice de son seigneur puisque de son congié et volonté il y est 
allé. Et si est à entendre la grâce que le seigneur donne moult 
largement. Or sans plus donner de raisons pour une partie ne 
pour aultre, je dy que se le souldoyer selon le cas dessus dit avoit 
prins les gaiges pour une année, dont il n’y avoit que une obli¬ 
gation et ung faict non divis par divers temps, en ce cas toute 
la somme se doit payer sans diminution, supposé les termes que 
jay mis dessus. Mais se l’obligation estoit par division de 
temps, c’est à sçavoir qu’il deust avoir gaiges à telle somme 
pour mois, car autant de obligations y a comme il y a de mois, 
je diroie tout le contraire, c’est à sçavoir qu’il ne devroit mie 
, avoir les gaiges d’icelui mois. 

CHAPITRE XXXIX. — Se ung chevalier ou ung soulioier a 
prins et receu les gaiges du roy pour une année et apres 
trois mois il s en veult aller , se pour iceulx trois mois il peut 
ou doit aucunement demander ses gaiges . 

Encore est il plus fort à veoir de ung tel débat. Ung che¬ 
valier ou souldoier a prins les gaiges du roy de France pour 
une année et si a servi bien et deuemept l'espace de trois mois. 
Apres ce par sa coulpe il s'en va où besoing lui est qu’il voise et 
demande au roy ses gaiges du temps qu’il a servy, mais le roy lui 
respont qu’il l’a prins pour en estre servy une année entière et 
que s’il ne l’eust eu il se fust pourveu d’ung aultre. Pourquoy il 
dist qu’il ne doit riens avoir de ses gaiges, car puisqu’il ne lui 
tient pas ses convenances de le servir tout le temps qu’il a pro¬ 
mis, le roy aussi n'est pas tenu à lui garder quelque promesse 
qu’il lui ait faicte en ce cas. Et pour respondre sur ceste question 
à brie! parler, selon ces conditions puisque le roy l’a loué pour 
une année sans diviser le temps, je dy qu’il n’y a que une obli¬ 
gation. Et pource que par sa coulpe il l’a mortifiée et annulée il 
la doit toute perdre. Et si est fondée ceste opinion en bonne 
raison et droit, car se ung clerc avoit impetré ung bénéfice lequel 
eust cure d’ames et se par sa coulpe il voioit cas qu’il ne peust. 
et deust selon droit tenir bénéfice de cure, pource que lui mesme 
s’est copé la langue par quoy de là en avant ne pourroit dire 
messe ne preschier à ses parochiens ne donner absolution, certes 
il doit perdre tout le bénéfice. Et pareillement dy je de ung 
chevalier et souldoyer, car se par coulpe il a perdu ou pert ses 
chevaulx et son harnois et il n’en peut rencontrer d’aultres et 
ainsi s’en fault retourner par sa folie, vraiment il ne doit avoir 
nuis gaiges du temps qu’il a servy, car le mauvais service que il a 
faict à son partir de l’armée lui faict perdre le bon service qu’il 
avoit jadis faict. Et la raison si est, car le temps ne vault s’il 
n’est bien achevé. Doncques le bien meslé avec le mal iceiui 
bien retourne en vilté. 

Chapitre XL. — Se ung souldoier a prins les gaiges du roy 
pôur une année se il peut bien mettre ung aultre en lieu de lui 
ce temps pendant. 


Or est il bon que nous voions encore d’une aultre question. 
IJng souldoier s’est alloué à ung seigneur pour le servir en sa 
guerre par l’espace de ung an entier. Maintenant il advient que 
le souldoier a nécessairement à faire en son frostel, pourquoy il 
vient devers son seigneur et lui donne son cas à entendre, puis 
lui dist qu’il mettra ung aultre homme à son lieu lequel sçaura 
très bien conduire sa guerre. A quoy le seigneur respont 
qu’il ne le veult ppint et qu’il la prins pour la preudhommie 
et bonne renommée qu’il scet en lui et pour son sens et discré¬ 
tion et qu’il ne le veult pas changier pour ung aultre, car droit 
et raison ne le veult mie. « Certes, sire, respont ce souldoier, 
j’ay trouvé ung bon maistre en loix et en decret lequel tient que 
par droit escript je puis bien mettre ung homme à mon lieu qui 
soit souffisant à vous servir, car ainsi dient les droits que je puis 
mieulx ordonner mes affaires lesquelles je pourroie faire en propre 
personne que ne feroit ung aultre. » « Item,sire,dist le souldoier, 
quant je me louay à vous je ne avois pas à faire en mon hostel 
choses necessaires pour lesquelles il me faulsist illec séjourner, 
mais apres que je me suis loué à vous, ung champion mon enne- 
my m’a défié de guerre. Si fault que je garde mon hostel, ma 
femme et mes enfants et mes biens de vilonie et de dommage 
et blasme* N’est il mie doncques raison selon droit escript que 
le ças qui me survient lequel n'estoit pas advenu au commence¬ 
ment, fasse rompre et annuler la obligation paravant faicte. 
Certes si est. » Item encore plus fort, ce dist le souldoier ; 
S Sire, le temps est venu que vous avez mestier de moy et de 
mon conseil et pareillement le temps est venu que je ay mestier 
de moy mesme aidier. Si maintiens que selon droit de toute 
esçripturç et de raison naturelle je doy premièrement aider à 

moy mesme et puis à vous se en ay la puissance, car c'est la 
vraye ordonnance de charité. » Mais le seigneur répliqué et ce 
dist: « Mon ami tu es obligé de moy servir et si las tu juré par 
les saints Evangiles de Dieu,pourquoy tu ne as pas puissance de 
rompre ton serment de ta propre autorité. » Item, plus dist le 
seigneur: «Tu penses très bien sauver ton serment en cestui cas 
sans perdre paradis ne pechier mortellement, mais tous sermens 
se doivent garder senon que pour lui Ion perdist paradis. » Or 
nous fault il entendre lequel dist le mieulx. Et je dy vraiment à 
moy semblant que le seigneur dist le mieulx, car puisque le 
souldoier dist avoir homme souffisant lequel il prise autant 
comme soy mesme il peut bien commettre et laissier icelui 
homme en son hostel pour garder sa terre et qu’il serve son 
seigneur auquel il a juré de servir certains temps. Et quant est 
aux raisons et argumens de l’aultre partie je différé bien volon¬ 
tiers de y respondre afin que ceulx qui liront ou feront lire ce 
présent livre treuvent aucune chose à quoy ils se puissent ung 
petit arrester et penser. 


CHAPITRE XLI. — Se ung capitaine peut changier ses gens 
cTarmes lesquels il a présente\ aux mous très. 


Vqions aussi d’une aultre chose laquelle pourroit advenir sou¬ 
vent et de legier et laquelle aussi procédé de la question prece¬ 
dente. Supposons que le roy de France prende à ses gaiges ung 
capitaine de Lombardie ou d’Allemaigne lequel se oblige de 
avoir desoubs son enseigne cent hommes d'armes lesquels il 
présente à la moustre et reçoit les gaiges de ung an entier tant 
pour lui comme pour les cent hommes. Mais quant vient ung 
mois apres, il veult remuer ou changier de ses gens ou tout ou 
en partie. Je demande se il le peut faire sans le congié du sei¬ 
gneur. Et il seroit advis que ouy par ceste raison, car il doit 
souffire se il sert le roy à cent hommes d’armes ainsi que il a 


Digitized by <^.ooQLe 



promis, car selon les convenances avantdites il n’est pas tenu 
de avoir Jehan, Pierre ne Guillemme, mais doit souffire que il 
ait cent hommes d’armes souffisamment en point d’armes et de 
chevaulxet qu’il fasse ce qu’il a promis. Item, se il ne les povoit 
changier ce seroit une chose trop dure et sans raison. Premiere- 
"ment, car il peut souvent advenir que le capitaine voit l’ung de 
ses compaignons plain de vices, rioteur et ivroingne, menson- 
gier, ou félon, ou niche, dormant ou envieulx, larron ou couart 
en bien besongnier, et se par aucun de ces vices il voit que ce 
ne soit pas son avantage de le plus tenir ainçois plus tost son 
péril ou son deshonneur, car par une meschante personne toute 
une compaignie en peut avoir blasme, de quoy est le roy grevé 
se au lieu d’icelui il y met ung aultre homme d’armes et donne 
congié au vicieulx, mesmement que le roy ne peut sçavoir par¬ 
ticulièrement de quel estât et gouvernement sont les gens de 
chascun capitaine, et pource qu’il ne peut pas avoir le regard 
sur tous il y commet gouverneurs et par especial en son ost et 
ordonne que l’ung ait la charge de cent, l’aultre de deux 
cens, l’aultre soit mareschal, l’aultre capitaine et que chas¬ 
cun en son endroit fasse son office ainsi comme fist nostre 
seigneur Jhesucrist qui fist de ses disciples des ungs des apostres, 
des aultres evesques, des aultres prescheurs, 'des aultres chape¬ 
lains et que chascun eust cure et soing de son office. Doncques 
sans plus disputer je pense vraiment que le capitaine qui ainsi 
change et remue son homme d’armes mais que il ne le fasse par 
barat ou par faintise ne pour le dommaige de son seigneur, que 
cela se peut franchement faire, combien toutefois si vauldroit il 
mieulx que il le fist du commandement de son seigneur et du 
grant mareschal de l’ost, car se par adventure il vouldroit donner 
congié à telle personne qui desja scet le secret du roy et l’estât 
de son ost et de sa compaignie, si le pourroit reveler et porter 
dommaige au roy moult grant. Et quant à ceste opinion je la 
pourroie très bien prouver selon le cas de quoy nous parlons par 
nos seigneurs docteurs en decret. Car à dire la vérité selon cestui 
cas, la personne d’icelui capitaine, ainsi qu’il peut très bien estre 

âdvls, fut eslite par le roy pour sa discrétion, màis les cent hom¬ 
mes d'armes ne furent pas esleus par le roy ne par sa détermina¬ 
tion pour leur sagesse et preudhommie niais en general seulement 
pour le traveil de le servir et porter armes et aussi pour faire les 
euvres et soustenir le labeur qili à ce faire appartient. Et nous 
disons que depuis que la discrétion et la sagesse d’ung homme 
n’est eslitte mais le traveil tant seulement, que vraiment Ufig 
âultre homnie pourroit très bien tenir son lieu. Nota iri C. Cutn 
Bertholdus , De sentëntia et re ju die ata. 


CHAPITRE XLIL — Se ung homme (Tarmes est malade en la 
guerre à sqavoir se il doit avoir gàiges. 


Mais allons encore avant en ung aultre débat. Üng capitaine 
au mandement du roy s’en va encontre Bayonne ou Bordeaulx. 
Si arrive en ung lieu là où il se loge, mais les gens du lieu ont 
empoisonné tout leur pain et leur vin, dont les gens d’armes 
avant qu’ils s’en donnassent garde ont esté empoisonnez, telle¬ 
ment que tous en ont esté malades ung an durànt pendant le¬ 
quel ils n’ont peu servir le roy etl sâ guerre. Je demande 
donèqueSseils doivent avoir les gaiges icelle année. Pour respon- 
dre à ceste question il n’est ja besoing de tenir grant parlement, 
car vraiment je croy que ouy. Et sur ce nous pourroit donner 
exemple d’ilng chanoine de Paris, car s’il cheoit en maladie 
mais qu’il eust paravant accoustumé de estre aü service dé 
l’Eglise, ja pourtant il ne perdroit ses distributions quotidien¬ 
nes lesquelles distributions ne gaingnent fors ceulx qui sont 
presens au service des heures c’est à sçavoir aux matines, à là 
messe, à prime, à tierce, à midy, à nonne, à vespres et à com- 
plies. Ef pareillement dient nos docteurs que celui qui est malade 
doit estre tenu et réputé pour présent, laquelle opinion sert très 
bien en celui cas et la raison y est bonne, car ils ne sont mie en 
coulpe se ils sont malades et se ils ont prins la maladie en ser- 

vant leur seigneur ce qu’ils feroient derecbief moult volontiers 
se ils en avoient la puissance et le temps. Sur quoy flous disons 
que bonne volonté est réputée pour le fait. C. Qjuisquis. 


Chapitre XLIII. — Comment se doivent partir les choses 
gaingnées en bataille. 


Or voions d’ürie aultfre question. Je demande en ceste partie 
que l’on doit faire des choses gaingnées en bataille. Si est pre¬ 
mièrement à Sçavoir comment est de la personne de celui qui les 
a conquis pâr armes Selon là loy civile. Mais c’est très sdubtile 
chose à bien entendre en quel cas et en quelles guerre icelles 
loi* ont lieu, car se une guerre se fait du commandement et 
consentement du prince lequel a pdvoir de ordonner et de jugier 
guerre juste, se th’ait Dieu c’est pure vérité. Mais posons que 
ung baron fait guerre juste contre ung aultre et supposé que il 
la fasse bien et justement, car c’est pour soy defendre et garder 
sa terre, en quel cas ne faut jugier juste guerre, car soy defendre 
est octroié par tous les droits du monde. Se icelui baron en sa 
terre défendant emprisonne l’aultre sera il pourtant seigneur de 
sa personne. En vérité non pas, mais il le pourroit bien détenir 
et garder tant que il espace de le présenter au seigneur souve¬ 
rain lequel apres en feist jugement. Et c’est l’intention de nos 
maistres. Mais supposons qu’icelui baron l'ait emprisonné en 
lieu là où il ait haulte et basse jurisdiction et auquel il a povoir 
de faire jugement des hommes malfaiteurs et que ainsi il l’a 
accoustumé de faire, car il est seigneur des regales, je demande 
se il en pourra faire justice ou se son juge en pourra faire juge¬ 
ment. Et en ce cas vraiment il est advis que depuis qu’il le 
treuve courant, pillant et desrobant son pays et tuant ses hom¬ 
mes, que par son juge il en pourra faire justice, supposé encore 
qu’il fust plus grant seigneur et de plus grant estât que celui qui 
le prent, car en cestui cas là où il y a jurisdiction pour raison du 

méfait commis et offenses, il est de bon droit son submis. Et 
combien que l’on puist arguer comment en sa propre cause il 
pourroie estre juge, je respondroie en deux maniérés. La pre¬ 
mière si est qu’au cas dessusposé, lui défendant sa terre, l’a em¬ 
prisonné de sa propre autorité, il le peut retenir et en estre juge 
par le privilège de defension. La seconde maniéré de defension 
si est, car il se peut faire par permission de droit et par l’autorité 
de la loy, dont il ne peut pechier puisque droit lui en donne 
licence. Car se ung homme me vient offendre, je lui puis faire 
en moy défendant ce qu’il me pensoit à faire car c’est attempe- 
rance et mesure de raisonnable defense. Mais posons mainte¬ 
nant que celui qui le prent soit défendeur et que il ne ait ne 
terre ne jurisdiction du monde là où il le prent, je vous demande 
se il le peut emprisonner. A quoy je vous respons que nennil, 
car il ne peut avoir prison ne la faire sans la licence du souve- 
verain seigneur. Et c’est l’intention de nos maistres. Et se en 
soy et ses biens défendant le emprisonnoit, il passeroit mesure 
de deue defense en faisant prison et usurpant la jurisdiction de 
la seignorie de son seigneur souverain. Et c’est l’intention de 
nos maistres, à mon advis. Et toutefois se ung homme qui ne a 
juridiction estoit assailly en son hostel ou en son chemin et il 
prent celui qui le assault mais qu’il le rende au seigneur du ter¬ 
ritoire là où il le prent, je ne croy pas selon droit que il en doie 
porter aucune pugnition, car ung homme d’eglise pourroit une 
telle personne emprisonner pour recouvrer ses biens et aultres 
choses. Glossa , C. Suscepimus , De homicidio. Mais retournons 
à nostre propos parlant des biens qui sont gaingniez en fait de 
guerre. Vraiment les droits en sont troubles et non mie bien 
clers, mais en parlent doubteusement. Car selon une loy il est 
advis que les biens meubles que ung homme peut gaingnier 
doivent estre siens, mais une aultre loy dist que se ung homme 
peut avoir des biens meubles en la guerre il les doit délivrer au 
duc de la bataille. Et quant à moy je dy que les choses que ung 
homme peut, conquester sur ses ennemis sont à lui se nous avons 
considération que paravant elles estoient à ses ennemis, car 

ils en ont perdu la seignorie sur elles mais ils ne sont mie par 
telle fourme à ceulx qui les ont gaingniées qu'ils ne soient tenus 
de les baillier au duc de la bataille C. Dicat , C. XXIII, Q. 11 . 
et le duc les doit départir à ses gens, chascun selon la vaillance 
de son corps. 


CHAPITRE XLIV. — Se je puis retenir justement ce que j'ajr 
desrobé à ung larron qui me vouloit tollir le mien . 


Encore selon les choses precedentes je mets ung tel cas en 
termes. Je m’en vois au royaulme de France et quant je suis en 
mon chemin ung larron vient jusques près de moy et me veult 
oster mon cheval, mon cheval et mon bréviaire, toutefois je ne 
sçauroie aller à pié ne sans chapel car il pleut souvent en France, 
et de mon bréviaire je ne me puis passer car par cuer je ne sçay 
dire mes heures. Pourquoy ces choses considérées, je me defens 
très bien à l’encontre du larron tant que il advient que je lui 
oste son cheval et son chapel et ses matines qu’il avoit. Je de¬ 
mande maintenant se par bon droit je puis ces choses retenir. 
Il seroit advisque ouy et veci la raison, car droit a permis toutes 
justes defenses quant elles ne passent les termes de 1’offense. Car 
se aucun me vouloit férir de la main et je qui suis aussi grant 
comme lui le vouloie ferir de une lance ou de une flesche, ce ne 
seroit pas defense deue ne à mesure. C. Olim , De restitutione . 
Mais se ung homme me fiert de la main et je le fiers d’ung 
poing, je n’ay riens mefaict* Dont se le larron me veult oster 
mon cheval et je lui oste le sien, en quoy passe je la mesure de 
juste defense. Il est advis que en riens et pareillement de son 
chapel, car il me vouloit oster le mien et tout aussi de ses 
matines, car il me vouloit oster mon bréviaire. Je ne fay point 
aussi de différence se le larron estoit monté sur ung mulet ou 
sur une mule à la guise d’espaignol, car je tiens que franche¬ 
ment sans le occir je puis conquester sur lui son cheval, son 

mulet ou sa mule et en ce faisant je ne fay rien qui ne soit bien 
faict, car se je lui laissoie sa monteure, il s’en iroit espoir en ung 
aultre lieu plus estroit quérir son adventure ou ses compaignons 
pour moy destrousser. Mais à dire pourtant que son chéval soit 
à moy je ne le puis nullement faire ne le prouver par voye du 
monde, car ce n’est pas une chose ainsi privilégiée comme est 
juste guerre en laquelle ce que l'on peut prendre de son ennemi 
est gaingnié. Mais de quel droit peut le larron prendre mes 
choses ne moy les siennes sans pechier mortellement, çar se je 
emmaine son cheval c’est pour ma defense ou se je lui oste son 
espée c'est pour moy garder. Mais quoy, je le doy rendre au 
seigneur du territoire où je l’ay ainsi conquis et ainsi m’est 
advis en cestui débat. 


CHAPITRE LV. — Se deux cite\ que ne recognoissent point de 
souverain peuvent deuement faire guerre l'une contre Vaul¬ 
tre et justement gaingnier l’une sur V aultre - 


Or parlons d’ung aultre débat. Supposons que deux citez 
aient guerre ensemble, si comme seroient Florence et Venise, 
Gennes et Pise. Je demande se ce qu’ils gaingnent l’une cité 
contre l’aultre leur doit demourer ne se il peult estre que les 
biens qu’ils peuvent gaingner les ungs sur les auîtres, que ils 
aient conquis de bon droit. Certes il seroit advis que non, car les 
biens ne se peuvent gaingnier ainsi senon que la guerre soit 
jugiée par le prince. Comment doncques pourront icelles citez 
ordonner guerre juste et reale, lesquelles selon drpit sont sub- 
jectes à l’empereur auquel appartient d’avoir cognoissance 
en fait de justice de tous ceulx qui habitent en icelles. 
Mais il y a bien à entendre des citez qui sont en Lombardie 
comme celles qui par leur puissance ont occupé la jurisdiction 
imperialeet ja ont aceoustumé de jugier guerre. Combien que de 
l’obeissancedeleur seigneur garder elles feussent tenues; car pres- 

criptîoü de temps ne vault contre l’obedience, je dy vraiment 
que les biens de l’une d’elles conquis sur l’aultre seront à ceulx 
qui les auront gaingniez, selon le contenu de ung decret lequel 
maintient que la cité doit estre pugnie laquelle ne revenge ses 
bourgeois oppressez indeuement. C. Dominus, C . XXIII , Q. i. 
Et supposé que non deuement elles soient rebelles à l’empereur 
ja pourtant n’est il que elles ne se puissent revengier contre tous 
estrangiers ou l’une cité contre l’aultre, et pour offense à eulx 
faicte jugier guerre puisque de fait elles ne recognoissent nul 
souverain seigneur. Et ainsi entendoie je les loix et les decrets 
lesquels dient quelle juge peut jugier guerre se il est de eage 
competent et de une telle cité qui ne tient point d’avoir ne ne 
veult quelque seigneur. Mais se ung homme estoit prins en une 
telle guerre, ce n’est mie petit doubte à sçavoir se il seroit serf 
de celui qui le prendroit, supposé que les loix anciennes fussent 
en usaige.Si ne seroit pas bonne l’opinion que j’ay dite des deux 
citez, se elles estoient d’ung seigneur, car le seigneur sans faire 
guerre feroit justice entre elles. Et pour mieulx declairer ceste 
matière je demande quel droit donroit la loy ancienne à ung 
homme d’armes en temps de guerre quant en icelle guerre il pren¬ 
droit ung aultre. Sur quôy je vous declaire que celui qui estoit 
prins est serf de celui qui le aura prins et de fait il le pourroit 
vendre au marchié comme l’on pourroit vendre ung cheval, ung 
mouton ou aultre chose et que plus est, celui qui l’aura prins le 
pourroit occir ou par aultre maniéré en faire sa volonté. L. Hos- 
tes , ff. De verborum signijicatione. — C. Olim, de restitutione 
spoliatorum. Or regardons par vostre grâce se ung Chrestien 
aujourd’huy prent ung aultre se il en pourroit fairê ce que les loix 
anciennes jadis devisèrent. Et je respons vraiment que non, car 
celles loix ne furent mie prinses entre les Chrestiens en commun 
usaige et si est très grant inhumanité et très laide chose de ven¬ 
dre son frere chrestien comme une teste lequel est mis hors de 
servitude par le très precieulx sang de nostre benoit sauveur Jhe- 
sucrist. Je dy ainsi veu qu’elles ont esté hors d’usaige, nul n’en 
doit faire mention, car droit l’a ainsi ordonné. 

18 

CHAPITRE XLVI. — Se ung homme selon Vusaige et les loix de 
maintenant pourroit occir son prisonnier à sa volonté . 

Mais sur l'autre point de la demande que selon droit escript 
anciennement ung homme pouvoit occir son prisonnier à sa 
volonté, que dirons nous pour le temps présent. Vraiment aussi 
et croy je bien que se ung chevalier ou ung capitaine ou ung 
champion prent ung aultre en la bataille qu’il le peut franche¬ 
ment tuer, mais s’il l’amenoit en son hostel et apres ce sans 
aultre raison il le vouloit tuer, je pense que il en devrolt respon- 
dre devant justice et par devant le seigneur. Et veci les raisons 
par lesquelles je soustiens ceste opinion. En la bataille tuer son 
ennemi est permis et de droit et aussi par le seigneur, mais hors 
de la bataille homme ne peut tuer aucun aultre senon en soy 
défendant, excepté le seigneur par jugement, car à lui appartient 
de faire morir par justice en son pays hommes et femmes et non 
aultrement selon droit escript. Mais celui qui desja est empri¬ 
sonné, il est, veuille ou non veuille, en la obéissance du seigneur. 
Et doncques par quel droit le occira il. Et en cestui cas je dy que 
la cognoissance en doit estre au seigneur prince qui fait la guerre 
et non mie à ung chevalier ou à ung champion lequel l’a empri¬ 
sonné et auquel n’appartient point la jurisdiction d’icelui 
territoire. Car se le champion le occist en la prison il en doit 
estre traité par justice. Aussi droit escript permet que sitost que 
ung homme s’est rendu et est prisonnier miséricorde lui doit 
estre impartie. C. Noli, C. XXIII , Q/, senon que l’on doubtast 
qu’il n’eschappast dont plus grant guerre, dommaige ou meschief 
en peut advenir. 

CHAPITRE XLVII. — Se justement Von peut demander finance 
dor ou dargent à son prisonnier à sa volonté . 

- Or parlons ci apres tout bellement en la déclaration de ceste 
matière. Supposons que aujourd’hui ayons délaissé les loix 

anciennes de mettre en servitude les prisonniers et de les occir 
depuis qu'ils sont en nostre povoir. Je demande se justement 
l’on peut demander de ung prisonnier finance d’or ou d’argent 
ou d’aultres biens. Et je preuve vraiment que non, car le decret 
dist que depuis qu’il est en prison miséricorde lui est due. 
C. Noli, C. XXI1I 9 Q. 7 . Mais il est clere chose qu’il fault faire 
ce que en tel cas l’on est tenu de faire. Doncques pourquoy fault 
il demander finance ne quelle miséricorde seroit ce se il avoit 
merchy pour son argent. Item, ung aultre decret dist que indeue- 
mfcnt requiert ung homme argent de celui qu’il tient prisonnier. 
Et toutefois combien que indeuement il veyille avoir argent ou 
finance de son prisonnier, le prisonnier lui peut deuement 
donner ünance pour garder sa vie et la santé de son corps. 
C. Sex sunt, C . XXIII. Q. ///. Doncques selon droit escript, 
l’on demande finance non deuement, par quelle voye ou raison 
peut l’on defendre qu’elle se doye payer. Or fault il dire aucune 
chose pour l’aultre partie, car selon droit escript tout ce que ung 
homme peut gairignier sur son ennemy en juste guerre, il peut 
retenir de bon droit, L. Hostes, ff. De verborum significatione. 
Doncques veu que il tient la personne et que pour icelle laisser 
il peut avoir ses biens pourquoy en sera il blasmé. Item, se ung 
homme avait en la bataille tous ses biens, de droit escript ils 
seroient conquis pour celui qui le vaincroit. Dicta L . Hostes . 
Pourquoy doncques ne les pourra il faire venir devant que il le 
laisse aller. Item, de droit escript bonne coustumeet bon usage 
est chose approuvée, mais entre les Chrestiens grans et petis l’on 
a coustume de prendre finance les ungs des aultres communé¬ 
ment. Or voions doncques par quel droit nous pourrons sous- 
tenir que finance ne se doye prendre. Mais selon mon advis 
veci que j’en dy. Vraiment à ung prisonnier miséricorde lui est 
deue et son maistre la lui doit faire et garder que descourtoisie 
ne lui soit faicte puisqu’il est en son povoir. Et lui doit donner 
son vivre raisonnablement selon sa faculté et lui doit faire bonne 
compaignie et charitable pour l’amour de nostre Seigneur et se 
quittement ne le veult laisser, qu’il lui demande finance raison- 

nable et courtoise et aussi possible au prisonnier de payer selon 
les usaiges d’armes et du pays dont il est, et non mie lui déshéri¬ 
ter ne sa femme ne ses enfans ne ses parens et amis, car droit 
veult qu’ils aient de quoy vivre apres ce qu’il aura payé sa 
finance. Nota in C. Odoardus , De solutionibus . Et s’il fait 
aultrement il n’est pas gentil homme ainçois est tirant et non 
courtois. Mais nostre seigneur Dieu voit très bien comment 
les gens d’armes du jourd’huy font le contraire, car sans pitié ne 
miséricorde ils prendent et font payer aux prisonniers grandes et 
excessives finances et raenchons et par especial aux povres gai- 
gneurs qui labourent les terres et les vignes lesquels apres Dieu 
donnent à vivre de leur labeur à tout le monde. Et en vérité, j’ai 
grande douleur au cuer de voir et ouyr le grant martire que ils 
font sans pitié ne merchy aux povres laboureurs et aultres gens 
qui ne savent ne mal dire ne mal penser et qui labourent pour 
toutes gens d’estat et desquels le pape, les roys et tous les sei¬ 
gneurs du monde ont apres Dieu ce qu’ils mengent et ce qu’ils 
boivent et aussi ce qu’ils vestent. Et nul d’eulx n’en a cure. Et 
pour ce il nous en fault parler et dire aucune chose ci apres. 


CHAPITRE XLVIII. — Se pour la guerre qui est entre le roy 
de France et celui dAngleterre les François pourroient 
deuement courir sur la terre des A nglois et prendre leurs 
biens. 


Je demande doncques en ceste partie se le roy de France pour 
la guerre qu’il a à l’encontre du roy d’Angleterre peut deuement 
courir sur la terre des Anglois et emprisonner les bons marchans, 
les laboureurs des terres,les bergiers des champs ou telles gens. Et 
certainement il seroit advis que non. Et veci la raison, car nul 
homme ne doit porter le pechié de l’aultre. Et dont les povres 
Anglois pourquoy auront ils mal ou destourbier pour la coulpe 
de leur seigneur. Item plus* fort. A une personne ne doit jamais 


Digitized by <^.ooQLe 



Ï 4 I 


estre réputé ce de quoy il ne se entremet. Mais tout le monde 
scet bien que quant est de guerre jugier ou ordonner ou entre¬ 
prendre, les povres hommes ne se entremettent. Car au regart 
d’eulx ils ne quierent senon de vivre en paix. Ce considéré, par 
quelle raison leur peut on courir sus. Item, selon bonne raison 
morale et naturelle, l’on doit chascun servir selon son estât. 
Mais tout le monde scet bien que les povres gens ne tiennent 
point leur vivre ne leur conversation en armes. Et comment 
doncques ne par quelle raison les peut on grever pour l’aultruy 
faict. Car se la guerre estoit la plus forte du monde, ja pour tant 
les povres gens ne se mettroient à tuer ne à desrober ung reli¬ 
gieux ou ung prestre ou ung hermite et la raison si est, car il 
ne se meslent de tel mestier ne leur fait n’est pas de sievir 
armes terriennes. Et à dire la vérité, ainsi est il des povres 
gaigneurs labourant les terres et les vignes. Item, selon l’hon¬ 
neur du siecle, quelle guerre, quelle vaillance ne quel los peut 
l’on avoir de occir ou de emprisonner celui qui oncques ne porta 
harnois ne qui ne sçauroit pas vestir une cotte de mailles ne 
fermer une greve ne ung bachinet. Que je voulsisse jugier que 
ce fust honneur ou vaillance de ferir ung tel povre homme et 
innocent qui ne scet fors mengier du pain sec auprès de ses bre¬ 
bis par les champs et par les hayes et buissons, je ne pourroie 
faire par nulle raison. Mais nonobstant toutes raisons dessusdi¬ 
tes les opinions de nos maistres sont telles que se vraiment les 
subgets du roy d’Angleterre lui donnent ayde et faveur pour 
faire guerre à l’encontre du roy de France, les François peuvent 
bien guerroier le peuple anglois et gaingnier de leurs biens et 
prendre des biens sur leur pays et ce qu’ils en pourront avoir 
ne ja ne sont tenus quant à Dieu de les rendre. Mais se iceulx 
subgets ne vouloient ayder à leur roy pour faire guerre contre 
ceulx de France, les François ne leur pourroient de bon droit 
dommagier ne des biens ne des personnes qu’ils n’en fussent 
tenus devant Dieu et aussi selon vraie opinion quant au siecle. 
Mais se d’une part et d’aultre la guerre est ouverte et jugiée par 
les consauls des deux rois, les gens d’armes peuvent gaingnier 

sur le royaulme à leur pouvoir et faire guerre ouvertement. Et 
se aucunefois les simples gens et les innocens prennent mal et 
perdent leurs biens, aultre chose ne s’en peut faire, car comme 
j’ay aultrefois dit es choses precedentes, toutes les mauvaises 
herbes ne se peuvent mie desrachiner ne oster de parmy lès bon¬ 
nes que aucunes n’en prendent dommaige pource que trop sont 
prochaines et voisines les unes des aultres. Mais les vaillans 
hommes et sages qui suivent les armes se doivent bien garder à 
leur pouvoir de traiter durement les simples gens et innocens, 
mais le doivent faire à ceulx qui font et maintiennent la guerre 
et fuient la paix. 


Chapitre XLIX. — Se c'est chose deue que ung roy ou ung 
prince par cautele et soubtileté mette à desconfiture ur\g aul¬ 
tre prince son ennemy et comment il peut mesprendre. 

En ceste partie me plaist à demander se c’est chose deue ne 
selon bonne raison que ung roy ou ung prince par cautele ou 
par soustiveté mette à desconfiture ung aultre roy ou prince son 
ennemy. Et je prouve que non, car combien que la guerre soit 
juste selon l’escripture, une chose qui est juste elle se doit 
conduire justement, car supposé que ung homme me doie dix 
francs et que justement je les puis demander, ja pour tant n’est 
il raison que je lui oste ses biens ou que je lui oste la vie, mais 
me doy je plaindre de lui à son juge et que par justice je soie 
payé et contenté et non par force, par malengien, ne par barat. 
Et doncques par quelle raison destruira il par engien son enne¬ 
my. Item, les rois sçavent bien que nostre seigneur Jhesucrist 
est roy des rois et toutefois il dist que tout apertement et 
manifestement avoit parlé au monde et que en lieu couvert ne 
muchié n’avoit riens dit ne faict. Et si blasma moult toutes 
euvres qui se font en obscurité. Mais faire par engien, par 
cautele et par descevance victoire contre son ennemi est vic- 

toire en obscurité et par déception. Dont il est advis que 
telles victoires sont condampnées et contre raison. Et encore 
plus fort. Toutes bonnes personnes qui bien se pensent avoir 
bon droit doivent avoir bonne esperance en nostre Seigneur 
et non mie en faulx engien ne en déception ne en aucun 
barat, car Dieu est celui qui garde la personne. Et pour ce 
dist le roy David : « Je sçay bien que mon coutel ne me sau¬ 
vera pas. » « Gladius meus non salvabit me. » Item, selon la 
sainte Escripture ung homme ne devroit faire à ung aultre ce 
qu’il ne voudroit pas que ung aultre lui feist. Mais il n’est mie * 
personne au monde qui voulsist trouver qui par engien le vain- 
quist en bataille. Et doncques par quelle raison sans Dieu 
offendre peut ung homme par barat ou par engien vaincre son 
ennemy. Mais ores nonobstant toutes les raisons dessusdites je 
dy tout le contraire et certes il n’est doubtance au monde que 
selon Dieu et selon l’escripture je puis vaincre par engien ou 
par barat mon ennemy sans faire pechié depuis que la guerre est 
jugiée et notifiée et ordonnée entre lui et moy et que je l’ay 
défié. Car nostre seigneur Dieu mesme en donne exemple quant 
il enseigne à Josue comment il feist une embusche par derrière 
sur ses ennemis et par celle ertibusche ils seroient desconfis. 
Josue . Mais encore pour mieulx donner à entendre ceste ques¬ 
tion, je dy ainsi qu’il y a aucune maniéré de barater sur espe¬ 
rance de bien, tout ainsi comme se je demandoie de parlementer 
à mon ennemi et promettoie de me retrouver en certain lieu là 
où il seroit et là où il feust venu sur ma foy. En vérité, se je 
le emprisonnoie ou lui pourchassoie aucun mal, ce serait barat 
conclampné et contre Dieu par la foye rompue. Et pareillement 
se je faisoie treves avecques mon ennemy et durant les treves je 
prenoie sur lui une bonne cité contre ma promesse, par ma foye 
telle maniéré de faire n’est point permise, car c’est contre Dieu 
et contre raison, car les droits disent que depuis que la loy est 
donnée à son ennemy l’on la luy doit garder. Mais il y a plu¬ 
sieurs autres maniérés de barat et d’engien sicomme de sçavoir 
faire embusche au lieu là où mon ennemy va souvent pour pren- 

dre son esbatepaent par lequel il sera mon prisonnier, ou pour 
sçavoir trouver maniéré comment ils aient la plus foible place 
du champ ou aussi faire tellement qu’ils aient le soleil en l’œil. 
Je dy que usant de telles maniérés de faire elles ne sont que 
bonnes et deues et procèdent de bon sens et de bonne con¬ 
duite, car combien que le roy de France ait bon droit à l’en¬ 
contre du roy d’Angleterre ja pourtant il ne se doit confier en 
Dieu qu’il ne fasse ce qui en lui est par très bonne diligence et 
deliberation de bon conseil de vaincre son ennemy. Et quant 
sagement et discrètement il accomplist ce qui lui est possible, 
le surplus de ce qu’il ne scet ou peut faire, il doit tout son fait 
et esperance en Dieu mettre, car ceste doctrine nous donne 
l’escripture. 


Chapitre L. — Se bataille se peut deuement faire à jour 
de aucune f este . 

Présentement encore je demande se bataille se doit ou peut 
deuement faire jour de feste et je prouve tout clerement que 
non, car les festes sont ordonnées pour servir nostre Seigneur, 
pourquoy à tel jour l’on se doit abstenir de combattre et aussi 
de toutes euvres mondaines. De treuga et pace. Les decrets 
dient sur ceste matière que par especial bataille ne se doit 
taire en jour de feste ne en feriez. Mais je puis bien prouver 
tout le contraire, car tout premièrement je prouve par 
l’Ancien Testament comment tout Je peuple ordonna que se au¬ 
cunes gens venoient contre eulx, qu’ils povoient saillir et livrer 
bataille. Pourquoy sur cestui débat je dy vraiment que en cas de 
nécessité l’on peut combattre en jour de feste. Car se le roy 
d’Angleterre venoit à jour de feste pour combattre le roy 
françois, il seroit au roy necessaire tant pour son honneur 
comme pour son estât et aultrement de attendre les Anglois et 
les combattre. Thom . Sec 0 Sec<* Q. XL Aussi ceste doctrine 

nous bailla nostre maistre Jhesucrist quant au jour du sabbat il 
guarist ung malade le voiant en grant nécessité* Certainement 
et tout en pareille nécessité et par la vertu de cest exemple les 
phisiciens pensent que en visitant les malades et administrant 
desremedes ils font euvres méritoires en cas de nécessité,quelque 
haulte feste qui soit. Mais au regart de livrer bataille, s’il n’estoit 
grant nécessité de ce faire je dy que les jours de feste doivent 
estre reservez selon tous les docteurs de sainte Eglise et aultres, 
priant à Dieu que de sa grâce les gens d’armés du jourd’huy se 
veullent à ce disposer, car je fais doubte que peu leur en chaille, 
car se ils voioient leur avantaige aussi bôn leur est de chevau- 
chier, ou de eschillier, ou de pillier et rober le propre jour de 
Pasques comme le jour de caresme prenant, mais se ainsi estoit 
qu’ils le feissent pour la utilité publique ils seroient à tout le 
monde excusez du pechié selon une opinion, mais Dieu scet 
bien comment aujourd’huy l’on a cure de la utilité publique. 


CHAPITRE LI. — Se ung homme me détient mes biens à tort 
lequel ne me veult contenter et je m'en jais payer parfait de 
guerre , à sqavoir se je l'en puis derechief poursievir par 
la court . 


Maintenant me plaist disputer d’une maniéré et question 
assez difficile sur le fait de ceste • narration des batailles et 
guerres. Supposons que ung baron detiengne les biens d’ung 
chevalier à grant tort et pource que le chevalier ne peut 
avoir raison de lui, il a mené une grosse route de gens sur la 
terre du baron où il a recouvré tant de biens qu’il est recom¬ 
pensé de ce que le baron lui povoit estre redevable et qu’il lui 
tenoit à tort. Or est depuis advenu que le chevalier trouve celui 
baron à Paris. Si le fait adjourner devant le roi et nonobstant 
qu’il se soit recompensé comme dit est. A tant le baron vient 

comparoir et respont : « Certes et par ta main en ceste guerre 
présente tu t’es bien et entièrement payé d’autant que je te 
povoie devoir et du mien propre, ce que je offre souffisam- 
ment à prouver. » Sur quoy le baceler respont : « En vérité, 
sire, se par ceste voye j’avoie conquis sur vous cent mille frans 
je ne vous en tiendroie pas compte d’ung parisis, car ce que j’en 
ay faict c’est par vostre coulpe et rudesse pource que par 
ci devant ne m’avez voulu faire raison. » Et selon droit escript 
il ne doit point avoir de lieu pour le baron. Encore plus fort dist 
ce chevalier : « Je ne suis pas tenu de recepvoir en compte ce 
qûe Ton ne m’a point baillé par paiement ne aultrement et se sur 
vous ou sur aultre de juste et bonne guerre j’ai conquesté aucune 
chose, elle est à moy par raison, car droit et justice ne vont au 
contraire. » Adont le baron répliqué et dist: « Certes bonne foy 
ne pourroit souffrir que une chose soit payée deux fois, pour- 
quoy se en quelque maniéré tu es une fois très bien payé, par 
quelle raison le veulx tu encore avoir la seconde fois. » C. Bona 
fides , De regulis juris et C. Quid, C. XXIII , Q. v. Or voions 
à présent comment selon raison il doit estre conclu. Certaine¬ 
ment je pense très bien que se le chevalier a des propres biens 
du baron qu'il ait conquis ou par guerre ou par engien en telle 
quantité qu’il soit remboursé, d’autant que la debte peut monter, 
je tiens que en jugement il ne pourroit riens demander au baron. 
Et pareillement je diroie se le baceler avoit autretant prins par 
guerre des biens des hommes d'icelui baron. L . Emtori, ff. De 
emtione . Mais se en faisant celle guerre il avoit autant prins des 
biens des voisins d’icelui baron lesquels ne fussent pas ses hom¬ 
mes et que pour ce il voulsist dire que le chevalier deust ces 
biens prendre en paiement, vraiment je tiens qu’il ne lui seroit 
jamais passé. Et veci la raison, car ceulx qui les biens auroient 
perdu par telle maniéré les pourroient franchement demander et 
eulx faire partie à l’encontre du chevalier. 

CHAPITRE LU. Se d'aventure aucun chevalier meurt en 
bataille se nous dirons que son ame soit sauvée. 

En ceste partie je demande se ainsi est que ung bon chevalier 
soit occis en la bataille se nous dirons que son ame soit sauvée, 
ce qu’il pourroit sembler que non, car selon une opinion ung 
chevalier ne peut sievir les armes et la guerre sans pechier. 
Item plus fort, se ung chevalier meurt en bataille il ne doit 
point estre enterré en lieu sacré comme en l’eglise ou en cyme- 
tiere. C. Quicunque , C. XXIII, Q. vu/. Mais la raison pour- 
quoy ou surquoy l’on peut principalement fondre ceste opinion 
ou imagination si est pource que nuis hommes mortels qui 
sont occis en ire et en mauvaise volonté l’on tient qu’ils soient 
mors en pechié mortel. Et pareillement l’on peut penser 
d’ung chevalier. Mais nonobstant cest argument je fçray trois 
conclusions. La première si est telle, car vraiment ung chevalier 
ou ung homme d’armes qui meurt en bataille ordonnée pour 
l’Eglise sicomme contre les mescreans ou contre les ennemis 
du pape ou de la foy, mais que aultrement il ne soit en pechié 
mortel, l’ame s’en va tout droit en paradis, car ainsi maintient 
le decret. C. Quicunque , C. XXIII , Q vin. La seconde con¬ 
clusion si est que se ung homme d’armes meurt en la bataille, 
pour juste guerre et pour maintenir juste querelle,il sera pareil¬ 
lement sauvé en paradis. La tierce conclusion si est, car se il est 
occis ou meurt en bataille injuste; il est en voye de dampnation, 
car nous tenons selon nostre foy que ceulx qui meurent en pechié 
mortel l'ame d’eulx va en enfer. 

CHAPITRE Llll. — A sçavoir lesquels sont plus fors en bataille 
ou les justes ou les pécheurs. 

Or voions ci apres d’une aultre question. Je demande lesquels 
sont plus fors en bataille ou les justes ou les pécheurs. Et sur 

ce je veuil tout premièrement prouver que les pécheurs sont les 
plus fors. Ne lisons nous pas en l’escripture comment cestui 
mauvais homme Namrot avecques ses compaignons qui estoient 
tenus pour larrons et malfaiteurs, car tels estoient ils à la vérité, 
fust en son temps roy de Babylone et fut si grant seigneur qu’il 
sourmonta ses voisins et si greva à sa Tolonté grant nombre de 
haults hommes. Isidorus , In libro de quatuor regnis . Apres le 
roy Alexandre qui fut grant pecheur, orgueilleux, avaricieux et 
plain de toute luxure ne mist il pas à mort en son temps la plus 
saine partie des roys du monde et conquist la pluspart du 
monde, car nuis prince tant fust puissant ne povoit résister à 
ses emprinses.Et celui mauvais homme nommé Assur comment 
le peuple de Dieu il emprisonna à force d’armes. Et si desroba 
les temples au service de Dieu députez, et saintes et justes 
personnes furent mal traitiées par lui, ne de nullui, fust bon 
ou mal, n’avoit merchy. Et si fut il moult fort et hardy 
en armes. Mais du roi Saiil, hardy et fort comme lion, ne 
fut il mie grant pecheur. Et encore qui pourroit dire de 
Jonathas ne fut il mie grant pecheur. Toutefois fut il fort 
en armes. L’empereur Octavian aussi ne fut il pas grant pe»- 
cheur par especial de pechié de luxure. Neanmoins si estoit 
il moult redoubté en armes et très fort il augmenta l’empire 
de Romme tant qu’il subjugua la plus saine partie du monde. 
Et Olofernes lequel fut très fier homme en armes en son 
temps tellement que oncques ne trouva son pareil, ne fut il 
mie mauvaise personne et pecheur terrible, en toutes maniérés 
persécutant le peuple de Dieu. Je t’en pourroie nommer ung 
millier d’aultres en donnant exemple s’il me sembloit le mieulx, 
mais je m’en déporté à tant pour abregier la disputation qui 
trop seroit longue. Si ferons ung aultre argument pour la 
partie adverse. David lequel estoit petit sans comparaison au 
regard de la grandeur de Golias et moult foible et tendre à 
l’encontre de sa force et presence, toutefois pour sa bonté il 
desconfist le horrible géant de sa fonde et une pierre qu'il 
ent dedans. Item, n’avons nous pas en l’Ancien Testament 

comme ung homme du peuple de Dieu desconfissoit en bataille 
dix des ennemis qui estoient pécheurs et dix en surmontoient 
cent et cent en vainquoient mille et mille dix mille. Item, nous 
avons encore plus fort quant le peuple de Dieu tout ensemble 
contre le génération de Benjamin pensa vengier la honte faicte 
à Dieu, pource que le peuple n’es toit pas en bon estât envers 
nostre Seigneur il fut par deux fois desconfy ne jamais ne 
put avoir victoire d’icelle gent, tant qu’ils n’eurent à Dieu con¬ 
fessé leur pechié et crié mercy à nostre Seigneur. Item, nous 
ne pouvons pas dire que l’escripture en soit mensongiere mais le 
decret parlant du royaulme des Bretons dist que se les Anglois 
sont en pechié de la chair abandonnez en semblance de 
Sodome et Gomorre, de telles gens l’on doit croire qu’il en 
viendra peuple vilain et foible en la foy et mal resistable 
en bataille. C. Si gens Anglorum. Pourquoy je veuil dire 
que par raison ung pecheur n’est point fort en bataille. Or 
je dy aussi que vraiment selon l’escripture en bataille ung 
homme ou ung peuple est assez plus victorien quant il est en 
estât de grâce et en l’amour de nostre Seigneur, que n’est ung 
peuple ou ung homme pecheur, combien que le pêcheur soit 
aussi plus fort de corps comme celui qui est en estât de grâce. 
Mais toutes victoires viennent de Dieu et toute force victo¬ 
rieuse. Fortitudo de cœlo est . Et se les pécheurs aucunefois 
ont victoire nous ne sçavons pas dont ce vient senon que Dieu 
le permet et souffre, mais il nous fault confesser que de nostre 
Seigneur vient ou au moins par l’ordonnance de son conseil 
secret ou par permission, dont il permet souvent que une 
bonne personne soit mise au bas par ung très mauvais homme* 
Et est tout çe pour le couronner de patience et .pour prouver 
sa vertu c’est à dire comment il est vertueulx, sicomme 
il fist de monseigneur saint Loys roy de France quant il 
fut desconfy par les desleaulx et pervers mescreans et prins 
prisonnier. 

CHAPITRE LIV. — La cause pourquoy sont tant de guerres 
en ce monde . 


Mais je demande pourquoy ne pour quelles raisons sont tant 
de guerres en cestui monde. A quoy je respons que toutes sont 
pour le pechié du siecle dont nostre seigneur Dieu pour le 
pugnir permet les guerres, car ainsi le maintient l’escripture. 
Et sont les gens d’armes le flaiel de Dieu lesquels par sa permis¬ 
sion font pugnition sur les pechéurs et des pechiez et font 
execution contre eulx ainsi comme en l’aultre monde font les 
dyables d’enfer. Et se aucunefois les guerres griefvent les bons 
et les justes c’est leur accroissement de gloire. Et de leurs petis 
pechiez il plaist à notre Seigneur qu’ils en portent penitence en 
cestui monde afin que en l’aultre ils n’aient que purgier au feu 
d’enfer ne en purgatoire. Pourquoy il m’est advis que en toutes 
maniérés gens d’armes sont les exécuteurs de nostre Seigneur. 
Mais ja pourtant , n’est il que ils ne soient amez de Dieu se 
d’aultre part ne le sont, c’est par bonnes euvres ou par justes 
querelles maintenir et deue maniéré de aller en leurs guerres et 
batailles. Et ce je dy des guerres injustes lesquelles viennent 
par les pechiez du monde et par l’orgueil du siecle, sicomme est 
compaignie sans chief, sans seigneur et sans conduite, comme 
en Lombardie la division de la rose blanche contre ceulx qui 
maintiennent la rose vermeille et si ne sçavçnt pourquoy ils font 
cela. Encore il y a une division entre aultres des Ghelfes contre 
les Guibelins pour laquelle le pere est contre son propre enfant 
et le fils contje le pere. Mais ce ne leur procédé senon par droit 
oultraige sans quelque raison qui bonne soit. Avecques ces 
divisions il leur survient aucunefois de grosses guerres pour la 
convoitise de avoir grâns dominations et seignories, car il est 
plente de telles personnages qui s’ilsavoient acquis tout le monde 
encore ne seroient ils pas contens et veulent par leur avarice 
occuper les citez et bonnes villes, les royaulmes et les seignories 

d’aultruy, ainsi comme fist le roy Alexandre auquel estoit advis 
que homme ne devoit tenir terre senon lui. Si fault entendre 
que de ceste avarice partent toutes tirannies. Et aucunetois ainsi 
viennent guerres par le pechié de inobedience, car il y a aucuns 
vassaulx et subgets qui ne tiennent compte de obéissance et leur 
est advis qu’ils n’en ont que faire et que ils ne doivent estre à 
nullui du monde submis tant sont orgueilleux et oultrageux. Et 
de celle male desobeisance vient le pechié de infidélité. Et par 
les raisons dessusdites je vous approuve que toutes guerres vien¬ 
nent par pechié. 


CHAPITRE LV. — Se ung chevalier est en la prison d'ung 
aultre lequel le tient enclos en bonne tour , pour sqavoir 
se sans faire contre raison il peut franchement rompre sa 
prison et s en aller. 


Or je vous requiers que nous voions de une question qui assez 
communément peut advenir en fait de guerre. Ung chevalier a 
prins ung aultre chevalier son ennemy, si l’a bouté en ung sien 
chastel en forte prison, je demande se le prisonnier voit son 
point se par cautele ou par subtilité il s'en peut aller et rompre 
la pïison et l’arrest de son maistre sans faire contre raison. Il 
semble bien que non et qu’il soit ainsi je le prouve tout main¬ 
tenant. Il est tout certain que il doit estre en sa merchy selon 
droit, puis doncques que droit le veult et que ainsi l’a ordonné 
pourquoy s’en doit il aller. Item, nous disons selon l’escripture 
que l’on ne doit faire à aultrui chose que l’on ne vouldroit 
qui fust faicte à soy. Mais homme du monde ne vouldroit que 
son prisonnier rompist son arrest. Et ce considéré, il ne doit 
rompre la prison de son maistre, car il est son maistre jusques 
à ce qu’il ait paié finance deue ou accorde à lui. Item, selon 
droit escript puisque ung homme a donné sa foy à son ennemy 
il la lui doit garder, et puisque ainsi est, comment s’en peut il 

aller sans soy parjurer de sa foy et son serment et sans faire son 
blasme grant. Mais pour l’aultre partie, je pourroie alléguer 
aucunes raisons à l’encontre des choses dessusdites. Il est clere 
chose que toute personne desire à estre en sa liberté et franchise, 
car liberté est de droit de nature. Et si disons que droit de 
nature est en tous temps bon et juste. Pourquoy se il s’en va il 
fait selon droit de nature ne en riens il ne mesprent.Item, nous 
disons que promesse ou obligation faicte par force ou par vio¬ 
lence est de nulle valeur. Mais il est tout notoire que quant il 
se rendist et donna sa foy il le fist par force ou par violence. 
Pourquoy je dy qu’il s’en peut aller et rompre l’arrest. Et pour 
abréger ceste question sans en tenir plus longue narration, je dy 
ainsi s’il advient que d’aventure ung chevalier est emprisonné et 
il ait donné sa foy de tenir l’arrest ou la prison et de ce fait 
serment, en cestui cas je dy que vraiment à mon semblant sans 
soy mefaire envers nostre seigneur Dieu ne envers le monde il 
ne se doit partir sans avoir accordé à son maistre ne sans son 
congié, au cas toutefois que son maistre ne lui fist aucune ru¬ 
desse extraordinaire, car se il le tenoit en estroite prison telle¬ 
ment qu’il fust en péril de cheoir en longueur ou maladie mor¬ 
telle ou en aucune griefve forfaiture de son corps, se à celle 
cause il trouvoit son parti de s’en aller, certes il ne meferoit en 
riens. Item, aussi se son maistre ne vouloit prendre deue et 
raisonnable raenchon de lui selon son povoir, ses biens et ses 
richesses, s’il apparoit clerement que oultre son povoir il lui 
demande finance, le prisonnier ne méfait en rien puisque selon 
sa puissance il lui a présenté raisonnable finance, se il s’en va 
son chemin. Item, se son maistre estoit si cruel qu’il fust cous- 
tumier de tuer ou taire morir ses prisonniers, en ses prisons, car 
communément ung homme doubte de sa maison quant il voit 
celle de son voisin ardoir.Se à son povoir il se partoit de ung tel 
hoste je ne l’en blasmeroie mie. Encore dy je ung aultre cas, 
car se son maistre estoit si fier et si très dur homme qu’il n’eust 
accoustumé de mettre son prisonnier à finance, mais de tous ses 
prisonniers prendre la mort en ses prisons, se le prisonnier s’en 


Digitized by <^.ooQLe 



133 


partoit quant il pourroit, il feroit bien et sagement, mais au cas 
qu’il ne fust tel comme j’ay declairé ou qu’il ne lui fist choses 
convenables, je tiens selon droit que il mentiroit sa foy se il 
s’en alloit sans le congié de son maistre et seroit tenu pour par¬ 
jure s’il avoit fait serment de tenir prison, nonobstant les raisons 
qui dessus ont esté dites pour l’aultre partie. 


CHAPITRE LVI. — Se ung homme a juré de tenir la prison de 
son maistre et nonobstant ce il le tient enfermé en très forte 
prison , se par ahcune maniéré il eschappe d'illec et s*en va , 
à sqavoir s'il méfait ou non. 


Mais pource que souvent j’ay ouy disputer entre les nobles 
gens du cas qui s’ensieut nous en verrons la vérité. Ung cheva¬ 
lier a prins ung aultre chevalier de bonne guerre lequel a juré à 
son maistre et promis sa foy de tenir prison, mais nonobstant sa 
promesse et qu’il ait juré de tenir l’arrest, son maistre le tient enfer¬ 
mé et enclos en bonne tour et sur ce ordonne bonnes gardes pour 
le garder, se il peult par aucune voye s’en aller, à sçavoir s’il fait 
aucunement mal. En ceste matière aucuns vouldroient. dire 
que non et allèguent ceste raison puisque son maistre le tient 
enfermé et lui baille gardes et qu’il n’a point de fiance au ser¬ 
inent et en la promesse que son prisonnier lui a faicte,quelle foy 
doncqueà lui peut il casser. Item, puisqu’il a une fois prins la 
foy de son prisonnier de tenir l'arrest il est advis quant il le met 
en prison fermée qu’il rompt et délaissé celle première obliga¬ 
tion et celle voye. Or est telle mon opinion et dy ainsi que 
se le prisonnier a juré de tenir la prison mais que son maistre 
lui doinst à boire et à mangier et lit, selon sa puissance et selon 
les biens qu’il peut avoir, au lieu là où il est et qu’il veuille 
prendre traitement de deue et raisonnable finance quant au 

20 


Digitized by 


Google 


I MIT 



1 54 


temps sera et que pour la prison qu’il lui baille il n’en peut 
venir en dangier de mort ne débilitation de son corps, certaine¬ 
ment s’il s’en va nonobstant qu’il le tiengne en bonne prison ou 
en garde, je dy qu'il brise son serment et sa foy.Et si est la rai¬ 
son bonne à mon semblant, car de bon droit et de bonne guerre 
il est son prisonnier et en quelque lieu qu’il soit tant qu’il ait 
bon accord de sa finance il est prisonnier de son maistre, lequel 
s’il l’eust voulu, la journée qu’il le print, il l’eust occis. Doncques 
puisque une fois il a juré prison et donné sa foy de la tenir,quelle 
raison le peut excuser, veu et regardé qu’il a juré d’estre prison¬ 
nier et de tenir prison et non mie de aller à la chasse du sanglier 
ou du cerf ne de aller en ses plaisances ou esbatemens, mais a 
juré de tenir prison, et pourtant se son maistre le tient en la 
prison de quoy lui fait il grief. Dirons nous que quant ung che¬ 
valier est prins en la bataille que l’on lui doye faire tous les 
honneurs du monde et le festoier et tenir en leesse et en esbate¬ 
mens pource que ainsi noblement s'est gouverné. Par ma foy, 
je ne sçay voye ne raison que ce soit digne ne juste chose, car 
combien que souventefois ils soient prins en armes ceulx qui en 
la journée ont faict leur devoir, toutefois le monde en donne le 
blasme à ceulx qui perdent la bataille et la loenge à ceulx qui la 
gaignent. ^4ais encore suis je en ceste opinion pour une aultre 
raison, c’est à sçavoir car nous disons que une personne doit 
garder et accomplir sans enfreindre en aucune maniéré tous ser- 
mens qu’il a faicts quelconques, moiennant qu'ils se puissent 
garder sans perdre le sauvement de son ame. Mais il est clere 
chose que pour garder celle prison et celui arrest il ne perdra 
mie paradis. Dont je dy qu’il est tenu de la garder et je respons 
que de cela se vous vouliez dire que non et qu’il eust faict celui 
serment par force, je vous declaire que il est en coulpe de soy 
mettre en tel parti qu’il fust prins. Et se ung par sa coulpe se 
retrouve en telle nécessité, soit à son péril et adventure, car il 
en doit perdre le privilège de droit. 

CHAPITRE LV1I. — Se ung homme a saulf conduit de venir 
tant seulement , à sqavoir se au retour il pourroit estre detenu 
prisonnier . 


Or allons encore avant en ung aultre dehat. Ung chevalier a 
guerre à l’encontre d’ung baron. Si se assemblent les ennemis de 
l’une partie et de l’aultre et parlent ensemble pour mettre 
appointement et paix entre les deux parties. Dont il advient que 
le baron envoie au chevalier son saulfconduit afin qu’il vienne 
seurement parler à lui. Le chevalier sur la seureté de saulfcon¬ 
duit vient devers le baron et quant il a parlé à lui et qu’il s’en 
veult retourner, le baron lui dist qu’il le retient comme son pri¬ 
sonnier. « Pourquoy, dist le chevalier,me retenez vous. » « Com- 
pains, dist le baron, tu es de guerre avecques moy. » « Comment 
sire, dist le chevalier, je suis venu ici sur la seureté de vostre 
saulfconduit. » « Je sais très bien, dist le baron, que mon saulf- 
eonduit contient que tout seurement vous venissiez parler à 
moy, mais du retourner il ne parle point, et pour ce vous de- 
mourrez prisonnier. » Maintenant je vous demande se le baron 
a bonne raison. Et il seroit advis que oui, car il doit souffire se 
il accomplist le contenu de son saulfconduit, car selon droit 
escript puisque ung saulfconduit ne parle point aultrement l’on 
peut procéder selon le contenu de la narration. Dont s’il avoit 
saulfconduit de venir tant seulement, de quoy est il possible de le 
grever se en voulant retourner il est retenu prisonnier. Item plus 
fort, selon droit escript puisque guerre est ordonnée deuement, 
ung homme peut decepvoir et bareter son ennemy sans mespren- 
dre et sans faire pechié.Et se ainsi est que par subtilet^ le baron le 
peut par son saulfconduit bareter et decepvoir qui l’en doit ou 
peut blasmer. Mais combien que par adventure aucunes personnes 
usans la guerre ne m’en croiroient pas de legier, toutefois je vous 
certifie à la vérité que selon droit escript et selon raison natu¬ 
relle il ne doit pas estre detenu prisonnier. Or je vous requiers 

que nous regardons très bien l’intention, la substance et la ma¬ 
niéré de saulfconduit. Par ma foy, il n’y a homme au monde 
raisonnable qui ne die que sa nature et sa condition signifient 
comment celui qui l’a puisse aller, demourer et retourner seure- 
ment, car ce seroit moult peu de chose de l’aller se tantost qu’il 
venoit devant lui il le fesoit tuer et se en retournant il ne alloit 
seurement, ce ne seroit pas saulfconduit. Et se ainsi est que par 
le bénéfice d’icelui saûlfconduit il se fie de retourner en son 
hostel pourquoy lui fera Ton le contraire. Item, regardons où 
il prent son saulfconduit. L’on le prent communément en lieu 
seur, pourquoy il fault dire que son intention est telle que 
point n’iroit dehors sans saulfconduit, pource que tousjours 
il soit en celle seureté. Et n’entendrons nous pas que le saulf¬ 
conduit lui vaille aussi pour retourner comme pour demourer. 
En vérité, si ferons selon raison, car aultrement je ne l’ap- 
pelleroie pas saulfconduit mais mal conduit. Item plus fort, 
nous disons selon droit escript que toute promesse doit estre 
entendue selon l’intention de celui à qui on Ta faicte, car se 
je promettoie à ung mien seigneur d’aller avec lui au saint 
sépulcre et de le servir bien et deuement et quant il seroit 
sur son partement se je lui demandoie: a Sire, où prendrez vous 
vostre chemin, » et il me disoit: « Nous irons par mer, » et je 
respondroie : « Comment, sire, entendez vous doncques de aller 
au sépulcre de nostre Seigneur. » « En vérité, oui, » respont 
celui. «Sire, dist le promettant, je vous jure que je entendoie 
d’ung ' aultre petit lieu qui s’appelle saint sépulcre lequel est 
séant assez près de ceste ville. » Or regardons se pour ceste 
cause ils venoient en jugement comment nous entendrons celle 
promesse et serment par celui faicte. Et par ma foy, je tiens que 
selon droit nous l’entendrons selon la intention du Seigneur 
auquel il a faict le serment et veci la raison, car se nous enten¬ 
dions le serment ainsi que le vouldroit donner à entendre celui 
qui le fait, jamais il ne seroit obligié par serment ne par pro¬ 
messe qu’il feist, car il auroit tousjours en son courage aucune 
intention cauteleuse ou mauvaise. Et pour retourner à nostre 

propos je dy que celui saulfconduit doit estre entendu selon la 
intention de celle personne pour, lequel 11 est faict et donné ou 
aultrement il priseroit très peu le saulfconduit en allant vers le 
baron s’il ne povoit seurement retourner en son domicile, ne 
raison ne moustre pas que il preist tel saulfconduit ne la signi¬ 
fication du saulfconduit ne seroit pas bonne senon qu’il s’en 
peust retourner seurement. Et voiez ici mon opinion, combien 
que gens d’armes par adventure en usent aultrement en moult 
de lieux. 


CHAPITRE LVIII. — Se ung homme aiant saulfconduit peut 
mener avecques lui greigneur homme de sojr. 


Et puisque ainsi est que nous sommes en la matière de saulf¬ 
conduit parlons de ung tel débat.- Ung chevalier anglois a ung 
saulfconduit du roy de France pour soy et pour dix personnes 
à cheval. Or advient que il trouve ung baron anglois lequel il 
veult mener esbatre par les bonnes villes de France sur le saulf¬ 
conduit qu’il a du roy et si le compte au nombre des dix per¬ 
sonnes qu’il peut mener et ainsi l’on vient à Saint Denis en 
France. Mais le mareschal de France les encontre et prent celui 
baron pour son prisonnier. Et de ce sont venus en débat, car le 
baron dit: « Sire, fait il, veci mon saulfconduit lequel dure 
encore ung mois pendant lequel le roy m’a donné pouvoir de aller 
par son royaulme avec dix personnes à pié ou à cheval durant le 
terme. Si te maine avecques moy sur cestui saulfconduit. » 
« Sire, respont le mareschal, vous estes ung simple chevalier, 
et ne pouvez nullement mener plus grant homme de vous soubs 
vostre saulfconduit, car ainsi le veult droit escript. Car se je 
avoie donné à mon procureur puissance d’estre en jugement 
pour cent frans que l’on me doit et generalement pour faire tou¬ 
tes choses pour moy, il ne pourroit mie. toutefois par celle 
généralité prendre une femme pour moy en nom de mariage ou 

faire aultre chose plus grande qui ne fust pas nommée en la pro¬ 
curation. Pareillement aussi se le roy vous a donné saulfconduit 
pour dix personnes il ne s’ensieut pas que vous doiez mener hom¬ 
me de plus hault estât que vous n’estes,car ce seroit contre raison 
que ung baron fust avecques vous. Mais plustost vous devez mieulx 
estre avecques lui, car il appartient qu’il doye estre dessus vous. » 
« Sire, dist le chevalier, entendons nous selon raison. Je vous 
declaire que ce baron ne va point dessous mon saulfconduit, mais 
va au saulfconduit du roy et ainsi sont toutes les dix personnes 
desquelles j’ay licence. Et je vous advise que vous enfraindez le 
saulfconduit du roy. Encore dy je plus que le roy en son saulf¬ 
conduit ne m’a point nommées ne spécifiées les personnes jus- 
ques à dix personnes que je puis mener, pourquoy ce considéré, 
je les puis prendre à mon plaisir. » Adont respont le mareschal : 
« Sire chevalier, se ainsi estoit selon vostre opinion vous pour¬ 
riez mener soubs vostre saulfconduit vostre seigneur le roy 
d’Angleterre par le royaulme de France. Veci estrange raison 
que le roy d’Angleterre aille soubs vous. Je ne vueil point aller 
au contraire que le saulfconduit ne soit vostre et pour vostre 
personne principalement et pour dix aultres qui seront avecques 
vous, mais je vous declaire que ung plus grant homme de vous 
ne peut aller ne estre avecques vous selon raison, mais du tout 
au contraire. Pourquoy je declaire que le baron est mon prison¬ 
nier. a Or est maintenant à veoir lequel dist le mieulx. Je vous 
declaire certainement que le mareschal a bon droit de le dire, 
car selon droit escrjpt en telle généralité ne doivent estre enten¬ 
dus plus haults hommes que n’est le chevalier. Et quant à ceste 
opinion je sçay bien que gens de guerre ne la refuseraient jamais, 
car trop plus leur plaist de trouver faulte en ung ou plusieurs 
saulfconduits que de y trouver plaine asseurance. 

CHAPITRE LIX. — Se ung homme est prins sous le saulfcon¬ 
duit dung aultre à sqavoir se il est tenu de le délivrer à ses 
propres despens. 


Or avons nous à veoir de ung aultrp débat. Supposons que 
ung capitaine du roy de France afferme par sa foy qu’il peut par 
toute Gascongne donner saulfconduit. Et pour tant il mande au 
seneschal de Bordeaulx qu’il lui plaise venir en la cité de Agen 
et lui envoie saulfconduit pour ce faire. A tant le seneschal se 
part soubs celle seureté pour aller à Agen, mais en son chemin 
'il trouve les François qui l’ont prins et emprisonné. Je demande 
se le capitaine est tenu de le délivrer à ses propres despens. Et 
est advis que non et par ceste raison. L’on dist communément 
que pour néant seroit ung homme fol et niche se par sa folie il 
n’avoit aucun dommaige. Mais il est tout certain que celui 
seneschal ne devoit pas croire tant seulement celui capitaine, 
senon qu’il fust certifié que les François garderoient son saulf¬ 
conduit. Et pource que par peu d’advis il a faict le contraire 
comme fol et niche, tel soit le fait pour lui. De majorpate et 
obedientia . Item plus fort,ung saige homme scet bien que ung ca¬ 
pitaine n’a povoir de le tenir asseuré senon des gens de sa com- 
paignie et qui sont soubs lui. Et pour ce veu que les gen3 de 
celui capitaine ne l’ont mie prins, de quoy lui est tenu le capi¬ 
taine. Encore avant ce n’est mie raison que ung petit homme, 
donne privilège à ung plus grant de soy. Dont quelle liberté 
peut donner ung capitaine à ung seneschal de aller sur son saulf¬ 
conduit seurement par le royaulme de son seigneur. Item plus 
fort, se le capitaine se vouloit expressément obligier il ne le 
pourroit faire oultre sa puissance, car il n’est obligation qui 
vaille oultre le pouvoir de celui qui se oblige Mais selon le 
usaige commun ung capitaine ne pourroit faire à ung seneschal 
telle finance pour le délivrer comme il appartient à ung senes¬ 
chal de roy, pourquoy ceste obligation laquelle lui est impossi- 

ble est nulle et de nulle valeur. Item, le seneschal qui doit 
estre saige homme et discret ne doit pas estre ignorant de sça- 
voir se ung capitaine peut donner saulfconduit aux ennemis du. 
roy pour aller par le royaulme sans licence du roy ou de aucun 
qui ait le povoir de donner saulfconduit, et il a pris Saulfcon¬ 
duit de celui qui povoir n’en avoit. L. Impossibilium , j ff. De 
regulis juris. De cette détermination à paine puis sçavoir que 
j’en doye dire. Et si ne contredy pas que le capitaine ne doye 
faire tout son povoir de lui aidier et de traitier sa délivrance par 
devers le roy puisque par ignorance ou par simplesse il a donné 
celui sauf conduit à plus grant de soy, pensant bien faire et 
cuidant avoir puissance de le donner. Mais à dire que pour ce il 
soit tenu de paier sa finance, je ne le croy pas. Encore dy je plus 
avant. Se le seneschal vouloit dire qu’il lui eust brisié sa foy et 
rompu son saulfconduit, je diroie vraiment que l’on ne lui en 
peut donner coulpe. Et veci la raison, car puisque ses gens ne 
l’ont prins et qu’il ne l’a consente et aussi qu’il a rendu tout 
devoir pour sa délivrance et que aultre chose n’en peut faire il 
est excusé selon une réglé de droit. Toutefois je diroie en ung 
aultre cas tout le contraire, c’est à sçavoir se le capitaine lui 
avoit fait entendre que il avoit povoir et qu’il l’eust asseuré de 
tous les François et aussi qu’il lui eust promis sa foy, je diroie 
en cestui cas qu’il le pourroit tenir pour taulx et desleal se à son 
povoir il ne lui pourchassoit sa délivrance de prison. 


CHAPITRE LX. — Se ung homme à jour dit doit retourner en 
la prison sans esperance de eschiever la mort. 


Il nous fault ici parler de ung aultre cas. Ung chevalier est 
en la prison d’ung aultre chevalier ou de aucun seigneur. Si 
procure tant avecques son maistre qu’il le laisse aller par l’es¬ 
pace de dix jours pour veoir de ses amis et pour traictier de sa 
finance et si jure sur saints Evangiles qu’il apportera dedans 

le dixième jour dix mille francs et au cas qu’il ne les apportera, 
la mort telle que son maistre lui vouldra donner portera en 
pacience et si se présentera celui jour devant lui. Or est venue 
la journée et si n’a peu trouver la finance. Je demande s’il doit 
retourner devers son maistre et comparoir devant lui. Et vrai¬ 
ment selon les saintes Escriptures il est advis que oui, car tout 
premièrement nostre Seigneur disten son Evangile: « Ne veullez, 
dist il, doubter ceulx qui ont povoir de tuer les corps, car en 
lame ils n’ont povoir. » Item plus fort, l’escripture dist que 
pour sauver la vie d’aucun c’est à sçavoir d’ung sien frere chres- 
tien, ung homme se doit emploier de tout son povoir sans faire 
pechié mortel. C. Nolite. Mais se il ne peut eschapper la vie du 
corps qui est mortel sans encourir en grant pechié, adont il se 
doit excuser et dire: « Je n’y puis plus avant besongnier, Dieu 
te veuille secourir. » Et au regard du maistre il peut tout ainsi 
respondre au fait de son prisonnier, certes il a juré sur les saints 
Evangiles de revenir, pourquoy s’il ne le fait il peche mortel¬ 
lement et jure le nom de Dieu en vain selon l’escripture, et pour 
ce il doit retourner devers son maistre. Et combien que je ne 
veuille mie dire qu’il en soit tenu de paier finance, toutefois 
quant est au surplus, vraiment je dy tout le contraire. C, Sicut 
et, — C, Cum quidam, — C, Venientes , De jurejurando . Et 
par ceste raison le jurement est de nulle valeur quant il est faict 
contre les bonnes coustumes, car telle obligation n’est accous- 
tumée. Et doncques est il tout certain et notoire que le jure¬ 
ment ne vault rien.Pourqouy soy obligier la vie est contre toutes 
bonnes coustumes. Item, selon droit escript ung homme n’est 
point seigneur de ses membres. Doncques il ne peut soy obligier 
à mort. Et qu’il soit vray que ung homme nè soit pas seigneur 
de ses membres, les droits apertement le prouvent, car se ung 
homme se coupoit volontairement l’une de ses mains ou ung 
membre il en seroit pugny tout ainsi que se il le coupoit à ung 
aultre homme. Et se ung homme se tuoit il en seroit plus grief- 
ment pugny que se il avoit tué ung aultre homme, car lame 
seroit condampnée en enfer et en cestui monde le corps seroit 

mis à une fourche et ses biens confisquez au seigneur. Doncques 
il n a povoir de soy obligier par ceste maniéré, car c’est paine de 
mort. Item plus fort, selon droit escript se ung hoAme peut 
garder ung aultre de mort et il ne le garde, nous disons que il 
l’occist. Pourquoy se le prisonnier a povoir de eschiever la mort 
et il soit en lui de ce faire, il ne doit point retourner devers son 
maistre, car s’il y va lui mesme est cause de sa mort et homicide 
de soy mesme. Ces choses considérées comme dit est, il n’est à 
la vérité nullement tenu de retourner. Mais au regard de la 
finance si elle lui est possible, puisqu’il a juré et promis de la 
paier, je dy qu’il y est tenu. Et en ceste opinion quant au pre¬ 
mier cas est nostre maistre Jehan Andrieu. 


CHAPITRE LXI. — Se ung prince peut refuser à ung aultre 
le passaige de son pays . 


Or parlons d’une belle question sur les faits des batailles. Sup¬ 
posons que le roy de France veuille faire guerre sur le royaulme 
de Honguerie auquel il pense avoir bon droit. Si veut chevau 
chier par delà et prendre son chemin par Austriche et pour ceste 
cause il en a rescript au duc d’Austriche comment il passera 
par son pays et que il n’ait doubte de ses gens, car il les gardera 
de mal faire. Et si lui requiert qu’il puist avoir vivre par tout 
son pays pour son argent. Mais le duc respont qu’il n’a que 
faire de tel passaige et que au regard de cela il n’en fera riens 
senon qu’il lui baille hostages pour le dommaige que ses gens 
pourroient faire en sa terre. A quoy le roy respont qu’il ne le 
doit faire. Or regardons ce qui en est de droit. Le duc d’Aus¬ 
triche dit aussi : « Nennil, je suis prince en mon pays, et selon 
droit escript nul ne doit par ma terre porter armes ne harnois 
sans mon congié, pourquoy s’il ne me plaist, vous ne vos gens 
n’y passerez point, b Item, encore distleduc: t Vous sçavez 
très bien comment gens d’armes en si grande multitude ne peu- 

vent passer par mon pays sans faire plente dé dommaige. Et se 
ainsi est pourquoy ne les recompenserez vous et aussi pour m’en 
faire seur pour quelle cause ne m’en baillerez vos bons hostai- 
ges. » Encore respont le roy qu’il n’est pas tenu de ce faire, 
car selon droit escript celui qui va en armes et qui a bon droit et 
juste querelle doit avoir son chemin, sa voye et son passaige par. 
tous pays et par tous royaulmes, mais qu’il passe ses gens cour¬ 
toisement puisqu’il en a nécessité, ff. De aqua fluvia arcenda . 
Item encore plus fort. « Sire, dist le roy, je veuil passer par les 
voies publiques que vous tenez et par les chemins accoustumez, 
pourquoy doncques se droit le me donne et qu’il l’a ordonné ne 
me laisserez vous passer sans donner hostages ». Or fault il 
maintenant dire lequel a droit. Et je tiens vraiment que le roy 
dist bien et qu’il n’est point tenu de baillier hostages pour les 
raisons qu’il a ja dictes. Et c’est la doctrine d’ung decret duquel 
l’histoire recite comment quant le peuple d’Israël alloit contre 
ses ennemis, il lui falloit passer par le pays des Amorees. Adont 
celle génération dirent que le peuple n’y passeroit nullement, 
pourquoy ils eurent grant guerre l'ung contre l’aultre,mais en la 
fin le peuple d’Israël gaigna le passage à l’encontre de celle per¬ 
verse et vilaine génération et plaine d’orgueil. Et la raison 
pourquoy l’escripture le dist si est, car tout passages sans com¬ 
mettre mal sont octroiez de droit et de amour naturelle. Et 
encore dy je plus fort que se le duc ne vouloit laissier passer le 
roy par son pays supposé que ce tust le chemin poùr aller en 
Hongiierie, qu’il aurait juste querelle de demander en jugement 
ses dommaiges et ses interests. 


CHAPITRE LXII. — Se gens d'église doiventpaier tailles ne 
impositions pour aidier à la guerre . 


Parlons maintenant d’une matière qui souvent peut advenir. 
L’empereur veult faire guerre contre les citez de Lombardie, et 

pource que la voie est assez longue, il fait une imposition sur 
tout l’empire. Je demande se les prélats lesquels tiennent villes 
et chasteaulx de lui doivent paier ne contribuer à icelui impost. 
Mais pource que ceste question est assez et clerement détermi¬ 
née en droit je m’en passeray en brief. Item, je vous declaire que 
le droit dist que les prélats pour guerre ne batailles faire ne 
paient nuis subsides ne impositions. Et la raison si peut estre, 
car il semblerait^ espandre sang et à commettre mort d’hommes 
et plusieurs aultres choses illicites, ils seraient participans du 
mal et ce ne leur appartient point, car en nulle maniéré ils ne 
doivent estre en leurs faits criminels. 


CHAPITRE LXIII. — Se rEglise peut ordonner batailles 
contre les Juifs . 


Mais pource que nous avons veu en ung lieu es choses ja dites 
se l’Eglise peut ne doit justement ordonner guerre ou bataille 
à l’encontre des Sarrasins, maintenant il nous fault veoir se 
elle la peut ordonner contre les Juifs. Et je prouve prestement 
que oui. Nous disons que au monde n’a si male pestilence com¬ 
me de avoir ennemy à familier, mais il est clere chose qu’ils sont 
nos ennemis mortels, combien que ils nous servent, car aultre 
chose n’en peuvent faire. Et ce considéré, poürquoy ne pourroit 
le pape ordonner guerre contre eulx. Item plus fort. L’éscrip- 
ture dist: « Se tu entendois ou apercevois que les gens d’une 
cité desissent: « Allons servir aux dieux lesquels nous ignorons 
et ne cognoissons, » tu occirois toute celle gent et mettrois 
toute la cité au feu et à l’espée et diroies : « Jamais ne viengne 
homme demourer en celui lieu depuis que tant de blasme 
y a esté faict au fils de Dieu mon créateur et rédempteur. » 
Mais il est certain que les Juifs ne croient point parfaite¬ 
ment en Dieu, car ils ne croient point en la trinité mais ex¬ 
pressément la renient. Et par quelle raison doncques se 

pourroit il justement faire que guerre ne peust estre contre eulx 
ordonnée. Item aultre raison. Il est chose certaine que comme 
dit est les. Juifs sont ennemis de nostre Seigneur car ils sont 
hors de sa foy et de sa grâce et subgets àpechié. Mais en quelle 
part seroit loué ung subget du roy se il vouloit faire paix aux 
ennemis de son seigneur. Item, les Juifs vous moustrent tout 
manifestement que generalement ils sont tous nos ennemis 
exprès, car ils ne mengent point de nostre viande ne ne boivent 
point de nostre vin et pour ce je dy que c’est signe de grant 
malveillance. Item plus fort. Ils sans avoir de ce faire conscience 
comment qu’ils puissent ou par usure ou par fraude ou par barat, 
traient argent et tous biens meubles des Chrestiens et ainsi vivent 
de la sueur et labeur des Chrestiens, sans ce qu’ils labeurent ne 
terres ne vignes par leur mauvaise subtilité et dampnable engien 
et communément quelque part qu’ils demeurent ils déshéritent 
plente de povres gens et des riches quant ils peuvent. Et puis- 
qu’ainsi est par quel droit doit l’on soustenir telles maniérés de 
gens. Mais sur cestui débat je dy que nostre seigneur Dieu lequel 
soustient les pécheurs en attendant leur conversion nous donne 
exemple de les soustenir. Et d’aultre part il nous a dit par les 
Evangiles que le temps viendra que il ne sera que ung pasteur 
et ung peuple, car ils se convertiront. Et ainsi nous voions tous 
les jours que les aucuns à leur requeste reçoivent le saint sacre¬ 
ment de baptesme. Et pour ceste raison l’Eglise les soustient. 
Et aussi quant nous les voions nous avons remembrance de la 
passion Jhesucrist et mémoire de nostre salvation. Et se ils nous 
ont en hayne, leur dan, car ils ne sont mie puissans pour nous 
faire guerre ouverte. Et de moins amer je croy qu’ils ne nous 
passent de guaires, car à la vérité nous ne les avons goutte 
chiers et se ils nous font plente de mal nous ne leur faisons 
guaires de bien. 

CHAPITRE LXIV. Se ung homme peut defendre sa femme 

par armes sans licence de court . 


Pource que nous avons veu ci dessus en ceste quarte partie 
de cestui livre comment le fils doit defendre le pere et le serf 
son seigneur sans licence de court, veoir nous fault en ceste 
partie se la femme de ung homme est assaillie de vilonie, se son 
mari la peult defendre et entrer en bataille pour elle. Et je res- 
pons à la vérité qu’il le peut faire selon la raison des loix, car 
l’injure qui est faicte à la femme appartient au mari lequel en 
seroit ouy en jugement. Et se le mari trouvoit ung vil et des- 
honeste homme avecques sa femme en adultéré, il le pourroit 
occir sans en souffrir quelque paine. Mais droit de decret ordonne 
que se le mari a souspeçon de celle personne pource que par 
adventure il va trop souvent en son hostel ou trop souvent parle 
à sa femme, que le mari lui doit annoncher comment il n’y 
viengne plus et se apres ce il y retourne et le mari le occist il 
est excusé. Et pour ce les droits sont en cestui cas moult favo¬ 
rables, car ils aiment moult que le saint ordre de mariaige soit 
conservé et gardé, pource que l’escripture parlant de ceste ma¬ 
tière dist que nostre seigneur Dieu lui mesme en est gardien et 
preserve qu’il ne soit corrompu. Et pour ce très expressément 
commande qui tout homme se defiast de la concupiscence de la 
femme de son voisin. 


CHAPITRE LXV. — Comment le frere peut defendre son frere 
se aucun le vouloitfouler ou injurer. 


Apres je dy que le frere peut faire bataille pour son frere se 
aucun le vouloit fouler ou injurier et se justement défendant son 
frere il tuoit l’offendeur, il n’en porteroit quelque paine,car ainsi 
lç veult droit escript pource que moult gardons en celles choses 

l'affection deue pour laquelle il est tenu. Mais nous devons 
aussi bien doubter de la seur comme du frere. car c’est tout une 
raison. Et si est plus doubteuse la question des aultres qui sont 
du lignaige sicomme sont cousins germains, seconds cousins et 
aultres parens. Et si veulent dire aucuns maistres que toutes 
personnes qui sont de propre consanguinité l’on les peut défen¬ 
dre et pour elles faire bataille défensive par l’ordonnance de 
droit. Et si dient une telle raison que se ung homme me fait 
injure il la fait à tout mon lignaige combien que en jugement ils 
n’en soient ouis se ils en veulent faire demande, ff. L. Cornelia 
de stcariis. Item plus fort, ung homme peut et doit par l'ordon¬ 
nance de droit defendre ses choses temporelles et se il n’est de 
soy puissant assez pour les defendre il peut appeler en son aide 
ses bons parens et amis. Et puisque ainsi est que ung homme 
peut faire venir de ses amis pour defendre ses biens, par plus forte 
raison pour defendre son corps ses amis doivent venir pour le 
defendre et secourir. Item plus fort, se en jugement ung homme 
est condampné à mort, ung aultre combien qu’il ne soit de son 
sang peut appeler pour le defendre et si en sera ouÿ, car droit le 
veult ainsi et ce est par privilège de defension. Sur cestui débat, 
laissées les opinions des docteurs qui sont moult fortes et subti¬ 
les, je dy ainsi que se-je me retrouve avecques l’ung de mes 
parens et je perçoy que ung homme le veult injurier, moy estant 
en sa compaignie, vraiment je le puis defendre sans en avoir 
paine de court. Mais se je n’estoie en sa compaignie et depuis 
que la injure lui eust esté faicte je vouloie aller assaillir celui qui 
l’a faicte, nous dirions selon droit que ce ne seroit point defen¬ 
dre mais offendre. Et vraiment j’en seroie pugny selon la vraie 
opinion de nos maistres. Et se je dy aussi comment ung homme 
ne doit estre pugny par juge en cestui cas, aussi n’est il lié de 
sentence de droit, car se ung prestre ou ung religieux faisoit 
offense à mon pere ou à ma mere ou à mon trere ou à ma seur 
ou à ma femme ou à mon fils ou à ma fille et je en défendant le 
tuoie ou le blessoie, je ne seroie pas excommunié. Mais en 
défendant aultres mes parens je doubteroie que je ne le feusse, 

car en fait de conscience nous devons aller du tout estroite- 
ment. Et je le dy tout volontiers, car pource que je suis homme 
d’eglise je ne doy pas abaissier les privilèges des clercs. Mais 
encore avons nous à entendre de une personne qui ne.m'est, en 
riens de lignaige, se je le puis defendre sanà en porter paine. Et 
sur cestui débat je dy que il y a bien à regarder et je le sauveray 
à mon povoir au cas qu’il m’a faict venir devers soy et qu’il me 
donnes gaiges pour le compagnies En cestui cas je dy vraiment 
que je le puis defendre sans en porter paine, pourveu que incon¬ 
tinent je fasse celle detense, car se je la faisoie apres que l’injure 
seroit commise, ce ne seroit pas defense mais offense. Et puisque 
je suis ordonné à le compaignier, ceste defense est deue et rai¬ 
sonnable. Et se ung mien voisin estoit assailly, par permission 
de droit je lui puis aidier et le defendre se j'en ay le povoir et 
jasoitce qu’il ne me donne nuis gaiges ne que je ne soie ordonné 
pour le accompaignier. 


CHAPITRE LXVI- — Se ung baron est vassal de deux seigneurs 
lequels ont guerre en diverses parties auquel doit le baron 
aidier premièrement. 


Apres allons avant en une question qui de legier peut 
advenir. Supposons que le comte d’Armegnac tiengne terre du 
roy de France et aussi du roy d’Angleterre. Le roy de France 
meut guerre aux Allemans et le roy d’Angleterre aux Escots. 
Et si lui mande le roy de France aujourd’huy qu’il viengne 
en son aide et en celui mesme jour le roy d’Angleterre lui 
mande pareillement que il viengne devers lui. Je demande 
maintenant devers lequel il doit aller. Et il seroit advis que il 
ne devroit aller ne devers l’ung ne devers l’aultre. Et veci la 
raison, car il est impossible chose que il puist aller ne obéir 
aux deux parties. Et sur ce nous disons que chose impossible 
ne peut obligier. Et pour ce il doit demeurer, car l’ung 

mandement empesche Faultre selon ce que declaire une loy. 
Item aussi, comme nostre seigneur Jhesus dist, ung homme 
ne peut bien servir à deux seigneurs. Dbncques veu qu’il ne 
peut servir à deux seigneurs, il est excusé par raison de 
impossibilité. Or selon aucuns droits escripts en cestui cas 
il sembleroit qu’il devroit aller devers celui duquel il a 
premièrement receu le mandement. Mais aucuns dieriî que en 
ce cas il peut aidier lequel qu’il veult. Mais en vérité je tiens 
que la meilleure opinion soit qu’il doye aidier celui auquel il 
a premier faict le serment de fidelité et que à l’aultre il envoyé 
ung chevalier en son lieu. 


CHAPITRE LXVII. — Se ung baron est vassal de deux 
seigneurs lesquels ont guerre ensemble auquel aidera H. 


Encore demeure il ung plus grant doubte que devant, car 
supposons que les deux seigneurs ont guerre ensemble, c’est à 
sçavoir le roi de France ou celui d’Angleterre auquel doit le 
conte d’Armegnac aidier qui de ces deux princes tient terre et à 
chascun d’eulx a faict le serment de fidelité. Aucuns dient qu’il 
peut aidier auquel qu’il lui plaist le mieulx, et veci la raison 
qu’ils donnent. Se ung serf a deux seigneurs se il voit chascun 
en péril de mort il peut aidier lequel qu’il veult et Iaissier 
l’aultre selon une loy. Et vraiment au cas que les mandemens 
des deux seigneurs lui fussent présentez ensemble il sembleroit 
que ceste opinion fust bonne. Mais encore me tiens en l’opinion 
que j’ay dite en la question precedente, c’est à sçavoir que en 
cestui cas il doit aller en propre personne devers celui auquel il a 
faict premièrement fidelité et serment et devers l’aultre envoier 
un substitud en son lieu. Et si respons à la loy sur laquelle l’aul- 
tre opinion est fondée que celle loy parle quant en sa presence il 
verroit ses deux seigneurs en péril de mort si près que il ne peut 
aidier senon à l’ung. Mais nostre principale question est en aul- 

très termes,car il a temps et opportunité de envoier aide à chas- 
cun des deux princes, c’est à sçavoir aller devers l’ung en propre 
personne et à l’aultre par ung substitud. 


CHAPITRE LXVIII. — Se ung homme est bourgeois de deux 
citeç lesquelles ont guerre ensemble , laquelle devra il aidier. 


Mais que dirons nous d’ung bourgeois de Gand lequel eust 
hostel, possessions, draperies et moult d’aultres biens en la ville 
de Bruges et que l’une partie de l’an il eust accoustumé de 
demourer en l’une de ces villes et l’aultre partie de l’an en 
l’aultre ville et qu’il eust esté receu pour bourgeois en chascune 
d’icelles. Et se le cas advient qu’elles aient guerre ensemble, 
à la quelle est il plus tenu de aidier. Cestes je respons qu'il 
est tenu d’aller aidier à la première c’est à dire à celle des deux 
villes où premièrement il fut receu à bourgeois. Et tout par 
les raisons declairées au débat precedent. 

CHAPITRE LXIX. — Se ung serf peut éstre contraint et aller 
en guerre au mandement de son seigneur . 


Or nous fault il veoir se les hommes qui sont serfs peuvent 
estre contrains par leur seigneur de aller en bataille ou en 
guerre quant il leur plaira. Et quant à ce je dy vraiment que 
oui, car ils sont tenus de faire et obéir à la volonté de leur 
seigneur, combien que de telle maniéré de gens il n’a guaires 
en France, mais il en a plente en Lombardie et en Aragon. 
Or avons nous une aultre maniéré de servitude qui s’appelle 
serfs libertins. Et tels gens sont ordonnez à faire certain 
labeur par les champs comme aux blez et aux vignes. Mais tels 
serfs ne seroient pas tenus d’aller en la guerre, car considéré 
leur nature l’on ne leur devroit pas mettre nouvelle servitude. 

CHAPITRE LXX. — Quelles gens ne peuvent ne ne doivent 
estre contrains de aller en guerre . 


Encore y a aultres gens que l’on ne peut contraindre de aller 
en bataille ou en guerre sicomme sont anciens hommes, ou 
malades, sours et aveugles ou gens trop jeunes qui ne pourroient 
endurer le harnois ou aultres telles maniérés de gens. Mais se 
ung homme estoit de bon conseil je tiens que son seigneur le 
pourroit contraindre. D’ung homme pareillement qui fust 
muet, combien qu’il ne sceut parler mais qu’il fust vaillant et 
fort de corps, je diroie aussi qu’il en seroit contraint s’il plaisoit 
au seigneur. Mais les femmes ne seroient point contraintes de y 
aller jasoitce qu’elle fussent saiges, riches et fortes. Mais à ser¬ 
vir par substitud je ne dy pas qu’elles n’y soient tenues. 


CHAPITRE LXXI. — Se ung homme a esté blechié par ung 
aultre et il le poursuit tant qu'il le bat très bien , se il en doit 
estre pugny. 


Mais pource que tous seigneurs royaulx lesquels ont à gou¬ 
verner leur pays et faire administrer justice doivent sçavoir et 
entendre plusieurs cas qui communément peuvent advenir, je 
demande en ceste partie se ung chevalier a blechié ung aultre 
et depuis qu’il a donné le coup il se soit mis en fuite et l'aultre 
chevalier le poursieut tant qu’il le vient atteindre et pareille¬ 
ment le blesche et bat très bien, à sçavoir se il en doit estre pu¬ 
gny. Certes il seroit advis que non car il n’a mie passé le terme 
de juste defense puisqu’il estoit par lui blechié s’il lui a rendu 
cas pareil mais s’il l’avoit occis, à grant paine pourroit il estre 
excusé. Item, ce qui est commis en. juste chaleur doit excuser 
celui qui le fait. ff. Ad L. Corneliam de sicariis . Item, 

il a faict ceci sans plus attendre, car s’il eust attendu jus- 
ques à lendemain, nous dirions que ce seroit vengeance, ne 
il ne se pourroit pas excuser. Mais pour l’aultre partie les 
loix dient puisqu’il se mêt en fuite droit ne donne à l’aultre 
qu’il le doye poursievir ne blechier. L. Si ex plagis , et L . 
Qua actione, ff. Ad legem Aquiliam. Mais ja pourtant n’est il 
que celui qui l’a blechié ne doye estre pugny et de ce je ne fais 
quelque doubte, mais se il sera pugny griefvement ou gracieuse¬ 
ment de ce sont plusieurs opinions, lesquelles délaissées, je 
tiens selon bonne équité qu’il ne doit pas estre pugny griefve- 
ment, considéré la chaleur en laquelle il commist le cas quant il 
donna le coup et sur laquelle il ne avoit pouvoir, car les premiers, 
mouvemens ne sont mie en la puissance de l’homme. Et pareil- 
‘ lement ung docteur en loix appelé maistre Jaques de Ravenne 
tient ceste opinion. Mais se il l’eust occis là où le chevalier 
l’avoit assailly, il n'en porteroit quelque paine, car par b on droit 
nous aurions presumption que pour soy garder et defendre de 
mort il l’avoit occis, car les droits souffrent de occir ung aultre 
pour garder sa vie en soy défendant. 


Chapitre LXX1I. — Se ung homme serf fait homicide par 
le commandement de son seigneur à sçavoir se il doit estre 
pugny. 


Et pource que nous sommes en ceste matière je mettray ung 
aultre cas en ces termes. Je suppose que ung chevalier fort et 
hardy ait ung serf non ,mie si fort comme lui, lequel il appelle 
en sa chambre et lui dist, or sus, il convient qu’il meure ou qu’il 
tue sa dame. Je demande se icelui serf tuoit la dame par paour 
de morir et pour eschiever la mort, se il en devroit porter paine 
en jugement. Et il est advis que oui, car les droits dient que 
ung serf n’est pas tenu de obéir à son seigneur quant il lui com¬ 
mande à faire chose où il a pechié. C. Julianus. Mais il est clere 

chose que tuer une dame est pechié mortel. Et puisqu’ainsi est 
par quel droit peut Ton excuser celui qui l’a occis que il n’en 
doive recepvoir justice. Item, il y a une aultre raison, car nous 
disons qu’il vault mieulx endurer tous les maulx du monde que 
soy consentir à pechié mortel. Dont pour garder la vie du corps 
mortel laquelle dure moult peu il ne se devroit jamais consentir 
à occir celle dame qui est ung tant enorme pechié. Mais nonob¬ 
stant toutes ces raisons aucuns soustiennent le contraire, car 
ils dient qu’il n’en doit porter quelque paine. Et veci les rai¬ 
sons. Premièrement ils dient considéré que en nulle maniéré il 
ne peut eschapper de mort s'il ne occist la dame, qu’il n’y a 
point de coulpe. Et si allèguent les droits qui dient que se ung 
homme tue ung aultre qui tuer le veuille, puisque par aultre 
voye il ne le peut eschiever, se il l’occist en soy défendant il n’a 
en ce faisant quelque coulpe. C.Si Juriosus , De homicidio , in 
Clementinis. Item encore plus fort par une aultre raison ils dient 
que puisqu’il voit le chevalier tant esmeu et en si grant volonté 
de la tuer et mettre à mort et aussi que sa dame ne eschappera 
point la mort, supposé que pas il ne la tue, puisque il veult occir 
son serf se il ne tue la dame, il fait selon la réglé de charité se il 
garde sa vie avant que celle de sa dame. Ores quant est à moy 
au regard de ces deux opinions se nous considérons la paine 
civile du monde, je tiens que la derniere opinion soit la meilleu¬ 
re, mais se nous considérons la paine espirituelle que le délin¬ 
quant doit porter en l’aultre siecle, puisque la dame n’a gaignié 
ne desservy la mort, ce qu’il voit bien, comment occira il une 
personne innocente. Je dy que il peche mortellement et s’il mo- 
roit en tel estât je ne fais doubte qu’il ne s’en allast au plus 
bas d’enfer, car il ne doit pas obéir à son seigneur à l’encontre 
du commandement de Dieu. C. Julianus. Mais doit obéir à 
nostre seigneur Dieu lequel dist en sa loy très sainte : « Non 
soies homicide. » Encore dy je que se poui garder le com¬ 
mandement de nostre Seigneur il estoit occis, il seroit martir 
par devant Dieu, car toute la foy est iondée sur les commandemens 
de Dieu et pareillement toute nostre salvation. Pourquoynous 
dirons qu’il seroit mort pour la foy de nostre Seigneur. 

CHAPITRE LXXIII. — Se ung serf se peut defendre contre son 
seigneur se il le veult occir . 


Mais regardons encore de une aultre chose sur le débat de 
obedience.Ung chevalier si a ung serf auquel il commande à faire 
une chose qu'il ne doit point faire selon Dieu, selon droit et 
selon bonnes coustumes. Et pour ce le serf dist plainement à 
son seigneur qu’il ne obéira pas à cela Et à l’occasion de ce 
refus, le chevalier lui court sus et le veult occir. Je demande se 
ainsi est, se le serf se peut ne doit defendre contre son seigneur. 
Certes il m’est advis que non, car le serf n’a pouvoir de riens 
faire sans la licence de son seigneur selon droit escript. Dont il 
ne se pourroit defendre sans la licence de son seigneur. Mais 
nonobstant ceste raison je dy tout le contraire, car nous disons 
selon les loix nouvelles que à ung seigneur n’est point permis 
aujourd’hui de tuer son sevî.f.De his qui sui vel alieni juris sunt. 
Item plus fort, le seigneur ne peut mie tollir à son serf les cho- 
naturelles, mais defendre sa vie vient de droit de nature. C. Pas - 
toralis , De judiciis. Pourquoy par celui droit le serf se pourroit 
revengier contre son seigneur puisqu’il le veult tuer. Item plus 
fort, se il ne defendoit sa vie puisqu’il peut, nous dirions qu’il 
seroit cause de sa mort et homicide de soy mesme. Et si seroit 
dampné en enfer comme se lui mesme se tuoit. Dont je dy 
vraiment que en cestui cas il se peut franchement revengier et 
defendre. 


Chapitre LXXIV. — Se ung moine se peut deuement 
defendre contre son abbé . 


Mais que dirons nous de ung moine se son abbé le vouloit 
tuer à sçavoir se il se doit ou peut revengier. Certes il seroit advis 
que non, car une telle personne est reoutée pour morte quant 

aux faits du monde selon que dient les decrets et selon les droits 
des loix. C. Placuit. Mais il est clere chose que ung homme 
mort ne se peut defendre. Et dont comment se defendroit ung 
moine. Item plus fort, nous disons que ung moine n’a volonté 
senon autant que son abbé lui en veult donner ne il n’a quelque 
pouvoir jusques à ce que son abbé lui donne. C. Nolo et C. Non 
dicatis . Or appert il bien selon droit qu’il ne se peut ne doit de¬ 
fendre contre son abbé et sans sa licence. Mais sur cestui débat 
je dy que se le moine ne peut aultrement fuir ne eschapper la 
mort, qu’il se peut franchement defendre contre son abbé et 
contre toute personne sans licence de lui, car droit naturel lui 
octroyé ainsi, lequel son abbé ne lui peut tollir. 

CHAPITRE LXXV. — Se le fils se pourroit defendre contre 
son pere se il le vouloit occir . 

Encore puisque nous sommes en ceste matière de defense 
pourrons nous veoir se le fils se peut defendre contre son pere 
se il le vouloit tuer. Mais selon droit il est advis que non, car 
selon droit le fils est en la puissance du pere. Dont en peut il 
faire à volonté. Item, les droits dient que le pere pour certains 
cas et pour aucunes raisons pourroit vendre son fils. Dont se il 
le peut vendre, il en peut faire à sa volonté. Item, nostre sei¬ 
gneur Dieu nous en donna exemple en l’Ancien Testament 
quant il commanda à Abraham comment il deust occir et tuer 
son fils Ysaac et de lui faire sacrifice. A dont il nous moustra, 
clerement que le pere peut tuer son enfant. Pourquoy il le peut 
plainement faire. Item, selon droit le pere peut chastoier son 
enfant. Et doncques de quel droit se peut l’enfant revengier. 
Mais quant à moy en cestui cas je dy à la vérité que le pere peut 
chastoier son enfant, mais se il estoit tant cruel qu’il le voulsist 
tuer et le fils ne pouvoit fuir, certes il se peut franchement 
defendre. Et veci la raison, car la puissance .que le pere a sur 
son fils vient de droit naturel duquel droit civil ne peut faire 
préjudice. 

CHAPITRE LXXVI. — Se ung homme se pourroit raisonna¬ 
blement de fendre contre son juge. 


Et par les raisons dessusdites nous vouldrons adviser se ung 
homme se pourroit raisonnablement defendre contré son juge. Et 
il est advis que non, car droit escript dist que vraiment qiie Ton 
ne doit point résister contre son juge. Item, selon le decret 
celui qui fait résistance contre son juge fait résistance à Dieu 
lequel l’a ordonné. C. Qui resistit . Dont il ne doit mie contre¬ 
dire à chose que son juge fasse raisonnablement. Mais nonob¬ 
stant ces raisons, quant à moy je diroie ainsi comme dessus est 
dit en aultres questions, car vraiment se le juge à tort vouloit 
occir ou faire morir ung homme et il ne s’en sçait ne peut eschap- 
per sans recepvoir mort et qu’il ne puist fuir,je dy que il se peut 
franchement defendre, combien que une glose des loix die le 
contraire, ff\ De judiciis . Je suis avecques Jehan de Lignan 
lequel le tient et tout par celui privilège naturel de juste defense. 
Mais en aultre cas là où l’on peut bien remedier par le souverain, 
se le juge vouloit commettre aucune violence par force je dy que 
ung homme ne se doit point defendre par œuvre de fait, car il 
peut franchement appeler et avoir recours au roy ou au seigneur 
souverain. Et en tel entendement pourroit estre bonne ceste 
opinion qui devant a esté dite. 


CHAPITRE LXXVI I. — Se ung homme banny du royaulme 
sur paine de mort à sqavoir se Von le veult prendre se il se 
pourra defendre . 


Supposons maintenant que le roy eust banny de son royaulme 
ung chevalier et lui eust défendu que jamais il n’y retourne ne 
mette le pié sur paine de mort et avecques ce il ait ordonné que 

quiconques l’y trouvera, si le mette à mort. Or advient que 
ung pou de temps apres ung chevalier le trouve au royaulme 
qui le veult prendre. Je demande se le chevalier banny se 
pourroit defendre. Et je veul premièrement prouver que non,car 
les loix dient que à juste violence Ton ne doit contredire ne soy 
defendre. Ad legem Aquiliam. Mais il est clere chose que 
justement le chevalier le peut prendre veu que le roy a donné 
licence à toute personne. Dont il ne se doit defendre contre 
personne publique supposé que elle fasse silence. Mais il est bon 
à veoir que le chevalier qui prendre le veult est personne publi¬ 
que pour cause du general mandement du roy. Dont pour quelle 
raison se doit il defendre contre lui. Or quelque chose que les 
aucuns docteurs en dient lesquels en parlent moult et en plu¬ 
sieurs subtiles maniérés, sur cestui débat toutes subtilitez lais¬ 
sées, je dy par la maniéré que j’ay parlé au débat precedent c’est 
à sçavoir puisqu’il se peut defendre et garder de mort, il le 
peut franchement faire, car aultrement il seroit cause de sa 
mort,considéré qu’il est déjà jugié par le roy que jamais ne doye 
rentrer en son royaulme. Et si ne veul mie dire qu’il fust pugny 
de homicide se cas advenoit que en soy défendant il occioit le 
chevalier qui le veult prendre ou occir. Mais tant veul je bien 
dire que se il ne povoit eschapper sans le tuer, que pour garder 
sa vie il est tenu de le faire et au surplus se mettre en paine 
d’aller hors du royaulme nonobstant les raisons avantdites. 


CHAPITRE LXXVIII. — Se ung prestre portant le corps de 
Jhesucrist à ung malade est assailly à sçavoir se deuement 
il se peut defendre et laisser le sacrement . 


Encore sur ceste matière de defense nostre maistre Jehan de 
Lignan dessusnommé fait ung débat lequel je ne repute mie 
estre doubteux. Se ung chapelain portoit le corps de nostre 
Seigneur à une personne malade laquelle est en péril de mort 

et en son chemin il trouve gens qui le veulent tuer, à sçavoir se 
il doit laisser le corps Jhesucrist et soy defendre et ainsi laissier 
morir le malade sans lui donner le saint sacrement lequel il lui 
tenoit près de la bouche et s’il se fiist déporté de soy defendre il 
lui eust peu avoir donné, mais aussi en ce tandis il eust receu 
ung coup mortel. Sur ce à la vérité, il est advis qu’il doit don¬ 
ner le corps de Jhesucrist au malade et recepvoir la mort en 
pacience. Et veci les raisons qui pour ceste cause sont dites. Si 
nous disons que la réception du corps de Dieu soit necessaire 
au sauvement de Taine, il s’ensieut que se celle personne se 
meurt sans le recepvoir il sera dampné perpétuellement. Mais 
nous tenons tout seurement que pour eschapper la mort tempo¬ 
relle Ton ne doit mie souffrir si grant dommaige. Et doncques 
le chapelain doit recepvoir la mort en gré avant qu’il laisse le 
malade dampner. Et la raison de cest argument si est telle, car 
selon l’Escripture ung homme doit amer son prouchain comme 
soy mesme, mais s’il aimoit la vie corporelle mieulx que la vie 
eternelle pour son frere et prouchain, il ne seroit pas selon la 
sainte Escripture ne selon le grant mandement de la loy divine. 
Pourquoy il doit recepvoir la mort corporelle en gré afin que 
son prouchain ait la vie eternelle. Item plus fort, selon droit et 
selon raison, quant deux maulx viennent ensemble en ung cas 
et il fault eslire Tune des deux, Ton doit eslire celui dont peuent 
venir mains de maulx. C. Duo mala . Mais de la mort du corps 
du chapelain viennent mains de maulx que ne feroient de la 
mort de celui pacient. Car aussi bien fault il que le corps reçoive 
une fois la mort, mais Tame ne peut jamais mori/, laquelle per¬ 
dre est trop grant chose et dommaige irrecouvrable. Pourquoy 
il doit soustenir la mort pour sauver Tame du pacient, car par 
ce moyen lui mesme aussi sauve son ame, attendu que en pre¬ 
nant la mort en cestui cas il garderoit Tordre de charité, si 
morroit comme martir et iroit son ame tout droit en paradis. 
Ce considéré, il est advis qu’il doit eslire la mort et en gré la 
recepvoir. Toutefois en cestui débat certainement ceste opinion 
ne me plaist point et veci la raison. Selon ceste opinion il seroit 

advis que se ung homme moroit sans recepvoir Corpus Domini 
qu’il seroit dampné. Si maintiens le contraire, car moult de 
bonnes et saintes personnes meurent et sont mors sans le recep¬ 
voir. Et si ne trouve pas que quant saint Pol eust la teste tran¬ 
chée qu’il receust le Corpus Domini , ne de saint Jehan Baptiste 
je ne croy pas que le bourreau qui lui trancha la teste en la 
prison lui demandast s’il vouloit avoir lè corps nostre Seigneur. 
De saint Pierre aussi quant il fut pendu en la croix par les piez 
je ne croy pas que l’on lui baillast ne demandast se il le vouloit, 
ne de saint Estienne aussi je n’en ay rien trouvé. Et pareille¬ 
ment de ces saints hermites qui aucunefois sont mors es desers 
sans parler à prestre ne aultre personne. Je ne sçay quelle est 
ceste opinion ne pourquoy l’on en fait tant de paroles, combien 
que je ne veuille mie dire que le Corpus Domini ne soit très 
necessaire au salut de l’ame quant ung homme le peut avoir. Ne 
pareillement je ne veuil mie dire se ung homme par mespris ou 
par mescreance ou infidélité laissoit de le recepvoir se bonne¬ 
ment il en pouvoit finer qu’il ne fust dampné perdurablement. 
Mais se ung homme ne le peut avoir parce que la mort le ravist 
subitement ou les larrons en son chemin le occisent ou en armes 
ses ennemis, qui pourroit dire que ung tel homme fust dampné 
ne que cest sacrement de l’autel soit d’estroite nécessité au salut 
de lame. Certainement je tiens tout le contraire. Et si ne 
suis pas tout seul en ceste opinion, car plusieurs docteurs la 
tiennent. Et semblablement de l’opinion precedente. Mais quant 
au sacrement de baptesme sans lequel ung homme ne seroit point 
sauvé comme par le Nouvel Testament nous est demoustré, se 
ung prestre voioit que ung enfant fust en voye de trespassement 
sans baptesme et que pour bien haster ses paroles il le peut 
baptiser et qu’il veist d’aultre part aucuns qui se appareillast 
pour le tuer et que pour soy defendre il delaissast à prononcer 
ses paroles en maniéré que l’enfant trespassast sans baptesme, 
vraiment mieulx seroit qu’il accomplist le sacrement pouf sau¬ 
ver une ame que s’il sauvoit son corps selon la détermination 
de tous nos docteurs catholiques, car l’on doit desprisier la mort 

du corps envers celle de l’ame et non sans cause. Item, encore 
doit le chapelain eslire de soustenir la mort par plus forte rai¬ 
son, c’est à sçavoir car se il vouloit garder sa vie, deux maulx en 
adviendroient, l’ung si est la mort de lame de cestui enfant, car 
il mourroit sans baptesme et s’en iroit en celle partie d’enfer 
que nous appelons le limbe, et en apres le chapelain commettroit 
pechié mortel C. Firmissime, pour négligence de son office le¬ 
quel il est tenu de administrer et par la vertu duquel il doit dis¬ 
tribuer les saints sacremens de l’Eglise à ses parosciens pour les 
âmes desquels sauver il doit estre prest de porter toutes adver- 
sitez selon droit et selon les Evangiles. 


CHAPITRE LXXIX. — Se par voye de marque un g homme qui 
nest en coulpe peut estre emprisonné . 


Maintenant puisque nous avons veu aucunes questions sur le 
fait des batailles et quant elles viennent par les guerres des prin¬ 
ces ou quant elles viennent par droit de particulière defense, à 
présent il nous fault veoir d’une aultre maniéré de guerre par 
laquelle les seigneurs de longtemps à encommencierent à user 
communément par tout le monde, c’est à sçavoir que quant ung 
homme du royaulme de France ne peut avoir justice de ung 
homme de Provence se tort lui fait, le juge du roy lui octroiera 
une maniéré de guerre que l’on appelle marque par laquelle ung 
homme de celui pays lequel ne sçaura point qui est celui qui a 
le tort, sera emprisonné et prins sa marchandise et aultres biens 
et si faudra qu’il fasse paiement et droit pour l’aultre. Or nous 
fault il veoir premièrement se ceste maniéré de guerre est bonne, 
juste ne deue. En ceste question vous devez sçavoir que selon 
droit escript ceste maniéré de guerre n’est point permise ne droit 
ne l’octroye pas. Car en ceste maniéré une personne est en paine 
pour l’aultre et reçoit dommaige et destourbier pour le fait 
d’autrui, ce qui faire ne se doit selon raison ne selon droit. 

Mais c’est chose condampnée et pour clere raison et évidente, 
car droit a ordonné que se que ung marchant de Paris est obli- 
gié a ung marchant de Florence et il ne lui veult faire raison, 
que le marchant de Florence demandast justice de celui devant 
son juge competent et se celui ne lui fait justice qu’il en appelle 
devant le roy ou devant le juge des appellations, tant qu’il trouve 
justice de celui qui tort lui tient. Mais à dire qu’il, pource que 
aucun marchant de Paris lui est obligé, puist faire emprisonner 
ung aultre marchant ou ung bourgeois de Paris ou du royaulme, 
ou sa marchandise ou aultres biens puist faire prendre ne arres- 
ter, en vérité, par droit escript je ne sçauroie mie bien detendre 
que ce fust chose deue. Mais pour donner aucune couleur aux 
seigneurs et aultres qui ceste maniéré ont trouvée, il fauit dire 
aucune raison par laquelle l’on puist excuser celui débat ou 
question. Et veci que je me pense. Aucunefois pouvoit advenir 
que pour la merancolie des seigneurs lesquels ont hayne ensem¬ 
ble ung marchant ou une personne laquelle estoit obligiée à ung 
François s’en alloit demourer là où il bien pensoit estre seur du 
pouvoir de France, car bien imaginoit que ung François jamais 
ne iroit volontiers plaidoier pour la hayne ancienne qui estoit 
entre eulx, et quant le roy perceut ung tel barat il ordonna celle 
subtilité contre celui barat, c’est que toute personne qui soit 
trouvée en son pays >du lieu où celui est allé demourer soit 
prinse ou ses biens soient mis en la main de la court tant que le 
marchant soit satisfait. Et à dire la vérité, c’est une condition 
de guerre. Car aussi comme pour le tort du roy d’Angleterre le 
roy commanderoit emprisonner les Anglois et prendre leurs 
biens, aussi le fait il en cestui cas. Et pource qu’il est digne 
chose que ung prince sache plusieurs raisons et déterminations 
des débats qui journellement adviennent et dont ils doivent avoir 
la cognoissance à ce qu’ils en puissent mieulx ordonner et dé¬ 
battre quant ils sont en leur conseil avecques les clercs, je feray 
aucunes demandes pour mieulx declairer ceste matière de 
marque. 

CHAPITRE LXXX. — Comment le roy se doit conformer 
avant qu'il octroyé marque et par quelle maniéré elle se doit 
octroier . 

Je fais à présent une belle demande se par devant le roy aucuns 
cfemandoit marque contre aucune personne ou contre aucune 
cité, car bien souvent peut advenir qu’elle lui est octroyée, que 
doit respondre le roy. Et je dy tout premièrement que le roy 
doit ouyr par quelle raison et la cause pourquoy il la requiert. 
Et se il allégué bonnes raisons en disant que quant il venoit de 
la cité de Milan en la cité d’Ast en Piémont l’on lui osta dix 
mille francs, et ceulx de là ville tiennent avec eulx celui qui les 
a tollis et le défendent contre raison, en telles choses le roy doit 
lui demander et soy informer se celui qui lui a fait ce tort est 
subget à aucun seigneur, si lui doit dire: « Compains, celui 
dont tu fais querelle est subget à ung tel homme. Va t’en vers 
lui et devant lui demande justice et au cas qu’il ne la te veult 
faire retourne à moy. » Et par ceste maniéré l’ordonnent les 
droits que celui qui veult demander marque s’en aille devant le 
juge de celui qui tort lui tient. Et se le juge ne lui veult faire 
justice et que deuement il en puist informer le roy, le roy 
requerra à celui seigneur qu’il veulle faire justice à son homme 
de celui qui est son subjet. Et s’il appert par sa response qu’il 
ne le veuille faire combien que droit le veuille et combien que 
droit n’a ordonné ne qu’il n’octroye cela, toutefois pour celle 
négligence et refus de justice, il permettra donner marque selon 
la coustume des seigneurs temporels. 

CHAPITRE LXXXI. — Comment se donnera marque contre une 
cité laquelle ne recognoistpoint de souverain. 

Mais selon les choses qui ja sont dites supposons que le peu¬ 
ple de la cité de Florence ait prins les biens d’ung marchant de 

Paris, comment se donnera marque contre celle cité. Car selon 
droit il fault aller demander justice devant le juge souverain, mais 
combien que selon droit ils soient subgets à l’empereur toutefois 
aujourd’hui ils feroieftt pour lui autant que pour moy. Et d’aul- 
tre part, à dire qu’il aille plaidoier pardevant le potestat de 
Florence qui par aventure sera faict celle année de ung chavat- 
tier ou de ung cousturier et bourgeois d’icelle ville et si portera 
or en sa chainture faisant son mestier comme se ce fut ung grant 
chevalier de moult hault honneur, se m’ait Dieu, puisque les 
gens de celle ville ont prins celle marchandise de celui mar¬ 
chant, je tiens qu’il ne auroit pas grant droit à plaidoier devant 
eulx. Or est à veôir que fera le roy à ce marchant qui le re¬ 
quiert. Je dy que se il n’a guerre ouverte contre Florence il doit 
escripre au potestat de Florence la maniéré de la querelle que 
le marchant a faicte devant lui et que par ses lettres lui requiert 
qu’il lui en fasse raison. Et se le potestat pourvoit et met en 
bonne forme et maniéré le fait du marchant, le roy en doit 
estre content. Mais se il appert au roy qu’il ne tiengne compte 
de sa rescription et qu’il n’y besongne comme il appartient, le 
roy donnera marque contre lés Florentins puisque eulx mesmes 
dient que ils n’ont point de souverain seigneur et qu’ils sont 
seigneurs de Florence. Et si sont ils et le ont esté longtemps a, 
mais ce procédé par la grande négligence des empereurs que 
nous avons eus aii temps passé. 


CHAPITRE LXXXII. — Se toutes maniérés de seigneurs 
peuvent octroier marque . 


Encore nous fault il veoir se toutes maniérés de seigneurs 
peuvent octroier ou donner ceste marque. Et quant à ce je dy 
et maintient plainement que non, car cestui fait de donner 
marque sèlon sa nature et selon sa condition est semblable à 
guerre. Mais ung homme selon droit escript ne peut ordonner 

ne jugier la guerre se il est subget de aucun seigneur.' Pourquoy 
celui qui juge la guerre ne doit point avoir de souverain. Et 
combien que de fait aujourd’huy par négligence soit occupée 
par tout le monde seignorie et jurisdiction,pour sçavoir lesquels 
deuement et selon droit escript la peuvent jugier, voions tout 
premièrement du roy de France se il la peut jugier selon droit 
sans offense de Dieu et sans ce que on puist dire qu’il ait oc¬ 
cupé la juridiction impériale. 


Chapitre LXXXIII. — Comment pourrons nous soustenir que 
le roy de France ne soit subget à Vempereur. 


Or doncques je demande par quelles raisons pourront nous 
maintenir ne soustenir que le roy de France ne soit point sub¬ 
get à l’empereur. Et quant à ce tout premièrement je prouve 
et par auctorité et puis par raison que vraiment il est subget, 
car il est ainsi, comme maintient l’Escripture, que au monde a 
tant seulement ung prince et ung seigneur. Et il fault octroyer 
que c’est l’empereur lequel selon droit est seigneur souverain de 
toutes les rois et de toutes les nations du siecle. Et pour ce les 
droits l’appellent prince et seigneur du monde. Si dient les 
droits tout expressément que Chrestiens et Juifs, et toutes les 
seignories du monde sont par droit subgettes à l’empereur 
C. Adrianus. Et si ne font mie exception du roy de France 
ne de nul aultre homme de quelle condition qu’il soit. Item 
plus, l’Escripture dist en aultre part que Dieu au firmament du 
ciel a fait deux grants luminaires c’est à sçavoir celui du soleil 
qui luist le jour et celui de la lune qui luist de nuit. Et pareil¬ 
lement il a pourveu au gouvernement du monde deux grandes 
dignitez dont l’une est la papalité pour le gouvernement des 
âmes et des choses espirituelles et l’impérial pour le gouverne¬ 
ment des choses mondaines. Et de ceste autorité sont si gran¬ 
des paroles en l’escripture et tant que nul ne peut ceci renoyer. 

C, Solitœ, De majoritate. Ç. Cum ad verum. C. Duo sunt. 
Pourquoy se es choses temporelles et mondaines n’a que ung 
chief comment dirons nous que le roy de France ne soit son 
subget Mais encore je disoie que je le prouveroie par raison 
toute clere et veci comment, Nous voions bien selon sagesse 
que en chascune généralité, communité ou pluralité de gens, au 
gouvernement d’elle fault avoir ung chief, car autrement au< 
gouvernement de toutes choses nous veons confusion. Et s’il 
advenoit que en une bataille n’eust point de chief auquel tous ne 
fussent obeissans celle bataille sera sans deue ordonnance. Et 
se en ung hostel n’a ung seigneur le gouvernement ne vaul- 
dra guaires. Et pareillement se en une nef n’a ung patron, la 
nef sera niai conduite. Et de ce nostre seigneur Dieu nous 
donna exemple en l’Ancien Testament quant il mena son peuple 
au desert et que il ordonna Moyse pour gouverneur et pour en 
e$tre chief. Aussi moult expressément il nous apprist ceci quant 
il donna à Noe le gouvernement de l’arche. Et ce est par droite 
raispn de sagesse. Pourquoy je dy se les rpys ne avoient ung 
chief quelle ordonnance y aurait il es choses mondaines. Certes 
il est ad vis qu’elle seroit foible, car chascun vouldroit et pour¬ 
rait vivre et faire selon son appétit mauvaisement s’il vouloit et 
faire injustice, et grever les ungs et les aultres contre raison se ils 
ne avoient aucun souverain qui remede y meist. Mais combien 
que toutes ces raisons soient bonnes si ne laisseray je mie à dire 
aucune chose par contre en ensievant toute vérité en ce cas à 
mon pouvoir. Et tout premièrement je dy que le roy de France 
n’est mie subget à l’empereur. Et combien que ja en aye faict 
aucune mention en ung aultre lieu de ce livre, toutefois pource 
que c’estoit sur aultre propos je diray ici aucunes raisons sur 
lesquelles je me fonde. Premièrement je dy que se nous consi¬ 
dérons le commencement du royaulme de France nous trouve¬ 
rons que les François vindrent de Troyes la grande, quant celle 
tant puissante cité fut détruite ils vindrent au royaulme de 
Panonie lequel aujourd’hui se appelle Honguerie et si edifierept 
en une région qui est nommée Sicie une moult belle cité laquelle 

fut appelée Sicambrie. Si ne doubtera ja nuis homme qui bien 
sache les histoires que en celle terre ils n’eussent en celui temps 
duchié moult honorable et tant que apres le duc de Sicambrie 
vint en la haultesse d’estre seigneur de tout le pays. Et si dura 
leur seignorie mil cinq cens et quarante ans. Ge n’est pas pou 
dé temps, car je n’ay pas sceu ne leu de seignorie qui tant ait 
duré sans changer ne remuer. Mais le temps vint que l’empe¬ 
reur Valentinien si eut guerre contre une nation de gens qui se 
appeloient Alains, lesquels il ne pouvoit suppediter tant estoit 
leur pays fort. Pourquoy il requist aux Sicambriens qu’ils ve- 
nissent* à secours laquelle chose ils firent volontiers. Et bien 
sachiez que selon les maistres des histoires les Alains furent 
apres tous mis à néant par les Sicambriens pour laquelle aide 
celui empereur Valentinien mist nom aux Sicambriens Fran¬ 
çois. Et combien que aucune veulent entendre ce nom de Fran¬ 
çois estre dit en latin Feroces , toutefois ainsi n’est pas mais 
veult dire tant seulement Francs, et je le prouve, car l’empereur 
mesme lors leur quitta le tribut qu’ils payoient à l’empereur, 
mais ce paravant que les Sicambriens venissent en France qui 
pour lors ne se appeloit mie France ainçois estoit nommée 
Gallie. Et ainsi les Sicambriens furent faicts Francs et receu- 
rent ce nom de Francs de la bouche de l’empereur Valentinien 
qui fut moult vertueulx. Apres ces choses, iceulx Francs s’en 
vindrent en Bourgongne et conquirent le royaulme des Gais 
qui estoit nommé Gallie. Et pource que iceulx Sicambriens 
s’appeloient Francs le royaulme fut nommé France, ce que par- 
avant n’estoit pas. Aussi leur principale cité qui à présent est 
appelée Paris se nommoit adont Lutesse laquelle fut édifiée par 
les Sarrasins devant la nativité de nostre seigneur Jhesucrist 
quatre cens quatre vingt dix neuf ans. Et le premier homme 
qui en fut duc et seigneur se nommoit Yborus. Or je vous 
requiers que vous considérez deux choses. La première se en 
celui temps icelle Gallie estoit catholique, et vous trouverez 
que non car aussi elle ne le fut pas en grant temps apres. 
Encore regardez se l’empereur qui pour lors estoit tenoit 

et avoit la seignorie de Gallie. Et je vous dy que nennil. 
Ainsi les Sicambriens gaignerent cestui royaulme par leur 
puissance et droite conqueste, comme très vaillans et con- 
querans à l’espée. Et desja estoient affranchis par Tempereur et 
nommez François ainçois que ils venissent au pays de Gallie. 
Et certes qui ces choses bien considérera il ne dira pas que le 
roy de France ait injustement occupé les droits de l’empereur 
ne de l’empire. Et de ceste matière je parle volontiers large¬ 
ment pour les Lombars qui dient pour couvrir leur tyrannie 
que le roy de France occupe l’empire ainsi comme ils font. Et 
se aucun légiste vouloit dire que l’empereur ne peut mie, allouer 
ne aliéner les droits de l’empire je lui repondroie largement que 
par adventure pour ceste cause, l’empire va aujourd’hui par 
élection, et par ainsi il pourroit estre vérité, mais en celui 
temps que Gallie fut nommée France l’empire alloit par succes¬ 
sion ainsi que pour le jourd’huy font les royaulmes. Item, je dy 
que l’empereur peut très bien donner privilège, car aultrement 
il ne auroit guaires de pouvoir. Et ainsi l’on pourroit dire de 
la donation que l’empereur fist jadis à l’Eglise de Romme quant 
il lui donna le patrimoine de Romme et toutes les isles de mer. 
Et pour ce il me semble que c’est grant simplesse de dire que 
la donation ne soit bonne, car les loix mesmes dient que l’em¬ 
pereur est seigneur des choses patrimoniales et des choses fisca¬ 
les de l’empire et que sur elles a plaine seignorie. Mais puisqu’il 
en est seigneur et qu’il a seignorie il est clere chose devant tous 
les entendans en droit civil que il peut bien aliéner et privilé¬ 
gier, car ainsi le veulent les loix. Ces choses considérées, qui 
dira que le pape ne soit justement seigneur du patrimoine de 
l’Eglise ne que le roy de France ne soit justement privilégié. 
Car se l’empereur ne pouvoit donner privilège à ceulx qui bien 
en sont dignes et qui lui font et ont faict honneur et qui lui 
aident à garder l’empire ainsi comme firent les Sicambriens, 
quelle personne seroit qui volontiers serviroit ung tel seigneur. 
Et si ne peut nul homme sage renoyer que de par Dieu l’espée 
ne soit donnée à l’empereur laquelle est signifiance de domina- 

tion et seignorie pour faire vengeance et pugnition des rebelles 
et pour donner los et gloire terrienne aux bons, car ainsi le dist 
l’eScripture. Et quelle gloire doit il donner aux bons devantdits. 
Leur doit il donner gloire et seignorie de vent. Certes nennil, 
mais les doit pourveoir et guerdonner de privilèges et de dona¬ 
tions deues selon qu’ils en sont dignes en vertus. Item, le roy 
de France sicomme j’ay aultrefois dit fut privilégié par le noble 
empereur Charlemaigne qui fut roy de France et empereur. Et 
apres lui furent cinq rois de France l’ung apres l’aultre qui tous 
furent empereurs, eulx estans rois. Et en ceste liberté a esté 
depuis que couronne vint en France que homme du monde 
oncques ne trouva le contraire, feust en eseripture authentique 
ou àultremerlt. C. Per venerabilem. Item, le pape tesmoigne 
en ses décrétâtes que le roy de France n’est mie subget à la 
seignorie terrienne ne temporelle. Et à dire qüe le pape men- 
tist ce seroit mal dit. Ung adversaire du roy diroit tantost que 
celui pape qui fist ceste decretale estoit François et à la vérité 
je pourroie respondre que non fut et si n’entra jamais en France, 
car il fut natif de la cité de Sene laquelle siet en Toscane et si 
est langue italienne. Item, le pape Innocent qui glosa les decre¬ 
tales dist que le roy de France n’est mie subget à l’empereur 
selon droit escript, mais est homme du pape. Inno. in C . Per 
venerabilem. Et ceste mesme opinion recite Jehan de Lignan en 
ung livre qu’il compila de ung songe. Ne je ne dy pas ceci par 
flaterie ne pour oster la plume de dessus le chaperon du roy de 
France, mais je le dy pource que je tiens et croy que ce soit 
toute pure vérité, comme il est très évident. Je dy encore plus 
fort, car je ne croy pas que il soit expédient à la sainte Eglise 
ne à la chrestienté que le roy de France soit subget à l’empe¬ 
reur. Et veci la raison, car nous avons eu plusieurs scismes en 
l’Eglise qui est nostre mere et si ont desja esté vingt et uûg 
antipapes et bien peu a esté de ceulx que l’empereur ne*ait sous- 
tenu le scisme contre le vray pape et que tous les vrais papes ne 
s’en soient fuis en France à refuge et là le roy et le royaulme les 
a soustenus jusques à ce que ils fussent restablis en leur droit 

siégé et estât deü. Pourquoy se le roy de France eüst esté 
subget à l’empereur et le subget eust ainsi mal faict comme le 
seigneur, je vous demande en quel estât peust estre la foy de 
l’Eglise. Certes en très petit et povre, ne ja ne seroit expédient 
à l’estât de la Chrestienté, car mal en prendroit à tout le monde. 
Item, regardons quelles prouesses ont faictes les empereurs 
devant Charlemaigne ne apres lui contre les mescreans senon 
ceulx qui ont esté du sang de France. Je vous requiers que l’on 
regarde très bien les conquestes jadis faictes par les empereurs. 
Et en vérité jè tiens que vous en trouverez moult peu es. escrip* 
ture. Mais je vous demande qui a gaignié le Daulphiné, le prin- 
cipat de Orenge, de Vienne et de Aragon, le royaulme d'Arle et 
celui de Narbonne et de Carcassone, les parties de Thouloze, 
de Guyenne, de Bordeaulx, de Garonne, de Barselonne, de 
Navarre, des régions des Mons Perrous et de toutes les -isles 
d’Espaigne. Certes ce ont faict le roy Charlemaigne et ses 
successeurs se les histoires n’ont menty, car il les ont conquises 
au trenchant de l’espée sur les Sarrasins ennemis de la foy qui 
pour lors tenoient ces royaulmes et seignories. Ces choses con* 
sidérées, appartient il selon bonne raison que tel royaulme soit 
subget ne soubmis à l’empereur. En vérité, nennil, car il a tous- 
jours gardé et garde toute Chrestienté, la sainte Eglise et la 
foy de nostre seigneur Jhesucrist maintient en son estât. Dont 
il est.par excellence de tous aultres rois catholiques nommé le 
roy très chrestien et à bonne Cause, car aussi il ne déclina 
oncques de la voye droite. Et certes aultrement ce ne seroit 
mie selon la bonne policie et doctrine des philosophes qui dient 
en leur doctrine que ceulx doivent gouverner et seignorir les¬ 
quels sçavent bien et sagement soy et les aultres gouverner et 
eulx garder de faillir. Or allez veoir les histoires et lisez bien et 
souvent le contenu et y mettez vostfe entendement. Et lors 
pouvez veoir s’il est ainsi que oncques roy de France soustenist 
heresie ne scisme. Mais se j’ay sceu entendre les escriptures, je 
afferme de bonne foy avoir veu les histoires de plus de douze 
empereurs qui ont esté hérités et scismatiqües. Et de dire que 

il nous fust bien expédient de soubmettre tel royaulme et tel 
roy à ung empereur de telle condition, à Dieu ne plaise. 


CHAPITRE LXXXIV. — Se le roy (fAngleterre et (TEspaigne 
sont subgets à l'empereur . 


A présent nous voulons veoir du roy d’Angleterre et du roy 
d’Espaigne se ils sont subgets à l’empereur. Si respons touchant 
le roy d’Angleterre que selon l’opinion d’aucune glose ung 
canoniste diroit tantost que vraiment il n’est point subget à 
l’empereur. Mais ceulx qui ont faict ces gloses n’ont pas çstudié 
toutes les histoires de jadis, car selon droit commun il fault 
octroier que tous les rois du monde soient subgets à l’empereur 
senon qu’ils soient exempts par privilège ou par autorité d’Egli- 
se. Et à la vérité je ne vy oncques privilège ne estatut ne decret 
ne decretale qui donnast exemption au roy d’Angleterre qu’il 
ne fust subget à l’empereur, ne je ne voy fondement aucun es 
gloses dessusdites pourquoy je les en puisse bien croire,car aucu- 
nefois dient que le roy d’Angleterre se maintient estre exempt 
défait, aucunefois dient par prescription. Mais tout ce 1 n’est 
rien, car à parler proprement droit de nature et prescription 
ne valent rien contre l’obeissance de son souverain selon la vé¬ 
rité de droit escript. C. Cum non liceat. De præscriptione . 
Pourquoy se il n’a privilège il est subget à l’empereur. Mais de 
tant je suis certain que au temps de pape Innocent le tiers en 
icelui nom, le roy Jehan d’Angleterre traita tellement que le 
conte de Flandre, le conte de Bourgongne et monseigneur 
Otho jadis empereur furent contre le roy Philippe de France et 
son fils monseigneur Loys et se mirent sur le royaulme de 
France en deux parties en grant nombre et multitude de gens 
d’armes. Et estoit le roy d’Angleterre d’une part avecques les 
Anglois et les aultres à ung aultre costé. Adont le bon roy Phi¬ 
lippe chevaucha sur le conte de Flandre et ses bienveillans et 

tant fist qu’il le deconfist et le amena prisonnier avecques plente 
de ses barons en Paris. Et monseigneur Loys son fils s’en alla 
contre le roy d'Angleterre lequel pareillement il mist en tel 
estât qu’il ne sçavoit qiie devenir. Et pour ceste cause il se mist 
en la main du pape et se fist homme de l’Egliàe et promist de 
donner chascun an à l’Eglise mille mars d’argent. Je trouve 
toute ceste besongne escripte par ung docteur nommé Tholo- 
mien, mais pourtant à dire que le roy d’Angleterre ne soit en¬ 
core subget à l'empereur, je ne le sçauroie mie bien prouver 
pource que je n’en sçauroie respondre en droit commun. Et 
pareillement je dy du roy d’Espagne, car je ne trouve son privi¬ 
lège en droit escript. Et au regard de tous aultres rois je dy 
comme de celui d’Espaigne, combien que je sache assez que de 
fait ils ont occupé la jurisdiction de l’empereur en jugier guerre 
generale ou en donner marque et en défendant champ clos, ce 
qui ne appartient pas à jugier à homme qui soit subget à aultrui. 
Mais du roy de France je ne fais nul doubte que toutes telles 
choses il ne puist et doye franchement faire comme il est ap¬ 
prouvé et declairé ci-devant. Or pour retourner à nostre premier 
propos, je dy ainsi que marque ne se peut ne doit octroier par 
personne qui de guerre generale ne puist franchement jugier. 
Et se* de fait ducs, contes, barons, citez rebelles et tyrans font le 
contraire en occupant celle haulte jurisdiction, je n’en puis mais. 

CHAPITRE LXXXV. — Se ung bourgeois de Milan lequel tient 
hostel et change à Paris est emprisonné et ses biens prins en 
venant à Paris 9 se le roy lui doit octroier marque . 


Encore nous fault il veoir de ung aultre débat. Ung bourgeois 
de Milan ou de Naples tient ung hostel à Paris là où il a aucuns 
serviteurs que les Lombars appellent facteurs qui tiennent 
change de monnoie et font labourer les terres et les vignes que 
leurs maistres ont à Paris. Et quant ce bourgeois aucunefois s’en 

▼a en France, en son chemin aucuns Florentins l’ont trouvé et 
l’opt emprisonné et ses hiens pris. Si est le roy de France requis 
de donner marque. Je demande se pour celui bourgeois il la doit 
octroier. Et je prouve tout premièrement que non, car selon 
la proposition que j’ai faicte ci*devant icelui marchant n’est mie 
bourgeois de Paris. Et doncques pourquoy auroit il ne jouiroit 
des privilèges du royaulme touchant la bourgeoisie de Paris. 
Il ne me semble pas que droit le veuille et à la vérité l’offense 
touche à la cité dont il est bourgeois et à icelle appartient de 
demander réparation et de faire vengeance telle comme droit le 
souffre, ordonne et permet. C. Dominus. Mais nonobstant ce 
qui est dit je tiens que d’aultre part il y a bien à veoir en cestui 
cas. Car se le bourgeois a accoustumé de payer tailles et impo¬ 
sitions pour les biens qu’il a en France je tiens que le roy la lui 
doit octroier car nous avons une réglé de droit que celui qui 
porte une partie des maulx doit avoir sa partie es biens. In re - 
gula : Qui sentit. D’aultre part se le roy l’avoit privilégié qu’il 
ne paiast tailles ne impositions et il le avoit receu pour son 
bourgeois, en cestui cas depuis qu’il l’auroit receu pour son 
bourgeois je dy que l’injure toucheroit au roy. 


Chapitre LXXXVI, — Se ung èstudiant anglois demeurant à 
Paris pour estudier pourroit estre emprisonné . 


Or voions encore ici de une doubte qui bien souvent pourroit 
advenir. Premièrement l’on sçait très bien que le roy de France 
et le roy d’Angleterre ont guerre ensemble. Si est venu ung 
licencié de Londres pour estudier à Paris et pour estre docteur 
en decret et en théologie. Mais ung François l’a emprisonné et 
vient la question par devant le roy. Le licencié dist qu’il ne 
doit point paier finance et si fonde son opinion en droit disant 
qu’il a cas exprès de loy pour sa partie laquelle lui donne privi¬ 
lège moult grant aux escoliers et si defend que l’on ne leur fasse 

ne grief ne desplaisir, mais tout honneur et reverence. Et vecï la 
raison par laquelle la loy maintient ceci. Quel homme, dist la 
loy seroit celui qui n’auroit pitié et compassion des escoliers 
lesquels pour acquérir les haultes sciences ont delaissié les 
richesses et les délits mondains, leurs atftis charnels et leur pays 
et sont boutez en extrémité et nécessité et aussi se sont rendus 
comme bannis entre aultres gens. Bien seroit discourtois celui 
qui mal leur feroit. Mais à l’encontre de ceci l’homme d’armes 
qui a emprisonné l’estudiant respont et dist : « Mon très doulx 
amy, entre nous François n’avons cure de vos loix ne de l’empe¬ 
reur qui les a faictes. C. Super spécula . Et pour ce je maintiens 
que vous estes mon prisonnier de bonne guerre car vous estes 
des anciens ennemis du roy mon souverain seigneur et de son 
royaulme et si n’avez saulfconduit ne congié d’y pouvoir venir 
ne habiter. » A tant le licencié lui respont selon le chapitre 
Super spécula . « Sire, fait il, les loix ne sont aultre chose que 
droites raisons ordonnées selon sagesse. Et se vous ne avez 
cure des loix ja pour ce n’est il que les seigneurs de France 
ne aiment raison. Et d’aultre part quant l’empereur Char- 
lemaigne transporta de la volonté du saint pere l’estude 
generale qui pour lors se tenoit à Romme, en la cité de 
Paris, le pape et l’empereur donnèrent de grans et nobles 
privilèges à ceste estude de Paris. Et par ce moyen le noble 
empereur envoia de Romme à Paris' maistres et escoliers de 
toutes langues. Et puisque ils sont asseurez par le roy de 
France pourquoy n’y pourront ils venir. « Sire, respont 
l’homme d’armes, supposé que tous escoliers feussent asseurez 
par le roy de France, toutefois puisque guerre generale a esté 
jugiée par le roy de France contre le roy d’Angleterre nuis 
Anglois n y peut ne pourroit venir pour estudier ne pour quel- 
; conques aultre chose, car sous couleur et umbre de ceste estude 
vous pourriez venir en ceste ville et escripre et mander les 
secrets du roy et l’estât du royaulme à ses ennemis, dont le roy 
pourroit recepvoir ung grant dommaige. » Or nous fault il veoir 
ce qui en est de droit. Et vraiment selon mon advis puisqu’il 

soit trouvé vray escolier c’est à dire qu’il ne fust venu-feintive¬ 
inent et pour faulse couleur ou pour espier Testât du roy et de 
son royaulme, je tiens qu’il ne doit point estre prisonnier senon 
que le roy eust faict general mandement que nuis Anglois ne 
venist en son royaulme pour estudier. Et se aucun doubtoit 
que le roy nonobstant les privilèges papaulx octroiez à Testude 
pourroit faire tel mandement, je dy qu’il n’y fault point faire de 
doubte, car se l’archevesque de Rains vaquoit ou l’eveschié de 
Paris et les chanoines eslisoient ung Anglois le roy pourroit con¬ 
tredire à leur élection et en seroit ouy selon l’opinion de nos 
maistres et tout par icelle raison, car il n’est mie expédient au 
royaulme ne au roy avoir en sa terre son ennemy. 


CHAPITRE LXXXVII. — Se les serviteurs doivent avoir 
privilège du maistre . 


,Or je suppose que ung estudiant ne doye point estre empri¬ 
sonné, que dirons nous de ses serviteurs, s’il amaine d’Angle¬ 
terre deux ou trois serviteurs selon son estât devroient ils estre 
emprisonnez. Certes il est advis que oui, car les privilèges sont 
donnez aux escoliérs et veu qu’ils ne sont escoliers, pourquoy 
auront ils et jouiront ils des privilèges de leurs maistres especia- 
ment en ceste matière haineuse. Je tiens que selon droit escript 
aussi pou comme l’estudiant ne doit point estre emprisonné, 
aussi pou le doivent estre ses serviteurs lesquels doivent avoir 
tel privilège que leurs maistres. 


CHAPITRE LXXXVI II. — Se ung Anglois vient veoir son fils 
estudiant à Paris se il doit estre prisonnier . 

Supposons maintenant que ung Anglois estudiant à Paris 
rescripve à son pere et lui envoyé lettres de Paris par lesquelles 

il lui mande que par maladie il est au lit mortel. Or advient que 
quant le pere entend le contenu des lettres il n’est pas bien à 
son aiso, si se met à chemin vers Paris pour aller veoir son fils. 
Mais tantost qu'il est en Paris ung homme d’armes qui bien le 
cognoist l’a.emprisonné. Je demande se il doit estre prisonnier. 
Et il est advis que oui, car combien que pour la personne du 
pere le fils doye et puisse avoir privilège, sicomme nous dirions 
se ung homme se faisoit faire chevalier son fils seroit gentilhom¬ 
me, et doncques en ceste matière nous le dirons mieulx en 
cestui cas. Or combien que par aventure gens d’armes ne auront 
pas bien agréable ceste opinion, toutefois je dy que selon droit 
et les raisons de droit escript, il ne doit pas estre prisonnier. 
Et veci la raison première qui est telle que estatut ne guerre 
raisonnablement ne peuvent tollir ne oster les droits de 
nature ne à eulx contredire. C. Pastoralis . De re ju die ata. 
Mais le pere est tenu de taire cela à son enfant et de le visi¬ 
ter en sa maladie et le nourrir et alimenter et de faire envers 
lui son devoir, car aultrement il perdroit le nom de pere et les 
droits qu’il a en son fils. Et la raison si est, car amour du monde 
si n’est tant grande comme celle du pere au fils. Dont puis¬ 
que le pere fait à son fils selon les droits de nature qui est 
celui qui l’en doit reprendre ne blasmer ne injurier ou quelle 
raison permettroit que en ce faisant il en feust blasmé ne 
viloné. Item, selon droit de nature l’on ne devroit faire à 
aultrui chose que l’on ne vouldroit pas qui fust faicte à soy. 
Mais il n’est François qui en cas pareil voulsist trouver hom¬ 
me qui de veoir et de reconforter son enfant le destourbast. 
Et doncques par quelle raison destourbera il ung aultre. Certes 
je ne croy pas que droit et raison le veuille. Encore je dy que 
se le pere alloit veoir son fils aux escoles c’est à sçavoir en l’es- 
tude generale et privilégiée, pour lui porter robes, livres ou ar¬ 
gent pour son vivre qu’il ne doit point estre prisonnier. Et ceste 
opinion tiennent plusieurs de nos docteurs et maistres pour 
véritable, combien que de fait les gens d’armes par adventure 
tiennent tout le contraire. Mais par ma foy, quant à moy, sup- 

posé que il n*y eust aultre chose c’est à sçavoir que le pere venist 
par feintise ou par barat ou pour espier les pays du roy, je 
tiens que ce soit vérité. 


CHAPITRE LXXXIX. — Se ung Anglais va veoir son Jrere 
estudiant à Paris se il peut ou doit estre emprisonné . 


Mais que dirons nous du frere de ung tel estudiant ou de uftg 
aultre de son lignaige qui lui portast argent ou mesme de ung 
valet. En vérité je dy comme devant et tout par icelles raisons 
que j’ay dessusdites. 


CHAPITRE XC. — Se ung estudiant peut estre emprisonné 
, par voye de marque. 


Or selon les choses dessusdites devons nous clerement enten¬ 
dre comment le roy de France a donné marque pour juste 
cause et raisonnable contre les Florentins. C. Ne filius. Se ung 
escolier ou estudiant de Florence est trouvé à Paris demourant 
en l’estude où il est là venu pour estudier, je dy vraiment que 
lui ne ses biens pour celle marque ne devroient estre prins. Tout 
ainsi dy je se le pere venoit illec pour veoir son fils ou lui por- 
toit robes livres ou argent, que selon droit escript il devroit 
estre seurement. Je dy pareillement de son cousin germain mais 
qu’il n’y venist pour aultre chose. Et veci la raison, car marque 
ne doit avoir mains privilège que guerre par le prince jugiée. 
Mais j’ay prouvé comment en guerre juste ung escolier ne ses 
serviteurs ne nul de son lignaige se ils venoient ne devroient 
point estre prins ne emprisonnez. Doncques par quel droit 
le seroit il pour ceste matière. Vraiment je ne voy mie pour- 
quoy. 

Chapitre XCI. — Se un g homme d'armes devient foursené 
se il doit emprisonné . 


Mais or faisons une question sur cestui fait de guerre qui 
aussi pourroit advenir. Ung duc ou ung conte se part d’Angle¬ 
terre à tout une grant compaignie de gens d’Anglois et s’en 
vient en la duchié de Guienne pour guerroier la terre du roy de 
France. Mais lui estant en celle duchié il devient fol et foursené, 
il laisse ses gens d’armes, si s’en va comme enraigé tout seul par 
les bois et par les hayes, puis le trouve ung homme d’armes du 
roy de France et l’a prins et mis en forte prison. Si dit par sa 
foy avant qu’il lui eschappe il en aura deux mille francs. Or 
voions par nostre foy se ses parens et amis pour le reavoir doi¬ 
vent paier ceste finance. Et il seroit advis que oui, car quant il 
vint pardeça la mer il y vint comme ennemy du roy et en inten¬ 
tion de le guerroier et grever, et sans faire paix au roy il a 
tousjours esté en icelle duchié. Pourquoy nous dirons franche¬ 
ment qu’il est encore son ennemy qu’il soit hors du sens. Car 
une loy dist que depuis que ung homme a esté receu à üng 
service nous avons presumption encore y soit il tousjours. Et 
pour telle raison nous avons aussi presumption que une per¬ 
sonne soit tousjours de l’Eglise se il se maintient en estât de 
clerc. Mais cestui est venu en estât d’Anglois et s’est maintenu 
en tel estât toute sa vie. Ce considéré, pourquoy ne le pourra 
ung François emprisonner comme ennemy du roy. Mais nonob¬ 
stant toutes raisons je me pense tout le contraire. Et veci pour¬ 
quoy je le dy. Nous trouvons par droit escript et bonne raison se 
y accorde que ung homme foursené durant celle fureur ne peut 
estre réputé pour ennemy de homme du monde. Et la raison si 
est, car aussitost il feroit mal à soy mesme ou à son pere comme 
à ung aultre pource qu’il ne scet s’il fait bien ou non, et veu 
qu’il n’a cognoissance de choses qu’il fasse nous disons que il 
ne peut faire injure, car injure ne se peut faire sans volonté ét 

sans franc arbitre. Mais tout ce qu'il fait lui procédé par force 
de rage et de celle fureur. Dont se il tuoit mille hommes il n’en 
seroit ja pugny. C. Si furiosus, De homicidio , in Clementinis. 
Et se il ne peut estre réputé ennemy pour homme du monde 
par quelle raison peut il estre prisonnier.. Je ne le voy pas. 
Item, supposons que j’ay promis par la foy de mon corps et juré 
sur Corpus Domini à ung homme sain et saige que je lui don- 
neray mon espée quant il la me demandera. Se il apres devenoit 
foursené et en tel estât il la me demandoit seroie je parjure si 
je ne la lui donnoie. Certes les droits dient que non. Et donc- 
ques se en celui estât je ne lui suis tenu de acquitter ma foy, 
comment aura il pouvoir de la foy donner, car il ne pourroit 
faire quelque obligation du monde pource que en tel estât tout 
ce qu’il fait les droits le reputent tout ainsi comme se il fust faict 
par une beste mue ou par une pierre ou thieule qui cheist de une 
couverture par force de vent et tuast homme./. Ad legem A qui - 
liant. Item, regardons bien quelle noblesse seroit de moustrer 
sa hardiesse contre ung homme foursené ne quelle gentillesse 
de vouloir emprisonner homme malade de si fiere maladie du¬ 
quel tous gentilhommes devroient avoir pitié et donner secours 
à lui guarir. Car en cestui cas tout bon Chrestien à ce que 
mal ne se fasse ne que mal ne lui viengne est tenu de le lier et 
mettre en lieu où il puist recouvrer bonne santé. Et à tant je 
fais ici conclusion qu’il ne peut ne doit estre prisonnier ne paier 
finance ne aultre pour lui et que le roy de France doit con¬ 
traindre celui qui le tient de le rendre à ses amis; 


CHAPITRE CXII. ■— Se ung homme malade et foursené est 
guari lui estant en prison , se son maistre le peut de nouvel 
emprisonner . 

Mais supposons que celui Anglois fust guari lui estant en la 
prison et celui qui jadis le prist le vouloit de nouvel emprison- 

ner, je demande se il le pourroit faire de bon droit. Il seroit 
advis que oui, car selon que dist la loy, ung tel homme ne 
pourroit faire testament ne entrer en religion, car il ne se pour¬ 
roit obliger à vivre comme ung religieux ne il ne se pourroit 
consentir à mariage, car celui sacrement requiert obligation et 
volonté. Et tout aussi peu pourroit il prendre baptesme ni le 
donner, car il n’a point de volonté sans laquelle ne se donne ne 
ne se prent par homme puisqu’il est en eage de discrétion. Mais 
supposons que la maladie le délaissé, ne pourra il faire toutes 
les choses dessusdites. Et à la vérité ouy, selon droit escript. 
Et doncques selon ceste raison il pourroit très bien donner la 
foy. Or regardons pour l’aultre partie. Nous avons une réglé 
qui dist que la chose qui au commencement riens ne vault par 
trespassement de temps ne peut prendre valeur. Mais j’ay des¬ 
sus prouvé comment au commencement il ne pouvoit estre 
prisonnier, et se ainsi est comment le sera il à eeste fois. Item 
plus fort, selon droite gentillesse tous gentils hommes sont 
tenus à cestui noble seigneur, car il est en si grant povreté de 
son corps et de son sens que c’est pitié. Et doncques se gentils 
hommes lui sont tenus et droit le veult, quelle gentillesse seroit 
ce de lui vendre sa guarison. Et qui bien au long vouldroit 
disputer ceste question trouveroit tant pour l'une partie 
comme pour l’aultre tant de loix et de decretales que tout ung 
jour y auroit assez à faire, mais je m’en veuil tantost deschar- 
gier. Et si dy par ceste maniéré que quant il seroit retourné en 
son bon sens et en son bon sçavoir se lors il disoit de vouloir 
retourner devers ses gens et faire guerre comme devant, l’on le 
pourroit très bien retenir prisonnier. Mais se il promettoit de 
incontinent retourner en sa terre et que jamais il ne se armeroit 
contre le roy senon f qu’il en fust contraint par son seigneur, 
selon mon opinion on le devroit laissier aller. 


Digitized by <^.ooQLe 



200 


Chapitrk XCIlI. — Se ung homme ancien peut de droit estre 
emprisonné ne paier finance . 


Or regardons maintenant de ung aultre débat. Ung chevalier 
François avecques sa compaignie s’en est allé devant la cité de 
Bordeaulx. Si a trouvé ung bourgeois de la cité qui venoit 
d’ouyr messe de une petite chapelle qui est loin de la cité envi¬ 
ron une lieu là où demouroit ung bon hermite. Et s’en venoit 
celui bourgeois tout bellement ung baston en sa main, car il 
e&toit de l’eage de cent ans. Adont le chevalier lui demanda : 
« Mon bon preudomme, et dont estes vous. » « Je suis, dis! il, 
de ceste ville. » « Par ma foy, dist le chevalier, vous serez mon 
prisonnier. » « Ha, a, fait il, et pourquoy. » « Certes, dist le 
chevalier, je suis au roy de France, lequel a guerre contre les 
villes et contre les terres de vostre maistre. » « Sire, dist le 
bourgeois, pour l’amour de Dieu merchy, menez moy devant le 
roy et se je doye estre prisonnier par jugement que je le soye et 
se non que je soye quitte. » A tant le chevalier lui respont qu’il 
lè veult bien et sont venus devers le roy. Si propose le cheva¬ 
lier comment il a prins celui bourgeois qui peut très bien paier 
dix mille frans. a Sire, dit lors le bourgeois au roy, vous et 
monseigneur le roy d’Angleterre avez eu de moult grandes guer¬ 
res ensemble lesquelles ont duré assez de temps, car elles com- 
mencierent des que j’estoie moult jeune d’eage. Et maintenant 
que je suis fort ancien encore ne sont elles finies. Mais je vous 
jure par ma foy que oncques en ma vie contre les François je 
ne me armay, ne ne portay espée ne coutel ne aultre armeure. 
Si vous requiers que de ceci vous vous en veuillez infourmer, 
et à la vérité vous le trouverez ainsi. Et encore plus fort, 
oncques ne fut heure que je fusse joieulx de ceste guerre et que 
tousjours je n’ay remoustré et admonesté monseigneur d’Angle¬ 
terre comment il eust bonne paix à vous. Et de ce je vous feray 
plainement advertir quant il plaira à vostre très haulte seignorie 

et majesté de ce ouyr. Et encore, seigneur, je dy plus avant que 
;selon les raisons de droit escript une personne ancienne comme 
je suis ne doit pas estre contrainte d’aller en guerre ne ne doit 
mie estre emprisonnée. Et veci la raison. Vous ne pourriez selon 
droit prendre Je§ biens ne emprisonner les personnes du royaul- 
me d’Angleterre senon que les hommes d’icelui royaulme aidas¬ 
sent et donnassent aide au roy pour faire celle guerre encontre 
vous de leur franche volonté, car se par force il prenoit les biens 
de ses hommes encore de droit ils seroient excusez. Et puisque 
ainsi est que je n’ay baillé aide à monseigneur le roy d’Angle¬ 
terre contre vous senon qu'il aitq>rins de mes biens par force et 
par violence, vous ne me pouvez reputer pour vostre ennemy 
et par conséquent je ne doy nullement estre prisonnier. » Or, 
sans plus tenir paroles regardons ce qui en est de droit. Et vrai¬ 
ment je me pense puisque ung homme ancien est privilégié, que 
selon droit il n’est mie tenu d'aller en guerre et que à bonne 
raison il ne peut estre prisonnier senon qu’il donnast conseil et 
aide à celle guerre conduire. Car aucunefois ung homme ancien 
fera plus par son conseil que feroient dix hommes d’armes. Mais 
je ne dy mie que se de ses biens de son gré il aidoit à son sei¬ 
gneur à faire celle guerre l’on ne pourroit franchement prendre 
ses biens et aultrement non selon bonne raison. 

CHAPITRE XCIV. — Se ung enfant doit estre prisonnier 
et paier finance . 


Les choses precedentes me font venir à ung aultre doubte 
cest à sçavoir se ung souldoier françois avoit prins ung enfant 
anglois et aucun s’en plaindoit par devant le roy de France re¬ 
quérant que il deust rendre cel enfant, comment en devroit jugier 
le roy. Et tout premièrement il sembleroit qu’il deust paier 
finance, car selon droit celui qui peut bien faire la plus grant 
chose peut bien faire la plus petite, mais selon droit il pourroit 

bien emprisonner le pere lequel est de plus grant honneur et de 
plus haulte affaire que n’est son fils. Dont peut il bien le fils 
emprisonner. Item plus fort, il est certain que le souldoier peut 
prendre les biens du pere. Mais le fils selon droit est contenu 
es biens du pere, car il est en son povoir et le pourroit ven¬ 
dre et engaigier s’il en avoit nécessité. Dont pourquoy ne 
doit il estre prisonnier. Mais fault il dire aucune chose pour 
l’aultre partie. La première raison si est, car justice ne raison ne 
se peuvent accordei que innocence ne ignorance soient grevées. 
Car il est clere chose que cest enfant de ceste guerre est inno¬ 
cent ne qu’il de sa personne ne de son conseil p’y peut donner 
aide ne secours. Mais ce considéré, par quelle raison doit il 
estre prisonnier. Item plus fort, selon que j’ay dit dessus pour 
la guerre de son seigneur ung homme peut estre bien emprisonné 
quant il aide à celle guerre faire de sa personne ou de ses biens. 
Et il est vray que aussi peu qu’il n’y peut aidier de sa personne 
aussi peu peut il aidier de ses biens, car il n’a du vivant de son 
pere riens de propre, dont pourquoy paiera il finance veu que 
la loy contient que qui riens n’a riens ne peut paier. C. Odoar- 
dus , De solutione. Or maintenant combien que ce soit grant 
débat et dure chose à déterminer pour les coustumes contraires 
que les gens d'armes ont trouvées depuis peu de temps en çat, 
selon droit ancien et selon les anciennes coustumes *des bons 
guerroieurs, je tiens fermement que ce soit chose deshonneste de 
emprisonner hommes anciens se en guerres ne vont et femmes 
et enfans innocens. Certes c’est très laide coustume de demander 
pour eulx finance, car il est notoire que ils ne sonrpas pour 
guerroier. Les ungs ne pourroient et les aultres ne sçauroient. 
Et à la vérité, ce n’est pas grant vaillance, car tous gentils hom¬ 
mes les devroient garder d’encombrier. Aussi chevaliers et hommes 
d’armes y sont tenus. Et quiconques fait le contraire devroit 
avoir le nom de pillart et se le roy y mettoit bon remede je tiens 
que Dieu Je aideroit et lui donroit plustost paix et victoire sur 
ses ennemis, laquelle ce nonobstant il lui plaise de sa grâce 
- octroier. 

Chapitre XCV. — Se ung aveugle en fait de guerre peut 
estre emprisonné et s'il doit paier finance . 


Regardons ci apres de ung aultre débat puisque nous som¬ 
mes en la matière. Ung pillart a prins ung aveugle et si en 
veult avoir finance. Mais l’aveugle fait requérir au roy jus¬ 
tice et veult sçavoir par ks droits se il doit estre. prisonnier. 
Et pour ce nous en dirons ci aucune chose. Je dy doncques sur 
cestui débat que se ung aveugle se mettoi^ par sa folie ou par 
son oultrage avec les gens d’armes et en celui cas il estoit pris, 
que il est digne de avoir pis que ung aultre en corps et en biens. 
Et ceci nous est bien signifié en la sainte Escripture, car nous 
lisons comment Cayn occist son frere Abel le bon et juste par 
sa malice, mais un aveugle qui estoit appelé Lameth apres ung 
peu de temps si prist ung arc et une flesche et s’en alloit par les 
champs pour chasser à tout son arc. Si ouist une chose aller, 
lors pensa que ce fust une quelque beste, pourquoy il entesa 
son arc et la cuida occir. Mais c’estoft Cayn qu’il assena telle¬ 
ment qu’il le tua. Lors dist nostre Seigneur que le pechié de 
Cayn seroit une fois pugny mais le pechié de Lameth seroit 
pugny septante six fois. Et la raison si est, car il se mesloit à 
faire office qui ne lui estoit pas appartenant ne à sa condition et 
nature convenable. Mais se urig aveugle estoit prins par fait de 
guerre vraiment il devroit tantost estre quitte et délivré par le 
seigneur, supposé que il eust assez de biens, car il est privilégié 
quant à prison. Mais se les gens d’armes lui avoient prins ses 
biens, senon que grâce lui fut faicte par le roy, puisqu’il seroit 
riche et qu’il paieroit au roy d’Angleterre impositions ou tailles 
pour celle guerre maintenir, je cuideroie qu’il les deust perdre. 
Mais se ung aultre aveugle qui autrefois eust veu et sievy la 
guerre donnoit conseil au roy d’Angleterre et aux Anglois de 
faire bataille et d’escheller une bonne ville ou une forteresse ou 
de faire une embusche, puisque de telles besongnes il s’entremet- 

troit, s'il se retrouvoit prisonnier, à mon advis il devroit, paier 
finance. Et ce que j’ay dit de ung aveugle, je dy pareillement 
de ung sourt ou de ung muet. Car se telles maniérés de gens ne 
se meslent de faire ou conduire faits de guerre, certainement à 
mon advis leurs personnes ne doivent pas estre emprisonnées. 
Et ilen est ainsi, car l’escripture et les droits les appellent misé¬ 
rables personnes c’est à dire que merchy leur est deue. 

CHAPITRE XCVI. . Se les légats ou ambassadeurs de aucun 

roy viennent en France se ils peuvent avecques eulx amener 
les ennemis du roy par son royaulme. 


Mais en ceste matière nous fault il encore veoir d’une question 
qui très bien pourroit avoir son lieu. Le roy d’Escosse si envoie 
en France ses ambassadeurs par mer et prendent terre au port 
de Bordeaulx ou de Bayonne et illec louent chevaulx, chars et 
charettes et bonnes mules, puis tiennent leur chemin vers Paris. 
Mais quant ils sont sur le chemin ils rencontrent ung souldoier 
du roy lequel cognoit très bien les chars, les charettes et les che-‘ 
vaulx et mules, lors dist par sa foy qu’ils ne passeront plus 
avant et que ces choses sont aux Anglois, pourquoy à celle cause 
ils les retient. Les légats voyant le cas s’en vont à Paris le 
mieulx qu’ils peuvent et quant ils y sont arrivez ils en font que¬ 
relle et plainte devant le roy et si font par devant lui adjourner 
le souldoier. Mais quant il est devant le roy il se excuse disant 
comment les choses qu’il leur a prinses à la vérité estoient aux 
Anglois ses ennemis et qu’il pense de les avoir deuement con¬ 
quises et de bonne guerre. Or est à veoir se il dist bien, veu que 
la question est assez doubteuse. Pour la faire plus briefve je dy 
ainsi que de droit escript les ambassadeurs ou les légats vont 
tout seurement par les champs. Et depuis qu’ils vont devers le 
roy hors du royaulme, nuis ne les doit empeschier ne destourber 
ne faire injure. Et encore sont ils plus fort privilégiez, car se 

aucun d’eulx estoit obligié à ung marchant de France, il ne le 
pourroit faire contraindre à ceste fois, car droit ne le seuflre pas 
ne il ne laisse convenir en jugement légat de prince ou de lieu 
notable senon pour les choses qu’il auroit faictes sur le chemin. 
Je dy doncques tout ainsi que selon le cas dessus mis, que vrai¬ 
ment se ils avoient besoing de chars, de charettes, de chevaulx 
ou de mules, car par adventure pourroit entre eulx avoir homme 
de grant estât lequel selon l’usage de son pays auroit accoustumé 
de aller en char ou par aventure estoit ou aultrement portoient 
grans fardeaulx en allant devers le roy, mais veu que ils avoient 
nécessité de charroy, certainement le charretier, les chevaulx et 
tout ce qu’ils ont amené est et doit estre seur, tellement que le 
souldoier n’en doit riens avoir. Car comme il m’est advis, droit 
ne le veult point. Pareillement je le dy en celui cas auquel seroit 
donnée marque contre urig royaulme ou une province ou à l’en¬ 
contre d’une cité. Mais se iceulx légats avoient amené avecques 
eulx aucunes choses desquelles ils n’eussent grant nécessité ou 
aucun homme pour leur plaisir duquel ils se pourroient bien pas¬ 
ser, je dy vraiment que se le souldoier avoit prins celle chose ou 
celui homme, que droit de guerre ne lui osteroit et aussi ne fe- 
roit droit escript, comme je pense. Et veci la raison, car se ung 
légat sur son chemin commettoit aucun délit, il seroit bien tenu 
pour celui de respondre en jugement, et doncques de quelle auc- 
torité pour son plaisir peut il par le royaulme de France mener 
les ennemis du roy. En vérité je dy que c’est grant exces et grant 
délit et duquel lui mesme pourroit estre pugny. 


Chapitre XCVII. —5e ung evesque du royaulme d'Angleterre 
pourroit estre deuement emprisonné par ung François. 


Et pour les choses dessusdites aucune personne simple et 
ignorante en droit pourroit encore demander se les François 
deuement par voye de ceste guerre qui est aujourd’huy entre lès 

rois pourroient emprisonner ung evesque ou ung abbé ou ung 
chapelain ou ung religieux du royaulme d’Angleterre. Et quant 
à moy je diroie sur cestui débat que non. Et veci la-raison. La 
guerre est jugiée contre le roy d’Angleterre et ses subgets qui 
lui doivent laveur et aide à faire guerre, mais il est chose cer¬ 
taine que les gens d’eglise si ne sont mie subgets au roy ne à 
personne seculiere. Dont par quel droit seroient ceulx de l’Eglise 
emprisonnez pour celle guerre. Item, nous disons selon droit 
çscript que l’estât et office de clergie si est séparé de toute 
guerre, car le service de Dieu auquel ils sont les fait inhabiles 
de porter armes et harnois de batailles temporelles. Ainsi ce 
seroit trop grande vilonie de emprisonner Tes serviteurs de Dieu 
et ceulx et tels qui maintiennent la sainte foy chrestienne et 
lesquels donnent absolution aux pécheurs de leurs pechiez et 
leur administrent les saints sacremens de salut et qui n’ont 
armeures pour eulx delendre senon de larmes et de plours si- 
comme dient les docteurs en droit. Et se par adventure aucuns 
disoit : a Compains, ils aident de leur rentes et de leurs biens 
au roy d’Angleterre pour faire ceste guerre contre le roy de 
France, » je lui respons que n’en sont point tenus ne faire ne 
le doivent et se ils le font c’est par force et par violence. Et de 
ce que le roy en prent de fait je dy qu’ils n’y ont coulpe. Mais 
se ung clerc ou ung chapelain va en la guerre et il est prins, je 
ne prieroie jamais pour lui, car je le remets à son maistre qui lui 
fera payer finance s’il a de quoy. Tout ainsi diroie je de ung 
prélat s’il donnoit conseil au roy de faire celle guerre, car ce 
n’est pas office de prélat, lequel doit traiter toute paix et concor¬ 
de. Et de lui se il estoit prisonnier, je ne dy point que le roy de 
France en deust aultre chose faire. Mais qui prendroit de lui 
finance comme de son ennemy mortel, je ne l’en sçauroie blas- 
mer, ou pource que selon droit il ne l’en pourroit ne devroit 
pugnir, se il le faisoit mener devers le pape pour en prendre 
pugnition, il feroit très bien son devoir. Mais aultrement em¬ 
prisonner les gens d’eglise, certes c’est une moult terrible guerre 
et très horrible et laide chose. En vérité, de tant sont bien à loer 

les Anglois de Guyenne, car combien qu’ils' soient male gent et 
fiers, toutefois ils ne mettent point volontiers la main sur gens 
d’eglise. 


Chapitre XCVIII. Se gens dEglise peuvent eslre 

emprisonne\ par voye de marque . 


Or est à présent heure de yeoir se pour fait de marque une 
personne d’eglise peut estre emprisonnée. Et par la maniéré 
dessusdite je dy que non ne ses biens estre prins. Mais supposons 
que ung evesque ne veuille faire justice d’ung sien clerc lequel 
est obligié à ung chevalier du royaulme et quant le chevalier 
voit qu'il ne lui veult faire justice, il s'en va par devers le roy et 
lui demande marque contre les clercs d’icelui eveschié, aussi il 
advertist très bien le roy comment il avoit demandé justice 
devant son juge competent, c’est son evesque, mais F evesque 
maintient et soubstient celui clerc contre raison et le tient en 
sa chambre ne de lui il ne veult faire justice. Je vous requiers 
que dirons nous en cestui cas. Et je respons que vraiment le 
roy ne peut octroyer marque contre les clercs ne contre les 
personnes ecclesiastiques, car ce seroit contre l’entendement de 
nos droits pource que le roy ne peut mie pugnir l’evesque ne 
aultres personnes d’eglise, mais en celui cas il auroit recours au 
pape qui bien l’en pugnira mais qu’il en soit requis. 


CHAPITRE XCIX. — Comment pèlerins ne peuvent estre 
emprisonne\ par voye de marque . 


Mais pource que gens séculiers ne sçavent pas les privilèges 
que droit donne aux pèlerins quant ils vont en leur pèlerinage 
par dévotion et pour Dieu servir il me plaist aucune chose dire 
de leur chemin. Si vous declaire que tous les pèlerins ou rom- 

miers du monde en quelque contrée qu’ils soient sont en la 
sauvegarde du saint pere de Romme et peuvent cheminer en 
temps de guerre et de treves, car en cest cas ils sont reputez 
comme gens d’eglise, pource que pour l’honneur de Dieu ils 
vont en rommiage. Et vraiment tous Chrestiens qui sur pèlerins 
mettent la main commettent et font pechié de desobedience, 
C. XXIV\ Q. III , C. Si quis Romipetas , c’est à dire contre 
l’auctorité du saint pere de Romme et peschent mortellement. 
Aussi leur evesque les peut franchement excommunier jusqu’à ce 
que ils l’aient deuement amendé. Encore ont ils aultres privilè¬ 
ges, car on ne leur doit pas vendre les vivres plus chiers que on 
les vend au pays et si ne doivent payer nuis passaiges ne il ne 
leur fault point de saulfconduit, car celui qui est seigneur et pere 
de tous les Chrestiens le leur a donné c’est à sçavoir le pape. Et 
pour ce doncques je dy à la vérité se le plus riche marchant de 
Londres s’en vient pelerin ou rommier à saint Denis ou à saint 
Anthoine de Vienne que vraiment combien que il n’ait demandé 
saulfconduit, on ne le doit point emprisonner. 


CHAPITRE C. — Quelles gens ont en temps de guerre 
saulfconduit sans demander . 


Or nous fault il veoir des aultres gens qui en temps de guerre 
ont saulfconduit sans demander, car puisque vous avez ouy es 
choses dessusdites comment prélats, chapelains, dyacres et aussi 
convers, hermites, pèlerins et toutes gens de sainte Eglise doi¬ 
vent estre en seureté, supposé qu’ils n’aient point de saulfconduit 
ne peut challoir, car droit le leur donne. Aussi dy je que bou¬ 
viers et tous gaigneurs, laboureurs de terres avecques leurs buefs, 
quant ils font celui mestier et pareillement quant ils y vont et 
retournent, sont seurs selon droit escript. Et à la vérité la raison 
n’est pas mauvaise *ainçois est expédient et convenable pour 
toutes gens, car ceulx qui labeurent les terres si labéurent et 

travaillent pour toutes gens et pour tout le monde, et de leur 
labeur vivent toutes maniérés de gens. Pourquoy raison né per¬ 
met pas que Ton leur fasse quelque mal ou destourbier, veu aussi 
que ils n’ont cure de guerre ne de offendre autrui.. 


CHAPITRE CI. — Se en temps de guerre Vasne doit avoir 
le privilège du beuf. 


Mais aucuns de nos maistres font une telle question. Ung la¬ 
boureur se il labeure avecques ung beuf et avecques le beuf il y ait 
ung asne, à sçavoir se l’asne doit avoir le privilège du beuf. 11 se- 
roit advis que non, car le privilège ne fut pas donné à l'asne, mais 
fut expressément donné au beuf. Et doncques par quelle raison 
le donnerons nous à l’asne. Mais quant à moy je dy vraiment que 
ce n’est rien, car nous devons regarder quelle est la raison pour¬ 
quoy les buefs sont privilégiez. Et certes la raison seulement si 
est pource que ils labeurent la terre. Et doncques se ung povre 
homme n’a que ung beuf et avecques ce beuf il met son asne à la 
charrue, veu que il fait l’office du beuf je tiens vraiment qu’il 
doit avoir son privilège, car il tient le lieu du beuf. Mais que 
dirons nous de ung pays où on labeure les terres avecques les 
mulets sicomme est en la conté de Veneissy ou de ung pays là 
où tout le plus Ton labeure les terres avecques chevaulx sicom¬ 
me l’on fait en Bourgongne .et en plusieurs parties de France. 
Et quant à ce je dy vraiment que combien que droit n’ait privi¬ 
légié que le beuf, en tous pays où les terres se labeurent avec¬ 
ques quelques bestes qu’elles soient sicomme seroient charnels 
ou bouffies desquels l’on fait celui office en terre de Romme en 
la plus saine partie, toutes telles bestes seroient privilégiées pour 
raison d’icelui office. Et la raison si est, car selon l’opinion de 
nos maistres les beufs n'ont cestui privilège senon quant ils 
vaquent pour cestui office. Et doncques puisque par raison de 
cestui office et non mie de leurs personnes ils ont cestui privi- 

lege à cause de leur labeur et gaignage, pareillement le doivent 
avoir les aultres bestes faisant tel labeur. 


CHAPITRE Cil. — Se en temps de guerre le valet doit avoir 
le privilège du bouvier. 


Mais encore aucuns de nos maistres font ung aultre doubte 
ou question. Que diront nous, font ils, du varlet du bouvier 
puisque le bouvier a privilège comme je ay dit de aller seure- 
ment, mais se il tient ung valet pour porter le froment et les 
aultres semences aux champs, à sçavoir se icelui valet doit avoir 
privilège de aller seurement comme son maistre. Mais il seroit 
advis que non, car nul n’a le privilège que le bouvier, combien 
que au regard de moy je dy tout le contraire, car se ung homme 
commet aucun crime ou ung aultre délit et quelque aultre hom¬ 
me lui ayde à commettre celui crime, il sera pugny du fait ainsi 
comme le principal facteur. Et dont par quelle raison en faisant 
une euvre vertueuse se ung homme ayde à l’aultre n’aura il sa 
part d’icelui mérité. Certes ce ne seroit pas bonne raison. Et 
encore dy je plus fort, car supposé que l’on eust accoustumé de 
emprisonner les femmes, et la femme de ung laboureur portoit à 
son mary la semence ainsi que les femmes le font en Provence, 
je dy vraiment que selon justice elle ne devroit pas estre empri¬ 
sonnée. Et se je estoie roy ou juge, je jugeroie prestement qu’elle 
s’en allast quitte, car puisque son mary pour raison de cestui 
office a ce propre privilège sa bonne femme pareillement le doit 
avoir. Car une loy dist que la femme d’ung chevalier a les pri¬ 
vilèges de son mary. Mais jasoitce que de droit cestui office de 
labourer les blez et les terres à ceulx qui ce font soit privilège, 
Dieu scet très bien comment les gens d’armes le gardent aujour- 
d’huy et par ma foy, c’est moult mal faict, car empereur, roy, 
duc ne conte ne aultre personne du monde ne se peut excuser 
que il ne soit tenu de garder cestui droit, car ces privilèges 

furent donnez par le saint pere de Romme, lequel par ses décré¬ 
tais oblige et lie tous Chrestiens du monde. Et ceulx qui font 
le contraire pechent par le pechié de désobéissance et les eves- 
ques, se faire le vouloient, les pourroient excommunier. A Dieu 
plaise de mettre es cuers des rois de ordonner comment en tou¬ 
tes guerres les povres laboureurs soient seurement et tenus pai¬ 
sibles, car aujourd’huy toutes les guerres sont contre les povres 
gens laboureurs, contre les biens et meubles qu’ils ont. Pour- 
quoy je ne l’appelle pas guerre mais très bien me semble estre 
pillerie et roberie. Aussi ce n’est pas la maniéré de guerroier 
selon l’ordonnance de deue chevalerie ne de l’ancienne coustume 
des nobles batailleurs lesquels soustenoient justice, dames ves- 
ves, enfans orphelins et povres gens. Et aujourd’huy partout ils 
font le contraire. Et qui ne scet partout bouter les feus, rober 
les églises, occuper leur droit et emprisonner les prestres, il 
n'est pas souffisant pour mener guerre. Et pour ce les chevaliers 
de maintenant n’ont pas la gloire et le los des anciens bacelers 
jadis regnans ne ja leurs faits ne devroient venir à grant perfec¬ 
tions de vertu. 


CHAPITRE CIII. — Se en temps de treve on peut 
escheller. 


Puisque je suis en ceste matière, il me plaist encore parler 
plus avant du fait de treve pource que en ma jeunesse j’ay ouy 
disputer entre les chevaliers de ceste matière, lesquels disoient 
que se ung pays a guerre contre ung aultre et ils font treve par 
aucun temps, vraiment ja pour ce n’est mie que se par eschelle- 
ment l’on peut prendre une cité ou une bonne ville ou forteres¬ 
se, que bien faire l’on ne puisse. Mais des raisons qu’ils y alle- 
guoient pas bien il ne m’en souvient et pource que ceste opinion 
laquelle me semble contre Dieu, contre raison et contre droit, 
évidemment soit cogneue par gens séculiers, je demande tout 

premièrement quelle chose est treve. A ce respondent nos mais- 
tres que treve est une seureté royale. Mais encore je demande 
que veult signifier treve. Sur quoy je respons que treve signifie 
trois choses ou trois biens, car premièrement elle donne seureté 
aux personnes, secondement aux biens et tiercement esperance 
de paix, car en ce tandis Ton quiert voyes et maniérés de accor¬ 
der et pacifier les parties. Or regardons bien se en temps de 
treve l’on pouvoit escheller, quelle seureté royale seroit telle 
treve, car seureté royale doit estre toute royale sans nul barat, 
aussi parole de roy est grant fait et est très mal fait de la brisier, 
mais qu’elle soit sur deue chose. Apres sur l’aultre point de la 
signifiance de treve, se le temps durant l’on pouvoit escheller, 
en quelle seureté seroient les personnes et les biens quant la 
ville ou la place seroit prinse. Certes je ne voy moyen par le¬ 
quel l’on puist ceste raison soustenir, ne telles opinions ne 
viennent senon de droite malice de ceulx qui jamais ne voul- 
droient la paix. Si treuvent mille maniérés de barater leur foy 
et leur saulfconduit tant que à très grant paine peut on avoir 
avec eulx treves seures ne saulfconduit que par cautele ils ne 
trouvent en lui à dire. Et retournant à mon propos je tiens que 
se une place estoit prinse pendant les treves, le roy la devroit 
restituer. 


CHAPITRE CIV. — Comment doit estre pugny celui qui sans 
charge rompt les treves sans commandement de leur 
seigneur . 


Mais encore nous fault il veoir comment le roy devroit pu- 
gnir ceulx que sans avoir mandement brisent les treves ou la 
paix. Et pource que je suis homme d’eglise je ne veuil mie dire 
que il les fasse morir, mais je puis bien dire la paine donnée 
en droit escript, car se mes livres sont vraiment escripts, seule¬ 
ment pour cinq sols que ung homme prent en celui temps, la 

paine est capitale. Et si est une chose especiale, car ung larron 
pour le premier larchin qu’il fait doit estre bien battu et 
couru par la ville et ne doit mort recepvoir selon les lois. Mais 
en cestui cas de brisier paix, les lois n’attendent chose du monde 
ne le premier ne le second. Si en auroient assez paoür tous 
gens d’armes se ils sçavoient tels privilèges et ils sentoient que 
le roy feust ung prince qui asprement feist justice. 


CHAPITRE CV. -*• Se ung grant seigneur se doit fier en saulf - 
conduit selon bon conseil , et par conséquent quelconques 
aultre personne. 


Et puisque encore je ay temps assez de retourner à mon pro¬ 
pos, je feray une aultre demande sur ceste question de saulfcon- 
duit. Si demande ce c’est bon conseil ne seure chose que ung 
roy ou ung grant seigneur et aussi par conséquent des aultres, 
se doye mettre par la vertu de ce saulfconduit à venir en lieu 
où soit plus puissant de lui. Et à dire la vérité, combien que 
saulfconduit soit une chose qui selon sa nature doit estre seure, 
au cas que nous parlons de venir en lieu où les ennemis mortels, 
que nous en droit appelons capitals, d’ung homme feussent plus 
fors, pour tous les saulfconduits du monde il ne me semble 
selon bon conseil de se y fier, car se je disoie le contraire, je 
cuideroie plus savoir que ceulx qui jadis firent les droits et es 
quels nous trouvons escript comment par saulfconduit ne se 
doit fier en tels ennemis, et par especial au temps de maintenant 
auquel nous voions tant de barat et tant de subtilitez trouver 
pour decepvoir et tromper l’ung l’aultre. Aussi les gens ne ont 
aujourd’huy honte ne vergongne de mentir ne rompre leur 
foy. Et si est *venu le monde en tel estât, car ce que les 
droits appellent traison on le nomme présentement subtilité 
et cautele, dont la foy viendra à néant, car l’ung n’aura quelque 
fiance en l’aultre. Et veci la raison pour laquelle se j’estoie 

du conseil de mon seigneur, je ne conseilleroie jamais que en 
saulfconduit il ait fiance. Car se de fait ung homme veult faire 
traison puisqu'il a la personne en lieu où il est plus puissant 
que l’aultre, il trouvera s’il veult mille cauteles et maniérés 
tant qu’il le fera occir et par couleur de riote laquelle il fera 
mouvoir par un garson, ou par bouter feu là où il sera hebergié 
ou par un coup de flesche traité en l’air, ou par poisons. Avant 
le feroit par ung herault escandelir lequel diroit son plaisir et 
par ainsi le seigneur sera deceu, dont c’est pitié. C. Si Paulus. 
Et pour ce ne disoit mie mal la loy quant elle declairoit que 
pour seureté de la personne quant elle se .met en pouvoir d’aul- 
trui ne se pourroient donner privilèges suffisans. De restitutione 
spoliatorum. Et veci la raison, car puisque la personne est 
occise les hommes n’ont puissance de la resusciter, ne de tel 
dommaige donner suffisant remede ne amende valable. 


CHAPITRE CVI. — Se ung roy chrestien pourroit donner 
saulfconduit à ung roy sarrasin . 


Mais supposons que ung roy des Chrestiens eust donné son 
saulfconduit à ung roy ou à ung conte des Sarrasins, je vous 
demande quelles gens des Chrestiens lui devront garder ce saulf¬ 
conduit. Et je prouve premièrement que chrestien du monde 
ne lui doit garder ce saulfconduit, car de prime face les gens du 
pape et de l’empereur n’en ont que faire, .car ils sont à plus grant, 
seigneur que le roy jTest et aussi le pape ne empereur ne y sont 
soubmis ne ne sont tenus de riens faire pour lui, car droit ne le 
veult. C. Cum inferior . Item, tout aussi peu les aultres rois ne 
leurs subgets n’y sont tenus, car les droits dient comment ung 
homme n’a puissance en son pareil. Et aussi ung roy ou ung 
duc n’a quelque povoir hors de son royaulme ou duchié, car les 
droits dient comment hors de son territoire c’est à sçavoir de sa 
jurisdiction, homme ne peut faire mandement ne ordonnance. 

Mais veoir nous fault se ses propres subgets devroient obéir à 
cestui saulfconduit. Et il est advis que non, car il est clere chose 
que les Sarrasins sont ennemis de toute la chrestienté et ainsi 
le trouvons escript en droit, mais nuis Chrestien ne doit re¬ 
cevoir les ennemis de nostre foy ne les asseurer en sa terre. 
Pourquoy se les subgets du roy font le contraire Ton n’est pas 
tenu de y obéir et se ils ne le font le roy ne les doit .pugnir, car 
l’escripture dist que en choses de pechié le subget n’est tenu de 
obéir à son seigneur. Item plus fort, à toute personne est per¬ 
mis de contredire à son seigneur et de le abandonner quant il 
veult garder ne donner faveur aux ennemis de nostre foy ou 
avecques eulx prendre conseil. Dont par quel droit seroient 
tenus les subgets de cestui roy de garder son saulfconduit. Item 
plus fort, les Sarrasins n’ont mie tant seulement guerre à ung 
roy des Chrestiens mais l’ont à toute la chrestienté. Dont par 
quelle raison à celui qui est ennemi de tous ung tout seul donra 
saulfconduit, car nous disons en droit escript que une chose 
qui touche à tous, par tous doit estre conservée et approuvée, 
aultrement elle ne vault riens. Mais il nous fault moult bien 
entendre pour quelle raison il lui a donné celui saulfconduit, 
car se pour raisonnable cause il le lui a donné, sicomme nous 
dirons pour traiter la finance de ung sien frere lequel est prison¬ 
nier en la terre des Sarrasins ou pour traiter comment ils pren- 
gnent le baptesme ou pour aultre cause bien raisonnable, je dy 
que en cestui cas de bonne équité, tous Chrestiens seroient 
tenus d estre favorables au saulfconduit et le laisser aller paisi¬ 
blement sans lui donner aucun empeschement mais que ils ne 
veinst à telle puissance ne avecques gens d’armes dont il peust 
grever les Chrestiens. Et tout par ceste raison que entre eulx 
ne puissent dire que ung roy n’est honoré ne prisé entre nous 
aultres et comment l’accroissement de nostre foy avons en peu 
de reverence, et peu de pitié des prisonniers qui en leurs Char¬ 
tres sont emprisonnez et si ont esté prins en eulx combattant 
pour accroistre et soustenir nostre foy. Mais se ung roy chres¬ 
tien avoit grant guerre sur son royaulme et il faisoit venir sur 

son saulfconduit ung aultre roy des Sarrasins auquel ne soit 
juste cause, je doubteroie qu’il voulsist taire aucune chose ou 
qu’il voulsist prendre aucun conseil par lequel aucun mal 
peust venir aux Chrestiens. Et en cestui cas je dy que ses hom¬ 
mes, ses vassaulx et ses subgets le doivent arraisonnèr et requé¬ 
rir comment il se déporté de cela. Et au cas qu’il feist le con¬ 
traire eulx mesmes ne sont tenus de lui obéir, mais le pour- 
roient emprisonner nonobstant celui saulfconduit. Car ja pour 
ce je ne diroie que ils fussent parjures du serment qu’ils Ont 
faict à leur seigneur, veu que ce qu’ils font droit le permet. Dont 
dist lâ loy que se je trouve ung homme qui porte lettres contre 
la publique utilité, sans aller devant le juge je les puis prendre 
et rompre de ma propre auctorité. Et si dist une aultre loy que 
ung homme quel qu’il soit peut jeter hors des Chrestiens tous 
hérités et tous infidèles, car ils ne doivent pas venir avecques 
eulx. 


CHAPITRE CVII. — Se deux rois ont treve, Vung les 
rompt , se Vaultre les doit rompre. 


Or voions d’ung aultre débat,c’est à sçavoir se le roy de France 
avoit juré de tenir treve pour une année au roy d’Angleterre 
lequel par cas semblable le avoit juré au roy de France, et le 
roy d’Angleterre apres dix jours rompoit treve, je demande se 
le roy de France la lui doit aussi rompre. Et il sembleroit que 
vraiment ouy, car selon droit commun une bonté l’aultre re¬ 
quiert et d’aultre part se il s’accorde que une violence attende 
l’aultre, les droits dient en aultre part comme je ne suis tenu 
de garder la foy en chose que j’ay juré à celui qui a brisé et 
faulsé ce qu’il m’avoit promis. Mais il fault dire aucune chose 
pour l'aultre partie, car est vérité que le roy d’Angleterre est 
parjure de avoir rompu celle treve, et dont se il a pechié mor¬ 
tellement doit pourtant le roy de France pechier par semblable 

cas. Certes nennil, car c’est trop male auctorité comme declai- 
re l’escripture de dire: « Puisque tel a faict telle chose je la 
puis bien faire. », Et dont se ung homme m’a mis le feu en mon 
hostel le doy je pourtant bouter au sien puisque je lui auray 
donné ma foy laquelle je suis tenu de garder à mon ennemy. 
Item plus fort, nous disons et si est vérité que tous juremens 
on doit garder mais que garder se puissent sans perdre la joye 
de paradis. Toutefois il est bien advis que se le roy de France le 
garde en cestui cas, il n’en devra pas estre dampné. Dont nous 
dirons que il ne le doit rompre. Mais or fault il que sur cestui 
débat je die ce qu’il m’en est advis. Et à la vérité je dv puisque 
le roy d’Angleterre n’a tenu sa promesse et que il s’est ainsi 
parjuré, le roy de France se il ne lui plaist n’est mie tenu de 
garder son serment et aussi il ne sera point parjure, car selon 
droit veu que le roy d’Angleterre a brisé les convenances du 
roy de France, il n’est pas tenu se il ne veult d’ores en avant ne 
obligé, mais il est absols de celui serment par droit escript, ne 
il ne se pourroit tenir de faire guerre contre lui sans pechier 
mortellement se ainsi laissoit occir ses hommes et gaster, rober 
et destruire son royaulme, qui lui pardonroit telle négligence. 
Si fais conclusion que il doit rompre la treve et le peut faire 
sans cheoir en pechié puisque l’aultre roy a commencié. Et est 
mon opinion telle, combien que aucuns de nos 'maistres en 
aient faict difficulté. 


CHAPITRE CVIII. — Ci demande quelle chose est 
plus expediente ou faire bataille en jeun ou apres mengier. 


Mais encore sur le fait de guerre il nous fault veoir de ung 
aultre doubte. Supposons que le roy de France à toute la no¬ 
blesse de chevaliers qu’il pourroit finer feust maintenant es 
plains de la cité de Alexandrie et le souldan de Babylone eust 
entreprins certaine journée pour lui combattre avecques sa gent 

de laquelle il a à plente. Je vous demande selon raison lequel 
conseil seroit meilleur ou de faire mengier sa gent et combattre 
apres mengier ou faire bataille en jeun. Mais il est advis que 
mieulx vault de combattre en jeun, car en faisant ung tel office 
on doit en Dieu ordonner tout son fait, lequel est seigneur et 
victorien de toutes batailles. Aussi ung homme à jeun a mieulx 
son cuer à Dieu et plustost impetre grâce qu’il ne fait quant il 
est disné et replet de viandes. Si en avons exemple de Moyse 
lequel apres ce qu’il eust jeusné quarante jours il receut de 
Dieu la sainte loy ainsi que contient la sainte Escripture. Et 
aussi en avons exemple de nostre Seigneur lequel devant qu’il 
voulsist faire la bataille contre les ennemis d’enfer, il jeusna 
quarante jours. Et nostre seigneur Dieu mesme pour faire 
homme vertueulx ordonna à jeusner en paradis terrestre. Dont 
puisque ung homme est mieulx amy de Dieu quant il est à jeun 
que apres mengier, il est mieulx que le roy à toute sa compaignie 
entre devant mengier en bataille. Encore y a une aultre raison. 
Il est certain que ung homme jeun est plus sage et attempré, 
plus subtil et plus discret qu’il n’est apres boire ou apres men¬ 
gier et a meilleure mémoire de toutes les choses du temps passé 
et des choses qu’il a à faire. Mais il est clere chose que toutes 
ces vertus sont bien necessaires à faire bataille par bon advis, 
froit et attempré, par sens, par engien, par subtillesse, par dis¬ 
crétion et par bonne et saine mémoire, pourquoy il vault mieulx 
soy combattre en jeun cuer que apres mengier. Item plus fort. 
De ce encore nous en avons exemple en l’Escripture que quant 
Saul roy devoit faire bataille contre les ennemis du peuple 
d’Israël, il ordonna que toute personne du monde qui fust en sa 
compaignie ne mengast ne ne bust jusques à la nuit apres soleil 
couchant et se homme du monde faisoit le contraire, il jura, 
qu’il le feroit morir. Si entrèrent en jeun en la bataille et la 
finerent sans mengier tout le jour et eurent victoire de leurs 
ennemis. Or fault il dire aucune chose pour l’aultre partie, car 
l’Escripture dist ainsi que quant le prophète estoit moult foible 
il menga et puis chemina quarante jours et quarante nuits par 

vertu de celle viande. Ainsi disoit le roy David que le vin fait 
le cuer de l’homme aJegre et joyeulx. Et ainsi nous moustre 
expérience que nul grant traveil ne se peut bonnement porter 
sans boire et sans mengier. Pourquoy sans plus débattre ceste 
question je en diray mon opinion. Et si m’est advis que se les 
gens du roy lesquels seront ^n la bataille avoient le soir devant 
competemment soupé et ne feussent trop traveillez ne mal menez 
par grant froit, ne par grant chaleur, pourquoy de aisément ou 
de repos eussent besoin, je loeroie plustost entrer en bataille 
sans boire et sans mengier que je ne feroie aultrement. Car à la 
vérité je tiens que u/ig homme jeun ait meilleure volonté et ver¬ 
tueuse force, engien, discrétion et propos bien ferme de faire 
son honneur et de estre réputé preudomme et arrestable en la 
bataille que celui qui a plente beu et mengié. Mais se les gens 
du roy estoient foi blés et traveillez et avoient passé le jour de¬ 
vant ou la nuit aucun grief ou par grant froit ou par grant 
chault, je loeroie que l’on leur feist prendre ung petit de récréa¬ 
tion et de rafraîchissement. 


CHAPITRE CIX. — Si demande se champ de bataille se peut 
faire devant une royne. 


Or allons encore plus avant sur ung aultre débat qui bien 
pourroit advenir en temps de guerre. Le roy si est oultre mer 
et la royne gouverne le royaulme. Ung chevalier en ce tandis 
appelle ung aultre chevalier devant elle et dist que il est faulx 
et traître. Et sur ce il baille son gaige et l’aultre le rechoit 
franchement. Et sur ce est ordonnée la bataille. Je demande se 
la royne peut jugier de ceste bataille et se deuement se pourra 
faire. Si preuve tantost que elle ne pourroit jugier de ceste 
bataille, premièrement par auctorité, secondement par raison 
naturelle, car droit commun dist que les femmes de leur nature 
sont repellées des faits des hommes et especialement en tous 

jugemens, pourquoy selon droit elle ne peut jugier. Et aussi le 
preuve par naturelle raison. Si fais ung tel argument. Celui qui 
est de plus basse condition ne peut juger celui qui est de plus 
noble. Mais il est clere chose que l’homme est trop plus noble 
que n’est la femme et plus vertueulx. Dont il appert très bien 
que la femme ne peut jugier l’homme. Item plus fort, selon 
raison, une personne quant elle est subgette à une aultre ne pour- 
roit jamais jugier de son souverain. Toutefois il est clere chose 
que la femme est subgette à l’homme, dont par quelle raison 
pourroit elle jugier des hommes. Or pour abregier sur cestui débat, 
je dy vraiment que il ne fault doubter que femme selon droit es- 
cript ne doye avoir office de jugement, mais se le roy ou le prince 
tel jugement lui avoit commis, elle sans doute en pourroit bien 
jugier. Et encore en aultres cas, car s’il estoit accoustumé en 
ung pays que femme tenist jugement, ses ordonnances et ses 
jugemens seroient tenus pour bons, car nous disons que coustu- 
me peut bien donner jurisdiction. Et se aucuns disoit comment 
pourroit jugier en armes une femme qui est ignorante de cest 
mestier, je lui respondroie que ce n’est rien, car l’hostel de 
France ne fust jamais sans bon conseil ne sans sage chevalerie 
et bien accoustumée de sçavoir tous jugemens sur fait de guerre. 
Et pour ce je prise peu cest argument. Et voici mon opinion 
qu elle peut bien jugier tel fait. 


CHAPITRE CX. — Se la royne Jehanne de Naples a peu 
affilier le roy Loys . 

Mais pour les choses precedentes suis je venu sur le débat 
que font aucuns de nos Provenceaulx disant tout expressément 
que oncques la royne Jehanne n’eut povoir d’affilier le roy Loys. 
Mais il fault veoir premièrement se en nostre royaulme de Na¬ 
ples la dignité royale peut de droit estre de dame. Car de 
France ne fault point doubter pource que selon l’opinion de 

Tolomien, apres la mort du roy Philippe fut déterminé que 
femme en France ne eust successeur. Et pour ce fut faict mon¬ 
seigneur Philippe de Valois roy de France pour le temps, excluse 
la sœur du roy mort qui estoit royne de Angleterre. Mais de 
nostre royaulme il est bien à veoir et d’aultre Martin fault par¬ 
ler. Car le royaulme de France n’est point subget à homme du 
monde, si se gouverne par nature. Mais le royaulme de Naples 
est propre patrimoine de l’Eglise et du propre fief monseigneur 
saint Pierre, si se gouverne par convenances lesquelles assez 
trouvons escriptes es livres historiaulx. Si fault en nostre roy¬ 
aulme que chascun roy en son commencement fasse serment au 
pape de garder ses convenances. Dont se Je pape est souverain 
en respirituel et droiturier seigneur au temporel, il peut bien 
contredire que madame Jehanne n’ait peu affilier le roy Loys, 
car l’argument qu’ils font est trop petit. Une femme, comme ils 
dient, selon les loix ne peut mie avoir fils par adoption et je dy. 
que c’est vérité. Mais quant le sire souverain n’a que faire du 
droit civil sicomme est le pape qui n’a cure des droits de l’em¬ 
pereur et de ses loix lesquelles ne peuvent lui ne ses subjects 
lier, mais qu’en dirons nous. Certes je cuide bien que l’argument 
vault moult petit. Encore je puis respondre par aultre guise. 
Car supposé que selon les loix nous faulsist vivre, le prince 
souverain de cela faire lui a bien peu donner licence et dispen¬ 
ser sur celles loix. Et puisque le pape l’a voulu, qui maintenant 
y peut contredire. Mais ils font aultre argument lequel à leur 
advis est trop plus fort. Et si dient. par ceste fourme : « Encore 
nous ne sçavons pas bien se monseigneur Clement est vray pape. 
Et supposé qu’il soit vray pape l’on sçait bien que de droit le 
royaulme appartient apres la mort de madame Jehanne. à mada¬ 
me Marguerite femme de Charles de Duras ou à madame Marie 
femme de monseigneur Robert d’Artois. Ce considéré, par quelle 
raison pouvoit le pape donner le droit de ces dames au roy 
Loys. » Or ce m’ait Dieu, cest argument a bien response à 
mon advis, car la raison si auroit couleur se le pape sans cause 
et sans raison le eust osté à madame Jehanne ou à ses hoirs la- 

quelle eust esté morte de sa bonne mort ou se il l'eust voulu 
oster à celles bonnes dames. Mais vraiment madame Jehanne 
tout de son bon gré et pour ce, car elle voioit les faulx traite- 
mens de Charles de Duras auxquels le pervers et desleal traître 
ne faillist pas,pour garder son estât et tout le royaulme fist cest 
afïïlement. Et le pape octroia par bon conseil, sage et certain, 
declaira celui Charles pour scismatique et pour traître contre 
madame Jehanne, priva lui et sa femme de tous les droits du 
royaulme et si scet on bien que pour le temps que tel afïïlement 
fut faict madame Jehanne s’estoit declairée pour pape Clement 
et tout le royaulme le tenoit pour pape vray et droiturier. Au 
regard des Provenceaulx il n’en fault point doubter, car ils l’ont 
tousjours tenu pour tel,et dont que vault tel argument. Et d’aul- 
tre part sicomme j’ay dit devant, nostre royaulme se gouverne 
par convenances et par la volonté du saint pere et se il par bonne 
raison en ordonne à son vouloir c’est espoir par aucune tribula¬ 
tion à venir qu’il aperchoit. Et se par bon conseil il a déporté 
des femmes de ci en avant de la succession du royaulme, consi¬ 
déré qu’il eust peu venir en grant contusion, je ne sçay qui l’en 
doit blasmer. Mais ne parlons pas seulement du royaulme de 
Naples duquel le pape est vray seigneur, mais aussi sur l’empire 
et sur tous les royaulmes chrestiens quant il adviendroit aucun 
grant péril, il seroit tenu de y pourveoir et mettre remede. Et 
pour ce je tiens estre tout certain que la succession du roy Loys 
a esté sainte et juste. Si n’est mie féal à sa seignorie^quiconques 
à ses hoirs contredist, mais se méfait grandement, je ne m’en 
doubte pas. 


CHAPITRE CXI. — Comment donner gaiges de bataille 
est chose reprouvée . 


Or retournons aux aultres termes esquels j’avoie parlé quant 
ung homme appelle ung aultre par gaige de bataille. Car ceste 

matière est moult soubtile tant que les clercs et les nobles en 
sont souvent en grant doubtance. Je veuil enquerre tous les cas 
à mon pouvoir esquels droit permet donner gaige de bataille. 
Mais devant qus je les nomme je veuil moustrer plainement 
comment entre les aultres choses selon droit divin, selon droit 
des gens, selon droit des decrets et selon droit civil, donner gai- 
^ge de bataille et lui recepvoir pour lui combattre est une chose 
reprouvée et dampnée par raison. Je dy tout premièrement que 
c’est chose condampnée selon droit divin, car la sainte Escrip- 
ture condampne toute chose par laquelle on tente Dieu nostre 
seigneur. Mais en ce faire on le tente, car on veult sçavoir se 
Dieu vouldra aidier à celui qui a bon droit. Et certes c’est 
chose non deue d’enquerir par experiment la volonté de Dieu 
et droit divin ne permet pas ce fait. Encore preuve je que 
c’est tenter Dieu.Nous disons que demander chose contre nature 
est pour miracle ou pour tenter Dieu. Mais c’est contre nature 
que le foible vainque le plus fort. Et pour ce nous veons que 
pour ceste esperance que Dieu lui aidera, ung foible homme 
donra gaige de bataille à ung fort homme. Dont clerement est 
tenter Dieu. Encore dy je que donner gaige est chose condamp¬ 
née par le droit de gens, car celui droit est fondé sur raison na¬ 
turelle lequel ne peut consentir que celui qui est coupable soit 
absous et celui qui innocent soit condampné,ce qui souvent peut 
advenir en gaige de bataille. Dont qui peut dire que cestui com¬ 
battre ne soit condampné de droit des gens. Mais encore est il 
plus condampné selon droit civil, car droit civil a ordonné 
jugement et juges pour faire raison et maniéré de plaidoier et 
que nuis homme ne soit juge en sa propre cause. Mais il appert 
que ung homme en cestui cas veult estre tesmoing en son propre 
fait et prouver par son corps et estre juge par sa victoire, se il la 
peut avoir. Et bien est clere chose que tout ceci est reprouvé par 
droit civil, mais encore est il reprouvé par droit canon, car droit 
canon a commandé que l’on obéisse au saint pere de Romme et 
à ses commandemens. Mais se le pape commande expressément 
que jamais par telle fourme l’on ne doye combattre, il appert 
dont plainement que droit canon a cest fait reprouvé. 

CHAPITRE CXII. — Des cas esquels est permis de donner 
gaige de bataille . 

Or depuis que nous avons veu comment par droit est chose 
reprouvée donner gaige, pource que les coustumes et usaiges 
du monde ont ordonné tout le contraire, je vous pry que nous 
voions les cas esquels droit consent et souffre faire ceste batail¬ 
le Et je vous dy qu’il en y a peu, car pour riens que je aie leu, 
les docteurs ne parlent que de deux. Si ne sont pas es loix an¬ 
ciennes ainçois sont es lois de l’empereur Fedrich. Si est celui 
ci le premier cas, car se le roy de France et le roy d’Angleterre 
avoient faict paix ensemble et puis ung François tuoit ung An- 
glois veu que l’on sçauroit qu’il l’auroit occis, la loy dist que il 
doit prendre mort, mais se il disoit que il a ce faict en soy 
défendant et celle defense ne se peut aultrement prouver et il la 
veult prouver par son corps, la loy veult qu’il en soit ouy. Et 
veci quant premier cas. Mais le second cas est que se deux rois 
avoient treves ensemble et ung François bleschoit ung Anglois 
durant lesdites treves, il en seroit plus fort pugny que se il 
avoit bleschié ung aultre, selon la volonté de son maiour, mais 
s’il vouloit dire comment il l’a bleschié soy défendant, vraiment 
il en seroit ouy. Et veci tous les cas que nos maistres treuvent 
es droits. Mais vous devez sçavoir que nous avons aucunes loix 
qui sont assez extraordinaire, que nous appelons loix lombar¬ 
des et celles treuvent plusieurs cas par lesquels on peut donner 
gaige et puis combattre en champ clos. Et pour ce nous fault 
il veoir tous les cas que nous trouvons. 

Le I er cas de gaige de bataille selon la loy lombarde . — Le 
premier cas si est assez raisonnable, selon mon advis, considéré 
la nature de cestui fait, car se ung homme accuse ung aultre 
comment il a voulu tuer le roy ou ordonné de le faire occir ou 
lui donner poisons, et l’aultre dist qu’il n’en est riens et il l’ap¬ 
pelle de bataille, il est tenu de lui respondre et de lui tenir la 
journée. 

Le II e cas de gaige de bataille selon la loy lombarde. — 
Aultre cas par lequel la loy lombarde permet de donner gaige si 
est. Se le mary accusoit sa femme comment elle eust traité sa 
mort mauvaisement soit par poisons occultement ou par aultre 
voye et aucun de ses parens venoit disant qu’il n’est point vérité 
et vouloit defendre ceste querelle contre le mary, la loy lom¬ 
barde dist qu’il en seroit ouy. • 

Le III e cas de gaige de bataille selon la loy lombarde. — 
Encore y a ung aultre cas pour lequel ceste loy lombarde per¬ 
met gaige de bataille, c’est à sçavoir se ung homme durant les. 
treves avoit occis ung aultre occultement et il vouloit prouver 
par son corps comment il auroit ceci faict en soy défendant, la 
loy lombarde veult qu’il en soit ouy. 

Le IVe cas de gaige de bataille selon la loy lombarde. — 
Encore veult une aultre loy parlant sans laire distinction de 
paix ne de guerre ne de treve, que de tout homicide faict occul¬ 
tement gaige puist estre donné et celui qui en est accusé puist 
par son corps prouver sa innocence. 

Le V e cas de gaige de bataille selon la loy lombarde. — 
Apres y a ung aultre cas que se ung homme apres la mort de 
ung sien parent devoit avoit la succession de son héritage et 
occultement il l’eust occis et par aucun en fust accusé et lui par 
son corps vouloit prouver le contraire, defendre selon la loy 
lombarde permis lui est. 

Le VI e cas de gaige de bataille selon la loy lombarde. — 
Apres s’erfsieut de ung aultre cas auquel la loy lombarde per¬ 
met gaige de bataille, car se ung homme avoit ung serf et icelui 
serf estoit accusé de larrechin lequel fait ne se peut prouver, se 
le seigneur vouloit ceste accusation defendre et prouver par son 
corps l’innocence du serf, droit lombart dist tout vraiment qu’il 
en seroit ouy. 

Le VII e cas de gaige de bataille selon la loy lombarde. — 
Apres nous dist ung aultre cas que se ung homme est accusé de 
avoir commis le pechié de adultéré avec une femme mariée, 
s’il s’en vouloit defendre la loy lombarde permet gaige. 

29 

Le VIII e cas de gaige de bataille selon la loy lombarde. — 
Encore ladite loy a ordonné ung aultre cas, car se ung homme 
accusoit une femme du pechié de adultéré commis secrètement 
et le mari ou aucun de ses amis ou aucun champion la vouloit 
par son corps de ce fait defendre, on l’en doit ouyr. Et si est 
advis que celle loy parle en especial de femme qui oncques n’ait 
eu mary. 

Le IX e cas de gaige de bataille selon la loy lombarde . — 
Les aucuns parlent encore de ung aultre cas lequel me semble 
contre raison et contre tous droits c’est à sçavoir que se ung 
homme avoit possessé ou tenu une chose mobile ou ung mobile 
l’espace de trente ans, et ung aultre l’accusoit que il l’eust eue par 
faulse ordonnance et par son corps le lui vouloit approuver, il en 
doit estre escouté. Mâis je dy ainsi, supposé que celle loy ainsi le 
devise, se celui qui ja a prescript respont à l’aultre; « Mon chier 
ami, de tes parlers n’ay je que faire, » je vous demande se il doit 
estre contraint de recepvoir cestui gaige, car à moy semble que 
non veu que droit de prescription est approuvé par tous lieux. 

Le X e cas de gaige de bataille selon la loy lombarde. — Or 
dist la loy lombarde ung aultre cas c’est à sçavoir se deux hom¬ 
mes ont ung débat ensemble et l’ung d’eulx produist aucuns 
tesmoings pour prouver son intention et l’aultre produist iceulx 
tesmoings mesmes, se apres qu’ils auront déposé pour le premier 
on les treuve variables et l’ung de ces tesmoings veult appeler 
l’aultre de gaigè, la loy lombarde permet bataille. 

Le XI e cas de gaige de bataille selon la loy lombarde . — 
Apres y a ung aultre cas selon icelle loy lombarde, car se ung 
homme demandoit mille francs à ung aultre pource que selon 
ce qu’il dist son pere duquel il tient les biens les lui devoit et 
pource que le fils le lui nie et aultre preuve il n ait mais le lui 
le veult prouver par son corps, la loy veult qu’il soit escouté. 

Le XII e cas de gaige de bataille selon la loy lombarde. — 
L’aultre cas auquel la loy lombarde permet bataille est tel. Se 
ung homme accuse ung aultre qu’il ait mis le feu occuitement en 
aucun sien hostel ou en grange ou en village et par son corps le 

veult prouver, se l'aultre dist le contraire et de cela se veult dé¬ 
fendre, la loy lombarde permet ceste bataille. 

Le XIII e cas de gaige de bataille selon la loy lombarde . — 
Je parle encore de ung aultre cas que se le mary pour gaingner 
le douaire de sa femme la veult accuser de adultéré et son frere 
ou aucun de ses parens ou ung champion l’en vouloit defendre 
mais que le pechié ne soit patent, en cestui cas la loy lombarde 
permet le gaige. 

Le XIV e cas de gaige de bataille selon la loy lombarde. — 
Encore fault parler de ung cas selon ladite loy, se ung homme 
accuse ung aultre comment il a touchié sa femme vilainement 
et à intention de vilonie. 

Le XVe cas de gaige de bataille selon la loy lombarde . — 
Il y a encore ung aultre cas tel que se ung homme veult accuser 
ung aultre que faulsement il s’est parjuré, celui s’en peut defen¬ 
dre par son corps 

Le XVI e cas de gaige de bataille selon la loy lombarde . — 
De ung aultre cas. Se ung homme maintient comment il estoit 
en possession de aucune chose et que ung aultre l’en a jeté mau- 
vaisement, se l’aultre s’en veult escondire, la loy permet bataille. 
Mais j’entens celle loy par telle maniéré quant celui qui tient la 
possession veult defendre ceste querelle ou se il disoit: « Tu dis 
que tu tenois premier la possession et que je t’en ay jeté mau- 
vaisement et je dy tout le contraire et dy que je Pay tenue 
premier comme mien heritaige et tu m’en as jeté faulsement. » 
Et combien que aucuns docteurs sur ce fait dient aultres cas 
lesquels ne sont pas bien declairez, je m’en passe quant à 
présent, car ci apres je veuil declairer plusieurs choses sur ceste 
matière. 

CHAPITRE CXIII. — Comment aucunefois le champ de bataille 

ne sejait mie par les principaulx mais par les champions. 

Or il nous fault très bien entendre comment aucunefois cestes 

batailles particulières se font par les principales personnes et 
aucuneiois pour empeschemens raisonnables fault qu'elles soient 
faictes par aultres personnes,sicomme seroit se ung homme trop 
jeune estoit accusé* ou ung homme trop ancien, ou ung homme 
qui eust maladie, empeschement ou continue, ou se c’estoit une 
femme. Et tous ces cas sont nommez assez expressément es lois 
lombardes. Ou encore se ung serf disoit et proposoit contre son 
seigneur comment il a affranchi sa servitude et se cela vouloiî 
prouver par son corps, le seigneur n’est mie tenu de la bataille 
faire, mais très bien y peut mettre ung champion. Et se ung 
clerc estoit appelé de champ ou il en appelloit ung aultre, ou 
ung conte, ou une personne en dignité, nuis d’eulx selon la loy 
lombarde ne feroit la bataille en sa propre personne mais doit 
avoir ung champion. Toutefois en ce qu’elle parle de personne 
ecclesiastique je dy que celle loy ne vault riens, car droit canon 
ne le veult mie. Encore nous fault il bien entendre de quelle 
nature sont retournées cestes batailles singulières,car il est clere 
chose qu’elles moustrent une figure selon nature de jugement, 
car aussi comme en jugement est le juge et celui qui demande 
et celui qui respont et les tesmoings, et apres vient la sentence, 
tout ainsi en champ clos est le juge, c’est le seigneur par devant 
qui se fait la bataille, et l’appelant et le défendant, et les tes¬ 
moings ce sont leurs armeures, coups et menaces par lesquelles 
chascun d’eulx se efforce à tout son pouvoir de bien prouver 
sa sentence. Mais se apres vient la victoire, c’est la sentence 
definitive. 


CHAPITRE CXIV. — Se en champ clos les batailleurs doivent 
jurer et la fourme du jurement quelle doit estre . 


Apres je vous requiers regardons se en cestui champ clos selon 
raison les batailleurs doivent jurer et la fourme du jurement quel 
elle sera, car tout premièrement est advis qu’ils ne doivent faire 

seront deux rois et leurs gens ne se fera quelconques jurement, 
ou je ne le treuve pas en mes livres. Et dont pourquoy le feront 
deux personnes. Et je respons apertement que cest argument ne 
vaùlt riens, car la guerre qui est generale est ordonnée par grant 
conseil et’jugiée par le seigneur, pourquoy ici n’appartient jure¬ 
ment. Mais en guerre particulière, le prince ne peut pas sçavoir 
si bien la vérité et pour ce il veult avoir le serment avant qu’il 
octroyé la bataille. Si l’appelle la loy lombarde le jurement 
de last. Et cest jurement ci est de nature de jurement de 
calomnie lequel se doit donner au commencement de tous 
plais. Si jure l’acteur qu’il cuide avoir juste demande et puis 
jure le défendant qu’il tient avoir juste defense. Et tout ainsi le 
fait on en champ clos. Mais il y a subtilité et maniéré de oc¬ 
troyer cest jurement, car se ung homme dist à ung aultre com¬ 
ment occultement il a mis à mort son pere, il doit aussi jurer 
qu’il est aihsi, selon l’entendement de aucuns docteurs. Mais je 
ne seroie pas volontiers de ceste opinion, car il me semble qu’il 
suffiroit dire : « Par ces saints Evangiles je tiens que tu l’as 
mis à mort » Mais se ung homme disoit à ung aultre: « Je ay 
suspicion que tu as mis à mort mon pere ou que tu as à ma 
femme faict vilonie, » il ne doit point jurer que il l’ait faict, 
mais doit jurer comment il cuide avoir juste cause pour laquelle 
il a suspicion encontre lui et pour ce cuide maintenir bonne 
querelle, si doit dire devant le prince la cause pour laquelle il 
le a soupçonneux. Et le prince doit estre sage, car se le jour 
devant ledit pere eust esté occis près du bois de Vincennes et 
celui qui est accusé eust esté celui jour en la prison, il ne devroit 
point bailler audience à ung tel appelant contre la chose qui est 
impossible. Et en tous cas doit ledit seigneur bien regarder 
toute querelle et non pas ouyr tous appelans, car trop en y a de 
faulx et de vicieux. 

CHAPITRE CXV. — Se ung homme ancien peut mettre à son 
plaisir ung champion pour lui en champ clos. 


Or puisque nous avons veu comment aucunes personnes peu¬ 
vent faire bataille par champions, veoir nous fault se ung homme 
ancien veult mettre pour soy ung champion se il le peut mettre 
à son plaisir c’est à dire tel qu’il vouldra. Aussi dist ung aultre 
docteur que les champions en ce fait de bataille sont en figure 
de procureurs et de advocats, lequel office chascun peut faire 
senon que droit expressément le contredie. Tout ainsi des 
champions, car quiconques veult le peut estre senon que estatut 
du royaulme ou la nouvelle loy lombarde expressément die le 
contraire, sicomme est d’ung larron lequel est infâme et selon la 
loy ne pourroit estre champion. Mais la raison n’est pas mau¬ 
vaise ainçois est moult bonne à mon advis, car se ung homme 
infâme entroit pour ung aultre en champ et il estoit vaincu, 
certes l’on cuidroit que ce fust pour ses propres pechiez et que 
pour ce il eust perdu la bataille. Pourquoy je pense que expres¬ 
sément personne infâme, c’est qui ja soit condamnée de mau¬ 
vais crime, ne doit point pour aultre personne estre receue pour 
champion. 


CHAPITRE CXVI. — Se les batailleurs peuent combattre en 
champ clos sans closture ne sans la presence du seigneur se 
ils en sont d'accord. 


Ainsi il nous fault regarder encore de ung aultre débat. Sup¬ 
posons que celui qui appelle et celui qui est appelé soient en¬ 
semble accordans de combattre sans closture et sans la presence 
du seigneur. Et par raison de droit escript il sembleroit que ce 
peuent bien faire, mais vraiment je ne le croy pas, car cestui cas 

appartient aù seigneur auquel par leur vouloir ne peuent faire 
préjudice. Dont il fault que le champ soit clos et que le seigneur 
le gardé ou celui à qui seroit commis et que nul aultre homme 
du monde n’y puisse entrer fors ceulx qui seront ordonnez par 
celui qui le garde et que chascun d’eulx soit en seureté de toute 
aultre personne. Mais homme du monde n’y doit parler se ce 
n’est du mandement du souverain lequel doit jugier en la fin 
entre eulx lequel est vainqueur. 


CHAPITRE CXVII. —• Se l'un g des champions rompt son espée 
en champ clos se on lui en doit bailler une aultre. 


Or me plaist de mettre ung doubte qui seroit bien fort à dis¬ 
puter à qui très bien vouldroit enquérir de droit les anglets. 
Si ne me plaist pas de demander quelles armeures doivent por¬ 
ter ceulx qui veulent faire le champ de bataille, car je remets 
cest débat aux coustumes du pays, mais supposons que depuis 
qu’ils sont en bataille a l’ung des champions rompu le baston 
ou hors de la closure si tombe l’espée. Je demande se par raison 
on lui en doit donner une aultre. Et il est advis que ouy, car 
ainsi comme j’ay dessusdit en ceste bataille les armeures sont en 
figure de tesmoings par lesquelles chascun d’eulx entend de 
prouver son entente. Mais en jugement est ainsi que se pour 
prouver ce que j’ay dit, j’ay produit aucuns tesmoings j’en puis 
bien encore produire d’aultres. Dont pourquoy se il n’a peu 
prouver par l’espée n’en pourroit il avoir une aultre. Or à dire 
la vérité, selon raison de droit il y auroit grant différence se 
l’espée lui cheoit ou se son adversaire la lui tolloit ou autre¬ 
ment il la perdoit par sa folie, car en tous ces cas selon raison 
des loix elle est cheue et perdue pour lui. Mais se l’espée lui 
rompoit à l’adventure, sans sa coulpe et sans engien de son ad¬ 
versaire, raison sembleroit accordant que on lui en deust don¬ 
ner une aultre. Mais toutefois sans plus paroles je m'en tiens 


i 


Digitized by <^.ooQLe 



232 


aux anciennes coustumes lesquelles sur ce ont jadis ordonné par 
tous royaulmes. 


CHAPITRE CXVIII. — Se nuis des champions est vaincu en 
champ le premier jour se ils doivent retourner lendemain . 


Mais encore selon droit nous pouvons faire ung aultre débat, 
se le seigneur le premier jour ne peut côgnoistre lequel des deux 
est vaincu, se les champions sont tenus de retourner le lende¬ 
main. Et veu que c’est commune opinion, je dy vraiment que 
oui, car senon que y soit mise aultre condition ou modération 
ou convenances toute bataille dose est entendue puisqu'elle est 
commencée jusques à oultrance, senon que le prince commandast 
le contraire ou eulx mesmes s’accordassent ferans les coups par 
consentement du seigneur lequel en doit tousjours estre piteux 
et avoir mercy de ses deux hommes qui sont en péril de leurs 
âmes, de leur honneur et de leurs corps. 


CHAPITRE CXIX. — Lequel des deux champions doit 
ferir le premier. 

Encore nous fault il veoir selon raison de droit lequel des 
deux champions puisqu’ils sont en champ clos doit l’aultre ferir 
premier. Car j’ay dessus dit es choses passées que ceste bataille 
fermée tient la nature de plaidoier. Il est advis que l’appelant 
doit ferir le premier et veci la raison pourquoy, car en plait 
celui qui est acteur donne premièrement sa demande, apres le 
défendant respont. Item, selon la vérité l’appelant est celui qui 
impugne et assault et l’appelé est défendant, car se le défen¬ 
dant feroit le premier coup, ce ne seroit mie defense*mais seroit 
bien appelé offense, car celui ne se peut defendre qui n’est pre- 

mierement offendu. Et ceste opinion tiennent aucuns de nos 
maistres. Mais en vérité, combien que les raisons soient bon¬ 
nes je ne les croy pas en ce cas, car homme du monde selon 
raison ne se doit soubmettre à péril de mort. Et dont par quelle 
raison doit il attendre le premier coup lequel par adventure sera 
si grant et si pesant qu’il lui fera saillir l’ame du corps. Et n’a 
il pas assez encommencé quant il a premièrement donné son 
gaige lorsque premier il fut appelé de bataille. Et se en juge¬ 
ment l’acteur donne premièrement sa demande, ce n'est que de 
parole ou par ung peu d’escript. Et si disons entre nous Proven- 
ceaulx que de paroles est grant marchié. Mais advisons au fait, 
car ung libelle n’est pas si périlleux s’il va premier comme seroit 
de ung coup de hache ou de pointe de lance. Et puisque ils sont 
entrez en champ clos et on leur dist: t Faites votre devoir » ne 
scet chascun des deux qu'il a à faire, se il veult oultrer son 
compaignon ou mener jusques à oultrance. Vraiment selon bon¬ 
ne raison de droit escript, soit par barat ou par cautele, soit 
par engien ou par premier ferir, puisqu’ils ont licence, celui qui 
est appelé peut faire son devoir et choisir s’il peut le meilleur 
de la place. Mais bien croy je qu’il doit attendre que l’aultre 
premièrement se parte de son lieu ung pas ou deux ou que il ait 
fait semblant de venir contre lui. 


CHAPITRE CXX. - Se le roy pardonne à l'ung des bataillans 
ainqois que il soit vaincu en champ, s'il doit payer les 
despens. 


Or regardons de ung aûltre débat. Deux chevaliers se sont 
appelez par devant le roy, si ont sievi leurs termes, le lieu fust 
ordonné et la journée emprise. Si vindrent à la bataille, tant 
que l’ung d’eulx ne peut endurer ne soustenir les grans coups et 
pesans que l’aultre iui donnoit. Le roi en eust pitié, si fist crier: 
« Hola, ho. » Et le plus hardi demanda au roy justice, sup- 

pliant qu’il lui jugeast son droit. Et le roy respondist: « Je te 
juge l’honneur mais je pardonne à l’aultre, car il me plaist. » 
Celui qui a l’honneur demande ses despens. Nos maistres de¬ 
mandent se il les doit avoir. Mais à la vérité il est advis que 
non, car le roy en sa sentence ne l’a point condamné es des¬ 
pens. Et selon commune opinion puisqu’il n’est condamné es 
despens l’aultre ne les peut demander. Mais le juge qui ne con¬ 
damne sur les despens les doit payer. Mais puisque ceste bataille 
tient en grant partie nature de plaidoirie, il me semble selon le 
cas que le vaincu soit tenu es despens au vainqueur, et se le roy 
lui fait telle grâce que il ne prent mort, ja pourtant n’a il remis 
ne donné droit de partie. 


CHAPITRE CXXI. — Comment doit estre pugni celui qui 
confesse son tort en champ clos. 

Encore font aultres doubtes nos maistres. Ung chevalier ap¬ 
pelle ung aultre et dist qu’il est traître au roy. Or sont venus en 
la bataille et se sont entredonnez et férus de grans coups l’ung 
sur l’aultre, mais sur le fort de la bataille celui qui estoit appe¬ 
lant se trait arriéré et confesse la vérité disant qu’il estoit men- 
songier. Je vous demande selon droit quel jugement il devroit 
prendre. Si devez sçavoir comment selon les loix il doit avoir la 
paine de talion, c’est à dire que se ung homme met un crime sur 
ung aultre, en cas que bien ne le preuve, le juge doit regarder 
quelle paine lui est deue et telle paine doit porter comme l’aul- 
tre eust portée se le crime fust contre lui prouvé deuement. 

CHAPITRE CXXII. — Se ung homme a esté vaincu d'aucun en 
champ clos se il apres peut estre accusé en jugement . 

Nos maistres font ung débat trop périlleux et trop soubtil à 
mon advis, car trop est forte la disputation qui des droits veult 

serchier les anglets.Le chevalier dont j’ay parlé est vaincu parjure 
et reprouvé mensongier. Maintenant vient apres ung temps ung 
sien voisin, s’en va devers le juge, si le veult accuser illec de 
parjure. Je demande se il le peut faire, car il est advis que non 
pource que selon droit puisque ung homme a esté une fois con¬ 
damné pour une cause, il ne le doit pas estre la seconde. Et 
en ce est accordant la sainte Escripture, car Dieu nostre sei¬ 
gneur ne juge pas deux fois pour une chose. Et pareillement se 
accorde tout droit escript, car se de ung crime se pourroient 
faire deux accusations, jamais ne seroit fin de procès Et ce n’est 
mie chose que droit requiert. Mais l’aultre partie pourroit bien 
dire: « Sire, nous sommes en la court où nous parlons de droit 
escript. Et les raisons que vous dites sont véritables se en juge¬ 
ment sur ung crime, juge competent a donné sentence. Mais 
gaige de bataille ne preuve de champ clos n’est mie approuvé’ 
de droit escript. Et supposé que par celle voye en eust ja esté 
pugni, je dy que ceste pugnition s'appelleroit extrajudiciable 
et elle n’empescheroit deue pugnition par jugement. Si vous 
en veuil donner exemple. Se le fils d’ung marchant de Paris 
m’avoit battu et son pere de celui fait l’en avoit très bien chas- 
toié, je vous requiers, sire, se pour celle correction que le pere 
a faicte, le prevost de Paris se deporteroit de me faire justice et % 
vous sçavez bien que non. Dont ainsi est en cestui cas, car la 
première pugnition fut hors du jugement et nous sommes devant 
le juge. » Or pource que je voy tant de raisons d’une partie et 
d’aultre que tout ung jour ne me suffiroit pas d’escripre, j’en 
diray mon opinion en briefves paroles, que se son batailleur lui 
avoit remis l’injure ou s’il s’estoit accordé avecques lui en quel¬ 
que maniéré, cela ne n’empescheroit pas qu’il ne fust pugni par 
son juge. Mais se le prince l’avoit pugni ou celui qui garde le 
champ, ou qu’ils lui eussent remis celui crime, je diroie tout le 
contraire. Et c’est ma raison, car puisque coustume est ainsi 
par tout le monde sur le fait de ces batailles, les princes ne 
lairoient mie révoquer leurs sentences. Pour ce vault mieulx à 
mon semblant de les laisser passer par dissimulation. 

CHAPITRE CXXIII. - Se ung chevalier appelle ung aultre se 
il s'en peut repentir et laissier la bataille. 


Encore nous fault il veoir d’ung aultre débat qui est tel, c’est 
à sçavoir se ung chevalier a accusé ung aultre $t puis se repent 
de ce qu’il dit, se il s’en peut laissier à son vouloir. Et il semble- 
roit que ouy, car selon droit celui qui accuse ung aultre par 
merancolie ou par chaleur il s’en peut bien laissier devant qu’il 
se soit obligié à porter la paine deue se il falloit bien en prouver. 
Et dont pourquoy ne sera il en cestui cas. Mais je fais une dis¬ 
tinction pour moy depeschier plus brief. Si dy ainsi que se ung 
chevalier donne son gaige à ung aultre en absence de son sei¬ 
gneur, de son seneschal, du mareschal de l’ost ou de son juge 
competent, car par adventure est mal infourmé ou est en cha¬ 
leur par ire ou par merancolie ou en celui jour avoit beu de bon 
vin et de ce est repentant, car il s’est apres intourmé, si est re¬ 
froidi ou le vin a perdu sa force et sa merancolie est passée, 
que il s’en peut bien delaissier et il doit bien souffire à 1 aultre 
se il s’en délaissé, car il prent assez honte de s’en reporter et de 
laissier la bataille et si moustre qu’il n’est pas sage quant il 
accuse si follement. Mais encore lui est il mieulx prendre ung 
peu de honte que defendre le champ sur faulse querelle. Encore 
.dy je que il devroit paier les despens à l’aultre partie. Mais au 
cas que devant le prince, son seneschal, le mareschal de l’ost ou 
son competent juge eust donné le gaige, il ne s’en pourroit re¬ 
pentir à mon semblant sans la volonté de partie ou sans licence 
du seigneur, car le gaige en cestui fait est en signe de ung libelle 
que l’on donroit en jugement apres lequel celui qui l’a donné 
doit poursievir la plaidorie. Mais le prince depuis qu’il s’en 
repent doit estre large à lui pardonner, car ainsi le veult Dieu 
et l’escripture. 

CHAPITRE CXXIV. — Des armes et penoncheaulx en general. 


Veoir nous fault de une aultre besongne c’est à sçavoir des 
armes, des bannières et des penoncheaulx que les gens d armes 
et aultres gentils hommes ont accoustumé de porter et faire 
peindre en draps et en paremens es salles et parois et là où leur 
vient à plaisir, se chascun les peut prendre et porter à son vou¬ 
loir. Mais avant que je parle plus de ceste matière vous devez 
sçavoir comment en general nous avons deux différences de 
cestes armes, car il y en a d’aucunes qui sont faictes et ordon¬ 
nées pour l’estât de dignitez sicomme est le signal de l’aigle 
lequel est député pour la dignité impériale, ]a fleur de lis pour 
l’hostel de France et le liepart pour Angleterre et ainsi de tous 
les aultres rois et pareillement est il des aultres dignitez plus 
petites sicomme est l’hermine pour le duc de Bretaigne, la croix 
d’argent pour le conte de Savoie et ainsi de tous les aultres qui 
sont es dignitez semblables, soient princes, marquis, ou vicontes 
lesquels d’ancienneté ont chascun leurs armes especiales. Et 
telles armes homme du monde ne doit porter purement ne mettre 
en son hostel ne en sa ville, senon celui qui est en celle dignité 
seigneur principal. Et se aucuns faisoit le contraire il en seroit 
pugni. Et pour ce nous veons que les oncles et les freres et les 
aultres parens des rois et des aultres princes ne portent mie les 
armes pures de leur hostel mais y font aucunes différences. Apres 
nous avons aucunes armes selon les offices sicomme nous dirons 
les capitoliers de Thoulose lesquels durant leurs offices portent 
les armes de la ville. Et c’est pour raison de l’office. Et les 
consols de Montpellier se ils alloient en armes porteroient 
une pomme de geules; car ce sont*les armes du consolât. Et 
aussi cestes armes se ung aultre que ceulx se mettoit à les 
porter et les pendoit en son hostel ou en sa possession pour les 
garder, il seroit pugni comme faulsaire. Et ce me souffist quant 
à cest membre ci. 

CHAPITRE CXXV. — Des armes de tous gentils hommes 
en especial. 

Et pour ce nous fault en ce présent chapitre veoir des armes 
des gentils hommes soient barons ou petits terriens. Si est à 
sçavoir se ung aultre qui ne soit de leur sang les pourroit porter 
à son vouloir. Et si nous fault bien entendre ceste question, car 
je ne puis trouver par nos maistres ceste matière bien declairée 
à mon vouloir. Toutefois il y a aucuns barons et aultres gentils 
hommes desquels anciennement leurs prédécesseurs eurent leurs 
armes par donation de l’empereur ou par donation ou privilège 
des rois. Si disoit ung nostrç maistre que telles armes nuis ne 
doit porter senon qu’il soit de celui sang. Et je tiens pour vray 
qu’il disoit vérité se il entendoit en propre pays qui est soubmis 
à celui qui les a données. Mais se le roy de France avoit donné 
à mon lignaige ung lion d’argent, quel tort feroit en Allemaigne 
ung Allemant se il portoit les armes semblables. Certes par droit 
il n’en seroit pugni. Si avons une aultre manière de cestes 
armes lesquelles chascun a prinses à son plaisir. Et si devez 
sçavoir que les noms des horjimes furent trouvez pour sçavoir 
différence entre les personnes. Et cestui nom peut prendre chas¬ 
cun à son plaisir ou le pere pour son fils ou le parrain pour le 
filleul. Encore ung homme pourroit changier son nom, mais 
qu’il ne le feist par fraude ainçois pour avoir plus gracieulx nom. 
Tout ainsi est il de ces armes. Dont ces armes qui sont à plaisir 
d’homme peut bien prendre chascun à son plaisir et les avoir et 
peindre en son hostel et en ses possessions, mais non mie en 
choses d’aultrui. 

CHAPITRE CXXVI. — Des armes de tous gentils hommes , 
soient barons ou aultres . 

Or faisons ung aultre débat qui selon droit sera plus doub- 
teux. Mon pere par son plaisir a pris une vache de geules et 

trois estoiles par dessus et ung aultre de mon lieu qui ne appar¬ 
tient de riens à mon pere veult prendre et porter celles propres 
armes. Mon pere y veult contredire, car moult lui sont plaisantes. 
Je demande s’il le peut faire. Sur quoy il semble que non et si 
le preuve apertement, car ung homme peut prendre le nom d’ung 
aultre à son plaisir et si peuent estre en ung hostel ou en une 
ville ou en ung village, plusieurs hommes qui sont appelez par 
ung nom. Car droit le veult. Et doncques pourquoy ne pour- 
roient estre en une ville plusieurs hommes portant mesmes ar¬ 
mes. Or disons aucunes raisons pour l’aultre partie. Les choses 
communes c’est à dire qui ne sont de nulle personne singulière 
sicomme sont les oiseaulx, poissons de mer, cerfs, sangliers 
biches, lievres qui premier les prent sont siennes. Et puisque 
ces armes encore nuis n’avoit pris en nostre lieu et mon pere a 
esté le premier, il est advis que selon droit il ait bonne raison. 
Nos maistres font en ce débat une telle conclusion que se ung 
homme ou ung lignaige avoit pris nouvelles armes et les avoit 
portées publiquement, se ung aultre de ceste ville ou d’icelui 
pays les vouloit aussi prendre, le sire ne le doit pas soustenir. 
Car celles armes sont trouvées pour cognoissance de gens et 
pour différence et ce ne seroit point de différence à cognoistre 
entres aultres gens mais seroit bien confusion. Item, le doit gar¬ 
der que ung de ses subgets à ung aultre ne fasse honte ne injure 
ne nouvelleté. Mais semble que celui qui les prent nouvellement 
le fasse par despit et par mesprisance du premier et pour com¬ 
mencer tenchon et débat, dont le souverain y doit mettre re- 
mede. Et si n’est mie bon argument de dire que en une ville 
il puisse avoir plusieurs hommes appelez par ung nom. Car 
on peut bien cognoistre ung homme par ung aultre et par le 
surnom aussi on cognoist la différence. Mais se les armes sont 
toutes unes on pourroit trop mal jugier à qui elles sont. Et pour 
ce je pense que le souverain y doit remedier. 

CHAPITRE CXXVI1. — Se ung Allemant treuve un g François 
portant ses armes , se il Ven peut appeler de gaige. 


Mais regardons de ung aultre débat qui très bien pourroit 
advenir. Ung Allemant s’en va vers Paris pour veoir la court 
du roy et pour cognoistre les gentilles maniérés de France, si 
treuve ung chevalier ou ung escuier portant les armes de son 
lignaige, auquel il vient ainsi rudement comme les Allemans 
l’ont accoustumé, disant que par safoy mal porte il telles armes. 
Le François si respont courtoisement: « Beau sire, que dites 
vous. Ne puis je bien porter les armes que mon pere et mes an- 
cestres ont portées par si long temps que mémoire n’est du con¬ 
traire. • « Si m’ait Dieu, fait l’Allemant, mon lignaige est plus 
ancien et plus gentil que n’est le vostre, et cestes armes que 
vous portez sont propres nostres. Si dy que vous les portez 
mauvaisement et se vous en voulez defendre, veci mon gaige. » 
Le François dist courtoisement: e Je ne vous fais point de vi- 
lonie et pourtant me veuil je defendre de ce que vous me 
dites. » Je demande se le roy quant devant lui sera venue ceste 
querelle devra jugier ledit gaige de bataille. Et il m’est 
advis que ouy pource que l’Allemant est plus ancien et premiè¬ 
rement a porté les armes. Dont se il estoit le premier il auroit 
le meilleur droit. Et pource que qu’il n’en a tesmoings devant 
le roy et que ce veult prouver par son corps, il est advis que 
bataille y doit avoir. Mais en ceste opinion ne se accordent pas 
nos maistres. Si est la raison assez patente et manifeste de quoy 
n’y doit avoir bataille, car ils ne sont point de ung royaulme, 
pourquoy entre eulx puisse venir confusion en chevauchie ne au 
roy venir grant dommaige ne à l’Allemant deshonneur en son 
pays aussi se en France sont portées ses armes par ung François 
senon que ceci se feist par ung grant barat. Car supposons que 
ung chevalier de France, homme de male vie, grand coureur et 
mauvais pillart prist les armes d’ung très preudomme Alle- 

mant et bon chevalier avecques lesquelles il s’en allast ou en 
Bourgongne bouter le feu ou en Lorraine prendre des vaches 
et tout homme robast en son chemin, se le preudomme 
chevalier allemant contre tel chevalier et devant le roy donnoit 
son gaige, sur ce fait ici sa querelle ne seroit pas trop mauvaise, 
mais ja pourtant ne dy je pas que le roy deust jugier bataille. 
Car se le roy par bonnes informations trouvoit que ce fust véri¬ 
té, je n’oseroie mie parler du gibet ne de trencher la teste, car 
je suis homme d’eglise. Mais se il en faisoit bonne et deue justice 
je n’en auroie pas grant merveille, mais de jugier bataille entre 
eulx deux pour homme qui soit criminel ou qu’il se puisse prou¬ 
ver de meschante et injuste vie, je ne voy pas que droit le vueille 
permettre. 


CHAPITRE CXXVIII. - Comment doivent estrepugnis ceulx 
qui portent les armes daultrui pour commettre mauvaistié. 


Et pour cestui débat de porter armes d’aultrui pourroit on 
estre pugny en plusieurs maniérés, car se aucun souldoier de 
simple lignaige s’en venoit des Allemaignes devers le roy de 
France et portoit les armes de ung ancien lignaige de son pays 
auquel selon famé longtaine eust coustume de estre très bonnes 
gens d’armes et il cela faisoit pour estre plus honoré, auctorisé 
ou recommandé ou pour avoir meilleure retenue ou meilleurs 
gaiges, je tiens vraiment que à l’instance et requeste de partie 
ou d’aultre personne souffisante le roy l’en devroit moult bien 
pugnir. Et ainsi diroie je se il y avoit ung souverain maistre à 
Paris qui forgeast très bien espées ou bachinets sur lesquels il 
mist certain signal ainsi que l’on a accoustumé de faire et se 
ung aultre maistre demourant à Troyes contrefaisoit celui signal 
pour mieulx vendre son ouvraige, il en pourroit estre pugny. Et 
pareillement je diroie de ung tabellion se par faulseté il contre¬ 
faisoit le signal de ung aultre et ainsi je diroie des marchans 

3i 


Digitized by <^.ooQLe 


24- 


qui vont par le pays, car tout est une mesme raison et se le 
contraire s’en soustenoit l’on pourroit faire trop de barats. 


CHAPITRE CXXIX. — Des couleurs des armes . 


De la couleur d'or. — Mais pource que nos maistres ont parlé 
en aucuns lieux des bannières et des armes des grans princes je 
ne feray une question quelles armes de toutes sont plus riches, 
car toute comparation est odieuse, mais bien me plaist de deviser 
aucune chose sur les couleurs. Pourquoy je dy que entre elles 
les unes sont plus notables que les aultres pour la représentation 
que elles font chascune selon sa nature. Et par ceste maniéré 
nous disons que couleur d’or est la plus noble qui soit au mon¬ 
de. Et veci la raison, car Por de sa propre nature est cler et 
luisant, et est tant vertueux et réconfortant que les médecins 
le baillent pour souverain reconfort à celui qui est débilité jus- 
ques à la mort. Et si représente le soleil lequel est très noble 
corps se nous avons considération à lumière, car la loy dist 
qu’il n’est chose plus noble que clarté. Et pour ceste excellence 
dist l’Escripture que les justes et les saintes personnes resplen¬ 
dissent comme le soleil. Et aussi par ceste haulte nature le Fils 
de Dieu quant il se transfigura devant ses apostres il moustra 
sa très digne face aussi luisante que le soleil. Et les lois ancien¬ 
nes ordonnèrent jadis que homme du monde ne portast or senon 
les princes. Pourquoy je dy que la plus noble couleur est d’or. 

La seconde couleur que l'on appelle pourpre. — La seconde 
couleur est pourpre que nous disons en françois rouge ou ver¬ 
meil et si représente le feu. Si est le feu en son corps le plus 
luisant apres le soleil et le plus noble de tous les aultres ele- 
mens. Et ceste couleur aussi devroit peu estre portée selon les 
loix anciennes d'aultres personnes senon des grans princes ou 
des plus près de leur sang. 

De la couleur d'azur. — La tierce couleur si est d'azur lequel 

par sa figure représente l’air et lequel apres le feu est le plus 
noble des aultres elemens, il est en son corps subtil et penetra- 
tif et appete à recepvoir les influences lumineuses. 

De la couleur de blanc . — La quarte couleur si est blanc 
lequel apres l’azur est le plus noble des aultres, car plus que les 
aultres est prochain des corps luisans et lumineux et pour ce 
moult est noble et signifie pureté et ignorance. Aussi l’Escrip- 
ture dist que les vestemens de Jhesucrist nostre seigneur appa- 
rissoient aux apostres blancs comme noif. Et ceste couleur de 
blanc représente l’eaue laquelle apres l’air est le plus noble et 
digne element. 

De la couleur de noir. — Mais l’aultre couleur est noir la¬ 
quelle représente la terre et si signifie douleur, car plus s’eslonge 
de clarté que toutes les aultres mais s’approche de tenebres. 
Et à celle cause pour la mort d’ung prince ou pour la perte 
d’une bataille les soubmis se vestent de telle couleur et aussi 
c’est la plus basse et la plus humble. Et pareillement pour ceste 
raison les religieux s’en vestent lesquels ne doivent tenir compte 
de vaine gloire. 


CHAPITRE CXXX. — Aucunes doctrines sur la nature et 
condition de champ clos et de bataille . 


La I re réglé. — Or ci endroit me plaist de retourner à la 
matière sur le fait de bataille singulière c’est à dire de champ 
clos, car le jugement d’icelle bataille est moult périlleux et très 
soubtil. Et pour la doctrine des gens séculiers, il plaist de ci 
mettre aucunes réglés pourdeclairer ceste matière.Et la première 
réglé soit ceste que nul prince séculier pour tant qu’il soit sage 
ne advisé ne pour tant qu’il ait sage conseil de chevalerie ou de 
personnes seculieres qui ne soient clercs, à mon semblant ne doit 
juger champ de bataille se il n’a en cestui conseil sages en loix 
et en decrets pour ce, car les sages en ces deux sciences par espe- 


Digitized by <^.ooQLe 



2^4 


cial entendent subtilement tous cas, en ung cas sçavent deviser 
et donner différence à ung aultre et leur nature declairer, ou se 
c’est une chose condamnée ou reprouvée ou permise ou se ung 
cas a privilège devant tous aultres, ils le sçavent dire et moustrer 
sur toutes gens. Et pour ce dist la loy civile que les advocats 
sont protecteurs et gouverneurs de l’humain lignaige.Et la raison 
pourquoy j’ay mis ceste réglé à mon semblant est bonne, car les 
chevaliers et les aultres seigneurs sont plus chaults et plus fer- 
vens en jugier armes et batailles que en jugier paix. Noureture 
et condition cela le leur donne pour l’affection qu’ils y ont 
d’avoir et acquérir honneur et pris en armes. Si ne declineroient 
pas volontiers à opinion que puisque le gaigeest donné l’on deust 
laisser la bataille. Mais les clercs ne sont pas si chaults, si volen- 
trieus ne si meus à cest mestier, si regarderont plus soubtile- 
ment à toutes pars. Car affection est une chose qui souvent 
corrompt jugement sicomme fait ire et courroux. 

La II e réglé . — La seconde réglé soit ceste ci que combien 
que par malice, par chaleur, par fureur ou par orgueil, par ava¬ 
rice ou par vantance ung homme appelast ung aultre et l’aultre 
volontiers presist le gaige, le prince doit estre sage et meur et 
bien entendant en ouyr la chose que l’appelant demande à l’ap¬ 
pelé ou la chose que il met sus. Et se la demande est de debte 
il doit demander pour quelle cause il le lui doit, en quel pays 
et en quel lieu fut faicte la debte et se il le pourroit prouver par 
instrumens ou par tesmoings et se aucuns estoient presens qui 
fussent en vie et se il en a police ou escript de sa main ou em¬ 
preinte de son scel.Et se le prince peut entendre que par maniéré 
du monde la partie appelante ait aucunes preuves ou les allégué 
tantost qu’il dist que preuves y a, en vérité, le prince doit remet¬ 
tre ceste cause au jugement commun c’est à dire aux juges de 
sa court, car en tel cas par droit escript homme du monde ne 
pourroit soustenir qu’il y deust avoir bataille, mais quiconques 
diroit l’opinion contraire diroit expressément contre cas de loy 
canonique. 

La III e réglé . — La tierce réglé soit ceste ci que le prince en 

cestui cas doit jugier guerre auquel l’appelant n’allegue preuve 
de droit commun ne de coustume raisonnable, mais il dist que 
par sa foy riens qu’il die il ne pourroit ne sçauroit prouver se- 
non par son corps ou par la confession de l’appelé. 

La IV e réglé . La quarte réglé si est que le prince doit en 
son conseil faire proposer la cause ou l’occasion que l’appelant 
a dite en son appel, et se la cause est digne ou raisonnable pour 
faire, champ il doit ouyr chascun en son opinion. Et se la cause 
estoit pour folie sicomme dirions en quel pays se boit le meilleur 
vin, en Bourgongne ou en Gascongne ou en quel pays a plus 
belles dames ou à Barselonne ou à Florence, ou en quel pays 
a meilleures gens d’armes ou en France ou en Lombardie, ou que 
ses chevaulx sont plus beaulx que les siens, ou que sa haquenée 
court mieulx que ne fait son coursier, ou que sa femme l aime 
mieulx et plus que la sienne ne fait lui, ou qu’il aime mieulx par 
amours que ne fait l’aultre, ou qu’il danse aussi mieulx qu’il ne 
fait, ou que à une escarmouche il se présente mieulx que ne 
fait l’aultre, je dy que pour pareilles tromperies ou volontez 
desordonnées le prince ne doit jugier bataille mais doit à 
l’appelant lui moustrer par telle maniéré sa folie que plusieurs 
y prengnent exemple. 

La V e réglé. — Encore je dy une aultre réglé que pour nesune 
parole,pour tant ne combien qu’elle soit injurieuse,se elle a esté 
dite en chaleur ou en fureur de merancolie, pour quoy celui à 
qui aura esté dite l’injure donra son gaige et se veult combattre, 
senon que celui qui l’a dite veuille perseverer son propos et le 
veuille maintenir apres que la ire sera passée, le prince ne doit 
point jugier bataille, car se seroit contre les déterminations et 
contre les raisons de droit escript. 

La VI e réglé . — Et pource que aucuns sont tant orgueilleux 
et tant peu aiment Dieu que ils n’ont fiance senon en leur force 
mondaine, si n’ont cure de prendre conseil en devotes gens ne 
de ordonner de leur conscience en cas que le prnce meurement 
et en bonne deliberation juge que la bataille se doive faire, 
je dy que devant toute euvre le prince doit assigner certaine 

heure à l'appelant et lui remoustrer le grant péril où il s'est mis 
tant pour lame comme pour le corps et le admonester ainçois 
qu'il se pourvoie d’armeures et de chevaulx ou d’aultres beson- 
gnes qui lui sont necessaires, qu’il pense de avoir ung beau pere 
bon clerc et discrète personne et amant nostre seigneur Dieu 
auquel il se confesse et mette son ame en bon estât et ordonne 
son fait comme le doit ordonner ung sage homme. Et en cas 
que il ce ne feroit le prince lui die qu’il n’a intention de lui ai- 
dier ne garder ne conforter en son affaire, car ce ne seroit pas 
euvre de bon chrestien. Pour ce faire le prince lui doit donner 
terme dedans lequel il ait ordonné du salut de son ame, et puis 
soy informier comment il a faict son devoir. Et tout par telle 
maniéré le doit il faire envers l’appelé. Et par ainsi il sera très 
bien advis que le prince est sage et aime Dieu et que tous les 
faits de sa court il veult disposer et ordonner en honneur et en 
crainte du Seigneur. A Dieu plaise que ainsi soit. 


CHAPITRE CXXXI. — Quelles choses doivent estre 
en ung bon empereur . 


Mais pource que j’ay parlé en plusieurs lieux de l'avisement 
que doit avoir l'empereur, le roy et tous aultres princes 
lesquels doivent juger des batailles et des aultres choses, 
débats et altercations lesquels sont entre les subgets de ses 
pays, pour information de ceulx qui ne sçavent l’escripture, 
il me plaist de dire aucunes choses lesquelles doivent estre 
en ung qui veuille estre tenu pour bon empereur, pour bon 
roy et pour bon prince. Si veul commencer à l’empereur, car 
l’empereur est le plus hault des aultres. Se il veult estre réputé 
pour bon empereur, je dy par especial, il doit venir en telle 
dignité par deue élection et non mie par violence ne par usur¬ 
pation ne par simonie ne par corruption. Et si le doivent 
eslire ceulx ci que je nommeray, dont le premier est l’archeves- 

que de Maience lequel est archichancelier par tout le pays 
de Germanie et d’Allemaigne. Le second est l’archevesque de 
Golongne qui est archichancelier de l’empire par tout le pays 
de Ytalie. Le tiers est l’archevesque de Treves, si est archichan¬ 
celier par le royaulme d’Arle. Le quart est le roy de Boeme le¬ 
quel Jadis estoit duc et marquis de Brandebourg. Le quint est 
le duc de Sassone. Apres lui est le duc de Bavière et le conte 
palatin. Si en sont faicts vers en latin tels : 

Maguntinensis, Trevirensis et Coloniensis, 

Quilibet imperii sit cancellarius horum, 

Et Palatinus dapifer, dux portitor ensis, 

Marchio præpositus cameræ, pincerna Bohemus. 

Ii faciunt dominum cunctis per sæcula summum. 

Et quant il est esleu par ces princes que j’ay dessus nommez il 
doit faire présenter son élection par devant le saint pere de Romme 
et humblement demander confirmation d’icelle, car ainsi le veult 
droit escript. Et se le pape l’approuve il peut apres demander la 
couronne impériale et la ungtion. Si doit faire cestui office de 
la ungtion le cardinal d’Ostie auquel si appartient par ancienne 
coustume. Mais la couronne lui donne le pape en la cité de 
Romme et si lui donne couronne d’or en l’eglise saint Pierre 
sur l’autel saint Marc. Mais puisqu’il a prins la couronne, il ne 
doit demourer à Romme fors celui jour et celle nuit, lendemain 
s’en doit partir, si doit monter sur une montaigne qui siet hors 
les murs de Romme lequel s’appelle Montmoure, en latin Mons 
maurus. Et quant il est hault il doit dire à haulte voix: « Tout 
ce que nous avons veu est nostre. » Mais apres doit il prendre une 
aultre couronne de fer laquelle lui doit donner l’archevesque de 
Golongne en la cité de Aix la Grant. Apres en doit avoir une 
d’argent de laquelle le doit couronner l’archevesque de Milan 
enla grant eglise de Milan. Si est signifiée parcelle de l’or noblesse 
sur tous les aultres princes, mais celle de l’argent signifie justice 
et pureté laquelle doit estre en lui, et la couronne de fer signi¬ 
fie force et puissance de prince sur tous les aultres pour faire 
raison et justice à chascun et garder et défendre le bien commun 

à main forte, le bras cstendu, l’espée au poing, se il en est be- 
soing pour corriger les rebelles et pugnir les mauvais. Et la 
raison pourquoy lui apres ne doit demourer à Romme lors ung 
jour je ne l’ay mie trouvée ne en loy ne en decretale ne par au¬ 
cuns de nos maistres.Mais je me pense que ce soit pour aucunes 
convenances jadis faictes entre l’Eglise et lui ou entre lui et les 
Rommains et tout pource qu’il ne occupast la jurisdiction du 
pape ou la jurisdiction du sénateur laquelle appartient et touche 
à la cité et à la communauté de Romme. Mais combien que l’em¬ 
pereur soit dignement esleu et confirmé et couronné si fault il 
que en lui soient les choses qui doivent estre en bon empereur. 
Et pour la première chose qui doit estre en lui à ce que soit 
bien évident et apparent que il est catholique envers Dieu, fault 
il que il soit recognoissant à sainte Eglise des honneurs qu’il a 
par elle et que il fasse le jurement accoustumé, c’est à sçavoir 
comment qu’il soit leal au pape et à ses successeurs et comment 
il les exaulcera à son povoir, et comment leur vie, leurs mem¬ 
bres, leur estât et leur honneur gardera à son povoir et com¬ 
ment en Romme ne fera aucun jugement ou aucune ordonnance 
de choses qui appartiengne au pape ne aux Rommains, car cestui 
jurement est moult bien escript en droit canon. Et si jure encore 
que se aucune chose des droits ou des terres ou du patrimoine 
saint Pierre venoit à lui il le rendroit au pape. Et se à aucune 
personne il commettoit le royaulme d’Italie, il lui fera jurer 
comment il sera en l’aide du pape et que il défendra la terre 
de saint Pierre à son povoir. Et tout pour la fourme de celui 
jurement je dy que vraiment il est advocat de sainte Eglise, car 
je ne voy pour quelle meilleure raison les droits le appellent ad¬ 
vocat. Mais en apres qu’il est catholique à Dieu et à l’Eglise doit 
il estre juste et droiturier au monde et faire ses jugemens attem- 
prez et amesurez sans aucune chaleur et sans volonté désor¬ 
donnée et sans faveur et par bon conseil. Apres en ses propres 
faits et en sa propre personne il doit vivre, selon les loix qu’il a 
faictes, car qui fait une loy et puis il ne la garde, il moustre 
bien qu’il est niche ou que peu vault la loy. Et pour ce dist le 

sage : « Garde la loy que tu as ordonnée, » et aussi dient les 
droits que combien que l’empereur ne soit lié par les droits, 
toutefois il doit vivre selon les loix. Et se il est tel comme les 
loix dient en sa personne on le peut deuement appeler par 
deux noms, car premièrement il est appelé prince et seigneur 
du monde, apres il est appelé fils de sainte Eglise, pourquoy 
on ne lui peut faire plus grant honneur selon que dient nos 
docteurs et les decrets. Et pour ce aucuns de nos maistres 
tiennent vraiment que quant l’empereur sert au pape au service 
divin que il a office de diacre lequel lui redonde en très grant 
dignité. Et devez sçavoir qu’il ne doit avoir que ung empereur 
entre les Ghrestiens. Combien que celui de Constantinoble le 
pense estre seul il n’est que à guise de ung roy et aussi prent 
il une couronne tant seulement. Mais sans plus parler des 
vertus que ung bon empereur doit avoir, il suffist de avoir dit 
comment il doit vivre selon droit. Et si est très grant parole 
qui bien l’entend. Et aussi par ordonnance de droit quant il 
meurt il peut franchement faire son testament, combien que la 
dignité il ne puist laisser à ses hoirs. 


CHAPITRE CXXXII. — Quelles choses appartiennent de faire 
à ung roy vertueux , sage et discret. 


Mais disons aucune chose des rois pour ce, car apres l’empe¬ 
reur ils sont les plus honorez sur tous les aultres princes. Et 
encore seroit il advis que le nom de roy fust plus hault que 
n’est celui de l’empereur, car Dieu nostre seigneur se appelle 
par celui nom de roy. Ce nous tesmoigne la sainte Escripture, 
veu qu’elle l’appelle roy des rois et seigneur des seigneurs. Et si 
s’appelle nostre Sauveur fils de roy, c’est de David, et tout ainsi 
par très grant excellence nous disons que il est de royal lignié. 
Encore il est advis selon la doctrine de Jhesucrist que les rois 
sont plus dignes et nobles que l’empereur, car ce disoit il à ses 

disciples: « Vous serez soubmis à toute humaine créature pour 
honneur de Dieu, mais en especial au roy sicomme à celui lequel 
est le plus excellent. » Et monseigneur Gelaise pape prouve 
ceci moult clerement en une epistre laquelle il envoia à l’empe¬ 
reur Anastaise et disoit: « Empereur Anastaise, je veuil, fait il, 
que tu saches comment deux choses gouvernent le monde c’est 
à sçavoir la dignité des evesques et la royale puissance. » Si 
sembleroit selon les choses dites que la dignité royale fust plus 
haulte que l’imperiale. Mais combien que cestes raisons soient 
bonnes par semblance, elles entre hommes bien entendans en 
l’Escripture sont assez foibles. Et veci la raison, car le nom de 
roy est general pour l’empereur et aussi pour les aultres rois, 
et celle dignité est en l’empereur plus que en aultre personne 
du monde, et pour celle cause est couronné de trois couronnes, 
si s’appelle roy des kommains apres sa élection, mais apres pour 
greigneure auctorité en sa confirmation prent le nom d’empereur. 
Mais retournant à mon propos, il fault veoir quelles choses 
appartiennent à ung bon roy. Et je dy pour la première que il 
doit venir deuement au royaulme, c’est par droite succession, 
car se deuement n’estoit roy, je doubteroie que ja il ne y feist 
son bien ne son honneur. Et si est la succession des rois ordon¬ 
née que le devant né soit roy apres le pere. Et combien que soit 
clere chose selon ces droits royaulx, nous en trouvons assez 
exemple en l’Escripture. Et si devez sçavoir que la avant 
naissance se appelle dignité. Mais pourquoy elle s’appelle 
dignité les opinions sont diverses entre nos maistres. Car 
les aucuns dient comment en l’Ancien Testament le premier 
né devoit porter robes especiaulx pour faire à Dieu sacrifice 
lesquelles robes ses freres nosoient point porter. Les aul¬ 
tres dient que le premier né donnoit aux jours de feste la 
bénédiction, et devant que le pere.mourust il prenoit la béné¬ 
diction du pere. Les aultres dient comment le premier avoit 
double portion des viandes qui se partissoient à la table et si 
seoit à la dextre du pere coustumierement. Aucuns dient que 
pour celle dignité de l’avant naissance le premier né devoit 

avoir tous les premiers nez des brebis du pere et en pouvoit faire 
à sa volonté. Mais à moustrer clerement comment le premier 
né doit estre chief des aultres, j’ay mon imagination très tort à 
celle bénédiction que le pere donnoit à son fils aisné, car il re- 
queroit à Dieu comment il lui donnast de la rousée du ciel et 
de la greisse de la terre en abondance et apres lui disoit: « Soies 
seigneur de tes freres. » En vérité, pour ceste parole il est advis 
qu’il doye estre seigneur de l’hostel. Et se par faveur du peuple, 
du royaulme ou des nobles celui qui ne doit estre roy l’est, il 
n’y fera ja son preu, ne le royaulme ne sera ja sans avoir grandes 
pestilences. Si en avons assez exemple en la sainte Escripture, 
car quant le fils du roy Salomon qui devoit estre roy apres son 
pere fut jeté hors de son royaulme et seignorie par aucuns du 
lignaige de Juda lesquels firent leur roy de ung nommé Jhero- 
boam fils de Nabat, Dieu fut si tourblé que tous les mist en 
confusion. Et si envoia le prophète Abdon à celui Jheroboam 
pour lui adviser de son pechié et commanda au prophète que des 
viandes de celle gent il ne mangeast ne ne beust de leurs breu¬ 
vages, car ils n’estoient pas dignes que prophète presist de leurs 
biens. Adont le prophète s’en alla vers lui mais il prist le disner 
que l’on donna, mais ce fut mal pour lui, car en son retour ung 
lion lui vint encontre sur le chemin, si occist le bon prophète. 
Pourquoy il appert assez clerement en quelle grâce Dieu a tel 
peuple lequel oste le royaulme à celui qui doit estre roy. Et celui 
qui le prent n’est mie amy de Dieu, mais est comme celui qui à 
tort jouist des biens d’aultrui. Ha, Dieu, comment vient tant 
grande cruaulté de dominer par avarice, d’avoir jurisdiction à tort, 
que aucuns en y a qui pour parvenir aux grans estats font mourir 
leurs freres charnels ou ils les font occir. Las, quels rois ou prin¬ 
ces seront ils apres ce, ne quelles vertus ou fruits feront ils devant 
Dieu. En Lombardie et en Espaigne especialement ils en sçavent 
trop bien la guise. Et tousjours mal leur en vient comme raison 
est. Mais apres que ung roy est deuement en la dignité royale 
fault qu’il soit dévot vers nostre seigneur Dieu et sainte Eglise, 
car les rois sont nez de l’Eglise et elle les a enfantez selon le 

contenu de l’Escripture sainte. Et pour ce les rois doivent tenir 
l'Eglise paisible de ses ennemis temporels et faire la guerre pour 
elle délivrer des mains des hérités, des scismatiques et des mes- 
creans et infidèles, car à eulx et à tous princes Dieu l’a recom¬ 
mandée et commise et en Seront tenus de rendre compte par 
devant Dieu. Apres que le roy ou le prince est catholique, il 
doit estre conditionné de bonnes taches au régime et gouverne¬ 
ment de son corps. Et pour ce s’appelle il roy selon l’escripture, 
car il doit premièrement regenter soy en tout discret gouverne¬ 
ment et puis les aultres.' Et se il ne sçavoit gouverner son corps 
comment gouverneroit il ses subgets, car l’escripture dist que 
se ung roy vist selon l’appetit de son corps et de la chair il n’est 
pas digne de avoir nom de roy. Mais quant ung roy scet bien 
gouverner sa personne et par bonnes maniérés sa sainte conver¬ 
sation scet restreindre et vaincre les appetis du corps que le 
philosophe appelle bestiaulx, car ils sont enclins à l’encontre de 
toutes vertus, tel roy ou tel prince prent naturellement le nom 
de prélat. Si doit avoiT ung roy ou ung prince telle vertu qu’il 
croye le conseil des prélats catholiques, car le roy Jheroboam 
perdist son royaulme pource qu’il ne vouloit croire aux chape¬ 
lains de la loy. Apres, ung roy ou ung prince doit avoir condi¬ 
tion de apprendre volontiers les bonnes sciences et doctrines 
et le philosophe Platon disoit que le monde en celui temps 
seroit bieneuré auquel les sages seroient rois et auquel les rois 
eussent encommencié d’apprendre. Lequel dit de Platon Valere 
le Grant recite pour moult belle auctorité. Si n’est pas petit 
meschief quant le seigneur n’est sage et bien morigéné. Dont 
l’Escripture fist mention quant elle dist : « Mal viengne à la 
terre dont le seigneur est enfant. » Et si ne veult mie dire l’Es- 
cripture enfant tant seulement par eage mais aussi veult dire de 
sens. C. Secuti sunt . Et pour de ce parler plus avant elle dist 
en aultre lieu que maudit soit l’enfant de cent ans. Si n’est pas 
besoing au monde de avoir simple roy ne niche, car se en la 
dignité royale a plente d'honneur, en vérité pour ung honneur il 
a cent travaulx. Si recite Valere le Grant ung très noble dit de 

ung moult soubtil et sage prince lequel, voulsist ou non, par la 
commune volonté de tout le royaulme fut faict roy. Mais quant 
il vist que estre le convenoit, il prist le dyademe royal en sa 
main, si dist comme en plourant tant hault que bien le peu- 
rent entendre ceulx qui là estoient : « O plus noble que 
bieneuré dyademe lequel se parfaitement ung homme cog- 
noissoit de combien de charges, de combien de périls et de 
combien de miseres soit chargië, s’il gesoit à la terre il ne le 
daigneroit lever. » Ce n’est mie grant merveille se ung homme 
a grant charge en son royaulme duquel doit à Dieu rendre 
compte, car selon droit escript chascun roy doit avoir en sa 
seignorie dix ou douze citez et autant de princes dessoubs lui. 
C. Scitote. Et pour ce ne sçay je se le roy de Navarre selon droit 
est roy,car il n’a que une cité. Mais toutefois il l’est selon cous- 
tume et selon privilège. Encore ung roy ou ung prince doit 
avoir la vertu de justice, car selon droit c’est propre condition 
de roy qu’il fasse justice. Et celle justice doit il faire du grant 
au petit et du riche au povre et du fort au foible sans faire dif¬ 
férence entre les personnes, sans faveur et sans doubte, ne pour 
priere ne pour amitié charnelle ne se doit incliner senon à la 
vérité et à faire droit. Nous trouvons en l’escripture ung exem¬ 
ple qui est bien digne d’estre raconté de ung juste prince nom¬ 
mé Valere comment il fist quant son fils selon droit avoit perdu 
les deux yeulx. Je le diray en briefs mots, car comment qu’il en 
fust il vouloit faire crever les deux yeulx à son fils. Mais toute 
la gent de la cité vint vers le prince justicier, si lui supplia 
comment pour l’honneur de leurs dieux, il lui voulsist pardon¬ 
ner. Mais il dist qu'il n’en feroit rien. Apres ce le peuple lui 
envoia ung philosophe moult bonne personne et bien parlant 
lequel lui remoustra comment il devoit pardonner à son fils, veu 
que la cité laquelle son fils avoit offendue commettant le pechié 
de adultéré lui remettoit l’injure et considéré que il n’avoit que 
ung enfant, il ne le devoit pas faire faire aveugle. Lorsque 
le bon prince vit comment aux requestes il ne povoit bon¬ 
nement escondire, à soy mesme fist çrçvçr ung œil et à son 

fils ung aultre. Et ainsi le contient Valere le Grant. En vérité, 
ce fut ung bel exemple et merveilleux que entre les païens eust 
homme de si grant vertu et de si haulte justice, car je n’ay point 
ouy parler de ung tel homme entre les Chrestiens en toutes nos 
histoires desquelles j’ay veu grant plente. Mais je n’ay mie 
entendement que pourtant se le roy doit amer justice il laisse 
d’amer miséricorde quant il verra le lieu. Et pour ce sur toutes 
choses sagesse si gouverne le monde, car par celle vertu sçaura 
le roy sage une fois faire justice rigoreuse, une aultre fois misé¬ 
ricorde, selon que le temps et le cas le requerront et selon les 
delinquans et selon le pays où il sera, car tout ceci est à considé¬ 
rer. Et se Dieu lui donne ceste discrétion qu’il fasse bien regar¬ 
der lieu et temps, je dy à la vérité qu’il est bon roy et digne de 
regenter et de tenir terre et de avoir fortune en ses guerres et en 
ses affaires. Et pour aux jeunes rois dire aucune bonne doctrine 
me plaist d’avoir compilé et mis ici ces petis vers : 

Roy qui veult estre bon guerroieur. 

Soit sage, fier et courageux. 

Et de ses gens il soit seigneur. 

Comme de caille l’esprivier. 

Et soit miséricordieux, 

Et rigoreux quant est mestier. 

Es grans besoings soit tout premier, 

Se d’armes veult estre heureux. 

Mais apres ung roy et tout prince doit estre attempré en tou¬ 
tes euvres et en tous ses fais et doit estre large et charitable et 
piteux aux povres, les amer et reconforter par mesure et par 
sagesse, car se ung seigneur ne scet mettre mesure en sa largesse 
il n’est mie tenu pour sage. Et pour ce convient qu’il soit 
amesuré par la vertu d’attemprance qui est vertu cardinale. Et 
si disons nous que donner sans raison ou sens mesure à ceulx 
qui n’en ont nécessité n’est mie vertu de largesse, mais est vice 
de prodigalité et vient de arrogance ou de folie ou de faulse 
intention pour decepvoir, lesquels vices n’appartiennent pas 
à roy ne prince. Encore doit il estre à mesure en son parler et 

penser tousjours une chose devant qu’il la die et par especial 
quant il est en son conseil ou en son parlement ou devant ses 
amis. Si n’est mie chose mal séant à ung prince quant il est 
amesuré en son mengier et en son boire et en ses vestemens et en 
ouyr ménestrels, losenguiers et flatteurs de langue, auxquels 
donner ses biens est chose assez perdue. Si ne dy je pas que ung 
prince n’en puisse ne doye avoir et à eulx faire des biens sans ex¬ 
cès. Apres doit estre amesuré de trop tost soy courroucer et si doit 
expressément garder que jamais qu’il soit courroucé, il ne com¬ 
mande execution sur son ire, car ire ne laisse veoir ne cognoistre 
raison ne droit. Et c’est en grant seigneur trop périlleuse chose 
de commander execution sur son ire, car depuis que ung homme 
seroit mort l’on ne le pourroit resusciter et si s’en repentiroit le 
roy ou le prince quant il seroit hors de sa merancolie. Et pour 
ce les droits ordonnent que se le prince commande en son ire 
que aucune execution soit faicte ou se il donnoit une sentence 
de mort à l’encontre de ung homme, la execution ne se doit faire 
ne accomplir que ainçois trente jours ne soient passez, pource 
que se en celui espace de temps le prince est mieulx infourmé, il 
puist révoquer la sentence ou avoir merchy s’il lui est advis que 
faire le doye. Apres il doit estre moult discret et amesuré en pren¬ 
dre délits charnels, c’est qu’il ne tiengne son corps trop déli¬ 
cieusement nourry, car ainsi il ne vault guaires à la guerre pour 
laquelle nous disons que la chevalerie du jourd’huy n’est mie de la 
prouesse qu’elle fut du temps passé, car selon les loix anciennes 
les chevaliers mengeoient feves et lart de porc et viandes grosses. 
Ils gesoient dur et portoient le harnois le plus du temps. Aussi 
ils demouroient au dehors des citez et goustoient l'air de la 
champaigne en eulx retraiant en bastilles et forteresses et vou- 
lontiers tenoient les champs. Si ne disputoient pas de coustume 
des vins lequel estoit le meilleur, ainçois beuvoient de l’eaue 
clere pource que toute paine et traveil sceussent endurer. Encore 
doit il estre à mesure de donner creance legierement, car c’est 
trop dangereuse chose en grant seigneur de legierement croire 
tant qu’il soit bien infourmié. Et si se doit garder de rescripre 

4 trop legierement au pape ou ung aultre prince du monde, ainsi 
doit premièrement très bien considérer pour qui il escript et se 
il est digne de avoir ce qu’il demande pour lui, que Dieu nostre 
seigneur n’en soit offendu et que les princes auxquels il rescript 
le tiengnent pour sage seigneur et tel qu’il ne rescriproit pas 
pour chose non deue. Et par ainsi tel prince sera partout redoub- 
té, honoré et prisé et tenu pour sage et pour courtois. Encore il 
doit estre à mesure de soy moustrer publiquement. Car une 
personne quant on la voit souvent on ne la prise mie tant 
comme se on la voioit bien à tart. Et pour ceste raison le 
souldan de Babylone ne chevauche que trois fois en l’an senon 
qu’il aille en guerre. Encore je pourroie trouver à plente de 
choses lesquelles doivent estre en tous bons et princes, mais à 
la vérité, je suis tant anoyé d’escripre que je ay intention de 
conclure à tant en cestui livre quant à présent, car se Dieu 
plaist et je ay le loisir, le temps viendra que je escripray aucu¬ 
nes choses sur les contenances que toutes personnes soient eccle¬ 
siastiques ou seculieres, soient hommes ou femmes, doivent 
avoir selon leur office et selon leurs dignitez selon la sainte 
Escripture et droit escript. Mais je pry humblement à nostre 
seigneur Dieu qu’il par sa pitié vous doinst tellement gouver¬ 
ner vostre royaulme et la sainte couronne qu’il vous a commise 
que apres ceste vie il vous amene et produise à la sienne gloire 
de Paradis. Amen. 


FIN, 


Digitized by <^.ooQLe 



TABLE DES MATIERES 


Introduction .page vu 

L'Arbre des batailles. 

Prologue .page i 

Première partie ..» 4 

Deuxième partie . » 33 

Troisième partie .» 70 

Quatrième partie .» 83 


Digitized by LiOOQle 








Digitized by 


Digitized by 



Digitized by <^.ooQLe 




Digitized by ^.ooQle 













